
PREFAȚA 

Există oare vreun iubitor al literaturii, care la vârsta marilor 
visuri şi idealuri să nu fi deschis cu emoție şi nerăbdare paginile 
cărţilor al căror erou - flegmaticul şi imperturbabilul Sherlock 
Holmes, originalul detectiv cu logică de fier şi inegalabil spirit 
deductiv - rezolvă cu nonşalanţă, între două pipe savurate cu 
binecunoscutul calm britanic, cele mai tenebroase enigme? 

Imensa popularitate a celebrului personaj a ajuns să 
estompeze oarecum figura creatorului său, medicul englez 
Arthur Conan Doyle. Născut în 1859, la Edinburgh, viitorul 
scriitor studiază medicina în aceeaşi localitate, luându-şi 
doctoratul în 1881. Practică această meserie până în 1890, în 
calitate de medic în marina britanică, întreprinzând numeroase 
călătorii pe mare. Participă la campania din Sudan, la războiul 
anglo-bur şi la primul război mondial. Experiențele trăite de-a 
lungul acestor peregrinări, situaţiile uneori dramatice în care s-a 
aflat vor contribui la nota de autenticitate a operelor sale 
literare de mai târziu. 

Debutează în literatură la vârsta de 28 de ani şi cum 
atracţia condeiului s-a dovedit infinit mai puternică decât cea a 
bisturiului, tânărul autor avea să se impună rapid drept unul 
dintre cei mai de succes scriitori ai epocii. Seria romanelor 
avându-l ca erou pe insolitul detectiv, inaugurată în 1887, este 
completată cu romane istorice, cu o carte despre războiul 
împotriva burilor, iar în anul 1912 cu un roman care avea să 
egaleze celebritatea scrierilor sale polițiste: „O lume dispărută”. 
Lucrarea ştiinţifico-fantastică, de acum clasică, are, chiar dacă 
nu declarat, un model nu mai puţin ilustru: Jules Verne cu a sa 
„Călătorie spre centrul pământului”. Schema construcţiei epice 
este asemănătoare: confruntarea a două lumi aflate, în timp, la 
distanţă de sute de mii de ani, dar - paradoxal - vecine în spaţiu 
(„centrul pământului” în romanul scriitorului francez, undeva în 
jungla Amazonului în romanul lui Conan Doyle). Asemănările se 
opresc însă aici, iar eventualele similitudini, pe care un cititor 
atent le-ar putea identifica, ţin nu de prelucrarea epigonică a 
unor procedee (Conan Doyle dezvoltă o intrigă originală, 
pigmentată cu întâmplări palpitante), ci de structura generală, 
oarecum asemănătoare, a unor lucrări de asemenea factură, de 
trăsăturile lor specifice care, de altfel, le-au făcut atât de iubite 
de cititori. Care este deci „secretul” celebrităţii acestor romane 


intrate în fondul de aur al literaturii pentru copii şi tineret, 
romane în rândul cărora „O lume dispărută” ocupă un loc de 
frunte? 

O primă explicaţie poate fi căutată în exemplaritatea 
eroilor, caractere puternice, de o sublimă generozitate, care se 
avântă fără ezitare, în numele dreptăţii şi al adevărului, în cele 
mai fantastice aventuri. Conducătorul expediției pornite în 
căutarea lumii dispărute, profesorul Challenger, îşi părăseşte 
tihna apartamentului său pentru a se înfunda în mlaştinile 
Amazonului numai pentru a demonstra autenticitatea unor 
informaţii care trezesc neîncrederea lumii ştiinţifice. Lordul 
Roxton, un alt membru al grupului, luptase în tinereţe contra 
traficanţilor de sclavi din această zonă a Americii şi nu ezită să 
reia vechiul itinerar pentru a contribui cu experienţa sa la 
reuşita expediției. Ziaristul Eduard Malone este atras irezistibil 
în spectaculoasa aventură la gândul fulminantelor reportaje pe 
care le va trimite publicaţiei sale. 

De formaţie scientistă, Conan Doyle îşi înzestrează eroii cu 
o devorantă pasiune pentru ştiinţă, pentru cunoştinţe complete 
şi exacte. Nici un calcul meschin la aceşti oameni, nici un 
interes egoist, ci doar o fascinantă şi superbă generozitate, o 
dăruire totală dusă până la sacrificiul de sine în numele unui 
ideal nobil şi, ca un corolar al tuturor acestor calităţi, o 
temeritate exemplară care îi face să răspundă fără nici o ezitare 
la chemarea puternică şi de neînlăturat spre orizonturi 
necunoscute care aşteaptă pasul curajos al pionierilor ştiinţei. Şi 
cine oare dintre cititori nu s-a visat un Livingstone sau un 
Stanley în căutarea izvoarelor Nilului? Cine nu s-a imaginat la 
Polul Sud împreună cu Scott şi Amundsen, sau în dirijabilul lui 
Umberto Nobile rătăcind pe deasupra gheţurilor Arcticii? Cine nu 
şi-a dorit realizarea unei performanţe unice, extraordinare, 
numai şi numai pentru a-şi dovedi sieşi curajul, vrednicia, 
temeritatea? 

Eroii lui Conan Doyle spre astfel de țeluri cutezătoare ne 
canalizează imaginaţia şi fantezia, fără însă a fi idealizaţi de 
autor. Pentru a înţelege de unde provine puternica forţă de 
atracţie a acestora este suficient să ne gândim la faptul că, mai 
ales în literatura de aventuri a ultimelor decenii, a apărut 
tendinţa realizării unor personaje de o factură cu totul aparte, 
dotate cu calităţi fizice excepţionale, ieşite din comun, a acelor 


„Supermani” imbatabili, care trec prin întâmplările cele mai 
stranii, învingându-şi adversarii numai prin forţa lor realmente 
supranaturală. 

Asemenea povestiri nu sunt altceva decât variante 
tehnicizate ale tradiţionalelor basme populare, în care Feţii- 
Frumoşi s-au convertit în roboţi atotputernici, atoateştiutori, 
fiinţe ideale, desăvârşite, fără vicii, dar şi fără... suflet. Câtă 
deosebire între aceste plăsmuiri artificiale şi personajele din 
„Lumea dispărută oameni obişnuiţi, cu slăbiciuni şi defecte, dar 
înzestrați cu înalte calităţi morale, tipuri credibile pe care uşor ni 
le putem imagina în jurul nostru şi care îşi pun strălucit în 
valoare aptitudinile în momentele de mare cumpănă, de 
încleştare eroică cu o lume ostilă, neprimitoare. Şi astfel, ei ies 
cu dezinvoltură din paginile romanului, înscriindu-se în galeria 
personajelor celebre, la care fantezia adolescenților face adesea 
recurs. 

„Secretul” celebrităţii unui roman ştiinţifico-fantastic are 
însă şi alte fațete. Pentru a nu fi dat uitării odată cu închiderea 
ultimei file, el trebuie să fie verosimil, să sădească în cititor 
convingerea că toate evenimentele descrise pot avea loc, că ele 
nu au nimic supranatural, miraculos. Fantasticul ştiinţific trebuie 
să fie logic, pentru că logica este singura care convinge. „O 
lume dispărută” constituie o elocventă demonstraţie în acest 
sens. Autorul lansează o ipoteză ştiinţifică, desigur greu de 
acceptat la prima vedere, dar argumentată riguros pe tot 
parcursul desfăşurării epice şi validată în final de proba 
materială. De fapt, reducându-l la liniile sale esenţiale, drumul 
aventuros al descoperirii lumii dispărute este, în esenţă, drumul 
obişnuit al cunoaşterii ştiinţifice, pornită de la o simplă ipoteză, 
fundamentată teoretic şi atestată practic pe baza cercetării 
nemijlocite. Nimic miraculos... nimic supranatural... Totul în 
existenţa noastră are o determinare materială, orice cauză îşi 
are efectul său, după cum nu poate exista un efect fără o cauză 
precisă care să-l declanşeze. Lumea dispărută nu este o lume a 
imaginarului; în anumite condiţii, strict condiţionate ştiinţific, ea 
poate fiinţa. Cititorul acceptă această ipoteză tocmai datorită 
firescului ei, certitudinilor ce stau la baza conflictului. 

Desigur, ca în orice bun roman ştiinţifico-fantastic şi în „O 
lume dispărută” aventura se află la loc de cinste; tânărul cititor 
are prilejul să se întâlnească cu întreaga recuzită a genului: 


urmăriri trepidante, dispariţii misterioase, răpiri, lupte dramatice 
etc. Dar, în acelaşi timp, cartea se dovedeşte a fi o magnifică şi 
palpitantă lecţie - de botanică, de zoologie, de paleontologie - 
plină de firesc, fără nimic pedant, evitând aerul doct al 
prelegerilor academice. Şi, mai presus de toate, o lecţie de 
demnitate şi curaj, de temeritate şi cutezanţă, de bărbăţie şi 
eroism. Bravul Malone şi neînfricatul lord Roxton nu consideră 
aventura încheiată; căutarea adevărului este un proces 
continuu, curiozitatea ştiinţifică nu poate înregistra un paşnic şi 
banal punct final. Cei doi vor lua de la început drumul 
descoperirilor, căci nimic nu trebuie considerat dispărut pentru 
totdeauna atâta vreme cât faptele şi acţiunile noastre sunt puse 
sub semnul inepuizabilei sete umane a cunoaşterii. Să nu crezi 
fără a cerceta - iată optimistul îndemn care se degajă 
convingător din paginile acestui roman care a stârnit deliciile a 
generaţii de cititori. 
RADU CONSTANTINESCU 


Da, scopul meu a fost realizat, 

Un ceas plăcut de-am izbutit să dăruiesc 
Copilului cu suflet de bărbat, 

Bărbatului cu suflet tineresc. 


CUVANT INAINTE 

Domnul E. D. Malone doreşte ca toată lumea să ştie că 
profesorul G. E. Challenger a renunţat fără nici o rezervă la 
dorinţa pe care o manifestase de a împiedica publicarea acestei 
cărţi, precum şi la acţiunea sa de defăimare. Şi, constatând că 
nici o critică şi nici un comentariu din cuprinsul acestor pagini 
nu are vreo intenţie ofensatoare la adresa domniei sale, ne-a 
garantat că nu se va opune publicării şi difuzării cărţii de faţă. 

Domnul E. D. Malone doreşte de asemenea să-şi exprime 
recunoştinţa sa faţă de domnul Patrick L. Forbes din Rosslyn Hill, 
Hampstead, pentru competinţa şi bunăvoința cu care a prelucrat 
schiţele aduse din America de Sud, precum şi faţă de domnul W. 
Ransford din Elm Roww, Hampstead, pentru ajutorul preţios pe 
care i l-a dat în calitate de expert, ocupându-se de fotografii. 


_ CAPITOLUL | 
IN JURUL NOSTRU NU LIPSESC OCAZIILE DE A 


DEVENI EROU... 

DL. HUNGERTON, tatăl lui Gladys, în realitate fiinţa cea mai 
lipsită de tact din câte ar putea să existe pe lume un soi de 
cacatoes veşnic zbârlit, înfoiat şi neînagrijit rămânea totuşi un 
suflet excelent, însă preocupat exclusiv de persoana sa 
neghioabă. Dacă m-ar fi putut îndepărta ceva de Gladys, n-ar fi 
fost decât gândul de a avea un asemenea socru. Sunt convins 
că în sufletul lui mă credea în stare să vin la Chestnuts de trei 
ori pe săptămână, numai şi numai ca să mă bucur de prezenţa 
sa şi, mai ales, să-l ascult expunându-şi vederile sale asupra 
bimetalismului, problemă în care îşi câştigase oarecare 
autoritate. 

În seara aceea am suportat timp de o oră sau două 
pălăvrăgeala lui anostă cu privire la înlocuirea monedei bune 
prin una proastă, la valoarea reprezentativă a argintului, la 
deprecierea rupiei şi la adevăratele etaloane de schimb. 

— Inchipuiţi-vă striga el, uşor înfuriat că toate datoriile lumii 
ar avea scadenţa la aceeaşi dată şi că li s-ar pretinde 
debitanţilor să le achite imediat; ce s-ar întâmpla, oare, în 
condiţiile de astăzi? 

Am răspuns că, evident, lucrul acesta m-ar ruina. Atunci el 
a sărit de pe scaun, m-a dojenit pentru obişnuita mea 
superficialitate, care făcea imposibilă orice discuţie serioasă cu 
mine şi a fugit să se îmbrace în vederea unei şedinţe. 

In sfârşit, am rămas singur cu Gladys. Sunase, pentru mine, 
ora destinului. Toată seara mă simţisem în situaţia soldatului 
aşteptând semnalul care urma să-i hotărască soarta nesigură şi 
încercasem pe rând atât nădejdea victoriei, cât şi frica 
înfrângerii. 

Cât era de frumoasă aşa cum o vedeam stând jos, cu 
silueta desprinzându-i-se mândră şi delicată pe fondul roşu al 
draperiei! Şi cu toate acestea, cât era de rezervată! 

Ne lega o frumoasă, o foarte frumoasă prietenie, care însă 
nu depăşea limitele uneia dintre acele camaraderii cum ar fi 
putut exista la „Gazette”, unde eram reporter, între unul dintre 
confrații mei şi mine; perfect sinceră, perfect cordială - complet 
lipsită de preocuparea diferenţei de sex. Îmi displace profund 
când o femeie se arată faţă de mine prea sinceră şi prea liberă. 


Lucrul acesta nu măguleşte nici odată pe un bărbat. Acolo unde 
începe atracţia, începe şi timiditatea şi neîncrederea moştenire 
din zilele vitrege când dragostea mergea adesea mână în mână 
cu brutalitatea. Capul care se apleacă, ochii care-ţi ocolesc 
privirea, glasul care tremură, fiinţa întreagă care se apără, iată 
semnele prin care recunoşti pasiunea şi nicidecum privirea 
făţişă sau răspunsul fără ocol. Deşi eram tânăr, avusesem timp 
să învăţ acest lucru sau să-l regăsesc în acea amintire a speciei, 
care se numeşte instinct. 

Gladys întrunea toate calităţile femeii. Unii o socoteau rece 
şi aspră, dar un asemenea gând ar fi fost o trădare. Pielea uşor 
pârguită. De un colorit aproape oriental, părul negru ca pana 
corbului, ochii mari şi catifelaţi, buzele cărnoase dar delicate, 
totul dovedea la ea pasiunea ascunsă. Dar această pasiune, 
aveam trista impresie că nu ştiusem s-o scot la lumină. In astă- 
seară însă trebuia cu orice preţ să grăbesc lucrurile şi să ies din 
nesiguranţă. Poate că mă îndreptam spre o înfrângere. Dar mai 
bine respins ca pretendent decât acceptat ca frate. 

Ajuns la această fază a gândurilor mele, eram gata să 
întrerup o lungă şi apăsătoare tăcere, când Gladys şi-a aţintit 
asupra mea ochii negri şi pătrunzători, clătinându-şi capul 
mândru, cu un surâs plin de mustrare. 

— Presimt că ai de gând să-mi faci declaraţii, Ned. Păcat. 
Prietenia noastră era aşa de frumoasă! 

Mi-am tras puţin scaunul spre ea. 

— Cum de-ai ştiut că aveam intenţia asta? Am întrebat-o, 
într-adevăr surprins. 

— Crezi că femeile se înşelă? Crezi că i s-a întâmplat 
vreodată vreuneia să fie luată pe neaşteptate? Ned, prietenia 
noastră era atât de serioasă şi de frumoasă... Ce păcat ar fi s-o 
stricăm! Nu înţelegi oare cât e de minunat ca un băiat tânăr şi o 
fată tânără să poată sta de vorbă singuri, cum stăm noi, fără 
gânduri ascunse? 

— Nu ştiu, Gladys. Dar, vezi, cred că tot atât de bine şi de 
fără gânduri ascunse poate să stea de vorbă şi cu... cu şeful 
gării, de pildă! 

Nu-mi dau bine seama cum am aruncat în timpul discuţiei 
numele acestui funcţionar. Dar, oricum, am făcut-o şi am 
izbucnit amândoi într-un hohot de râs. 


— Nu. Ceea ce-mi oferi nu mi-e de-ajuns, Gladys. Aş vrea să 
te strâng în braţe, aş vrea să-ţi simt capul pe pieptul meu, aş 
vrea... 

Îndată ce băgă de seamă că aş fi fost gata să pun în 
aplicare o parte din gândurile mele, sări de pe scaun. 

— Ai stricat totul, Ned, zise ea. Totul se petrece aşa de 
normal până în clipa când intervin lucruri care n-au nici un rost! 
Ce păcat! Cum se face că n-ai mai multă stăpânire? 

— Dar nu-i ceva născocit de mine, am susţinut. Natura e de 
vină. Dragostea. 

— Dragostea... Da, poate când e reciprocă, fără îndoială că 
schimbă multe. Dar eu nu ştiu ce-i dragostea. 

— Şi totuşi, cu frumuseţea dumitale, cu sufletul dumitale, 
Gladys, eşti făcută pentru dragoste! Trebuie să iubeşti! 

— Trebuie, mai întâi, să-ţi aştepţi ceasul. 

— Dar de ce oare nu mă poţi iubi, Gladys? Din pricina 
înfăţişării mele, sau din altă pricină? 

Ea s-a aplecat puţin, a întins mâna, mi-a răsturnat capul... 
Şi cât era de graţioasă când mă privea aşa, de sus, zâmbitoare 
şi gânditoare! 

— Nu, nu-i aşa, zise ea, în sfârşit. Nu eşti un închipuit, prin 
urmare pot să ţi-o spun fără ocol. Dar e altceva, ceva mai 
serios... 

— Caracterul? 

A încuviinţat cu capul, severă. 

— Dar ce-ar trebui să fac ca să mi-l schimb?... la-ţi un 
scaun şi să discutăm. Insă nu-s dispus să spun nimic până nu te 
aşezi. 

M-a privit cu un aer mirat, de neîncredere, mai puţin plăcut 
decât deplina ei încredere de până atunci. Cât de primitive şi de 
bestiale par sentimentele omului când le priveşti în toată 
goliciunea lor! Dar poate că nu este decât o impresie de-a mea, 
personală. Gladys şi-a luat un scaun şi s-a aşezat. 

— Să vedem, ce nu-ţi place la mine? 

— lubesc pe altul, mi-a răspuns ea. 

De data asta am sărit eu de pe scaun. 

— Nu, mi-a explicat, râzând de mutra mea. Nu o ființă 
anumită, ci un ideal. Bărbatul pe care-l visez, nu l-am întâlnit 
încă. 

— Descrie-mi-l. Cum ţi-l închipui? 


— În multe privinţe ar putea să-ţi semene. 

— Iţi mulţumesc pentru vorbele astea. Dar ce face el şi n-aş 
putea face şi eu? Ce poate fi omul acela: membru al unei 
societăţi de temperanţă, vegetarian, aeronaut, teozof, supraom? 
Nu există nici un lucru pe lume, Gladys, pe care să nu fiu gata 
să-l încerc, numai pe simpla bănuială că ti-ar fi pe plac! 

A început să râdă, constatând cât eram de adaptabil: 

— În primul rând, cred că idealul meu n-ar vorbi aşa. Mi-l 
închipui mai dârz, mai puţin dispus să se supună capriciilor unei 
fete prostuţe. Mai întâi de toate, el n-ar putea fi decât un om 
activ, un om care ştie să privească moartea în faţă, fără să se 
teamă de ea, un bărbat care iubeşte riscul şi performanţa. Nu 
mi-ar fi dragă persoana lui, ci gloria lui, care s-ar răsfrânge 
asupra mea. Gândeşte te la Richard Burton: povestea vieţii lui, 
scrisă de soţia lui, mă face să înţeleg dragostea pe care i-o 
purta! Dar lady Stanley? Ai citit vreodată acel admirabil capitol 
final al cărţii pe care l-a consacrat-o soţului ei? lată genul de om 
pe care o femeie îl poate adora din tot sufletul, pentru că ea nu 
apare în ochii lumii deloc micşorată, ci înălţată, ca inspiratoare a 
faptelor lui nobile! 


Entuziasmul o făcea să pară atât de frumoasă, încât eram 
gata să renunţ de a-i mai răspunde. Mi-am adunat însă tot 
sângele rece şi i-am spus: 

— Nu putem fi cu toţii Stanley sau Burton. Mai ales că ne 
lipseşte şi ocazia. Mie, cel puţin, mi-a lipsit totdeauna. Dacă mi 
s-ar prezenta, aş fi gata s-o folosesc. 

— Dimpotrivă, ocaziile nu lipsesc, ci ne înconjoară de 
aproape. Caracteristica bărbatului pe care ţi-l descriu e că el îşi 
creează ocazia. Nimic nu-l opreşte. Cu toate că nu l-am întâlnit 
nici odată, îl cunosc aşa de bine! In jurul nostru nu lipsesc 
ocaziile de a deveni erou. Bărbaţilor le revine sarcina de a 
realiza aceste posibilităţi, iar femeilor de a-i iubi pe aceşti 
bărbaţi, ca o răsplată a acestor realizări. Ai văzut pe tânărul 
francez care-a plecat cu balonul săptămâna trecută. Deşi se 
dezlănţuise furtuna, nu şi-a amânat plecarea hotărâtă. Măturat 
de vânt vreme de 24 de ore, a căzut la depărtare de 1500 de 
mile, drept în mijlocul Rusiei! Acesta e genul de bărbat care mă 
interesează. Gândeşte-te la gelozia celorlalte femei faţă de 


femeia iubită de el! Să mă simt invidiată din pricina unui bărbat, 
iată visul meu! 

— Din dragoste pentru dumneata, aş face şi eu, bucuros, 
acelaşi lucru. 

— N-ar trebui să-l faci din dragoste pentru mine, ci pentru 
că nu te-ai putea împiedica, pentru că o poruncă lăuntrică te-ar 
sili să-l faci, pentru că, în dumneata, eroul ar stăpâni omul! 
Când, luna trecută, ai povestit în gazetă explozia aceea de gaze 
din mina „Wigan” , de ce nu te-ai coborât ca să-i salvezi pe 
oamenii de-acolo, dispreţuind primejdia de-a fi asfixiat? 

— Dar m-am coborât. 

— Nu mi-ai spus-o nici odată. 

— Nu credeam că aş fi avut, prin asta, vreun merit. 

— Eu n-am ştiut nimic. 

Un oarecare interes părea că se aprinde în ochii fetei. 

— Ai fost viteaz. 

— Nu se putea altfel. Nu faci un bun reportaj decât dacă te 
documentezi singur. 

— Ce argument stupid! Asta răpeşte acţiunii dumitale orice 
poezie. Dar, indiferent de motivele pe care le-ai avut, sunt 
fericită că ai coborât în mină. 

Mi-a întins mâna, cu un gest de o fermecătoare demnitate, 
iar eu, aplecând-mă, i-am sărutat degetele. 

— Da, recunosc, sunt pur şi simplu o femeie romanţioasă, 
cu visuri de fetiţă. Dar aceste visuri îmbracă o formă atât de 
reală, atât de mult fac parte din mine, încât nu mă pot împiedica 
să nu mă port în consecinţă. Dacă o să mă căsătoresc, n-o să 
iau decât un bărbat celebru. 

— De ce nu? am strigat. Femeile de felul dumitale sunt 
inspiratoarele bărbaţilor. Oferă-mi o ocazie şi ai să vezi dacă n-o 
folosesc la moment! Sau, mai bine, nu... Bărbaţii, aşa cum prea 
bine ai spus, trebuie să-şi găsească singuri ocaziile, fără să le 
aştepte de la alţii. Pe cinstea mea! Am pretenţia să fiu şi eu de 
vreun folos oarecare pe pământul ăsta! 

Ea a râs de neaşteptatul meu entuziasm irlandez. 

— De ce nu? a zis. Ai tot ce poate dori un bărbat: tinereţe, 
sănătate, putere, educaţie, energie. Acum câteva clipe m-ai 
mâhnit. Dar acum mă bucur, o, cât mă bucur! Că discuţia 
noastră a trezit în dumneata toate aceste gânduri. 

— Şi dacă eu? ... 


Mâna ei caldă şi catifelată s-a lipit de buzele mele. 

— Nici un cuvânt mai mult. lată o jumătate de oră de când 
serviciul dumitale de noapte te reclamă. N-aveam curajul să-ţi 
amintesc lucrul acesta. O să mai vorbim poate într-o zi, după ce- 
ţi vei fi găsit adevărata menire... 

Şi iată cum s-a întâmplat că, într-o seară ceţoasă de 
noiembrie, m-am trezit la Camberwell alergând după tramvai. 
Inima îmi zvăâcnea în piept, în dorinţa arzătoare ca ziua de 
mâine să nu se încheie fără a-mi fi sugerat o performanţă 
vrednică de stăpâna inimii mele! Dar cine, pe lumea asta, şi-ar fi 
închipuit că o să fie atât de neverosimilă şi determinată de nişte 
împrejurări atât de ciudate? 

N-aş vrea ca acest capitol introductiv să fie socotit de către 
cititor ca neavând nimic comun cu povestirea mea. 

El, acest capitol, e acela care o declanşează. Pentru că 
numai atunci când un bărbat păşeşte în viaţă cu credinţa că în 
jurul lui nu lipsesc ocaziile de a deveni erou şi în inima lui se 
naşte dorinţa aprigă de a se folosi de una din ele - indiferent 
care i-o ieşi în cale - numai atunci el rupe, ca mine, cu mersul 
banal al vieţii, ca să intre în ţinutul misterios dar minunat, unde 
îl aşteaptă marea aventură şi marea răsplată. Când am intrat în 
birourile ziarului „Daily Gazette” , în al cărui angrenaj nu eram 
decât o mică rotilă, purtam în mine, puternic înrădăcinată, 
hotărârea de a găsi, de preferinţă chiar în noaptea aceea, o 
ocazie demnă de dorinţele frumoasei Gladys. Că, cerându-mi să- 
mi risc viaţa pentru asta, însemna din parte-i egoism şi asprime 
sufletească iată amănunte de care nu ţii seama decât cu vârsta 
şi nicidecum în entuziasmul celor 23 de ani ai mei şi în patima 
celei dintâi dragoste. 


T E CAPITOLUL II 
„INCEARCA-ŢI NOROCUL CU PROFESORUL 
CHALLENGER! ...” 

AM AVUT ÎNTOTDEAUNA, la ziar, o simpatie pentru şeful 
serviciului de ştiri, Mc Ardle, un bătrânel roşcovan, ursuz şi adus 
de spate. La rândul meu, speram că nu-i eram antipatic. 
Bineînţeles, adevăratul meu şef era Beaumont. Dar acesta trăia 
în atmosfera eterată a unui soi de înălţime olimpică, până unde 
nimic nu reuşea să se ridice decât dacă nu era cel puţin de 
importanţa unei crize internaţionale sau a unei remanieri de 
guvern. Îl vedeam din când în când pătrunzând în întunericul 
sanctuarului său: trecea singuratic şi maiestuos, cu ochii 
pierduţi, cu gândul la Balcani sau la Golful Persic. Plutea 
deasupra noastră, departe de noi. Noi nu-l cunoşteam decât pe 
Mc Ardle, care îl reprezenta în faţa noastră. Când am intrat în 
biroul lui, bătrânelul mi-a făcut un semn uşor cu capul, 
ridicându-şi ochelarii până în creştetul său chel. 

— Din câte-am auzit, mi se pare că te descurci destul de 
bine, domnule Malone, a zis cu un accent scoţian, plin de 
bunăvoință. 

l-am mulțumit. 

— Reportajul dumitale privitor la explozia gazului de mină a 
fost foarte bun. Tot aşa de bun a fost şi acela cu privire la 
incendiul de la Southwark. Ai găsit nota justă. Dar vrei să-mi 
vorbeşti, mi se pare? 

— Vreau să vă cer o favoare. 

Ochii lui îngrijorați mi-au ocolit privirea: 

— Zău? Şi despre ce-i vorba? 

— Nu credeți, domnule, că ar exista vreo misiune pe care 
să mi-o încredinţaţi în numele jurnalului nostru? Aş face totul ca 
s-o duc la bun sfârşit şi v-aş trimite un reportaj interesant. 

— Despre ce fel de misiune vorbeşti, domnule Malone? 

— Indiferent ce fel, numai să fie plină de aventuri şi de 
primejdii. Vă asigur că o să-mi dau toată silinţa. Mi-ar conveni cu 
atât mai mult cu cât ar fi mai grea. 

— Pari destul de dispus să-şi rişti viaţa. 

— Ca să am un scop în viaţă. 

— Bravo! lată ce se cheamă entuziasm, domnule Malone! 
Din păcate, mă tem să nu fie cam târziu pentru acest soi de 
performanţe. O misiune specială dă rareori rezultate în raport cu 


cheltuielile pe care le cere. Şi, în orice caz, nu se încredinţează 
decât unui om experimentat, al cărui nume inspiră încredere 
marelui public. Întinsele spaţii virgine de pe harta lumii dispar 
de la o zi la alta şi nicăieri nu mai este loc pentru spiritele 
întreprinzătoare. Dar, ia stai! A zis şi obrazul i s-a luminat de un 
zâmbet. Vorbind de întinsele spaţii virgine de pe hartă, mi-a 
venit o idee. Ce-ai zice dacă te-aş însărcina să demaşti un 
impostor, un Munchhausen modern şi să-l acoperi de ridicol? Va 
trebui să-i demaşti minciunile. Ei, dragul meu prieten, ar fi 
grozav. Ce părere ai? 

— Tot ce doriţi, unde şi când doriţi. 

Mc Ardle s-a gândit o clipă. 

— Întrebarea care se pune a zis în sfârşit este să ştim dacă 
ai să te poţi înţelege sau măcar să stai, pur şi simplu, de vorbă 
cu omul nostru. Dar dumneata pari a avea un fel de talent de a 
te impune oamenilor: te faci simpatic şi ai o putere magnetică, 
asta desigur ca efect al vitalităţii tinereşti sau a ceva analog, 
bănuiesc, în ce mă priveşte, sunt ferm convins că lucrurile stau 
aşa. 

— Sunteţi prea binevoitor faţă de mine, Mc Ardle. 

— Încearcă-ţi dar norocul cu profesorul Challenger, din 
Enmore Park. 

Nu mi-am putut ascunde mirarea. 

— Challenger? Am strigat. Profesorul Challenger, faimosul 
zoolog? Nu-i acela care i-a spart capul lui Blundell, de la 
„Telegraph” ? 

Şeful a schiţat un zâmbet: 

— Asta te îngrijorează? Parcă-mi spuneai că eşti în căutarea 
aventurii... 

— lată una, într-adevăr, domnule, i-am răspuns. 

— Întocmai. De altfel nu cred să meargă totdeauna atât de 
departe cu violenţa. Fără îndoială că Blundell a căzut la un 
moment nepotrivit sau a avut un fel greşit de a se comporta cu 
el. Poate că dumneata o să ai mai mult noroc sau mai multă 
dibăcie. Desigur că aici ar fi ceva de făcut în sensul dorințelor 
dumitale, iar gazeta ţi-ar da mână liberă. 

— Dar nu ştiu nimic despre Challenger, i-am spus. Mi-a 
amintesc doar că i-am văzut numele pomenit la „Fapte diverse”, 
în legătură cu bătaia lui Blundell. 


— Am oarecare informaţii care te-ar putea îndruma, 
domnule Malone. Profesorul mă interesează de mai mult timp şi 
îl ţin sub observaţie. 

Scoase o hârtie dintr-un sertar: 

— lată fişa lui. Ţi-o spun în rezumat: 

„Challenger George Eduard. Născut la Largs (Anglia de 
Nord), în 1863. Elev al Academiei din Largs, Universitatea din 
Edinburgh. Adjunct la British Museum, 1892. Conservator 
adjunct al serviciului de antropologie comparată, 1893. Renunţă 
la aceste funcțiuni în acelaşi an, în urma unor scrisori 
insultătoare. Titular al medaliei Crayston pentru cercetări în 
domeniul zoologiei. Membru corespondent la... (urmează o 
sumedenie de nume... mai multe rânduri scrise cu caractere 
mici: Societatea Belgiană, Academia Americană de Ştiinţe din La 
Plata etc., etc.). Fost Preşedinte al Societăţii de Paleontologie, 
Secţia H din Asociaţia britanică şi aşa mai departe... A publicat: 
„câteva observaţii asupra unei serii de cranii „omeneşti”, 
„încercări asupra evoluţiei vertebratelor” şi numeroase articole, 
dintre care unul, „Ce se ascunde sub teoria weissmannismului”, 
a provocat o discuţie aprinsă la Congresul Zoologilor de la 
Viena. Distracţiile preferate: plimbări în aer liber, excursii în 
munţi. Adresa: Enmore Park, Kensington, W”. 

— lată, ia-o cu dumneata. Cred că în seara asta nu mai 
avem ce ne spune. 

Am băgat hârtia în buzunar. 

— O clipă, domnule - am stăruit, văzând că nu mai aveam 
în faţa mea un chip îmbujorat, ci o scăfârlie roşcată. Nu sunt 
încă lămurit de ce trebuie să iau un interviu acestui profesor. 
Ce-a făcut? 

Capul s-a ridicat şi faţa a apărut imediat: 

— Plecat singur în explorare, acum doi ani, în America de 
Sud. Întors anul trecut. Refuză să precizeze regiunea explorată, 
care cu siguranţă se află prin America de Sud. Începe o vagă 
poveste a călătoriei lui, când, din pricina unei obiecţii ridicate, 
se închide în el însuşi ca o stridie. Pare a fi fost eroul unei 
aventuri neobişnuite sau poate ceea ce apare mai probabil nu e 
decât un mincinos de prima clasă. A adus cu el câteva fotografii 
stricate, dar care au fost socotite ca fiind trucate. A devenit atât 
de irascibil, încât e în stare să sară asupra oricui l-ar întrerupe şi 
să arunce pe scări în jos pe gazetari. După părerea mea, nu-i 


decât un megaloman omucid cu înclinații ştiinţifice. Eşti destul 
de mare ca să te descurci singur. In orice caz, vei fi în siguranţă: 
legea cu privire la responsabilitatea patronului în materie de 
accidente te ocroteşte... 

Un cap acoperit cu fire de păr roşcat s-a substituit iarăşi 
feţei roşcovane, care rânjea. Intrevederea se sfârşise. 

M-am îndreptat spre Savage Club, dar în loc să intru, m-am 
rezemat de balustrada terasei Adelphi şi am rămas pe gânduri, 
uitându-mă la cursul uleios şi cafeniu al Tamisei. In aer liber, 
ideile îmi apăreau mai netede şi mai limpezi. Am scos fişa 
profesorului Challenger şi am citit-o la lumina unui glob electric. 
Şi am simţit ceva, ceva ce n-aş putea considera decât ca o 
inspiraţie. Ca să ajung până la fiorosul profesor, ştiam că nu 
trebuie să contez pe calitatea mea de gazetar. Pe de altă parte, 
violențele despre care pomenea în două locuri biografia lui 
sumară puteau fi datorate doar unui fanatism de savant. Oare 
nu exista în acest domeniu un loc pe unde ar fi fost accesibil? 
Trebuia să încerc. 

Am intrat în club. Bătea ora 11 şi sala cea mare începea să 
se umple, cu toate că nu era încă îmbulzeală. Intr-un fotoliu în 
apropierea căminului am observat un bărbat înalt, subţire şi 
ciolănos. Acesta şi-a întors capul chiar în clipa când îmi trăgeam 
scaunul lângă el. Era exact omul pe care aş fi dorit să-l întâlnesc 
- Tarp Henry, din redacţia revistei „Natura”: uscat, slab, numai 
piele şi oase şi plin de bunăvoință faţă de cei pe care-i cunoştea. 
Am intrat de-a dreptul în subiect. 

— Ce ştii despre profesorul Challenger? 

— Challenger? 

Şi-a încruntat sprâncenele nemulţumit: 

— Challenger e individul acela care, plecat în America de 
Suci, s-a întors de-acolo cu o poveste nemaipomenită. 

— Ce poveste? 

— Descoperise, zicea el, nişte animale extrem de ciudate. 
Dar între timp cred că s-a lăsat păgubaş. Sau, cel puţin, trece 
totul sub tăcere. Intrebat de agenţia Reuter, a provocat prin 
declaraţiile lui o zarvă atât de mare, încât agenţia a găsit că e 
inutil să persevereze. Era, de altfel, o chestiune care-l putea 
discredita în ochii tuturor confraţilor lui. Pe cele câteva persoane 
care s-au arătat dispuse să-l ia în serios, le-a descurajat repede. 

— Cum asta? 


— Cauza e grosolănia lui nesuferită, purtarea lui imposibilă. 
O să-ţi citez, printre alţii, pe bătrânul Wadley, de la Institutul de 
Zoologie. Wadley i-a trimis următorul mesaj: „Preşedintele 
Institutului de Zoologie prezintă omagii profesorului Challenger 
şi ar considera ca o favoare personală dacă domnia sa ar 
binevoi să le facă, atât lui, cât şi colegilor lui, onoarea de a 
asista la viitoarea lor şedinţă.” Ei bine, răspunsul lui Challenger 
nu poate fi exprimat în termeni decenti. 

— Totuşi mi-l poţi spune? 

— Redat într-o formă acceptabilă, ar suna cam aşa: 
„Profesorul Challenger prezintă omagii preşedintelui Institutului 
de Zoologie şi ar considera ca o favoare personală dacă ar 
binevoi să se ducă dracului!” 

— Doamne Dumnezeule! 

— Da, cam aşa a zis şi Wadley. Îmi amintesc de bietul 
Wadley gemând la începutul şedinţei: „...după 50 de ani de 
colaborări ştiinţifice...” Nu şi-a mai venit nici odată în fire. 

— Mai ştii şi alte amănunte despre Challenger? 

— Eu sunt, după cum ştii, bacteriolog. Mai exact, raza mea 
de activitate e microscopul. Abia dacă mă uit la cele ce se văd 
cu ochiul liber. Sunt un cercetător situat la limitele cunoaşterii şi 
mă simt foarte stingherit când ies din laboratorul meu şi-mi 
întâlnesc semenii, aceste vietăţi neînchipuit de mari şi 
grosolane. Spiritul meu e prea dezlegat de cele lumeşti, ca să 
bârfesc. Totuşi, am auzit vorbindu-se de Challenger în lumea 
savanților: e un om pe care n-ai dreptul să nu-l iei în seamă. E 
cât se poate de inteligent, plin de viaţă şi de energie, dar în 
acelaşi timp intransigent, sclavul ideilor fixe şi fără nici un fel de 
scrupul. În chestiunea aceea sud-americană, nu a mers el oare 
până la a truca fotografiile? 

— MI-I descrii ca fiind sclavul unor idei fixe. Un exemplu? 

— Exemple sunt cu miile, dintre care cel mai recent, 
referitor la Weissmann şi la evoluţionism, a fost cauza 
dezlănţuirii unui adevărat scandal la Viena. 

— În ce împrejurări? 

— Nu-mi amintesc bine. Dar avem la gazetă un text 
englezesc al procesului verbal de şedinţă. Binevoieşti să vii cu 
mine? 

— Cu multă plăcere. Trebuie să iau un interviu profesorului 
şi caut un mijloc de a ajunge până la el. îţi mulţumesc pentru 


bunăvoință. Te-aş însoţi chiar acum, dacă nu crezi că e prea 
târziu. 


O jumătate de oră după aceea, în birourile „Naturii” 
stăteam aşezat în faţa unui impresionant volum. Articolul pe 
care îl cercetam, „Weissmann împotriva lui Darwin”, avea ca 
subtitlu: „Vii proteste la Viena. O şedinţă furtunoasă”. Chiar 
dacă insuficienţa culturii mele ştiinţifice mă împiedica să 
urmăresc discuţiile, totuşi puteam să-mi dau seama că 
profesorul englez, prin atitudinea lui arţăgoasă, provocase 
indignarea confraţilor de pe continent. „Proteste”, „Rumoare”, 
„Strigăte unanime” - iată primele trei subtitluri care mi-au sărit 
în ochi. Pentru rest, dacă articolul ar fi fost scris în limba 
chineză, nu l-aş fi înţeles mai puţin. 

— Te-aş ruga să mi-l traduci în englezeşte, i-am spus 
confratelui meu, cu voce gravă. 

— Bine, dar e în englezeşte! 

— Mi-aş încerca mai curând norocul cu textul original. 

— Într-adevăr, pentru un profan e cam lipsit de claritate. 

— Mi-ar trebui să găsesc mai mult decât o singură 
propoziţie pe înţelesul meu, din care să se desprindă o cât de 
vagă idee. Dar... iată una, cred... una aproape limpede. Am să 
mi-o transcriu. Îmi dă ocazia să iau contact cu fiorosul profesor. 

— Asta e tot ce pot face pentru dumneata? 

— O clipă, te rog! Aş vrea să-i scriu. Dacă-mi dai voie să-mi 
redactez chiar aici scrisoarea, pe o hârtie cu en-tete-ul revistei 
dumitale, poate că aş câştiga oarecare autoritate în ochii lui. 

— Şi după asta, Challenger ar veni să facă aici un scandal, 
de să-i meargă vestea! 

— Ba, deloc. Ai să vezi scrisoarea. Te asigur că n-o să 
cuprindă nimic supărător. 

— În cazul acesta, iată scaunul şi biroul meu. Găseşti acolo 
hârtie. Aş dori numai să arunc şi eu o privire pe scrisoarea 
dumitale când o fi gata. 

Nu mi-am precupeţit timpul. Şi îndrăznesc să spun că 
scrisoarea aceea avea o întorsătură fericită, aşa că i-am citit-o 
bacteriologului meu, nu fără oarecare mândrie de autor. 


«lubite domnule profesor Challenger, 


Nu sunt decât un modest doritor de a cunoaşte legile 
naturii. Am manifestat totdeauna cel mai viu interes în ce 
priveşte speculaţiile dv. asupra lui Darwin şi Weissmann. De 
curând am avut ocazia să-mi reîmprospătez cunoştinţele 
recitind... 


— Afurisit mincinos! A şoptit Tarp Henry. 


— „„„recitind magistrala dv. comunicare de la Viena. Acest 
document, de o admirabilă claritate, pare a lămuri problema 
definitiv. Îngăduiţi-mi totuşi să vă atrag atenţia asupra uneia din 
frazele dv. Spuneţi: „Protestez din toate puterile mele împotriva 
acelei aserţiuni exorbitante şi în întregime dogmatice, că fiecare 
„id” este un microcosm posesor al unei arhitecturi istorice lent 
elaborate de-a lungul seriei de generaţii”. Nu credeţi că sunt în 
ea unii termeni prea categorici? Nu credeţi că ar trebui reluaţi şi 
verificaţi? Dacă mi-aţi îngădui, v-aş cere favoarea unei 
întrevederi, deoarece subiectul mă interesează şi aş dori să vă 
prezint prin viu grai unele idei personale. Cu asentimentul dv., 
sper să am cinstea de a vă vizita poimâine, miercuri, la ora 11 
dimineaţa. 

Al dv., domnule, cu deosebit respect şi sinceritate. 

EDUARD D. MALONE» 


— Ei? am întrebat, triumfător. 

— Bine, dacă conştiinţa dumitale se simte împăcată... 

— Nu m-a mustrat nici odată cu nimic. 

— Şi ce-ai de gând să faci? 

— Să-l vizitez pe Challenger. Odată ajuns acolo, o să găsesc 
eu vreun pretext să încep discuţia. La nevoie, i-aş dezvălui chiar 
subterfugiul de care m-am folosit. Dacă Challenger are cât de 
cât spirit sportiv, orgoliul lui o să fie măgulit. 

— Crezi? la seama ca, în loc să-i mângâi dumneata orgoliul, 
să nu te mângâie el pe dumneata! Ai grijă să te îmbraci în 
echipament american de fotbal sau cu o cămaşă de zale. La 
revedere. O să-ţi ţin răspunsul lui la dispoziţie miercuri 
dimineaţa, dacă binevoieşte să-ţi răspundă. E un om violent, 
țâfnos, primejdios şi nesuferit pentru toţi cei care se apropie de 
el şi nu e combătut de savanţi decât în măsura în care îşi pot 
permite vreo îndrăzneală la adresa lui. Poate că ar fi fost mai 


bine pentru dumneata să nu fi auzit nici odată vorbindu-se de 
el... 


CAPITOLUL III 


UN OM IMPOSIBIL... 

TEMERILE CA ŞI NĂDEJDILE prietenului meu n-au fost 
întemeiate. Când am sosit miercuri la sediul „Naturii” , am găsit 
un plic purtând ştampila din West Kensington, pe care numele 
meu era scris cu nişte litere ca de sârmă ghimpată. lată ce 
conţinea plicul: 


„Enmore Park W. 

Domnule, 

Am primit scrisoarea prin care vă oferiţi să împărtăşiţi 
vederile mele. Vederile mele nu au nevoie să fie împărtăşite nici 
de dv., nici de altcineva. Aveţi îndrăzneala să numiţi „speculaţii” 
declaraţiile mele asupra darwinismului. Ţiu să vă semnalez 
grava necuviinţă pe care o provoacă asemenea cuvânt într-o 
asemenea materie. Contextul, totuşi, îmi dovedeşte că aţi 
păcătuit, mai mult din ignoranță şi lipsă de dibăcie decât din 
răutate. În consecinţă, vă scot de sub acuzare. Una din frazele 
lucrării mele pare a vă fi dat oarecum de furcă. Aş fi crezut că 
numai o inteligenţă submediocră n-ar fi putut să sesizeze 
imediat acest punct de vedere. Dar dacă într-adevăr lucrul 
acesta cere o explicaţie, sunt de acord să vă primesc la ora 
fixată, în ciuda dezgustului pe care mi-l provoacă, fără excepţie, 
vizitele şi vizitatorii. Feriţi-vă de a crede, aşa cum aţi putea fi 
ispitit s-o faceţi, că mi-aş putea schimba eventual părerea. Nu- 
mi exprim nici odată o părere decât în mod deliberat şi după ce 
am chibzuit îndelung asupra ei. A-mi lua vorba înapoi nu intră în 
obiceiurile mele. Binevoiţi, atunci când vă veţi prezenta, să 
arătaţi valetului meu, Austin, plicul acestei scrisori: el trebuie să 
ia toate măsurile de precauţie necesare spre a mă apăra 
împotriva acelor puşlamale neruşinate care se numesc gazetari. 

Al dv. sincer 

GEORGE EDUARD CHALLENGER.” 


l-am citit această scrisoare lui Tarp Henry, care venise de 
dimineaţă să ia rezultatul demersului meu. Drept răspuns, Tarp 
mi-a spus doar atât:. 


— Tocmai s-a descoperit o substanţă, cuticura sau cam aşa 
ceva, mai eficace decât arnica! pentru vindecarea rănilor... 

Unii oameni au un deosebit simţ al umorului. 

Era aproape 10 şi jumătate când am primit scrisoarea. La 
ora exactă fixată pentru întâlnire, o trăsură m-a lăsat în faţa 
unei case, al cărei grilaj impunător şi ale cărei ferestre cu 
perdele bogate dovedeau că temutul profesor se bucura de o 
frumoasă stare materială. Uşa mi-a fost deschisă de un individ 
ciudat, negricios şi uscat, fără vârstă, care purta o vestă de 
postav gros şi jambiere brune, de piele. Am aflat mai târziu că 
era şoferul, care îndeplinea toate serviciile ori de câte ori ultimul 
valet o lua la goană. M-a privit din cap până în picioare, cu nişte 
ochi albaştri pătrunzători. 

— Sunteţi aşteptat? a întrebat. 

— Mi s-a fixat o întâlnire. 

— Scrisoarea dumneavoastră? 

l-am arătat plicul. 

— Bine! 

Părea foarte puţin vorbăreţ. L-am urmat în coridor când, 
dintr-o odaie în care am recunoscut că era sufrageria, a apărut 
deodată în faţa mea o femeie scundă, cu trăsăturile mobile şi 
vii, cu ochi negri şi cu aspect mai mult francez decât britanic. 

— O clipă, îmi spuse ea. Aşteaptă puţin, Austin. Poftiţi 
înăuntru, domnule. Daţi-mi voie să vă întreb dacă l-aţi mai 
întâlnit până acum pe soţul meu. 

— N-am avut această cinste, doamnă. 

— Atunci vă prezint mai dinainte scuzele mele. E un om 
imposibil, cu totul imposibil. Ţin să vă previn, ca să vă păziţi. 

— Vă mulţumesc, doamnă. 

— Îndată ce-l vedeţi că se înfurie, să nu mai rămâneţi în 
odaie şi să nu vă mai pierdeţi timpul cu discuţii. Au mai avut şi 
alţii ocazia să regrete acest lucru. De fiecare dată se iscă un 
scandal care se răsfrânge şi asupra mea şi asupra tuturor. Sper 
că vizita dumneavoastră nu este în legătură cu aceeaşi 
problemă, a Americii de Sud. 

— E cu neputinţă să minţi o femeie. 

— O, e cel mai primejdios subiect! O să vă povestească 
lucruri despre care nu veţi crede nimic, ceea ce, de altfel, e uşor 


1 Arnica montana, plantă tonică şi stimulentă din care se extrage o 
tinctură bună pentru vindecare rănilor. (n.t.). 


de înţeles. Totuşi, vă rog să nu-l contraziceţi, deoarece lucrul 
acesta îl scoate din fire. Prefaceţi-vă că-l credeţi şi totul o să fie 
bine. ineţi seama că el însuşi crede ce spune. Despre asta 
puteţi fi sigur. Nici odată nu s-a pomenit un om mai cinstit. Nu 
vă mai rețin, asta i-ar da de bănuit. Dacă începe a fi primejdios, 
într-adevăr primejdios, sunaţi şi rezistaţi până sosesc eu. Chiar 
şi în clipele cele mai grave, tot mai păstrez asupra lui o oarecare 
autoritate... 

Cu aceste cuvinte de încurajare, doamna Challenger m-a 
încredinţat tăcutului Austin, care aştepta asemeni unei statui a 
discreţiei. Valetul m-a condus la capătul coridorului, în faţa unei 
uşi la care a bătut. Un muget de taur i-a răspuns. Şi iată-mă în 
faţa profesorului. 

Challenger stătea pe un scaun turnant, în faţa unei mese 
mari, acoperită cu cărţi, cu hărţi şi cu diagrame. In clipa când 
am intrat, s-a învârtit cu scaunul ca să mă privească din faţă. 
Înfăţişarea lui mi-a tăiat răsuflarea. Eram pregătit să văd un om 
ciudat, dar nu o făptură atât de înspăimântătoare! Te surprindea 
prin statura lui, prin ţinuta lui impunătoare şi prin mărimea 
capului, mai uriaş decât orice am văzut vreodată pe un trup 
omenesc. Pălăria lui, dacă m-aş fi încumetat s-o încerc, mi-ar fi 
căzut până pe umeri! Avea una din acele figuri cu barbă, care în 
mintea mea se asocia cu imaginea unui taur asirian - o faţă 
roşie, cu barba de un negru bătând în albastru, coborând în 
bucle mari pe piept. Părul lui, cu totul neobişnuit, îi tăia fruntea 
ca o lungă bandă netedă. Ochii de un cenuşiu albăstrui, foarte 
limpezi sub smocurile negre şi groase ale sprâncenelor, aveau o 
privire ascuţită şi sfredelitoare care impunea. Umerii largi, 
pieptul bombat ca un butoi, mâinile de uriaş acoperite cu păr 
des - iată ce vedeam din persoana lui pe deasupra mesei. Un 
glas tunător agrava prima impresie pe care mi-o produsese 
celebrul profesor Challenger. 

— Ei, despre ce este vorba? m-a întrebat el, cercetându-mă 
cu aroganță. 

Trebuia să-mi ascund surprinderea, pentru că, altfel, 
dialogul s-ar fi putut termina aici. 

— Aţi binevoit să-mi fixaţi o întâlnire, domnule profesor, i- 
am răspuns domol. 

Şi i-am împins plicul. El l-a luat şi l-a aşezat în faţa lui, pe 
masă. 

— Aha, da... eşti tânărul care nu înţelege limba, engleză, 
dar binevoieşte, pe cât se pare, să fie de acord cu concluziile 
mele generale. 

— Întru totul, domnule profesor, întru totul, am declarat. 

— Desigur! Asta o să-mi consolideze situaţia, nu-i aşa? 
Pentru că îmi aduci sprijinul dublei autorităţi: a vârstei şi a 
aspectului dumitale... Ceea ce nu împiedică totuşi să fii mai bun 
decât toţi măgarii aceia de la Viena, ale căror răgete în turmă 
nu mă jignesc mai mult decât guiţatul de unul singur al porcului 
englez! 

M-a privit aşa, de parcă aş fi fost un exemplar din rasa 
aceea. 

— Purtarea lor, am spus, o găsesc îngrozitoare. 


— Te asigur că sunt în stare să mă lupt singur şi n-am 
nevoie de simpatia dumitale. Da, singur, domnule, cu spatele la 
zid: acolo mă simt la locul meu. Dar să rezumăm. Dialogul 
acesta nu poate avea pentru dumneata prea mult farmec, iar pe 
mine mă plictiseşte peste orice închipuire. Aveai de prezentat, 
dacă nu mă înşel, câteva observaţii asupra unuia din aspectele 
tezei mele? 

Felul lui de a fi, brutal şi direct, nu-mi lăsa putinţa să mă 
sustrag şi totuşi trebuia să mă feresc, să pândesc un moment 
prielnic. De departe, lucrul acesta mi se păruse destul de 
simplu. Oare calităţile mele de irlandez mă vor părăsi tocmai 
acum când aveam mai mare nevoie de ele? Challenger mă 
străpungea cu ochii lui de oţel. 

— Explică-te! a mugit. 

— Nu sunt decât un foarte modest cercetător, abia 
deasupra nivelului unui amator pasionat. Dar îmi pare că sunteţi 
de o severitate exagerată faţă de Weissmann. Oare starea de 
fapt nu ar tinde, în momentul de faţă, să-i... consolideze 
doctrina? 

— Ce stare de fapt? a zis Challenger, cu un calm 
ameninţător. 

— Fără îndoială că nu există nici un fapt care să constituie, 
în adevăratul înţeles al cuvântului, o dovadă. Făceam aluzie, pur 
şi simplu, la ceea ce aş numi tendinţa ştiinţifică generală a 
gândirii moderne. 

Challenger s-a aplecat spre mine cu o mare seriozitate. 

— Ştii cred, a început făcând gestul de a număra pe 
degete, că unghiul cranian este un factor constant. 

— Bineînţeles, i-am răspuns. 

— Şi că telegonia este o ipoteză controversată? 

— Fără nici o îndoială. 

— Şi că ovulul este diferit de oul partenogenetic? 

— Nici vorbă! am exclamat, mândru de îndrăzneala mea. 

— Şi ce dovedeşte asta? m-a întrebat cu o voce blândă şi 
convingătoare. 

— Intr-adevăr ce dovedeşte asta? am îngăimat. Ce 
dovedeşte asta? 

Challenger gungurea: 

— Vrei să ţi-o spun eu? 

— V-aş ruga... 


— Asta dovedeşte a zbierat el într-o neaşteptată explozie 
de furie că eşti o caiafă neruşinată, unul din acei mizerabili de 
gazetari, a căror ignoranță e tot atât de mare cât şi neruşinarea 
lor! 

Se ridicase dintr-o săritură, cu ochii ieşiţi din orbite. 

In ciuda momentului critic, am avut timpul să observ, spre 
marea mea surprindere, că, deşi ridicat în picioare, îmi ajungea 
abia la umeri şi că, foarte mic de statură, stăvilit în creşterea lui. 

Uriaşă, vitalitatea lui înspăimântătoare se dezvoltase în 
lărgime, în grosime şi în volum cerebral: un Hercule scund. 

— Ceea ce-ţi spuneam adineauri, domnule - striga acum, 
aplecat înainte cu gâtul întins şi cu mâinile sprijinite de masă - 
era pur şi simplu pe păsăreşte, o păsărească ştiinţifică! Prin 
urmare, dumneata, care ai un cap cât o nucă, îţi închipui că o să 
fii mai dibaci decât mine! Ai pretenţia că eşti atotputernic, 
cabotin ce eşti! Fără îndoială că trebuie să ne plecăm cu toţii în 
faţa dumitale, în nădejdea vreunui cuvânt binevoitor? În 
nădejdea că vreunul dintre noi o să se poată ridica mai uşor? În 
nădejdea că vreunul dintre noi o să se poată ţine în scări? Ştii 
oare că a fost o vreme când ţi s-ar fi tăiat urechile? Să ştii, lepră, 
că te cunosc prea bine! Ţi-ai pierdut măsura mârşăviei. Dar mă 
însărcinez eu să ţi-o aduc aminte. Te dezumflu eu, balon umflat 
cu vânt! Se mai găseşte cineva pe lumea asta care să-ţi fie 
stăpân. Nu, domnule, nimeni nu-şi bate joc de George Eduard 
Challenger! Nimeni nu i-a găsit încă naşul! Doar te-am prevenit, 
din clipa când ai ţinut să vii, că o faci pe propriul dumitale risc. 
Ai jucat un joc primejdios şi ai pierdut. Cu atât mai rău pentru 
dumneata, iubite domnule Malone. Acum, plăteşte! 

— S-avem iertare, domnule, i-am răspuns, retrăgându-mă 
spre uşă şi deschizând-o. Puteţi să mă insultaţi cât vreţi, vă dau 
voie. Dar totul are o margine şi de atins n-o să mă atingeţi! 

— Crezi? 

Inainta cu paşi măsuraţi, cu un aer ameninţător. Dar 
deodată s-a oprit şi şi-a vârât mâinile butucănoase în 
buzunarele hainei scurte: 

— Am mai avut până acum ocazia să arunc afară câţiva 
gazetari. Dumneata ai să fii al patrulea sau al cincilea. O 
amendă de 3 lire şi 15 şilingi, ăsta-i tariful obişnuit. Cam scump, 
dar face. Şi de ce, mă rog, nu ţi-ai urma şi dumneata confrații? 
Mi se pare că o meriţi îndeajuns! 


Şi-a reluat apoi mersul duşmănos, ridicându-se pe vârfuri 
ca un maestru de dans. 

Aş fi putut fugi pe uşa holului, dar ar fi fost o laşitate din 
partea mea. De altfel, o mânie cât se poate de firească începuse 
să mă înfierbânte. Chiar dacă m-aş fi făcut vinovat faţă de omul 
acesta, atitudinea lui mă punea în legitimă apărare. 

— Binevoiţi a vă îndepărta mâinile, domnule. N-o să sufăr 
nici cea mai mică atingere. 

— Zău?! 

Mustaţa lui neagră s-a ridicat şi un rânjet a făcut să-i 
sclipească unul din caninii albi: 

— N-ai să suferi, zici, nici cea mai mică atingere? 

— Domnule profesor - am strigat - fiţi om de înţeles! 
Cântăresc 15 „stone?”, sunt tare ca fierul şi joc centru mijlocaş 
în fiecare duminică în echipa „London Irish” . Nu sunt eu omul... 

În clipa acea, el s-a repezit asupra mea. Din fericire 
deschisesem uşa, pentru că altfel am fi trecut prin ea! 

Ciocnirea ne-a făcut să ieşim în coridor, unde am agăţat în 
trecere un scaun, care a sărit împreună cu noi spre stradă. 
Barba lui Challenger îmi umplea gura, parcă eram încurcaţi unul 
într-altul, iar scaunul cel infernal îşi repezea picioarele printre 
ale noastre. Austin, care veghea, avusese grijă să deschidă cele 
două canaturi ale uşii holului. O smucitură ne-a făcut să ne 
rostogolim pe scări de-a-ndărătelea. Am văzut uneori prin 
localurile de noapte acrobaţi executând figuri asemănătoare şi 
am impresia că e nevoie de oarecare exerciţii ca să le reuşeşti 
fără să te zdrobeşti. Scaunul s-a rupt în bucăţi, de pavaj, în timp 
ce Challenger şi cu mine ne-am rostogolit înlănţuiţi în şanţul 
rigolei. S-a ridicat, amenințând cu pumnii şi gâfâind ca un 
astmatic. 

— Ei, a zis cu sufletul la gură, ţi-ajunge? 

Dar şi eu, la rândul meu, îmi revenisem. 

— Fanfaron ce eşti! Am strigat. 

Fără intervenţia foarte oportună a unui sergent de stradă, 
care a pus capăt acestei scene ridicole, înfigându-se în faţa 
noastră cu un carnet în mână, am fi fost gata să lichidăm 
conflictul pe loc, deoarece Challenger fierbea de dorinţă să se 
bată. 


2 Unitate de măsură cântărind aproape 7 Kg. (n.t.). 


— Ce înseamnă asta? Nu vi-e ruşine? a început sergentul. 
Era prima frază normală pe care o auzeam în Enmore Park. 
— Ei, lămuriţi-mă... stăruia omul, întorcându-se spre mine. 
— Am fost atacat de omul ăsta, i-am spus. 


— Atacat? 

Profesorul nu zicea nimic. Gâfâia. 

— Nu-i întâia oară când i se întâmplă! Sergentul a dat din 
cap cu asprime şi s-a întors spre Challenger: Ai mai avut şi luna 
trecută o poveste ca asta. Acum văd că tânărului ăstuia i-ai 
umflat ochiul. Apoi către mine: Să-l arestez? 

Mi s-a muiat inima. 

— Nu, nici vorbă, i-am răspuns. 

— Atunci, ce? a făcut sergentul. 

— În povestea asta am şi eu o vină. Am pătruns la 
dumnealui prin surprindere. De altfel mă prevenise cinstit. 

Sergentul şi-a închis carnetul. 

— Să nu te mai prind! i-a spus lui Challenger. Şi cum în jurul 
nostru începuseră să facă cerc un băiat de la măcelărie, o bonă 
şi câţiva gură-cască, a adăugat: Circulaţi vă rog, circulati! 

Apoi a început să coboare strada greoi, cu mica ceată după 
el. Profesorul s-a uitat la mine. În ochii lui părea că râde ceva. 

— Intră, n-am terminat-o încă cu dumneata, mi-a spus. 

Fără să ţin seama de accentul sinistru al acestei invitaţii, |- 
am urmat în casă. Şi tot atât de rigid ca o statuie, Austin a 
încuiat uşa după noi. 


CAPITOLUL IV 


LUCRUL CEL MAI IMPORTANT DIN LUME 

ABIA ÎNCUIASE UŞA, când doamna Challenger s-a şi repezit 
din sufragerie peste noi. Era grozav de furioasă. S-a proptit 
înaintea bărbatului ei, ca un cocoş în faţa unui buldog. Se vedea 
bine că mă văzuse ieşind, dar nu mă văzuse întorcându-mă. 

— Eşti o bestie, George! i-a strigat. L-ai rănit pe tânărul 
acela frumos. 

Profesorul a dat-o la o parte cu degetul cel mare: 

— lată-l la spatele meu. N-are nici pe dracu! 

Ea s-a simţit ruşinată şi cu drept cuvânt. 

— lartă-mă, nu te-am văzut, mi-a spus. 

— Vă asigur că nu e cazul să fiţi îngrijorată, doamnă. 

— Dar ţi-a făcut o vânătaie pe obraz! Da, George, eşti o 
bestie! Nu e zi de la Dumnezeu să nu te-apuci de scandal! Nu 
faci decât să stârneşti râsul şi ura! Ai abuzat de bunătatea mea. 
Am ajuns la capătul răbdării! 

— lar ne răfuim în public! a mărâit Challenger. 

— Dar nu mai e un secret pentru nimeni! A strigat ea. Oare 
te mai îndoieşti că toată strada, mai bine zis toată Londra... 
lasă-ne, Austin, nu mai avem nevoie de dumneata aici! ... Te 
mai  îndoieşti că am ajuns de râsul tuturor? Unde ţi-e 
demnitatea? Tu, care ar fi trebuit să fii profesor într-o mare 
universitate şi să te bucuri de respectul a mii de studenţi... Unde 
ţi-e demnitatea, George? 

— Dar la demnitatea ta nu te gândeşti, scumpa mea? 

— Incercarea e prea grea pentru mine. Ai ajuns o brută, o 
brută care se ţine numai de scandaluri! 

— Te rog, Jessie! ... 

— Un scandalagiu, care nu ştie decât să zbiere ca un 
turbat! 

— Haide! Ajunge, i-a tăiat-o el. Treci la pocăință! Pe scaunul 
pocăinţei! 

S-a aplecat şi, spre marea mea mirare, a ridicat-o şi a 
aşezat-o într-un colţ al holului, pe un piedestal negru de 
marmură, înalt de cel puţin 7 picioare şi atât de îngust, încât 
nenorocita abia putea să-şi ţină echilibrul. Nimic mai ridicol 
decât priveliştea pe care-o oferea acum, expusă aşa, cu obrazul 
roşu de mânie, cu picioarele atârnate şi cu trupul înţepenit de 
frică să nu cadă! 


— Dă-mă jos! gemea ea. 

— Zi: „te rog”. 

— Ce bestie eşti, George! Dă-mă imediat jos! 

— Poftiţi în biroul meu, domnule Malone. 

— Dar, domnule profesor, vă implor... - m-am rugat, 
uitându-mă spre doamna Challenger. 

— Vezi, Jessie, domnul Malone intervine în favoarea ta... 
Spune „te rog” şi te dau jos imediat. 

— Bestie! ... Te rog, te rog! 

A coborât-o ca şi cum ar fi coborât o păsărică. 

— Ar trebui să înveţi a te stăpâni, scumpa mea. Domnul 
Malone e gazetar. N-o să uite să raporteze toate astea mâine, în 
foaia lui şi desigur că în cartier or să se vândă cel puţin 12 
numere mai mult ca de obicei. Titlul: „Un scandal în lumea sus 
pusă” ... că te simţeai grozav de sus pusă pe piedestalul acela, 
nu-i aşa? Apoi subtitlul: „Scurtă privire aruncată asupra unui 
menaj ciudat”. Pentru că acest domn Malone face parte din acel 
soi de oameni care se hrănesc cu gunoaie şi cu murdării. Porcus 
ex grege diaboli un porc din turma diavolului... Nu-i aşa, 
domnule Malone? Ce zici? 

— Sunteţi într-adevăr nesuferit! m-am indignat eu. 

El a început să râdă, dar râsul lui semăna mai mult a 
muget. 

— Şi totuşi, o să ne înţelegem imediat, a şoptit. S-a uitat la 
femeie, apoi la mine, scoţându-şi înainte pieptul uriaş. Apoi 
deodată, schimbând tonul, a zis: lartă aceste glume de familie, 
domnule Malone. Te-am chemat îndărăt pentru un motiv mai 
serios decât acela de a te face părtaş la amuzamentele noastre 
casnice. Dumneata, mică doamnă, şterge-o repede şi nu-ţi mai 
face sânge rău de pomană! Şi-a lăsat amândouă mâinile lui mari 
pe umerii ei: Tot ce mi-ai spus e perfect adevărat. Dacă te-aş 
asculta, aş fi cu mult mai bun. Dar n-aş mai fi George Eduard 
Challenger... Scumpa mea, sunt pe lume nenumărați oameni 
buni, dar nu-i decât un singur G.E.C. Rolul tău e să scoţi din el 
tot ce are mai bun! Apoi a sărutat-o cu zgomot, lucru care m-a 
stingherit parcă mai mult decât brutalităţile lui. Şi acum, 
domnule Malone a continuat reluându-şi brusc demnitatea - pe- 
aici, te rog. 

Ne-am întors în odaia pe care o părăsisem atât de furtunos 
cu zece minute înainte. Profesorul a închis uşa cu grijă în urma 


noastră, mi-a arătat un fotoliu şi mi-a împins în faţă cutia cu 
ţigări. 

— Sunt „San Juan Colorado” veritabile - a zis. Adevărate 
calmante pentru oamenii irascibili. Dar nu rupe vârful cu dinţii, 
pentru Dumnezeu! Taie-l şi taie-l cu tot respectul cuvenit! Şi 
acum, aşează-te în fotoliul ăsta comod şi ascultă cu atenţie tot 
ce am de gând să-ţi spun. Dacă o să-ţi vină vreo replică, 
păstreaz-o pentru altă dată. Mai întâi de toate, dacă te-am 
chemat din nou în casă după ce, pe bună dreptate, te 
aruncasem afară... 

Şi-a scos bărbia înainte şi m-a privit cu un aer în care se 
vădeau în acelaşi timp şi sfidarea şi aşteptarea unei replici din 
partea mea. 

— ...după ce, cum spuneam, te aruncasem pe bună 
dreptate afară, a fost din pricina răspunsului pe care i l-ai dat 
sergentului de stradă. Mi s-a părut că desluşesc în el sentimente 
pe care nu sunt obişnuit să le constat la cei de o profesie cu 
dumneata. Luând asupra dumitale răspunderea scandalului, ai 
dat dovadă de dezinteres şi de o lărgime de vederi care m-au 
făcut să te privesc cu oarecare simpatie. Subspeţa umană din 
care ai norocul să faci parte a rămas totdeauna dedesubtul 
orizontului meu. Răspunsul dumitale însă te-a ridicat deasupra 
lui. Ai crescut în ochii mei. De aceea te-am chemat să te întorci 
cu mine şi de aceea mi-a venit gust să te cunosc mai bine. Fii 
bun şi aruncă scrumul pe tăviţa japoneză, colo, pe masa de 
bambus din stânga dumitale... 

Debitase acest discurs cu tonul unui profesor care îşi ţine 
cursul în faţa unei clase întregi. Îşi potrivise scaunul mobil aşa 
fel ca să mă privească din faţă, tremurând ca o broască uriaşă, 
cu capul răsturnat şi cu ochii pe jumătate acoperiţi de pleoapele 
dispreţuitoare. Deodată s-a întors într-o parte şi n-am mai văzut 
decât o claie de păr zbârlit şi lobul roşu al unei urechi. Căuta 
ceva în maldărul de hârtii de pe masa de lucru. Când s-a uitat 
din nou la mine, ţinea în mână un obiect care semăna cu un 
album de schiţe, grozav de ponosit. 

— O să-ţi vorbesc despre America de Sud, a urmat el. Dar, 
te rog, fără comentarii. Mai întâi de toate, vreau să-ţi aduc la 
cunoştinţă că nimic din ceea ce o să auzi aici n-o să fie dat 
vreodată publicităţii fără aprobarea mea specială, pe care, după 
toate probabilitățile, n-o să ţi-o dau nici odată. Ne-am înţeles? 


— O să fie foarte greu, i-am replicat. Socotesc că o relatare 
corectă... 

Challenger a pus albumul pe masă: 

— Atunci încheiem discuţia. Bună ziua. 

— Nu! am strigat. Nu! Primesc condiţiile dumneavoastră, de 
vreme ce nu-i chip altfel. 

— Nici să nu te gândeşti că ai putea să faci altfel! a zis el. 

— Atunci vă promit. 

— Pe cuvânt de onoare? 

— Pe cuvânt de onoare. 

M-a privit cu îndoială cu ochii lui pătrunzători. 

— Dar, în definitiv, cine-mi garantează cuvântul dumitale? 

— Intr-adevăr, domnule - am izbucnit întreceţi orice 
măsură. Nici odată, până acum, nu m-a tratat cineva în felul 
ăsta! 

Indignarea mea părea că-l interesează mai mult decât îl 
stinghereşte. 

— Capul rotund, a şoptit, brahicefal, ochii cenușii, părul 
negru, o caracteristică negroidă; bănuiesc că trebuie să fii celt. 

— Sunt irlandez. 

— Irlandez din Irlanda? 

— Da, domnule. 

— Atunci totul se explică. Vrei să-mi promiţi că ai să 
păstrezi pentru dumneata confidenţele mele? De altfel, or să fie 
destul de incomplete. N-o să-ţi dau decât vagi indicaţii. În primul 
rând, trebuie să ştii că acum doi ani am făcut în America de Sud 
o călătorie sortită să intre în domeniul ştiinţei clasice. Îmi 
propusesem să verific unele concluzii trase de Wallace şi Bates, 
lucru care n-ar fi fost posibil decât observând faptele raportate 
de ei în condiţii identice cu acelea pe care le observaseră ei 
înşişi. Chiar dacă expediţia mea nu ar fi avut decât acest 
rezultat şi încă merita atenţie. Dar s-a petrecut acolo un incident 
care a deschis o nouă cale cercetărilor mele. 

Ştii, sau, ceea ce e mai probabil în aceste vremuri de 
semidoctism, nu ştii că unele regiuni din bazinul Amazonului au 
rămas încă neexplorate şi că în fluviul acela uriaş se varsă 
nenumărați afluenţi, dintre care unii nu au apărut nici odată pe 
vreo hartă. Am vizitat acest ţinut puţin cunoscut, i-am studiat 
fauna şi asta mi-a furnizat material pentru mai multe capitole 
ale monumentalei opere de zoologie care va constitui 


încoronarea carierei mele. Mă întorceam, socotindu-mi misiunea 
îndeplinită, când am avut ocazia să-mi petrec noaptea într-un 
mic sat indian, aşezat la locul unde se varsă în Amazon unul din 
afluenţi, al cărui nume sau curs nu vreau să-l precizez. 

Indigenii aparţineau acelei rase de indieni Cucama, pe cât 
de ospitalieri pe atât de degeneraţi, ale căror facultăţi mintale 
abia dacă depăşesc pe acelea ale unui veritabil londonez. 
Câteva vindecări pe care reuşisem să le fac în timp ce coboram 
fluviul îmi câştigaseră stima lor, aşa că nu m-am mirat aflând, la 
întoarcerea mea, că mă aşteptau cu nerăbdare. Înţelegând din 
semnele lor că era vorba de un caz grabnic, l-am urmat pe şef 
până la una din colibe. Când am intrat înăuntru, bolnavul la care 
fusesem chemat tocmai îşi dăduse sufletul. Am constatat cu 
mirare că nu era vorba de un indian, ci de un alb, ba chiar de un 
alb dintre cei mai albi, deoarece avea părul cânepiu şi prezenta 
toate caracteristicile  albinosului. Hainele lui zdrenţuite şi 
slăbiciunea lui îngrozitoare trădau îndelungi mizerii. Indigenii nu- 
| cunoşteau. Il văzuseră târându-se prin pădure până în dreptul 
satului, singur şi într-o stare de epuizare totală. 

Raniţa lui zăcea lângă culcuş. Am avut curiozitatea s-o 
cercetez. lnăuntru, o mică bandă de pânză purta însemnate 
numele şi adresa: „Maple White, Lake Avenue, Detroit, 
Michigan” . Domnul meu, o să mă vezi întotdeauna gata să mă 
descopăr în faţa acestui nume: Maple White. Nu exagerez nimic 
spunând că gloria lui va ajunge egală cu a mea atunci când 
meritele vor fi împărţite între noi, pe bună dreptate. 

Din conţinutul raniţei se vedea bine că omul acela fusese 
un artist şi un poet în acelaşi timp. Erau acolo fragmente din 
poezii şi, fără să mă socotesc un critic, mărturisesc că mi s-au 
părut cu totul lipsite de talent. Se mai găseau şi câteva picturi 
mediocre, reprezentând privelişti de pe fluviu, precum şi o cutie 
de culori, una de creioane, câteva pensule, osul acesta încovoiat 
pe care-l vezi pe călimara mea, un volum din „Molii şi Fluturi” de 
Baxter, un revolver de duzină şi câteva cartuşe. În ce priveşte 
obiectele de îmbrăcăminte, fie că acest ciudat vagabond nu 
avusese asemenea lucruri nici odată, fie că le pierduse, nu 
exista nimic. 

Eram pe punctul să mă îndepărtez, când mi s-a părut că 
zăresc ieşind ceva din buzunarul hainei lui zdrenţuite. Era 
albumul pe care îl ai în faţa dumitale, tot atât de puţin 


aspectuos şi atunci ca şi acum. Şi nimeni n-ar putea să aibă mai 
mult respect şi mai multă grijă de o ediţie princeps a lui 
Shakespeare decât am avut eu faţă de această relicvă din clipa 
când întâmplarea mi-a pus-o la îndemână. Te rog, domnule, să 
iei în mână o clipă aceste pagini, să le răsfoieşti şi să le 
cercetezi una câte una. 

Şi aprinzându-şi o ţigară, Challenger s-a aplecat, urmărind 
cu o atenţie sălbatică impresia pe care trebuia s-o facă 
documentul asupra mea. 

Am deschis albumul în aşteptarea unei 
revelații, fără să-mi închipui, de „altfel, de ce 
natură ar fi putut să fie. 4, Prima pagină m-a 
dezamăgit: nu  înfăţişa „ , ____ decât 

voios şi  rubicond, 
care purta o pălărie cu 
boruri largi şi care stătea 
în faţa unui european foarte slab: „Gustare cu Fra Cristofero, la 
Rosario” , spunea explicaţia. Veneau apoi schiţe de femei şi de 
copii, apoi o serie lungă de animale, cu următoarele explicaţii: 
„Manatee pe un banc de nisip”, „Broaşte țestoase cu ouăle lor” 

„Aguti negru sub un palmier miriti” (şi desenul înfăţişa un 
animal destul de asemănător cu porcul domestic). În sfârşit, 
două pagini pe care se vedeau nişte saurieni înspăimântători, cu 
boturile ascuţite. l-am spus profesorului: 

— Evident, ăştia nu-s decât nişte crocodili. 

— Aligatori, domnule! Aligatori. În America de Sud nu sunt 
crocodili adevăraţi. Se deosebesc unii de alţii... 

— Vreau să spun că nu văd aici nimic deosebit, nimic care 
să justifice entuziasmul dumneavoastră. 

Profesorul surâse cu un aer candid. 

— intoarce pagina, mi-a spus. 

Am întors-o, dar tot n-am izbutit să înţeleg ceva. Vedeam 
un fel de mâzgălitură, una din acele schiţe improvizate, cu 
ajutorul cărora pictorii peisagişti îşi pregătesc adeseori peisajul 
definitiv. Grămezi de vegetaţie peniformă, de un verde gălbejit, 
porneau din primul plan, ca să se înalțe până la o linie de stânci 
drepte, de un roşu închis, cu dungi scobite ciudat, al cărei 
aspect îmi amintea de anumite formaţiuni bazaltice într-un 
anumit punct se ridica o stâncă izolată, în chip de piramidă, 
împodobită cu un copac uriaş şi părând despărțită de lanţul 
principal printr-o despicătură. Deasupra tuturora se întindea 
cerul albastru al tropicelor. Zidul neîntrerupt al stâncilor, tivit cu 
franjuri subţiri de verdeață, închidea orizontul. Pe pagina 
următoare era o altă acuarelă, reprezentând aceeaşi privelişte, 
dar mult mai apropiată, aşa încât puteai vedea desluşit toate 
amănuntele. 

— Ei bine? m-a întrebat Challenger. 

— Ei bine, cred că ne aflăm în faţa unei formaţiuni curioase 
- i-am răspuns - dar mă pricep prea puţin în geologie ca să-mi 
permit s-o consider extraordinară. 

— Extraordinară? a repetat el după mine. Dar e unică! E de 
necrezut! Nimeni n-ar fi visat vreodată aşa ceva! Acum în-toarce 
pagina. 


Am întors-o şi mi-a scăpat un strigăt de mirare. Era, pe o 
pagină întreagă, imaginea celei mai nemaipomenite făpturi pe 
care am văzut-o vreodată. Vis de opioman, nălucirea unui creier 


în delir. Avea un cap de pasăre de pradă, trup de şopârlă 
pântecoasă, iar coada lungă îi era acoperită cu ţepi. Spinarea 
cocoşată avea de-a lungul ei un fel de creastă dinţată sau, mai 
exact, cam o duzină de creste ca de cocoş aşezate la rând, una 
după alta. In faţa dihaniei se vedea un fel de stafie sau de pitic 
cu chip omenesc, care se uita la ea înspăimântat. 

— Ei bine, ce zici de asta? a strigat profesorul Challenger, 
frecându-şi mâinile. 

— E ceva monstruos, ceva grotesc! 

— După părerea dumitale, cum a putut oare pictorul să 
imagineze o asemenea jivină? 

— Poate sub influenţa ginului... 

— Altă explicaţie mai bună nu găseşti? 

— Dumneavoastră, domnule, aveţi vreuna? 

— Eu cred că această lighioană există şi că artistul a 
desenat-o după natură. 

Aş fi pufnit de râs dacă n-ar fi fost frica salvatoare de vreo 
nouă tumbă pe coridor. 

— Fără îndoială, fără îndoială, am încuviinţat eu, aşa cum îi 
dai dreptate unui nebun. Mărturisesc totuşi, am adăugat, că 
acest personaj minuscul mă intrigă. Dacă ar fi un indian, ar 
dovedi, la rigoare, existenţa unei rase de pigmei în America. Dar 
s-ar părea că e un european, cu o pălărie ca acelea pe care le 
poartă plantatorii... 

Profesorul sufla pe nări ca un bivol înfuriat. 

— Admirabil! a strigat. Într-adevăr, în materie de paralizie 
cerebrală sau de inerție intelectuală, ai depăşit măsura! Lărgeşti 
simţitor sfera posibilităţilor! Te felicit! 

De ce m-aş fi supărat? În faţa unei fiinţe atât de absurde, n- 
ar fi avut rost să mă prăpădesc de indignare. Am surâs, obosit. 

— Omul acela, am zis, mi se pare prea mic. 

— Uite aici, a urmat, aplecat peste desen şi subliniindu-l cu 
degetul lui gros şi păros. Vezi planta asta din spatele 
animalului? O iei drept o păpădie, probabil, sau drept o varză de 
Bruxelles? Sau drept ce alta? Ei bine, e un copac care se 
cheamă arborele de fildeş, capabil să atingă o înălţime de 50 
sau de 60 de picioare. Nu înţelegi oare că personajul aşezat 
acolo îşi are rostul lui? În realitate, aşezat în faţa jivinei, artistul 
n-ar fi putut să rămână în viaţă ca s-o deseneze. Dacă s-a 
zugrăvit pe el însuşi acolo, a fost doar ca să ne dea o idee 


despre proporţiile monstrului. Să admitem că omul ar măsura 
ceva mai mult de 5 picioare. Copacul fiind de zece ori mai înalt, 
asta ne arată cu precizie proporţiile dihaniei. 

— Doamne sfinte! am strigat. Credeţi, prin urmare, că acest 
animal... Dar atunci gara de la Charing Gross abia i-ar putea 
sluji drept cuşcă! 

— Putem afirma, lăsând la o parte orice exageraţie, că ne 
aflăm fără doar şi poate în faţa unui specimen interesant, a zis 
profesorul, cu bunăvoință. 

— Dar - am obiectat după ce am întors şi ultimele file şi m- 
am convins că nu mai era nimic de văzut în album - nu cred că 
dumneavoastră, un om de ştiinţă, o să faceţi abstracţie de tot 
ansamblul cunoştinţelor omeneşti şi o să puneţi bază pe o 
simplă schiţă găsită în bagajul unui aventurier american, o 
schiţă datorită poate haşişului, poate febrei sau, pur şi simplu, 
capriciului unei imaginaţii care ţine de fantasmagorie! 

Drept răspuns, profesorul a luat un volum din raft: 

— Admirabila monografie pe care o vezi e opera unui 
savant de mare valoare, prietenul meu Ray Lancester. Este aici 
o planşă care ar trebui să te intereseze. lată, am găsit-o. Are ca 
explicaţie: „Aspectul probabil al stegosaurului dinosaurian 
jurasic”. Laba de dinapoi măsoară ea singură de două ori cât un 
om adult. Ce părere ai? 

Profesorul mi-a întins cartea. Am făcut ochii mari şi am 
privit desenul. Această reconstituire a monstrului preistoric era 
perfect asemănătoare cu schiţa artistului necunoscut. 

— Fără îndoială, e foarte curios, am spus. 

— Nu crezi că e concludent? 


— Poate să nu fie decât o simplă coincidenţă. S-ar putea 
întâmpla ca americanul dumneavoastră să fi văzut vreo imagine 
ca asta care să-l fi impresionat. Ar fi uşor de înţeles că mai 
târziu, în delir, să-şi fi adus aminte... 

— Foarte bine, a zis profesorul, cu îngăduinţă. Să nu mai 
vorbim de asta. Dar binevoieşte, te rog, să te uiţi la osul acesta. 

Şi mi-a întins osul despre care spusese că făcea parte din 
obiectele aparţinând mortului. Era lung cam de şase țoli, lat cam 
de două degete şi păstra încă, la unul din capete, câteva 
fragmente de cartilaje uscate. 

— Cărui animal cunoscut i-ai atribui dumneata acest os? m- 
a întrebat. 

L-am cercetat cu grijă şi am încercat să-mi amintesc unele 
noţiuni foarte îndepărtate. 

— S-ar zice că e o uriaşă claviculă omenească, am îndrăznit 
să spun. 

Profesorul a făcut un gest de dispreţ, ridicându-şi ochii spre 
cer: 


— Clavicula omenească e curbă şi osul acesta e drept. Şi 
are o scobitură în formă de şanţ, în care s-a articulat probabil un 
tendon. Nu, n-are nimic comun cu o claviculă. 

— În cazul acesta, mărturisesc că nu ştiu. 

— Nu trebuie să roşeşti; toată presa din South Kensington 
nu ştie o boabă mai mult! A scos apoi dintr-o cutiuţă un oscior 
de mărimea unui grăunte: După părerea mea, osciorul ăsta, 
care este de om, corespunde osului pe care îl ţii în mână şi care 
este de animal. El îţi poate da o idee despre dimensiunile 
animalului căruia îi aparţine. Bagă de seamă că osul nu e un os- 
fosilă, ci unul recent, dovadă bucăţelele de cartilaj care mai 
aderă încă la el. Ce părere ai? 

— Ştiu şi eu? Poate un elefant... 

Profesorul a tresărit dureros: 

— Să vorbeşti de elefanţi în America de Sud! Chiar în 
secolul ăsta de primitivism şi încă! ... 

— Atunci, am zis, vreun animal uriaş de pe-acolo... un tapir, 
de pildă. 

— Eşti de acord cred, tinere, că stăpânesc toate elementele 
acestei probleme. Află prin urmare că osul acesta nu poate 
proveni nici de la un tapir şi nici de la vreun animal de care se 
ocupa zoologia. Provine de la un animal foarte mare, foarte 
puternic şi, după toate probabilitățile, foarte fioros, care există 
undeva pe pământ, dar pe care ştiinţa nu l-a clasificat încă. Tot 
mai eşti sceptic? 

— Nu, dar asta nu mă împiedică să fiu extraordinar de 
interesat! 

— Atunci n-am pierdut orice nădejde în ceea ce te priveşte. 
În dumneata mai licăreşte încă o urmă de rațiune. Vom încerca, 
încet şi cu răbdare, să pătrundem până la ea. Să-l lăsăm la o 
parte pe artistul meu american şi să-mi urmez povestirea. |ţi 
închipui că nu puteam părăsi Amazonul fără să adâncesc 
descoperirea pe care o făcusem. Se ştia cu aproximaţie din ce 
direcţie venise călătorul american. Chiar numai legendele 
indiene ar fi fost de-ajuns să mă călăuzească, deoarece o 
tradiţie comună tuturor triburilor de pe coastă afirmă existenţa 
unui ţinut ciudat. Ai auzit, fără îndoială, despre Curupuri. 

— Nici odată. 

— Curupuri e duhul pădurilor, o fiinţă cumplită, de obicei 
răufăcătoare, care în general trebuie ocolită. Nimeni nu-i 


cunoaşte cu precizie forma şi esenţa. Dar numai la auzul 
numelui ei toată lumea tremură, de la un capăt la celălalt al 
Amazonului. Toate triburile arată, ca fiind sălaşul lui Curupuri, 
aceeaşi regiune. Şi regiunea era tocmai aceea de unde venise 
americanul. Am bănuit acolo o taină de nepătruns şi am socotit 
că era de datoria mea s-o dezleg. 

— Şi ce-aţi făcut? 

Îmi mai pierise puţin din îndrăzneală. Omul acela 
impresionant îmi poruncea să fiu atent şi-mi impunea respect. 

— Am izbutit să înving rezistenţa indigenilor, care-i atât de 
grozavă în această privinţă, încât nu le îngăduie nici măcar să 
aducă vorba despre acest subiect. Şi prin metode de 
convingere, prin daruri alese, la care s-au adăugat uneori, o 
mărturisesc, ameninţarea de a face uz de forţă, am obţinut ca 
doi dintre ei să-mi slujească drept călăuză. După diverse 
aventuri, pe care nu ţi le mai spun aici, de-a lungul unui itinerar 
mai mult sau mai puţin lung şi complicat, într-o direcţie pe care 
nu e necesar s-o cunoşti, am ajuns în sfârşit într-o regiune care 
n-a fost nici odată menţionată pe vreo hartă şi nici vizitată de 
altcineva decât de nefericitul meu predecesor. Fii bun şi aruncă- 
ţi privirea aici. 

Şi mi-a arătat o fotografie format 10x16. 

— Aspectul neclar al acestei fotografii vine de acolo că 
barca noastră s-a răsturnat coborând râul şi caseta cu filmele 
nedevelopate s-a spart. Cele mai multe s-au stricat. A fost o 
pierdere ireparabilă, aproape un dezastru. Am salvat totuşi, în 
parte, câteva fotografii, printre care şi aceasta. Te rog să 
primeşti explicaţia mea aşa cum ţi-o dau. S-a vorbit de trucaj: 
nu e de demnitatea mea să discut asemenea afirmaţie. 

Fotografia, foarte decolorată, avea pe deasupra un fel de 
ceaţă, pe care o critică rău intenţionată ar fi putut s-o 
interpreteze oricum. Reprezenta un peisaj posomorit şi şters, 
unde, uitându-mă bine, am descoperit o câmpie înşirându-şi 
copacii până la o linie de stânci înalte, care dădeau foarte exact 
impresia unei cascade uriaşe văzută de la distanţă. 

— Locul mi se pare a fi acelaşi ca în schiţa lui Maple White. 

— E într-adevăr acelaşi, mi-a răspuns profesorul. Am găsit 
şi unele urme ale taberei artistului. Acum priveşte asta... 


Era aceeaşi privelişte, dar văzută mai de aproape. Deşi 
foarte proastă, fotografia lăsa să se contureze cu precizie, în 
mijlocul ei, vârful cel ascuţit de stâncă încoronat de copacul lui. 

— Hotărât, nu mai încape îndoială, i-am răspuns. 

— Cu atât mai bine, a zis Challenger. Am făcut un pas 
înainte, nu-i aşa? Fă-mi plăcerea şi examinează stânca aceea 
ascuţită. Nu observi nimic? 

— Un copac uriaş. 

— Şi pe copac? 

— O pasăre uriaşă, am răspuns. 

Mi-a întins o lupă. 

— Da, am spus, cu ochiul lipit de sticlă. Pe copac e o pasăre 
mare, cu ciocul lung, ceva ca un pelican. 

— Felicitările mele pentru perspicacitatea dumitale. Dar nu- 
i nici un pelican. De altfel, nici măcar nu-i o pasăre. E un animal 
şi poate că te-ar interesa să afli că am ucis unul ca el. Datorită 
acestui fapt, am adus o dovadă a descoperirilor mele, numai 
una, fără îndoială, dar incontestabilă. 

— Aveţi această dovadă? 

În sfârşit aş fi avut şi eu una! 

— Aş fi avut-o dacă, din nenorocire, acest excepţional 
specimen n-ar fi urmat soarta fotografiilor şi n-ar fi pierit în 
naufragiu. Am reuşit să-l prind chiar în clipa când dispărea în 
vâltoarea curentului. Mi-a rămas în mână doar o bucăţică de 
aripă. Când valul m-a aruncat fără cunoştinţă pe mal, ţineam 
încă între degete biata rămăşiţă pe care ţi-o arăt acum. 

A scos dintr-un sertar un os încovoiat, lung de două picioare 
cel puţin, de care atârna o membrană. Am chibzuit că asta 
putea să fie partea superioară a unei aripi de liliac monstruos. 

— Un liliac uriaş?... am îndrăznit. 

— Haida-de! a făcut profesorul, pe un ton de dojană. 
Trăiesc într-o lume pe care n-aş fi bănuit-o nici odată cât de 
puţin cunoaşte principiile fundamentale ale zoologiei! Cum poţi 
să nu ştii acest adevăr elementar de anatomie comparată, că 
aripa unei păsări constituie un antebraţ, pe când aceea a unui 
liliac se compune din trei degete spaţiate şi legate prin 
membrane? În cazul de faţă osul nu are, cu siguranţă, nimic 
comun cu un antebraţ şi nici n-ar putea să provină de la un 
liliac, fiind numai unul şi prevăzut cu o singură membrană. Prin 


urmare, dacă nu vine nici de la o pasăre, nici de la un liliac, care 
i-ar putea fi proveniența? 

Epuizasem tot bagajul de cunoştinţe. 

— Nu ştiu, i-am răspuns. 

El a deschis volumul la care se mai uitase o dată şi mi-a 
arătat o planşă: 

— Monstrul înaripat pe care-l vezi aici se numeşte 
dimorfodon sau pterodactil, reptilă zburătoare din perioada 
jurasică. Intoarce pagina şi o să găseşti diagrama reprezentând 
mecanismul aripii lui. Compar-o cu fragmentul pe care-l ai în 
mână. 

O singură privire mi-a fost de-ajuns. După surpriză, a venit 
convingerea. M-am înclinat în faţa concordanţei dovezilor. Schița 
lui Maple White, fotografiile, povestirea profesorului, fragmentul 
de aripă - toate la un loc formau un ansamblu de dovezi şi m- 
am grăbit să i-o spun lui Challenger. l-am spus-o cu căldură, 
deoarece simţeam că omul acesta era nedreptăţit. El s-a 
răsturnat în scaun şi, cu pleoapele lăsate, cu un zâmbet 
binevoitor în colţul buzelor, părea că face o baie de soare. 

— Mi-aţi împărtăşit multe lucruri extraordinare! am strigat 
cu un entuziasm de gazetar, la care ştiinţa nu participă decât 
într-o slabă măsură. E colosal! Ca un nou Cristofor Columb, aţi 
regăsit o lume dispărută. Dacă m-am îndoit o clipă, îmi pare rău. 
Insă totul era aşa de extraordinar. Dar ştiu cel puţin - şi ce mi se 
poate cere mai mult? Să recunosc evidenţa atunci când mi se 
înfăţişează! 

Profesorul a scos un mârâit de satisfacţie. 

— Dar după aceea, domnule profesor, după aceea ce-aţi 
mai făcut? 

— Sosise anotimpul ploilor, domnule Malone şi proviziile 
mele erau pe sfârşite. Am mers câtva timp de-a lungul zidului 
nesfârşit, căutând, fără succes, o trecătoare. Stânca în chip de 
piramidă, deasupra căreia văzusem şi prinsesem pterodactilul, 
părea mai accesibilă. De altfel, stâncile şi cu mine suntem vechi 
prieteni, aşa că m-am căţărat şi pe asta. 

Din vârf am avut priveliştea clară a podişului şi a stâncilor. 
Podişul părea foarte întins. Şi la răsărit şi la apus, îşi prelungea 
la infinit valurile de verdeață. La bază, o regiune de mlaştini şi 
de mărăcini, bântuită de şerpi, de gâze şi de friguri, înconjura 
ţinutul ca un zid de apărare naturală. 


— Pterodactilul a fost singura formă sub care vi s-a 
manifestat viaţa? 

— Singura, domnule. Dar în cursul săptămânii cât am 
poposit sub stâncă, am auzit deasupra mea zgomote foarte 
ciudate. 

— Şi animalul desenat de Maple White? 

— Maple White nu l-a putut întâlni decât sus, pe podiş. Prin 
urmare, există un drum pe care poţi ajunge acolo. Şi acest drum 
e fără doar şi poate atât de greu, încât animalele n-au putut să 
coboare şi să se răspândească în regiunea dimprejur. E limpede, 
sper. 

— Dar cum de s-au păstrat ele acolo? 

— Nu văd decât o singură explicaţie şi asta foarte simplă. 
America de Sud este, cum cred că ai auzit spunându-se, un 
continent granitic. În punctul care ne interesează s-a produs, 
probabil, în timpuri foarte îndepărtate, o uriaşă şi bruscă ridicare 
vulcanică. Aceste faleze sunt de bazalt şi, prin urmare, de 
formaţie ignee. O suprafaţă de teren, tot atât de întinsă ca şi 
Sussex-ul de pildă, a fost ridicată în bloc, cu tot ce avea pe ea 
ca vietate şi ruptă de restul continentului prin prăpăstii 
perpendiculare. Duritatea pereţilor făcând acest podiş cu 
neputinţă de atins, consecinţa firească e că legile naturii au fost 
suspendate. Influențele de tot felul care în alte părţi cârmuiesc 
viaţa au fost anulate sau modificate. Au supravieţuit aici fiinţe 
care, în alte condiţii, ar fi dispărut. Te rog să observi că 
pterodactilul şi stegosaurul aparţin perioadei jurasice, adică 
uneia dintre cele mai vechi din evoluţia vieţii. Faptul că s-au 
conservat într-un chip, ca să spunem aşa, artificial, se datoreşte 
acestor ciudate condiţii întâmplătoare. 

— Dar de ce, având dovezi atât de evidente, nu le supuneţi 
unor arbitri competenţi? 

— M-am gândit şi eu la asta, naiv ce-am fost! mi-a răspuns 
profesorul, cu amărăciune. Află însă că de la primele cuvinte n- 
am întâlnit decât neîncredere, prostie şi invidie. Nu-mi place să 
mă ploconesc, domnul meu şi când mi se pune la îndoială 
cuvântul, nu mai încerc să dovedesc nimic. O singură 
împrejurare de felul ăsta mi-ajunge ca să-mi piară orice dorinţă 
pe care aş mai avea-o de a produce dovezi, fie ele tot atât de 
concludente ca şi acelea pe care le am. Subiectul mi-a ajuns 
nesuferit şi am refuzat să-l mai discut. lar când oameni, când 


oameni ca dumneata, care reprezentaţi interesul publicului în 
tot ce are el mai prostesc, au venit să-mi tulbure singurătatea, 
n-am ştiut să-i primesc cu stăpânire demnă. Recunosc că sunt 
arţăgos şi că la cea mai mică provocare înclin spre violenţă. De 
altfel, cred că ai observat-o! 

Mi-am frecat ochiul în tăcere. 

— Asta mi-a atras multe dojeni din partea soţiei mele. Dar 
orice om de onoare ar simţi ca mine. În seara asta, totuşi, aş 
vrea să-mi dovedesc printr-un exemplu strălucit puterea de 
stăpânire asupra facultăţilor mele emotive. Prin urmare, 
primeşte această invitaţie. Şi luând de pe masă un carton, mi l-a 
întins: După cum vezi, dl. Percival Waldron, naturalist cu 
oarecare renume, trebuie să ţină astă seară la orele 8.30. În 
sala cea mare a Institutului de Zoologie, o conferinţă despre 
epocile terestre. Mi se cere să figurez şi eu pe estradă şi să 
rostesc câteva cuvinte de mulţumire la adresa conferenţiarului. 
Cu această ocazie o să am grijă să expun şi eu câteva păreri, de 
altfel pline de tact şi delicateţe, susceptibile să reţină interesul 
asistenţei şi să trezească, la unii, dorinţa de a pătrunde ceva 
mai adânc în miezul problemei. Nimic agresiv, înţelegi! Doar o 
simplă indicație, care să arate că mai există şi adâncimi 
neexplorate încă. O să mă controlez bine. Cu acest prilej o să 
constat dacă, stăpânindu-mă, pot să obţin vreun rezultat mai 
bun... 

— Şi doriţi să merg şi eu? am întrebat, fără să-mi ascund 
nerăbdarea. 

— Desigur, mi-a răspuns el prietenos. 

Avea în momentul acela un fel de veselie exagerată, de 
jovialitate zgomotoasă, aproape tot atât de impresionantă la el 
ca şi violenţa. lar zâmbetul plin de bunăvoință, care i-a rotunjit 
deodată obrajii ca două mere roşii, între ochii pe jumătate 
închişi şi barba mare şi neagră, era cu totul extraordinară. 

— Vino, în orice caz. Prezenţa unui aliat în sală, oricât de 
dezarmat şi de total ignorant l-aş şti, o să mă susţină. Presupun 
că o să fie lume multă, deoarece Waldron, oricât e el de 
şarlatan, are o clientelă foarte numeroasă. Dar ţi-am răpit mai 
mult timp decât am crezut, domnule Malone. Nimeni nu are 
dreptul să monopolizeze ceea ce aparţine tuturor. O să te revăd 
cu plăcere la şedinţa de deseară. Cât despre informaţiile pe care 


le ai de la mine, e de la sine înţeles că n-o să le foloseşti în 
public. 

— Totuşi, şeful meu de serviciu, domnul Mc Ardle, o să mă 
întrebe, fără îndoială. 

— Spune-i ce-o să-ţi treacă prin minte şi anume, că dacă o 
să-mi trimită un alt confrate de-al dumitale o să-l alung pe 
inoportun cu lovituri de cravaşă, adevăr pe care, de altfel, eşti în 
măsură să-l confirmi... Am toată încrederea că nimic din ceea ce 
ţi-am încredinţat n-o să fie publicat. Şi acum, pe deseară, la 
8.30, în sala cea mare a Institutului de Zoologie. 

Mi-a făcut semn cu mâna că pot să plec. Şi mi-a rămas în 
minte imaginea obrajilor lui umflaţi şi roşii, între barba albastră - 
de neagră ce era - şi ondulată şi doi ochi necruţători. 


CAPITOLUL V 


CONTROVERSA 

PRIN DUBLUL EFECT, al zguduirii fizice, care se produsese 
după prima mea întrevedere cu profesorul Challenger şi al 
zguduirii psihice, care urmase celei de a doua, m-am pomenit în 
Enmore Park destul de deprimat. In capul care mă durea nu se 
zbătea un singur gând: că auzisem lucruri adevărate, de o 
importanţă capitală, care îmi vor oferi, atunci când Challenger 
va binevoi, un reportaj extraordinar pentru „Gazette” . O trăsură 
staţiona la capătul şoselei. Am sărit în ea şi m-am îndreptat spre 
biroul meu. Mc Ardle era, ca de obicei, la postul lui. 

— Ei bine - a făcut el curios - ce mai nou? Parcă te-ai 
întoarce de la bătălie, tinere. Să nu-mi spui că ai luat ofensiva! 

— La început am avut oarecare dificultăţi... 

— Ce om! Şi după aceea? 

— După aceea s-a arătat mai de înţeles. Am stat de vorbă. 
Dar n-am scos nimic de la el... Nimic publicabil. 

— Ei, ei! Văd un ochi umflat care-i poartă pecetea. Şi lucrul 
asta ar fi publicabil. Nu mai putem suporta acest regim de 
teroare, domnule Malone. După faptă şi răsplată. li făgăduiesc 
acestui individ un articol care-o să-l cam zgârie. Ajută-mă. 
Trebuie să-l stigmatizăm o dată pentru totdeauna. „Profesorul 
Munchhausen” . Ce părere ai de un asemenea titlu? Sau: 
„Reînvierea lui Sir John Mandeville”? Sau: „Un alt Cagliostro” ? 
„„„. N-avem decât să alegem printre impostorii celebri. Pentru că 
o să arăt ce este: un impostor! 

— Să nu aşteptaţi vreun ajutor de la mine! 

— De ce? 

— Pentru că Challenger nu-i nicidecum un impostor. 

— Ce? a strigat Mc Ardle. Doar n-o să-mi spui că dai crezare 
poveştilor lui cu mamuţi, cu mastodonţi şi cu şerpi de mare? 

— Toate astea nu le cunosc. Şi mă îndoiesc că ar putea să 
povestească asemenea bazaconii. Dar cred că a făcut anumite 
descoperiri. 

— În cazul ăsta, pentru Dumnezeu! la tocul în mână! 

— L-aş lua bucuros. Dar toate câte le ştiu mi-au fost 
încredințate confidenţial. Am promis că n-o să divulg nimic în 
scris. 

Şi în câteva fraze, am făcut un rezumat al povestirii 
profesorului. 


— Asta e! am spus drept încheiere. 

Me Ardle mă observa cu un aer neîncrezător. 

— Cred însă, mi-a spus el, că reuniunea ştiinţifică din seara 
asta nu are nici un fel de caracter secret. Imi închipui că 
gazetele n-or s-o comenteze, deoarece presa s-a ocupat de 
Waldron de vreo douăsprezece ori până acum şi nimeni nu ştie 
că Challenger trebuie să ia cuvântul. Cu oarecare şanse, am 
putea da o lovitură. Fă-ne o relatare foarte amănunțită a 
şedinţei. O să-ţi păstrez locul până la miezul nopţii. 

La sfârşitul uneia din zilele mele cele mai pline, am luat 
masa devreme, la Savage Club, cu Tarp Henry, căruia i-am 
mărturisit aventura mea. Vedeam, în timp ce mă asculta, cum 
zâmbea sceptic cu toată faţa lui uscată. In sfârşit, când i-am 
declarat că profesorul mă convinsese, a pufnit în râs. 

— Dragul meu confrate, în viaţa reală lucrurile nu se 
întâmplă tocmai aşa. Oamenii nu fac descoperiri atât de 
importante, ale cărora probe reuşesc apoi să le piardă. Să lăsăm 
toate astea romancierilor. Challenger întrece în şiretenie toată 
cuşca maimuţelor din grădina zoologică. Dar poveştile lui sunt 
din cale-afară de absurde. 

— Şi totuşi, artistul american? ... 

— N-a existat nici odată. 

— l-am văzut albumul de schiţe... 

— Albumul lui Challenger. 

— Prin urmare, după dumneata, Challenger singur ar fi 
desenat monstrul? 

— Bineînţeles. Cine altul? 

— Dar fotografiile? 

— În fotografii nu există nimic. Chiar după mărturisirea 
dumitale, n-ai văzut decât o pasăre. 

— Un pterodactil. 

— Asta o pretinde el! Ţi-a băgat pterodactilul în cap. 

— Bine, dar cele două oase? 

— Unul e luat dintr-un stufat de miel. Cât despre celălalt, a 
fost pur şi simplu trucat în interesul cauzei. Cu puţină 
îndemnare şi experienţă, poţi truca un os tot atât de bine ca şi o 
fotografie. 

Începeam să mă simt prost. La drept vorbind, primisem 
cam repede să iau de bune afirmaţiile lui Challenger. Deodată 
mi-a venit o idee fericită. 


— Vrei să mă însoţeşti la conferinţă? l-am întrebat. 

Tarp Henry m-a privit pe gânduri: 

— „Genialul” Challenger nu se bucură de o simpatie tocmai 
unanimă. Ba s-ar putea spune că-i unul dintre indivizii cei mai 
detestaţi din Londra! O mulţime de oameni au socoteli de 
încheiat cu el. S-ar putea să se îngroaşe gluma. Dacă intervin şi 
studenţii de la medicină, nu ţin să intru în cuşca leilor. 

— De fapt, s-ar fi cuvenit să mergi să-l asculti. 

— Da, ai dreptate. E oarecum un caz de conştiinţă. Poţi 
conta pe mine în seara asta. 

Odată ajunşi acolo, am găsit o afluenţă la care nu ne 
aşteptam. Pe măsură ce se perindau cupeurile electrice, 
revărsând valuri mici de profesori cu bărbi albe, sub bolta 
intrării se îmbulzea, umilă şi uniformă, o masă de pietoni. 
Această reuniune ştiinţifică semăna destul de mult cu o întrunire 
publică. Abia instalaţi, am constatat că amfiteatrul şi fundul sălii 
erau ticsite de tineret. Rânduri întregi de chipuri, în spatele 
meu, aveau aspectul binecunoscut al studentului în medicină. 
Cu siguranţă că toate marile spitale îşi trimiseseră acolo 
reprezentanţii. Şi toţi aceşti tineri se arătau pentru moment 
veseli, dar lipsiţi de bunăvoință. Cântau, care mai de care, 
cântece populare, cu un entuziasm care dovedea un ciudat 
preludiu la o discuţie ştiinţifică, şi, cu un avânt care lăsa să se 
bănuiască o seară agitată, au început să-şi arunce unii altora 
săgeți înveninate, la care cei atacați răspundeau cu oarecare 
stinghereală. 

Aşa, când a apărut bătrânul doctor Meldrum, purtând pe 
cap tradiționalul joben de sub care îi atârnau şuviţe de păr, a 
izbucnit un strigăt unanim, ca să se ştie de unde provenea 
„ciuperca”, pe care profesorul s-a grăbit să şi-o scoată şi s-o 
vâre sub scaun. Când profesorul Watley, înţepenit de gută, s-a 
târât până la scaun, publicul a manifestat un interes atât de 
înduioşător pentru degetul lui cel mare de la picior, care-i era 
bolnav, încât respectabilul domn s-a simţit jenat. Totuşi, 
manifestaţia cea mai zgomotoasă s-a produs atunci când noul 
meu prieten, profesorul Challenger, a coborât spre locul lui de 
pe estradă. Un urlet de bun sosit l-a întâmpinat de îndată ce, de 
după colţ, i s-a zărit barba neagră. Şi m-am gândit că Tarp 
Henry avusese dreptate să presupună că toată acea mulţime nu 


venise numai pentru conferinţă, ci pentru că se răspândise 
zvonul cum că vestitul profesor va fi şi el de faţă. 

Câteva râsete pornite din mijlocul publicului elegant al 
primelor rânduri de scaune au părut să indice că demonstraţia 
studenţilor nu-i era indiferentă. Această demonstraţie fusese 
spontană ca o explozie şi nu s-ar fi putut asemăna cu nimic 
altceva decât cu răgetele care pornesc dintr-o cuşcă cu fiare 
când se aud paşii paznicului care le aduce mâncarea. Totuşi, 
oricât ar fi fost de provocătoare, am simţit în ea mai multă 
plăcere şi interes decât adevărată duşmănie şi batjocură. 
Challenger a zâmbit cu o calmă plictiseală, ca şi cum l-ar fi lătrat 
o haită de căţei. S-a aşezat liniştit, a respirat uşor, şi-a trecut 
degetele prin barbă şi şi-a plimbat peste sala ticsită disprețul 
pleoapelor lui căzute. Larma dezlănţuită de sosirea lui încă nu se 
stinsese când a intrat profesorul Roland Murray, care prezida 
adunarea, împreună cu conferenţiarul Waldron. Şedinţa începu. 

Binevoiască să mă ierte profesorul Murray dacă-l voi acuza, 
de altfel ca pe mai toţi compatrioţii săi, că nu ştie să articuleze 
desluşit o silabă. Oare de ce oamenii, când spun lucruri care 
merită să fie spuse, nu fac nici cea mai mică sforţare să înveţe 
cum să le spună? Asta mi se pare tot atât de nefiresc ca şi când 
ai încerca să torni o esenţă scumpă cu ajutorul unei pâlnii 
astupate - deşi nimic n-ar fi mai uşor decât să destupi pâlnia. 
Profesorul Murray a emis câteva cugetări adânci, exclusiv 
pentru cravata lui albă, precum şi pentru carafa aşezată în faţă, 
apoi a clipit din ochi cu viclenie spre sfeşnicul de argint care-i 
ardea în dreapta şi s-a aşezat. Atunci Waldron, conferenţiarul 
popularizator, s-a ridicat în mijlocul aplauzelor. Era un om slab, 
cu înfăţişarea severă, cu glasul aspru şi cu gesturi agresive, dar 
avea darul de a asimila şi talentul de a transmite publicului, pe 
înţeles, ba chiar într-un chip interesant, ideile altora. La toate 
acestea se mai adăuga şi calitatea de a fi spiritual când era 
vorba de subiectele cele mai neverosimile, aşa că, în expunerea 
lui, mişcarea retrogradă a echinocţiilor sau geneza unui 
vertebrat păreau procese cât se poate de amuzante. 

Cu vorba lui totdeauna limpede, uneori pitorească, el a 
dezvoltat în faţa noastră, în linii largi, ipoteza ştiinţifică a 
creaţiei. Ne-a vorbit despre globul nostru care rostogolea în 
spaţii masa lui uriaşă de gaze incandescente, apoi despre 
solidificarea, răcirea şi încreţirea scoarţei pământeşti, despre 


formarea munţilor, despre aburii care se condensează în apă, 
despre pregătirea lentă a scenei pe care urma să se joace 
inexplicabila dramă a vieţii. Asupra originii vieţii însăşi, el a 
păstrat o rezervă prudentă. „S-ar putea admite că germenii n-au 
supravieţuit arderii primitive, a declarat el, prin urmare viaţa ar 
fi apărut mai târziu. Va fi luat ea naştere spontan, prin 
combinarea elementelor anorganice în curs de răcire? Se prea 
poate. Ar fi greu de conceput ca aceşti germeni să fi apărut 
dinafară, pe un meteor. 

In definitiv, omul cel mai înţelept e acela care se arată cât 
mai puţin categoric asupra acestei chestiuni. Nu există încă un 
laborator care să fabrice viaţă organică din materie anorganică. 
Chimia noastră n-a construit încă puntea peste prăpastia care 
desparte viaţa de moarte. Dar există o chimie a naturii, mai 
perfecționată şi mai subtilă, care, lucrând cu forţe mari pe 
perioade lungi de timp, obţine poate rezultate la care noi 
aspirăm în zadar. lată tot ce se putea spune relativ la acest 
subiect.” 

Şi oratorul a abordat marea scară a vieţii animale. Ea 
începe de jos, cu moluştele şi cu microorganismele mării, ca să 
se ridice din treaptă în treaptă la reptile şi la peşti, până la 
cangurul-şoarece?, care-şi purta singur puii şi care a fost 
strămoşul direct al tuturor mamiferelor, adică în consecinţă al 
persoanelor prezente. („Haida-de!” — s-a auzit glasul unui 
student sceptic din ultimele rânduri.) 

— Dacă tânărul cu lavalieră roşie care a strigat „Haida-de!” 
pentru că se crede, probabil, ieşit dintr-un ou, ar binevoi să 
aştepte la uşă după şedinţă, oratorul ar fi curios să contemple 
acest fenomen... (Râsete.) 

Nu s-ar fi putut crede, fără uimire, că efortul naturii de-a 
lungul veacurilor n-a avut ca suprem rezultat decât doar pe 
acest tânăr cu lavalieră roşie. Dar efortul nu continua oare? 
Domnul acesta reprezintă el oare un sfârşit, un terminus? 
Sfârşitul unei evoluţii? Oricare ar fi virtuțile domestice ale 
tânărului cu lavalieră roşie, oratorul spera că nu-l jigneşte dacă- 
şi permitea să creadă că numai crearea fiinţei sale nu era de 
ajuns ca să justifice munca uriaşă a universului. Evoluţia nu e 
numai o forţă încă neepuizată, dar e o forţă mereu activă, care 
promite rezultate mai importante încă... 


3 Gen de mamifer marsupial din Australia. (n.t.). 


Glumind în felul acesta cu Întrerupătorul lui, spre marea 
bucurie a auditoriului, conferenţiarul a revenit la trecut. Mările, 
uscându-se, scot la iveală bancuri de nisip; o viaţă leneşă şi 
vâscoasă începe să mişune; lagunele se înmulţesc; animalele 
maritime tind să se refugieze pe platourile de nămol şi, găsind 
acolo hrană îmbelşugată, se înmulţesc peste măsură. „De aci, 
doamnelor şi domnilor, a adăugat el, această înspăimântătoare 
înmulţire de saurieni, care ne îngrozesc încă în şisturile din 
Wealden sau Solenhofen, dar care din fericire au dispărut cu 
mult înainte de apariţia omului pe această planetă.” 

În clipa aceea, un glas de pe estradă a urlat: 

— Controversă! 

DI. Waldron nu glumea cu disciplina, iar ironia de care 
făcuse uz în cazul tânărului cu lavalieră roşie dădea de bănuit că 
există un oarecare pericol în a-l întrerupe. De data aceasta însă 
întreruperea a fost atât de comică, încât l-a luat pe neaşteptate. 
Întocmai ca cercetătorul lui Shakespeare, căruia i-ai arunca în 
cap pe Bacon, sau ca astronomul căruia i-ai afirma că pământul 
e plat, el a şovăit o secundă, apoi, ridicând glasul, a repetat: 

— ...Care au dispărut cu mult înainte de apariţia omului. 

— Controversă! a urlat din nou acelaşi glas. 

Waldron şi-a rotit privirea uluită, de la un profesor la altul şi 
l-a găsit în sfârşit pe Challenger, răsturnat în scaun, cu ochii 
închişi, cu faţa înveselită, surăzând parcă unui vis. 

— Aha, înţeleg! a zis el, ridicând din umeri. E prietenul meu, 
profesorul Challenger! 

Şi, ca şi cum această constatare subliniată de râsetele 
adunării l-ar fi scutit de orice alt comentariu, Waldron şi-a reluat 
conferinţa. 

Dar incidentul nu se sfârşise. Oricâte ocoluri făcea oratorul 
prin deşerturile sălbatice ale preistoriei, toate îl readuceau 
invariabil să afirme dispariţia anumitor forme vii, iar profesorul 
începea îndată să urle. Auditoriul ajunsese să prevadă de fiecare 
dată izbucnirea urletului şi-şi arăta bucuria când izbucnea. 
Studenţii se strânseseră în masă compactă. Îndată ce barba lui 
Challenger începea să se mişte, înainte chiar ca profesorul să 


scoată un sunet, o sută de glasuri urlau: „Controversă!” , la 
care, un şi mai mare număr de studenţi răspundea strigând: 
„Tăcere!” „Ruşine!” Zadarnic era Waldron conferenţiar 


experimentat şi om energic. Zăpăcit până la urmă de atâta 


zgomot, s-a tulburat, s-a bâlbâit, s-a repetat, s-a încurcat într-o 
frază lungă şi, întorcându-şi ochii aprinşi spre locul de pe 
estradă unde se găsea autorul dezordinii, a strigat: 

— E într-adevăr insuportabil! Profesor Challenger, 
încetează, te rog, cu aceste întreruperi necuwviincioase şi fără 
rost! 

In sală s-a făcut tăcere. Studenţii stăteau încordaţi, 
încântați de această dispută în Olimp. Încet, greoi, Challenger s- 
a ridicat. 

— La rândul meu, vă rog, domnule Waldron, a zis el, să 
încetaţi cu aceste afirmaţii pe care datele ştiinţifice le contrazic! 

Aceste vorbe au dezlănţuit o adevărată furtună. „Ruşine! 
Ruşine!” „Să vorbească!” „Afară!” „La tribună!” „Încetaţi!” 
Glumele se amestecau cu rugăminţile, iar preşedintele, în 
picioare şi grozav de iritat, răcnea: „Profesorul Challenger... Mai 
târziu... Vederi personale...” Atât se putea desprinde, aşa cum 
se desprind piscurile printre nori. Întrerupătorul s-a înclinat, a 
zâmbit, şi-a netezit barba şi s-a înfundat în scaunul lui. Foarte 
roşu şi foarte războinic, Waldron şi-a continuat conferinţa. Din 
când în când arunca o privire înveninată adversarului său. 
Challenger părea că doarme adânc. Acelaşi zâmbet fericit îi 
lumina obrazul. 

În cele din urmă, conferinţa s-a terminat. Înclin să cred că 
s-a terminat cam înainte de timp, deoarece sfârşitul fusese cam 
precipitat şi cam dezlânat. Firul argumentării se rupsese de 
multe ori în chip destul de brutal, iar publicul era agitat şi 
nerăbdător. Waldron s-a aşezat şi, după câteva cuvinte rostite 
de prezident, profesorul Challenger s-a ridicat şi s-a apropiat de 
marginea estradei. În interesul ziarului meu i-am stenografiat 
cuvântarea cuvânt cu cuvânt. 

— Doamnelor şi domnilor, a început el, printre nesfârşitele 
întreruperi care veneau din fund. Daţi-mi voie să rectific: 
doamnelor, domnilor şi copiilor deoarece era să omit, din 
nebăgare de seamă, o importantă parte a acestui auditoriu... 
(agitaţie în sală, în timp ce profesorul stătea cu o mână în sus şi- 
şi clătina, plin de bunăvoință, capul uriaş, de parcă acorda 
mulţimii o binecuvântare pontificală)... am fost însărcinat să 
adresez domnului Waldron câteva cuvinte de mulţumire pentru 
conferinţa foarte pitorească şi plină de imaginaţie pe care am 
ascultat-o cu toţii. Nu sunt de acord cu unele afirmaţii ale 


domniei sale şi m-am simţit dator să le semnalez, atunci când s- 
au prezentat, dar, în afară de asta, domnul Waldron şi-a dus la 
bun sfârşit misiunea, care a constat în a ne prezenta o succintă 
şi interesantă dare de seamă asupra felului cum arată, în 
concepţia domniei sale, istoria planetei noastre. Conferinţele de 
popularizare sunt cele mai uşor de ascultat. In schimb, domnul 
Waldron (aci şi-a întors privirea clipind din ochi-către 
conferenţiar) o să mă ierte dacă afirm că, de când aceste 
conferinţe sunt puse la nivelul înţelegerii oricărui profan, ele au 
ajuns, fără doar şi poate, în acelaşi timp superficiale şi 
susceptibile de a induce lumea în eroare. (Aplauze ironice.) 
Conferinţele de popularizare au, prin natura lor, un caracter 
parazitar. (Mişcare indignată de protest la domnul Waldron.) Ele 
exploatează, în vederea succesului sau a banilor, munca unor 
colegi săraci şi necunoscuţi. Un fapt nou, oricât de neînsemnat 
ar fi, obţinut într-un laborator, sau o cărămidă pusă la templul 
ştiinţei depăşesc cu mult în valoare toate expunerile de mâna a 
doua, care ne îngăduie să petrecem o oră de vorbărie goală, dar 
care nu lasă în urma lor nimic util. Am ţinut să formulez răspicat 
această constatare evidentă, nu din dorinţa de a-l critica pe 
domnul Waldron, în special, ci pentru ca dumneavoastră să nu 
pierdeţi simţul realităţii şi să nu confundați ucenicul cu maestrul. 
(în acest moment, domnul Waldron a şoptit ceva în direcţia 
preşedintelui, care s-a ridicat pe jumătate şi a spus câteva 
cuvinte care păreau severe, însă care n-au putut fi auzite decât 
doar de carafa cu apă.) Dar să încheiem acest capitol. (Aplauze 
puternice şi prelungite.) Daţi-mi voie să trec la un subiect, care 
prezintă un interes mai larg. Care e, anume, punctul a cărui 
exactitate am combătut-o în calitatea mea de adevărat 
cercetător? E vorba de dăinuirea pe pământ a unor anumite 
specii de animale. Nu voi vorbi despre acest subiect cum ar 
vorbi un amator şi nici - aş îndrăzni să adaug - ca un 
conferenţiar de ştiinţă popularizată. Voi vorbi ca un om a cărui 
conştiinţă de savant îl obligă să rămână în strânsă legătură cu 
faptele, afirmând că domnul Waldron greşeşte fundamental 
atunci când îşi închipuie că, dacă domnia-sa nu a văzut nici 
odată un aşa-numit animal preistoric, aceste animale au încetat 
de a mai exista. Aceste animale sunt, în adevăr, aşa cum a 
spus-o şi domnia-sa, strămoşii noştri, dar sunt - dacă-mi este 
îngăduit să le numesc astfel nişte strămoşi contemporani, care 


mai pot fi găsiţi şi astăzi, cu toate atributele lor hidoase şi 
extraordinare, de cineva care ar avea curajul şi energia să le 
caute în vizuinile lor. Făpturi despre care se presupune că ar fi 
originare din perioada jurasică, monştri care ar putea vâna şi 
sfâşia într-o clipă cele mai mari şi mai fioroase mamifere 
cunoscute de noi există încă. (Strigăte: „Fleacuri!” „Dovedeşte- 
O!” „De unde ştii?” „Discutabil!” ) Mă întrebaţi de unde ştiu? 
Ştiu, pentru că am văzut unele din ele. (Aplauze, tumult şi o 
voce strigând: „Mincinosule!” ) Mă credeţi mincinos? (Aprobare 
unanimă, hotărâtă şi gălăgioasă.) Am auzit bine că m-aţi făcut 
„mincinos”? N-ar vrea persoana care mi-a spus aşa să fie atât 
de bună şi să se ridice, ca s-o cunosc şi eu? (O voce: „lată-l, 
domnule, ăsta-i” .) Şi un personaj cu ochelari, inofensiv şi 
mărunţel, care se zbătea din răsputeri, a fost ridicat în sus din 
mijlocul unui grup de studenţi. Aţi îndrăznit să mă faceţi 
mincinos? „Nu, domnule, nu!” răcnea cu desperare acuzatul, 
dispărând în mulţime ca înghiţit de o trapă. Dacă cineva din 
această sală îndrăzneşte să pună la îndoială adevărul spuselor 
mele, aş fi fericit să-i spun câteva cuvinte după conferinţă. 
(„Mincinosule!” ) Cine a spus asta? (Şi din nou personajul cel 
inofensiv, care se zbătea cu desperare, a fost ridicat în aer.) 
Dacă m-aş cobori printre dumneavoastră... (Strigăte unanime: 
„Poftiţi, iubite domnule profesor, poftiţi” au întrerupt 
cuvântarea câteva clipe, în timp ce preşedintele, ridicându-se în 
picioare şi agitându-şi amândouă braţele, avea aerul că dirijează 
o orchestră. Profesorul, cu faţa congestionată, cu nările 
fremătând şi cu barba zbârnlită, părea cuprins de furie.) Toate 
descoperirile mai importante au fost întâmpinate cu aceeaşi 
neîncredere, caracteristică indiscutabilă a unei generaţii de 
nebuni. Când vi se expun fapte măreţe, dumneavoastră nu aveţi 
nici intuiţia şi nici imaginaţia necesară ca să le înţelegeţi. Nu 
sunteţi în stare să faceţi altceva decât să împroşcaţi cu noroi 
oamenii care şi-au pus viaţa în primejdie ca să deschidă ştiinţei 
noi perspective. Calomniaţi profeţii: pe Galileu, pe Darwin şi pe 
mine... (Agitaţie prelungită şi întreruperea totală a conferinţei.) 


Toate acestea se găsesc consemnate în notele pe care le- 
am luat atunci în grabă. Ele nu pot da decât o slabă imagine 
asupra dezordinii nemaipomenite la care ajunsese adunarea în 
clipa aceea. Tumultul era atât de puternic, încât câteva doamne 
şi începuseră să încerce o retragere precipitată. Domni serioşi şi 
cu greutate păreau că se lăsaseră tot atât de pătrunşi de 
atmosfera generală ca şi studenţii; ba am văzut chiar bătrâni cu 
barbă albă ridicându-se şi amenințând cu pumnul pe 
încăpăţânatul profesor. Intreg auditoriul fierbea şi clocotea ca 
un cazan pe foc. Profesorul a făcut un 

- şi mă tem că trebuie să adaug: şi unii 
bătrâni tot atât de smintiți nu poate schimba nimic în această 
materie. Afirm că am deschis ştiinţei un câmp nou de cercetări. 
Dumneavoastră contestaţi acest lucru. (Aplauze.) în consecinţă 
o să vă pun la încercare. Vreţi să însărcinaţi pe unul sau pe mai 
mulţi dintre dumneavoastră să plece la faţa locului în calitate de 
reprezentanţi ai dumneavoastră şi să controleze în numele 
dumneavoastră spusele mele? 


Din mijlocul adunării s-a ridicat în picioare domnul 
Summerlee, bătrânul profesor de anatomie comparată, un 
bărbat înalt, subţire şi acru, cu o înfăţişare ofilită de teolog. 
Dorea să-l întrebe pe profesorul Challenger, a spus el, dacă 
rezultatele la care a făcut aluzie în afirmaţiile sale fuseseră 
căpătate în timpul călătoriei pe care domnia-sa a întreprins-o cu 
doi ani în urmă la izvoarele fluviului Amazoanelor. 

Profesorul Challenger i-a răspuns afirmativ. 

Domnul Summerlee şi-a exprimat atunci dorinţa să afle 
cum putea profesorul Challenger să pretindă că a făcut 
descoperiri în nişte regiuni care fuseseră cercetate de Wallace, 
Bates şi alţi exploratori mai vechi, cu o reputaţie ştiinţifică bine 
stabilită. 

Profesorul Challenger a răspuns că domnul Summerlee pare 
să confunde Amazoanele cu Tamisa, dar că fluviul Amazoanelor 
e ceva mai măricel... Că domnul Summerlee va fi, fără îndoială, 
satisfăcut, aflând că, împreună cu fluviul Orinoco, cu care se 
învecinează, Amazonul acoperă o regiune cam de 50 000 de 
mile şi că, într-un spaţiu atât de întins, nu-i e cu neputinţă unui 
om să descopere ceea ce le-a scăpat altora. 

Domnul Summerlee a declarat, cu un zâmbet acru, că el 
apreciază întru totul deosebirea care i-a fost semnalată între 
Tamisa şi fluviul Amazoanelor, deosebire care constă în aceea 
că orice afirmaţie referitoare la prima poate fi dovedită, în timp 
ce lucrul, e cu neputinţă în ceea ce-l priveşte pe celălalt. 
Domnia sa i-ar rămâne îndatorat profesorului Challenger dacă ar 
binevoi să comunice latitudinea şi longitudinea regiunii la care 
pot fi întâlnite animalele preistorice. 

Profesorul Challenger i-a răspuns că, din motive 
binecuvântate ştiute de el, păstrează pentru sine aceste 
informaţii, dar că totuşi e dispus să le dea bineînţeles după ce-şi 
va fi luat anumite garanţii unui comitet desemnat de adunare. 
Ar binevoi oare domnul Summerlee să facă parte dintr-un 
asemenea comitet şi să controleze în persoană spusele sale? 

Domnul Summerlee: 

— Da, primesc. (Aplauze puternice.) 

Profesorul Challenger: 

— În cazul acesta, promit să vă înmânez tot materialul de 
care aveţi nevoie ca să găsiţi drumul. Totuşi, dreptatea cere ca 
imediat ce domnul Summerlee va pleca să verifice afirmaţiile 


mele, să pot trimite şi eu una sau mai multe persoane care să 
verifice afirmaţiile domniei-sale. Nu vreau să vă ascund că vor 
avea de întâmpinat greutăţi şi primejdii. Domnul Summerlee va 
avea nevoie de un tovarăş mai tânăr. Mi se permite să întreb 
cine se propune ca voluntar? 

Şi iată cum îi sare omului în drum momentul hotărâtor al 
vieţii lui! Îmi puteam eu închipui, în clipa când treceam pragul 
acestei săli, că eram pe punctul de a mă angaja într-o aventură 
mai înspăimântătoare decât oricare alta aş fi putut visa? Dar 
Gladys - oare nu era aceasta adevărata ocazie de care-mi 
vorbise ea? Gladys m-ar fi îndemnat să plec... Am sărit în 
picioare şi m-am pomenit vorbind, deşi nu mă gândisem nici o 
clipă la ce aveam de spus. Amicul meu Tarp Henry mi s-a agăţat 
de haină şi l-am auzit şoptindu-mi: „Stai jos, Malone! N-o face pe 
măgarul care se dă în spectacol!” în aceeaşi clipă am observat 
că un bărbat înalt şi slab, cu părul închis la culoare şi mătăsos, 
aşezat cu câteva rânduri înaintea mea, se ridicase şi el în 
picioare. S-a întors spre mine şi m-a fixat cu o privire aspră şi 
încruntată, dar n-am vrut să-i cedez locul. 

— Eu vreau să plec, domnule preşedinte, m-am trezit 
repetând întruna. 

— Cum te cheamă? Cum te cheamă? striga, publicul. 

— Eduard Dunn Malone. Sunt reporter la „Daily Gazette” şi 
vă asigur că voi fi un martor cu totul imparţial. 

— Cum vă numiţi, domnule? a întrebat apoi preşedintele pe 
rivalul meu cel înalt. 

— Lord John Roxton. Am mai fost pe fluviul Amazoanelor, 
cunosc toată regiunea şi sunt cum nu se poate mai indicat 
pentru o asemenea expediţie. 

— Reputația de sportiv şi de explorator a lordului John 
Roxton e vestită în lumea întreagă, a declarat preşedintele. Pe 
de altă parte, ar fi tot atât de bine ca, la o expediţie ca asta, să 
participe şi un reprezentant al presei. 

— In cazul acesta, a zis profesorul Challenger, propun ca 
amândoi aceşti gentlemeni să fie desemnaţi, în calitate de 
reprezentanţi ai adunării de faţă, să-l însoţească pe profesorul 
Summerlee în expediţia ce urmăreşte să verifice şi să raporteze 
asupra adevărului afirmațiilor mele. 

In felul acesta, printre aclamații şi aplauze, s-a hotărât 
soarta noastră şi m-am trezit purtat spre uşă de valul de oameni 


care se scurgeau către ieşire, pe jumătate aiurit de proiectul 
nou şi uriaş care mi se înfăţişase atât de pe neaşteptate. Când 
am ieşit din sală, am zărit o clipă valuri de studenţi râzând pe 
trotuare şi un braţ mânuind o umbrelă grea, care se ridica şi 
cădea în mijlocul lor. Apoi, în plină învălmăşeală de gemete şi de 
aplauze, cupeul electric al profesorului Challenger a alunecat pe 
lângă trotuar şi m-am trezit rătăcind singur pe sub luminile 
argintii ale Regent Street-ului, cu gândul la Gladys şi plin de 
nedumerire în ce priveşte viitorul. 

Deodată am simţit că cineva îmi atinge cotul. M-am întors şi 
m-am pomenit sub ochii ciudaţi şi dominatori ai bărbatului înalt 
şi slab, care se propusese de bună voie să-mi fie tovarăş în 
această aventură bizară. 

— Domnule Malone, dacă am înţeles bine numele 
dumneavoastră, zise el. O să fim tovarăşi, nu? Apartamentul 
meu se află chiar peste drum, pe strada Albany. Poate aveţi 
amabilitatea să-mi acordaţi o jumătate de oră, deoarece sunt 
câteva lucruri pe care” ţin foarte mult să vi le spun. 


CAPITOLUL VI 


„AM FOST BICIUL LUI DUMNEZEU!” 

LORD JOHN ROXTON şi cu mine am luat-o după colţul străzii 
Vigo şi am trecut pe sub poarta mohorâtă a celebrului cuib de 
şoimi. La capătul unui coridor lung, de culoare cenuşie, noua 
mea cunoştinţă a deschis o uşă şi a întors un buton electric. 
Câteva lămpi cu abajururi colorate au răspândit în odaia 
încăpătoare, în pragul căreia eram, o lumină roşiatică. Am avut 
chiar din prag, privind de jur-împrejurul meu, impresia 
învăluitoare a unui confort extraordinar şi a unei rare eleganţe, 
asociate cu o impresie de bărbăţie. Intâlneai peste tot obiecte 
de lux aparţinând omului bogat şi de gust, aruncate cu 
nepăsarea şi cu dezordinea proprie celibatarului. Pe jos erau 
risipite blănuri bogate şi covoare în culori ciudate, cumpărate de 
la vreun bazar oriental. Tablouri şi gravuri, pe care până şi 
privirea mea nepricepută le putea recunoaşte ca fiind opere rare 
şi de mare preţ, atârnau greoi de-a lungul pereţilor. Schițe 
reprezentând boxeri, dansatoare şi cai de curse stăteau alături 
de un senzual Fragonard, de un Girodet marţial sau de un 
visător Turner. Dar printre aceste diverse podoabe erau 
împrăştiate trofee, care mi-au adus dintr-o dată aminte că lord 
John Roxton era unul dintre marii sportivi şi atleți, îndeobşte 
cunoscuţi, ai zilei. O vâslă albastru-închis se încrucişa deasupra 
căminului cu alta de culoarea garoafei roşii, trofee ale fostului 
şef de echipă de la Oxford, în timp ce floretele şi mănuşile de 
box aşezate şi deasupra şi dedesubtul lor dovedeau a fi fost 
uneltele unui om care-şi câştigase, cu fiecare dintre ele, 
întâietatea. De jur-împrejurul odăii, ca o îmbrăcăminte în relief, 
se înşirau pe pereţi, într-o aliniere desăvârşită, splendide capete 
de vânat mare, cele mai remarcabile în felul lor, din toate 
colţurile lumii, printre care şi rinocerul alb al Lado Enclavei, atât 
de rar, care-şi apleca deasupra tuturora botul cutezător. 

În mijlocul covorului roşu şi bogat se afla o masă Louis XV, 
neagră cu auriu, o minunată piesă de altădată, pângărită acum 
cu urme de pahare şi mucuri de ţigări. Pe această masă era o 
tavă de argint pentru fumători şi o casetă cu băuturi. Cu ajutorul 
lor, precum şi al unui sifon de lângă ele, tăcutul meu amfitrion a 
început să umple două pahare înalte. După ce mi-a oferit un 
fotoliu şi şi-a aşezat băutura răcoritoare alături, mi-a întins o 
havană lungă şi fragedă. Apoi, aşezându-se şi el în faţa mea, m- 


a privit lung şi ţintă cu ochii lui sclipitori, ciudaţi şi plini de 
nepăsare - ochi de un albastru rece ca un lac îngheţat. 

Prin norul subţire de fum al havanei îmi notam amănuntele 
unei figuri pe care o cunoşteam din multe fotografii: nasul 
puternic încovoiat, obrazul tras şi obosit, părul roşcat, întunecat 
şi rar în creştetul capului, mustăţile bărbăteşti şi ciocul mic şi 
agresiv care-i acoperea bărbia ieşită în afară. In toate acestea 
era ceva care amintea de Napoleon al III-lea, ceva care amintea 
de Don Quijote. Dar mai era ceva, care alcătuieşte însăşi esenţa 
gentlemanului rural englez şi anume aerul hotărât, vioi şi 
deschis al omului iubitor de cai şi de câini. Faţa-i era rumenă, 
arsă de soare şi de vânt. Sprâncenele îi atârnau stufoase, ceea 
ce dădea ochilor lui şi aşa destul de reci, un aer aproape feroce, 
impresie sporită încă de fruntea puternic brăzdată. În general 
era uscat, dar foarte puternic. Şi într-adevăr, dovedise de multe 
ori că nu se găseau mulţi oameni în Anglia în stare de eforturi 
prelungite ca el. Statura lui depăşea 6 picioare, totuşi părea mai 
scurt din pricina umerilor neobişnuit de rotunzi. Aşa arăta 
vestitul lord John Roxton în clipa când stătea în faţa mea, 
muşcându-şi cu hotărâre ţigara şi urmărindu-mă cu o privire 
directă, într-o tăcere tulburătoare şi fără sfârşit. 

— Bine, a început în cele din urmă. Cum s-ar zice, am făcut- 
o lată, iubitul meu cavaler.. Pronunţa aceste vorbe ca şi cum ar 
fi alcătuit una singură: iubitul meu cavaler. Da, am făcut-o lată 
şi dumneata şi eu. Îmi place să cred că în clipa când ai păşit în 
sala aceea nu te gândiseşi deloc la aşa ceva. Nu-i aşa? 

— Nici nu-mi trecuse prin gând. 

— Nici mie. Habar n-aveam de una ca asta. Şi acum, iată-ne 
aici. Am cam încurcat-o. Pentru că nu-s decât trei săptămâni de 
când m-am întors din Uganda. Abia îmi organizasem campania 
de vânătoare în Scoţia şi iscălisem contractele respective şi 
celelalte... Frumoasă treabă, ce zici? Dar pe dumneata, tot atât 
de prost te-a nimerit? 

— Deloc. Totul e în spiritul profesiunii mele. Sunt ziarist la 
„Gazette” . 

— Da, îmi aduc aminte, aşa ai spus când te-ai hotărât să 
faci pasul ăsta. Cu această ocazie, am găsit pentru dumneata o 
mică afacere, dacă vrei să mă ajuţi. 

— Cu plăcere. 

— Te gândeşti cumva să-ţi asumi vreun risc? 


— Ce fel de risc? 

— Mda... Riscul se numeşte Ballinger. Ai auzit de el? 

— Nu. 

— Cum se poate, tinere? Unde trăieşti? Sir Jack Ballinger e 
cel mai desăvârşit călăreț dintre gentlemenii din nordul Angliei. 
Mă pot măsura cu el pe teren plat, când sunt în forma cea mai 
bună, dar la obstacole mă bate. Nu-i un secret pentru nimeni că, 
după ce-şi termină antrenamentul, bea zdravăn: zice că asta 
înseamnă a face o medie onorabilă. Marţi s-a îmbătat până a 
căzut într-un fel de delirium tremens şi de atunci e curios ca un 
diavol. Odaia lui e deasupra odăii acesteia. Doctorul spune că nu 
se poate face nimic cu bietul om până n-o să vâri ceva mâncare 
în el. Dar cum stă culcat în pat cu un pistol pe plapumă şi se 
jură că o să bage şase gloanţe în cel care-o să se apropie de el, 
servitorii au cam stat la o parte. E un încăpățânat, un nebun şi 
un rătăcit. Dar putem lăsa să moară aşa un câştigător al Grand 
Naţional-ului? Ce zici? 

— Şi ce aveţi de gând să faceţi? l-am întrebat. 

— Mă gândeam că am putea să ne aruncăm amândoi 
asupra lui. Poate c-o fi adormit şi în cel mai prost caz ar putea 
să răpună pe unul din noi. In schimb, celălalt l-ar stăpâni. Dacă 
izbutim să-i prindem braţele cu cuvertura şi să-i facem o 
spălătură stomacală, apoi îi dăm, drăguţului de el, cea mai bună 
masă din viaţa lui! 

Era o treabă mai curând prost venită, care se vâra pe 
neaşteptate printre ocupațiile zilnice ale unui om. Nu mă 
socotesc din cale-afară de curajos. Am o imaginaţie irlandeză, 
care-mi arată necunoscutul şi neobişnuitul în culori mai 
posomorite decât sunt în realitate. Pe de altă parte, am un 
adânc dispreţ faţă de sentimentul care se cheamă frică şi mă 
înspăimântă gândul că s-ar putea descoperi în mine simptomele 
ei. Indrăznesc să spun că, asemeni hunului din istorie, aş fi în 
stare să mă arunc într-o prăpastie dacă mi-ar pune cineva la 
îndoială curajul de a o face, cu toate că gestul meu ar fi inspirat 
mai curând de mândrie şi de frică decât de curaj. De aceea, deşi 
fiecare nerv din trup mi se contracta numai la gândul omului 
înnebunit de băutură, pe care închipuirea mi-l arăta în odaia de 
deasupra noastră, am răspuns, căutând să-mi iau un glas cât 
mai nepăsător, că eram gata să merg. Incă o observaţie a 


lordului Roxton cu privire la primejdia care mă aştepta mi-a 
provocat un început de enervare. 

— Ne pierdem vremea cu vorba şi asta nu foloseşte la 
nimic! i-am răspuns. Hai să mergem. 

Ne-am ridicat, eu de pe scaunul meu, el de pe al lui. Şi 
atunci, râzând pe înfundate pe sub mustață, m-a lovit uşor de 
două-trei ori peste piept, apoi m-a îmbrâncit la loc pe scaun. 

— Bravo, băieţaşule, aşa te vreau! a zis. 

L-am privit mirat. 

— Pe Jack Ballinger l-am văzut eu singur azi dimineaţă. Mi-a 
făcut o gaură destul de serioasă în poalele kimonoului - fie-i 
binecuvântată mina bătrână şi neputincioasă! Dar până la urmă 
am izbutit să-l imobilizez într-o cămaşă şi peste o săptămână o 
să fie cum nu se poate mai sănătos. Cred că n-o să-mi iei toate 
astea în nume de rău, tinere, nu-i aşa? Vezi - dar asta rămâne 
între noi - eu consider această aventură sud-americană ca pe o 
afacere foarte serioasă şi dacă am un tovarăş cu mine, vreau să 
fie un om pe care să mă pot bizui. De aceea te-am pus la 
încercare şi am tot dreptul să spun că ai ieşit cu bine. li dai 
seama că totul depinde de dumneata şi de mine, deoarece 
bătrânul Summerlee o să aibă nevoie de dădacă la început. Nu 
cumva eşti, din întâmplare, acel Malone de la care unii aşteaptă 
să fie selecționat în echipa internaţională de rugbi a Irlandei? 

— Ca rezervă, poate. 

— Imi spuneam eu că-mi amintesc de figura dumitale! Doar 
eram acolo când ai marcat punctul contra echipei Richmond - 
cel mai bun punct pe care l-am văzut în tot sezonul! N-am lipsit 
de la nici un meci de rugbi când am putut să fiu de faţă, 
deoarece e jocul cel mai bărbătesc din câte cunosc. Dar nu te- 
am chemat să vii aici ca să vorbim de sport. Trebuie să ne 
sfătuim cu privire la afacerea noastră. Avem aci, în prima pagină 
a Times-ului, lista vapoarelor. lată un vapor al companiei Booth 
care pleacă spre Para vinerea viitoare. Şi dacă atât profesorul, 
cât şi dumneata vă puteţi aranja, sunt de părere că am putea 
să-l luăm, nu? Foarte bine, o să stabilesc lucrul ăsta cu el. Cum 
stai cu echipamentul dumitale? 

— Gazeta mea o să se îngrijească de toate. 

— Ştii să tragi? 

— Cam cât toţi cei din poliţia teritorială. 


— Sfinte dumnezeule! Chiar atât de prost stai? E cel din 
urmă lucru pe care voi, tinerii, vă gândiţi să-l învăţaţi! Sunteţi cu 
toţii nişte albine fără ac, nu vă gândiţi decât cum merge stupul. 
Ai să arăţi cam prost într-o bună zi, când o veni careva să-ţi fure 
mierea! Totuşi, va trebui să ţii strâns puşca la umăr în America 
de Sud, deoarece, afară de cazul când prietenul nostru, 
profesorul, e un nebun şi un mincinos, o să avem de văzut 
câteva lucruri ciudate până la întoarcere! Ce fel de puşcă ai? 

S-a îndreptat spre un dulap de stejar şi, când l-a deschis, 
am zărit sclipind un şir lustruit de ţevi de puşcă paralele, ca 
tuburile unei orgi. 

— Vreau să văd ce ţi-aş putea oferi din propria mea 
panoplie, mi-a spus. 

A scos una după alta o serie de carabine frumoase, 
deschizându-le şi închizându-le cu câte o pocnitură şi un ţăcănit, 
mângâindu-le apoi, în timp ce le punea la loc, cu dragostea unei 
mame care-şi leagănă copilul. 

— lată un „Bland” , 577 express. Cu el l-am doborât pe 
individul ăsta impresionant! Mi-a spus aruncând o privire spre 
capul rinocerului alb. Zece iarzi mai mult şi mă anexa el pe mine 
la propria lui colecţie! 

„De glonţul ăsta conic i-a atârnat norocul: 

lată superioritatea legitimă a omului slab.” 

Sper că-l cunoşti pe Gordon, poetul calului şi al puştii, omul 
care ştie să le mânuiască pe amândouă. lată acum o unealtă 
utilă de calibru 470, cu lunetă de ochire şi cu ejector dublu, care 
trage fără înălţător până la 350 de iarzi. Aceasta e puşca de 
care m-am folosit acum trei ani împotriva traficanţilor de sclavi 
peruvieni. Am fost biciul lui Dumnezeu prin ţinuturile acelea! Pot 
să-ţi mărturisesc, pentru că lucrul ăsta n-ai să-l găseşti cu 
siguranţă în vreo carte albastră. Sunt vremuri, tinere, când 
fiecare din noi trebuie să facă un sacrificiu oarecare pentru 
drepturile omului şi pentru dreptate. Altminteri, nu mai ajungi 
nici odată să fii desăvârşit. lată de ce am purtat acest mic război 
pe cont propriu. Singur l-am declarat, singur l-am desfăşurat şi l- 
am dus la bun sfârşit. Fiecare din crestăturile astea înseamnă 
câte un ucigaş de sclavi frumoasă serie, nu-i aşa? Asta mai 
mare e pentru Pedro Lopez, regele tuturor traficanţilor, pe care 
l-am doborât într-un ochi de apă stătătoare de pe fluviul 
Putomayo. Dar uite ceva care ţi s-ar potrivi. 


Şi lord John Roxton a scos din dulap o puşcă minunată, 
cafenie şi strălucitoare. 

— Capul patului e de cauciuc, vizorul bine ascuţit şi cinci 
cartuşe în magazie. li poţi încredința viaţa dumitale. 

Mi-a întins-o şi a închis uşa „~ pă dulapului 
de stejar. HEV E 

— Dar pentru că veni vorba - m-a 
întorcându-se spre scaunul lui - ce ştii 
profesorul Challenger? 

— Nu l-am văzut nici odată 
astăzi. 

— Bravo, nici eu. 

întins-o pe masă. 


— Cred că fiecare cuvânt pe care ţi l-a spus reprezintă în 
parte adevărul, mi-a declarat, serios. Şi te rog să fii convins că 
ştiu ce spun când îţi vorbesc aşa. America de Sud e o regiune pe 
care o iubesc şi cred că, dacă mergi în linie dreaptă de la Darien 
la Fuego, e cea mai mare, cea mai bogată şi cea mai minunată 
întindere de pământ de pe planeta noastră. Oamenii n-o cunosc 
până acum şi nici nu-şi dau seama ce poate ajunge. Am 
cutreierat-o în sus şi în jos, în lung şi-n lat şi am avut parte de 
două sezoane secetoase prin părţile acelea, după cum ţi-am 
spus când ţi-am vorbit despre războiul pe care l-am purtat cu 
traficanţii de sclavi. Ei bine, fiind acolo, la faţa locului, am auzit 
oarecare zvonuri de felul ăsta, legende de-ale indienilor şi altele. 
Şi fără îndoială că era un sâmbure de adevăr în ele. Cu cât ai să 
cunoşti mai bine această regiune, tinere, cu atât ai să înţelegi 
mai limpede că acolo totul este cu putinţă, totul. Există doar 
câteva căi de apă, înguste, de-a lungul cărora călătoresc 
oamenii, iar afară de acestea, peste tot e numai beznă adâncă. 
Aşa că acum, aici jos, în Matto Grosso, mi-a arătat, plimbându-şi 
ţigara de foi peste o porţiune a hărţii sau colo sus, în colţul acela 
unde se întâlnesc trei ţări, nimic nu m-ar putea surprinde. După 
cum a spus prietenul nostru astă-seară, sunt acolo cincizeci de 
mii mile de drumuri de apă, care aleargă printr-o pădure cu o 
suprafaţă aproape egală cu a Europei. Dumneata şi cu mine 
putem fi tot atât de departe unul de altul, cât e de departe 
Constantinopolul de Scoţia şi încă ne-am găsi în aceeaşi imensă 
pădure braziliană! În acest ţinut fără sfârşit, omul abia a ajuns 
să întindă ici o cursă, să sape dincolo o groapă... Pentru că 
fluviul creşte sau scade cu aproape 40 de picioare şi jumătate 
din ţinut ajunge o mlaştină prin care nu se poate trece. De ce n- 
ar trăi ceva nou şi minunat într-o ţară ca asta? Şi de ce n-am fi 
noi oamenii care să-l descoperim? Pe lângă asta - a adăugat în 
timp ce faţa lui osoasă şi ciudată strălucea de fericire - în ţara 
asta poţi să baţi câte un record sportiv la fiecare milă! Eu, unul, 
semăn cu o minge veche de golf. De mult s-a luat de pe mine 
toată vopseaua albă. Viaţa mă poate lovi şi de aci încolo, fără 
să-mi lase vreo urmă. Dar un record sportiv, tinere, e sarea 
vieţii. Pentru aşa ceva, viaţa merită să mai fie trăită o dată. 
Suntem pe cale să ajungem puţin cam prea blânzi, cam prea 
trişti şi cam prea comozi. Daţi-mi acele ţări imense şi acele 
întinderi nesfârşite, o puşcă în mână şi ceva vrednic de a fi 


descoperit! Am gustat din plăcerile curselor de obstacole şi din 
ale aviaţiei, dar această vânătoare de lighioane, care seamănă 
cu un coşmar după o masă grea, e o senzaţie cu totul nouă! 

La gândul acesta, lord John Roxton a început să râdă pe 
înfundate. 

Poate că am insistat prea mult asupra acestei noi 
cunoştinţe. Dar omul acesta trebuia să fie tovarăşul meu un 
lung şir de zile. Prin urmare, am încercat să-l descriu aşa cum 
mi-a apărut pentru prima oară, cu personalitatea lui bizară şi cu 
ciudatul lui fel de a gândi şi de a se exprima. Numai nevoia de a 
mă duce la redacţie ca să predau articolul cu privire la 
conferinţa care avusese loc m-a făcut să mă despart, în sfârşit, 
de el. L-am lăsat cufundat în lumina roşiatică a odăii lui, ungând 
trăgaciul puştii preferate şi râzând singur la gândul aventurilor 
care ne aşteptau. Aveam siguranţa că, în ce priveşte primejdiile 
care ni se puteau ivi în cale, n-aş fi putut găsi în toată Anglia un 
om mai calm şi cu un suflet mai curajos alături de care să le 
înfrunt. 

În noaptea aceea, obosit cum eram după uimitoarele 
întâmplări ale zilei, am vegheat târziu cu Mc Ardle, redactorul de 
ştiri, căruia i-am expus toată situaţia. El a socotit-o destul de 
importantă ca să o aducă a doua zi dimineaţa la cunoştinţa 
şefului nostru, Sir George Beaumont. Am hotărât atunci că o să-i 
trimit lui Mc Ardle, sub formă de scrisori, o serie de dări de 
seamă cu privire la aventurile mele şi că aceste dări de seamă 
vor fi publicate în „Gazette” , pe măsura sosirii lor, sau reţinute 
spre a fi publicate ulterior, conform dorinţei profesorului 
Challenger, deoarece nu puteam cunoaşte încă ce condiţii erau 
legate de directivele după care urma să ne orientăm în ţara 
aceea necunoscută. 

La o întrebare pe care i-am pus-o profesorului prin telefon, 
am avut parte, drept răspuns, de un violent rechizitoriu 
împotriva presei, care s-a încheiat cu declaraţia că o să ne 
înmâneze în momentul plecării - şi în cazul când îi vom aduce la 
cunoştinţă numele vaporului pe care urmează să ne îmbarcăm - 
îndrumările pe care le va crede de cuviinţă. A doua chemare 
telefonică n-a mai primit nici un răspuns, afară de un suspin 
îndurerat al soţiei profesorului, care ne-a împărtăşit că soţul ei 
era şi aşa într-o dispoziţie destul de proastă ca să i-o mai strice 
încă. Mai târziu, în cursul aceleiaşi zile, a treia tentativă a avut 


drept unic rezultat un zgomot înspăimântător, odată cu 
înştiinţarea centralei telefonice care ne aducea la cunoştinţă că 
aparatul profesorului Challenger s-a deranjat. După asta am 
renunţat la orice altă încercare de a mai intra în legătură cu el. 

Şi acum, prea răbdătorii mei cititori, nu mă mai pot adresa 
vouă. De aci înainte (dacă, într-adevăr, vreo urmare a acestei 
poveşti va ajunge până la voi), lucrul nu va fi cu putinţă decât 
prin ziarul pe care-l reprezint. Depun în mâinile editorului darea 
de seamă a evenimentelor care au însemnat preludiul uneia 
dintre cele mai extraordinare expediţii din toate timpurile, 
pentru ca, în ipoteza când nu m-aş mai întoarce vreodată în 
Anglia, să se găsească acolo unele date cu privire la felul cum a 
început această poveste. Scriu aceste din urmă rânduri în 
salonul vaporului Francisca, aparţinând companiei Booth şi ele 
vor ajunge, graţie pilotului, în mâna lui Mc Ardle. Mai înainte de 
a închide caietul meu cu însemnări, daţi-mi voie să schiţez un 
ultim portret - un portret care reprezintă cea din urmă imagine 
a bătrânei mele Anglii, o imagine pe care o voi duce cu mine în 
ţări depărtate. E o dimineaţă umedă şi ceţoasă de primăvară 
târzie. O ploaie măruntă şi rece cade încet. Trei făpturi 
îmbrăcate în mantale de ploaie lucioase se îndreaptă jos, pe 
chei, către puntea marelui transatlantic, pe al cărui catarg 
fâlfâie panglica albastră (conferită transatlanticului pentru că a 
străbătut oceanul în timp record). În faţa celor trei, un hamal 
împinge un cărucior încărcat cu cufere, saci şi cutii cu arme. 
Profesorul Summerlee - o siluetă lungă şi melancolică - se 
plimbă cu capul aplecat, târându-şi picioarele ca un om care se 
simte foarte înduioşat de propria lui soartă. Lord John Roxton 
calcă sprinten, iar faţa lui îngustă şi vioaie, care i se vede de sub 
cascheta colonială şi de sub vălul care o acoperă, străluceşte de 
fericire. În ce mă priveşte, sunt încântat că am terminat cu zilele 
zgomotoase ale pregătirilor, ca şi cu emoţiile inerente oricăror 
despărţiri şi nu mă îndoiesc că lucrul acesta se oglindeşte în 
toată înfăţişarea mea. Deodată, tocmai în clipa în care atingeam 
vaporul, auzim gălăgie în urma noastră. E profesorul Challenger, 
care ne promisese că o să ne vadă la plecare. Aleargă după noi: 
o făptură care gâfâie, cu obrazul congestionat şi cu un aer 
mânios. 

— Nu, mulţumesc, zice el. Prefer să nu mă urc pe bord. O 
să vă spun doar câteva cuvinte şi ele se pot spune bine şi aici 


unde suntem. Vă rog să nu vă închipuiţi că m-aş simţi îndatorat 
în vreun fel faţă de dumneavoastră pentru călătoria pe care o 
întreprindeţi. Aş dori să înţelegeţi că afacerea asta mi-e cu totul 
indiferentă şi că refuz să simt până şi cel mai vag sentiment de 
obligaţie personală faţă de dumneavoastră. Adevărul e adevăr şi 
nimic din cele ce aţi putea raporta dumneavoastră nu-l poate 
atinge sub nici o formă, deşi spusele dumneavoastră ar putea 
răscoli patimile şi potoli curiozitatea unui număr de oameni cu 
totul inutili... Directivele mele, necesare informării şi orientării 
dumneavoastră, se găsesc în plicul acesta sigilat. Îl veţi 
deschide când veţi ajunge în oraşul numit Manaos, aşezat pe 
fluviul Amazoanelor, dar nu înainte de ziua şi de ora însemnate 
pe verso. M-aţi înţeles bine? Las stricta respectare a condiţiilor 
mele exclusiv în sarcina onoarei dumneavoastră. Nu, domnule 
Malone, n-o să-ţi supun corespondenţa nici unei restricţii, dat 
fiind că difuzarea acestor fapte reprezintă scopul călătoriei 
dumneavoastră. Îţi cer, totuşi, să nu dai amănunte cu privire la 
itinerarul exact şi te rog să nu publici nimic până la întoarcerea 
dumitale. La revedere, domnule. Ai contribuit întrucâtva la 
îndulcirea părerilor pe care le aveam despre odioasa profesiune 
căreia, din nefericire, îi aparţii. La revedere, lord John. Ştiinţa 
este pentru dumneavoastră, după câte am înţeles, o carte 
sigilată. Dar vă puteţi felicita în ceea ce priveşte terenurile de 
vânătoare care vă aşteaptă. Veţi avea, fără îndoială, prilejul să 
descrieţi în The Field cum aţi ucis dimorphodonul zburător... La 
revedere şi dumneavoastră, domnule profesor Summerlee. Dacă 
sunteţi în stare să fiţi mai bun, lucru despre al cărui contrariu 
sunt sincer convins, vă veţi întoarce la Londra, fără îndoială, în 
pielea unui om mai înţelept. 

După asta, făcu stânga împrejur şi, un minut mai târziu, îi 
puteam zări de pe puntea vaporului făptura scundă şi îndesată 
agitându-se în zare, în timp ce se întorcea spre trenul lui. 

Şi acum, iată-ne porniţi de-a binelea pe canal în jos. lată şi 
cea din urmă bătaie de clopot, care ne indică să predăm 
scrisorile. lată şi pilotul, care-şi ia rămas bun. De aci înainte, 
vasul nostru o să-şi urmeze drumul pe calea mereu bătută. 


_ CAPITOLUL VII 

DA, MAINE VOM DISPARE IN NECUNOSCUT... 

NU VREAU să plictisesc pe cei cărora le va parveni această 
povestire cu o dare de seamă a luxosului nostru voiaj pe vaporul 
companiei Booth, nici nu vreau să vorbesc despre popasul 
nostru de o săptămână la Para (afară de faptul că aş dori să-mi 
arăt recunoştinţa faţă de Compania Pereira da Pinta, pentru 
preţiosul concurs pe care ni l-a dat în ce priveşte completarea 
echipamentului). Ţin totuşi să spun, în treacăt doar, câteva 
cuvinte despre călătoria noastră fluvială pe o apă înceată, largă, 
de culoarea argilei, pe un vapor ou aburi care era ceva mai mic 
decât cel care ne purtase peste Atlantic... într-o bună zi ne-am 
pomenit, trecând prin strâmtorile de la Obidos, că am ajuns în 
oraşul Manaos. Aici am fost salvaţi de domnul Shortman, 
reprezentantul companiei comerciale anglo-braziliene, de a 
gusta din farmecul discutabil al hotelului din localitate. În 
fazenda lui primitoare ne-am petrecut timpul până s-a împlinit 
termenul la care eram autorizaţi să deschidem scrisoarea cu 
instrucţiunile profesorului Challenger. Înainte de a ajunge la 
evenimentele surprinzătoare pe care ni le rezerva acea dată, aş 
dori să întocmesc o descriere mai amănunţită a tovarăşilor mei 
antrenați în această aventură, precum şi a însoţitorilor pe care i- 
am putut recruta în America de Sud. Vorbesc deschis şi las la 
aprecierea dumneavoastră, domnule Mc Ardle, folosirea 
materialului pe care l-am adunat, dat fiind că acest raport, 
înainte de a-l cunoaşte o lume întreagă, trebuie să treacă prin 
mâinile dumneavoastră. 

Cunoştinţele ştiinţifice ale profesorului Summerlee sunt 
prea bine cunoscute ca să le mai reamintesc. El e mai bine 
pregătit, decât s-ar putea crede la prima vedere, pentru o 
expediţie inconfortabilă ca aceasta. Făptura lui înaltă, uscată şi 
noduroasă e insensibilă la oboseală. lar felul lui de a fi, uscat, 
mai mult sau mai puţin sarcastic şi de multe ori cu totul 
antipatic, rămâne neschimbat oricâte modificări ar surveni în 
anturajul lui. Deşi în vârstă de 66 de ani, nu l-am auzit nici odată 
arătându-şi vreo nemulţumire cu prilejul neplăcerilor cărora a 
trebuit să le facem faţă de atâtea ori. Socoteam prezenţa lui 
drept un balast pentru expediţie, dar acum sunt, fără îndoială, 
încredinţat că facultatea de a îndura e tot atât de mare la el ca 
şi la mine. Ca temperament, e acru din fire şi sceptic. De la 


început nu şi-a ascuns convingerea că profesorul Challenger e 
un mistificator sută în sută, că ne-am îmbarcat într-o absurdă 
vânătoare de gâşte sălbatice şi că probabil nu vom recolta nimic 
în America de Sud afară de decepţii şi primejdii, iar în Anglia, 
corespunzătorul ridicol. lată părerile cu care, cu multe 
strâmbături ale făpturii lui uscate şi cu nesfârşite tresăriri din 
barbişonul lui de tap, ne-a împuiat urechile de-a lungul 
întregului drum de la Southampton la Manaos. Dar, când a 
coborât de pe vapor, şi-a găsit o consolare în frumuseţea şi în 
diversitatea vieţii insectelor şi a păsărilor din jur - pentru că e 
un om perfect sincer în pasiunea pe care o nutreşte faţă de 
ştiinţă. Işi petrece zilele colindând pădurile cu puşca şi cu plasa 
de fluturi, iar serile clasând şi aşezând specimenele capturate. 
Printre originalităţile lui de mai mică importanţă e şi neglijenţa 
în ce priveşte îmbrăcămintea. Nu e din cale-afară de curat, e cât 
se poate de distrat în purtări şi obişnuieşte să fumeze cu o lulea 
scurtă de lemn, pe care n-o lasă decât rareori din gură. În 
tinereţe a luat parte la mai multe expediţii ştiinţifice (a fost cu 
Robertson în Papua) şi viaţa în aer liber ca şi barca nu reprezintă 
nimic nou pentru el. 

Lord John Roxton are unele puncte comune cu profesorul 
Summerlee şi altele în care e în cea mai totală opoziţie cu el. 
Deşi cu douăzeci de ani mai tânăr, totuşi păstrează ceva din 
făptura osoasă şi sfrijită a profesorului. În ce priveşte 
înfăţişarea, l-am descris, dacă nu mă înşel, în partea aceea a 
povestirii pe care am lăsat-o în urma mea, la Londra. E excesiv 
de curat şi de îngrijit în felul lui de a fi, poartă cu multă atenţie 
haine de dril alb şi cizme înalte, făcute special împotriva 
ţânţarilor şi se bărbiereşte cel puţin o dată pe zi. Ca şi atâţia 
oameni de acţiune, e scurt la vorbă şi se adânceşte repede în 
propriile lui gânduri. E totdeauna gata să răspundă la o 
întrebare ori să ia parte la o discuţie şi vorbeşte într-un chip 
ciudat şi destul de cu haz. Cunoştinţele lui asupra lumii şi în 
special asupra Americii de Sud, sunt surprinzătoare. Are o 
credinţă nestrămutată în norocul călătoriei noastre, noroc pe 
care nu-l poate micşora nici rânjetul profesorului Summerlee. 
Lordul are o voce plăcută şi un ton liniştit, dar în adâncul ochilor 
lui albaştri se ascund latenţe nebănuite de mânie nestăpânită şi 
de hotărâre implacabilă, cu atât mai primejdioase cu cât sunt 
mai bine ţinute în frâu. Vorbeşte rar despre propriile lui isprăvi 


din Brazilia şi Peru şi a fost o revelaţie pentru mine când am 
descoperit ce agitaţie a stârnit simpla lui prezenţă printre 
indigenii de pe malul fluviului, care-l consideră drept campionul 
şi apărătorul lor. Isprăvile căpeteniei roşii, cum îi zic ei, s-au 
prefăcut în adevărate legende, iar faptele adevărate, atât cât 
am putut afla, au fost într-adevăr extraordinare. 

lată care erau aceste fapte. Lord John fusese cu câţiva ani 
în urmă în ţara nimănui, care e mărginită de graniţele trasate 
numai pe jumătate între Peru, Brazilia şi Columbia. In aceste 
ţinuturi se dezvoltă, fără intervenţia omului, arborii de cauciuc, 
care ajunseseră, ca şi în Congo, un adevărat blestem pentru 
indigeni. Soarta lor nu putea fi comparată decât cu munca 
silnică pe care le-o impuneau spaniolii în minele de argint din 
Darien. O mână de tâlhari metişi stăpânea regiunea, înarmând 
indienii care-i sprijineau, prefăcând în sclavi pe ceilalţi şi 
terorizându-i ca să-i silească să recolteze cauciucul, care era 
trimis apoi pe fluviu în jos, spre Para. Lord John Roxton luptase o 
vreme pentru nefericitele victime, dar nu primise drept răsplată 
decât ameninţări şi insulte. Atunci declarase război pe faţă 
metisului Pedro Lopez, şeful traficanţilor de sclavi, înrolase o 
bandă de sclavi fugiţi de la stăpân, îi înarmase şi condusese o 
campanie care se încheiase în acelaşi timp cu uciderea, cu 
propria lui mână, a celebrului metis şi, ca urmare, cu prăbuşirea 
sistemului al cărui exponent era metisul. 

Nu e de mirare că omul cu părul roş, cu vorba catifelată şi 
cu felul de a fi liber şi degajat era privit acum cu adânc interes 
pe malurile marelui fluviu sud-american, deşi sentimentele pe 
care le inspira erau, în chip firesc, foarte amestecate, deoarece 
recunoştinţa indigenilor era ţinută în cumpănă de ura celor care 
doreau să-i exploateze. Un rezultat util al ultimei lui expediţii era 
că putea vorbi fără greutate Lingoa Geral, limba aceea specială, 
o treime portugheză şi două treimi indiană, care se vorbeşte 
curent în toată Brazilia. 

Am spus altă dată că lord John Roxton avea un fel de 
obsesie a sud-americanismului. Nu putea vorbi fără pasiune 
despre această ţară întinsă, iar pasiunea lui s-a dovedit 
contagioasă, deoarece, aşa neştiutor cum eram, mi-a captivat 
atenţia şi mi-a trezit curiozitatea. Ce n-aş da să pot reproduce 
puterea de sugestie care se desprindea din vorba lui, acel 
amestec special de cunoştinţe adevărate şi de pură imaginaţie, 


care-l făcea atât de fascinant, încât, în cele din urmă, până şi 
zâmbetul sceptic al profesorului dispărea încetul cu încetul de 
pe faţa lui trasă când îl asculta. Lord John ar putea spune 
povestea acestui fluviu puternic, atât de repede explorat 
(deoarece unii dintre primii cuceritori ai Perului de azi au 
străbătut întregul continent pe apele lui) şi totuşi atât de 
necunoscut în ce priveşte tot ce se află dincolo de malurile lui 
veşnic schimbătoare. 

— Ce e acolo? striga el, arătând spre nord. Păduri, mlaştini 
şi junglă de nepătruns. Cine ştie ce pot ele să ascundă? ŞI 
dincolo, spre sud? O întindere sălbatică de păduri mlăştinoase, 
în care nici un alb n-a pătruns vreodată. Necunoscutul ne 
înconjoară din toate părţile. Ce mai putem şti dincolo de această 
linie îngustă a fluviului? Cine ar îndrăzni să spună ce se poate 
petrece într-o regiune ca aceasta? De ce n-ar avea dreptate 
bătrânul Challenger? 

La o provocare directă ca aceasta, rânjetul încăpățânat 
apărea din nou pe faţa profesorului Summerlee, în timp ce 
stătea, dând din cap a batjocură, tăcut şi antipatic, după norul 
de fum al lulelei lui de lemn. 

Cam asta aş avea de spus, deocamdată, despre cei doi 
tovarăşi albi, al căror caracter şi ale căror scăderi se vor vedea 
mai departe, aşa cum se va vedea şi caracterul meu, pe măsură 
ce se va desfăşura această povestire. Trebuie să spun că am 
înrolat şi câţiva indigeni, care vor juca în cele ce urmează un rol 
destul de important. În primul rând, un negru uriaş, pe nume 
Zambo, un adevărat Hercule negru, nărăvaş ca un cal şi 
aproape tot atât de inteligent. L-am înrolat la Para, recomandat 
de Compania de navigaţie, pe ale cărei vase învățase să 
vorbească o englezească pocită. 

Tot la Para am mai angajat pe Gomez şi pe Manuel, doi 
metişi de prin părţile de sus ale fluviului, care tocmai coborâseră 
cu o încărcătură de lemn roşu. Erau tuciurii, bărboşi şi cruzi, 
îndemânatici şi iuți ca două pantere. Amândoi îşi petrecuseră 
viaţa prin părţile de sus ale Amazonului, pe care tocmai ne 
pregăteam să le explorăm, lucru care l-a şi făcut pe lord John să- 
i angajeze. Unul din ei, Gomez, mai avea şi avantajul că vorbea 
perfect englezeşte. Oamenii aceştia se arătau dispuşi să 
muncească pentru noi personal, să ne gătească mâncare, să 
vâslească şi să facă orice pentru suma de 15 dolari pe lună. Pe 


lângă ei am mai angajat trei indieni Mojo din Bolivia, dintr-un 
trib mai priceput ca oricare altul la pescuit şi la construit bărci. 
Şefului lor i-am zis Mojo, după numele tribului, iar celorlalţi Jose 
şi Fernando. 

Prin urmare: trei albi, doi metişi, un negru şi trei indieni 
alcătuiau personalul micii noastre expediţii, care aştepta 
instrucţiuni la Manaos înainte de a porni în ciudata ei aventură. 

În sfârşit, după o săptămână de plictiseală, a sosit ziua şi 
ora aşteptată. Inchipuiţi-vă sala întunecoasă a fazendei Santo 
Ignacio, situată la două mile mai departe de oraşul Manaos. 
Afară domnea strălucirea galbenă ca bronzul a apusului de 
soare, cu umbrele palmierilor tot atât de negre şi de bine 
conturate ca şi copacii înşişi. Atmosfera era liniştită şi plină de 
veşnicul freamăt al gângăniilor acel cor tropical ce se întinde pe 
mai multe octave, de la zumzetul adânc al albinelor, până la 
băzâitul subţire şi ascuţit al ţin tarilor. De jur-împrejurul 
verandei se întindea o grădiniţă curată, împrejmuită cu cactuşi 
şi împodobită cu  boschete de arbuşti  înfloriţi, pe 
deasupra cărora pă fluturii mari, ca şi măruntele păsări- 
muscă pluteau şi săgetau aidoma unor semilune 
sclipitoare. Noi pă stăteam în casă, în jurul 
mesei de (o: rafie împletită pe care 
Et CEA aştepta plicul sigilat. Pe 
erau scrise, cu scrisul 
dantelat al 
profesorului 

Challenger, 
următoarele 
cuvinte: 
„Instrucţiuni adresate 
lordului John Roxton şi 
tovarăşilor săi. A se 
deschide la 15 iulie, ora 12 
1 fix.” 
Lord John îşi pusese ceasul 
pe masă, lângă el. 


— Mai avem 7 minute, a zis el. Bătrânul meu ceas e foarte 
exact. 

Profesorul Summerlee a zâmbit acru în clipa când a luat 
plicul în mâna lui uscată. 

— Ce importanţă poate avea dacă-l deschidem acum sau 
peste 7 minute? a întrebat. Peste tot şi în fiecare amănunt se 
vădeşte acea înclinare spre şarlatanie şi absurditate, de care, 
îmi pare rău că trebuie s-o spun, e stăpânit în orice clipă autorul 
acestei scrisori. 

— Lasă, domnule, trebuie să jucăm jocul după toate 
regulile, i-a răspuns lordul John. Asta e ideea bătrânului 
Challenger, iar noi nu suntem aici decât prin bunăvoința lui. Ar fi 
foarte supărat dacă nu i-am respecta instrucţiunile cu privire la 
scrisoare. 

— Frumoasă poveste! a strigat atunci profesorul 
Summerlee, cu străşnicie. Şi la Londra m-a izbit absurditatea lui, 
dar fie-mi îngăduit să mărturisesc că mi se pare şi mai absurd 
după o mai îndeaproape cercetare. Nu ştiu ce se găseşte în 
acest plic. Dar afară de cazul când am găsi în el ceva destul de 
precis, aş fi foarte tentat să iau vaporul care coboară fluviul şi să 
mă duc în Bolivia, la Para. În definitiv, mai am şi altceva de făcut 
pe lume decât să dovedesc netemeinicia afirmațiilor unui 
nebun. Acum, Roxton, a sosit fără îndoială momentul. 

— A sosit, a zis lordul John. Putem începe. 

A luat plicul şi l-a deschis cu briceagul. Apoi a scos din plic 
o foaie de hârtie împăturită, pe care a desfăcut-o şi a aşezat-o 
cu grijă pe masă. Foaia era albă. A întors-o. Şi pe dos era tot 
albă. Ne-am uitat unul la altul într-o tăcere tulburătoare, pe care 
a rupt-o, cu o explozie ascuţită de râs batjocoritor, profesorul 
Summerlee. 

— lată o dovadă evidentă, a strigat el. Ce mai doriţi? 
Recunoaşte el însuşi că-i un şarlatan. N-avem altceva de făcut 
decât să ne întoarcem acasă şi să-l demascăm ca pe un 
impostor neruşinat. 

— Cerneală simpatica? ... am sugerat. 

— Nu cred, a răspuns lord Roxton, îndreptând foaia spre 
lumină. Nu, tinere, nu e cazul să te înşeli singur. Îţi garantez că 
pe hârtia asta n-a fost scris nici odată nimic. 

— Pot să intru? S-a auzit un glas dinspre verandă. 


Şi umbra unei făpturi încovoiate s-a strecurat prin pata de 
lumină pe care o făcea soarele. O, glasul acesta! Această 
lărgime monstruoasă de umeri! Şi am sărit toţi în picioare cu un 
strigăt de surprindere, în clipa când Challenger - purtând pe cap 
o pălărie copilărească de pai, rotundă şi cu panglică colorată, cu 
mâinile vârâte în buzunarul hainei şi cu ghetele de pâslă care se 
profilau ascuţit în timp ce înainta - a apărut în faţa noastră. Şi-a 
lăsat capul pe spate şi a rămas aşa în lumina aurie, cu toată 
strălucirea bărbii lui de bătrân asirian, cu toată insolenţa 
inerentă a pleoapelor lui căzute şi a ochilor lui necruţători. 

— Mă tem, a început el, scoţându-şi ceasul, că am ajuns cu 
câteva minute mai târziu. Trebuie să vă mărturisesc că atunci 
când v-am încredinţat plicul acesta nici nu mi-a trecut prin 
minte să vă las să-l deschideţi, deoarece eram sigur că o să fiu 
alături de dumneavoastră înainte de ora fixată. Această 
nefericită întârziere poate fi atribuită în parte unei călăuze 
nepricepute, în parte unui inoportun banc de nisip. Mă tem că i- 
am oferit colegului meu, profesorul Summerlee, prilejul să spună 
blestemăţii pe seama mea... 

— Mă simt dator să declar, domnule, i-a răspuns lordul 
John, cu un glas destul de aspru, că schimbarea dumneavoastră 
de atitudine înseamnă o mare uşurare pentru noi, deoarece 
misiunea noastră avea aerul că se îndreaptă spre un sfârşit 
prematur. Nici acum nu pot să înţeleg, cu nici un preţ, de ce aţi 
procedat într-un chip atât de neobişnuit. 

În loc să răspundă, profesoral Challenger ne-a strâns mâna, 
lui lord John şi mie, s-a aplecat cu o gravă aroganță în faţa 
profesorului Summerlee şi s-a lăsat să cadă într-un fotoliu de 
trestie, care a trosnit şi a gemut sub greutatea lui. 

— E pregătit totul pentru călătoria noastră? 

— Putem pleca chiar mâine. 

— Atunci aşa o să şi facem. Nu mai aveţi nevoie de nici o 
hartă care să vă orienteze, de vreme ce vă bucuraţi de 
nepreţuitul avantaj de-a vă călăuzi eu însumi. Chiar din primul 
moment eram hotărât să conduc personal cercetările. Cele mai 
amănunțite hărţi n-ar fi, după cum uşor veţi conveni, decât nişte 
biete surogate în comparaţie cu luminile propriei mele 
inteligenţe şi cu sfaturile mele. lar în ce priveşte gluma 
nevinovată pe care am făcut-o cu plicul sigilat, e clar că, dacă v- 
aş fi mărturisit toate intenţiile mele, aş fi fost nevoit să rezist 


insistențelor neplăcute de a mă alătura domniilor voastre în 
această călătorie... 

— Aceste insistenţe nu erau să vină din partea mea, 
domnule! a strigat spontan profesorul Summerlee - atâta timp 
cât mai exista şi alt vapor pe Atlantic! 

Challenger l-a dat la o parte cu un gest al mâinii lui mari şi 
păroase: 

— Bunul dumneavoastră simţ va sprijini, sunt sigur, 
argumentele mele şi vă va face să înţelegeţi că a fost mai bine 
să fiu stăpân eu însumi pe propriile mele mişcări şi să apar 
tocmai la momentul potrivit, atunci când prezenţa mea va fi 
ajuns necesară. Momentul acesta a sosit. Sunteţi în mâini bune. 
N-o să greşiţi ţinta. De aci înainte eu iau conducerea acestei 
expediţii şi trebuie să vă cer să terminaţi pregătirile 
dumneavoastră la noapte, ca să putem pleca devreme mâine 
dimineaţă. Timpul meu e preţios şi acelaşi lucru l-am putea 
spune, într-o măsură mai mică şi despre al dumneavoastră. 
Propun prin urmare să înaintăm cât mai repede, ca să vă pot 
arăta ceea ce aţi venit să constataţi. 

Lord John Roxton închiriase un mare vapor, Esmeralda, care 
trebuia să ne ducă în susul fluviului. Întrucât priveşte climatul, 
era fără importanţă ce timp am fi ales pentru expediţia noastră, 
deoarece variațiile de temperatură, de la 75 la 90 grade 
Farenheit, nu însemnau o diferenţă prea mare. In ce priveşte 
umezeala însă, lucrurile nu stăteau tocmai aşa: din decembrie şi 
până în mai ţine sezonul ploilor şi în acest timp fluviul creşte cu 
încetul, până atinge o înălţime de aproape 40 de picioare 
deasupra nivelului lui cel mai scăzut. Apoi se revarsă peste 
maluri, acoperind cu lagune mari o uriaşă suprafaţă de pământ 
şi formând o vastă întindere, numită de localnici Gapo, o 
întindere care e prea mlăştinoasă pentru a fi străbătută cu 
piciorul, dar prea puţin adâncă pentru navigaţie, începând de 
prin iunie, apele încep să se retragă şi în octombrie sau 
noiembrie ajung la nivelul lor cel mai scăzut. In felul acesta, 
expediţia noastră trebuia să aibă loc în sezonul secetos, când 
marele fluviu şi afluenții lui erau, mai mult sau mai puţin, în 
starea lor normală. 

Curentul era slab, pentru că panta nu prezenta decât o 
înclinaţie de opt țoli la milă. Nici o apă curgătoare nu putea fi 
mai potrivită pentru navigaţie, deoarece vântul dominant bătea 


dinspre sud-est şi vasele cu pânze făceau mereu călătorii spre 
frontiera peruviană, coborând apoi cu curentul. În cazul nostru, 
maşinile excelente ale Esmeraldei puteau să nu tină seama de 
curentul leneş al fluviului şi ne îngăduiau să înaintăm tot atât de 
repede ca pe un lac cu apă stătătoare. Timp de trei zile ne-am 
îndreptat spre nord-vest în sus, pe fluviul care chiar aici, la o 
mie de mile de locul unde se varsă în ocean, era totuşi atât de 
larg, încât din mijlocul lui cele două maluri păreau doar simple 
umbre la orizont. În ziua a patra de la plecarea noastră din 
Manaos ne-am angajat pe un afluent care, la punctul de 
confluență e doar ceva mai îngust decât fluviul principal. Totuşi 
afluentul s-a îngustat repede şi, după alte două zile de călătorie, 
am atins un sat indian, unde profesorul a stăruit să coborâm pe 
pământ şi a propus s-o trimitem pe Esmeralda îndărăt la 
Manaos. În curând, zicea el, o să întâlnim porţiuni unde curentul 
e foarte rapid şi vasul n-ar mai putea fi folosit. A mai adăugat, în 
secret, că ne găseam aproape de porţile regiunii necunoscute şi 
că, cu cât vor fi mai puţini cei informaţi de acest lucru, cu atât 
va fi mai bine. Tot în acest scop ne-a cerut să ne dăm cuvântul 
de onoare că n-o să publicăm sau să spunem nimic care ar 
putea să dea vreo indicație exactă asupra locului către care ne 
îndreptăm. La rândul lor, slujitorii au fost puşi să jure acelaşi 
lucru. Din această cauză sunt silit să nu precizez nimic în 
povestirea mea şi aş dori să-mi previn cititorii că, pe orice hartă 
sau plan ar aşeza indicaţiile pe care le voi da, distanţa de la un 
punct la altul va fi exactă, dar longitudinea şi latitudinea vor fi 
dinadins neclare, aşa fel încât să nu poată fi luate drept 
îndrumări utile cu privire la acea regiune. Motivele pentru care 
profesorul Challenger dorea acest secret puteau să fie sau să nu 
fie întemeiate. Noi însă nu aveam posibilitatea să hotărâm dacă 
era sau nu cazul să ne conformăm dorințelor lui, deoarece el se 
arăta dispus să renunţe mai curând la întreaga expediţie decât 
să modifice condiţiile în care ne călăuzea. 

În ziua de 2 august, când ne-am luat rămas bun de la 
Esmeralda, am rupt cea din urmă verigă a lanţului ce ne mai 
lega cu lumea dinafară. Au trecut de atunci patru zile, în care 
timp am închiriat de la indieni două bărci mari, făcute dintr-un 
material atât de uşor (piele întinsa pe un schelet de bambus), 
încât le puteam trece peste orice obstacol. Ne-am îmbarcat în 
de împreună cu toate lucrurile noastre, după ce am mai angajat 


încă doi indieni ca să ajute la vâslit. Am înţeles că erau cei doi, 
pe nume Ataca şi Ipetu, care-l însoţiseră pe profesorul 
Challenger în precedenta lui călătorie. Păreau îngroziţi la gândul 
că vor face încă o dată drumul, dar şeful lor avea puteri 
discreţionare în această regiune şi, dacă afacerea i se părea 
bună, oamenii clanului nu mai puteau spune nimic. 

Şi aşa, într-o dimineaţă, am dispărut în necunoscut. Trimit 
această dare de seamă cu o barcă ce coboară fluviul şi poate că 
va fi ultimul nostru cuvânt adresat celor care se interesează de 
soarta noastră. Conform înţelegerii, ţi-o adresez, iubite Mc Ardle 
şi las la aprecierea dumitale dreptul de a o răspândi, de ao 
modifica sau de a face cu ea ceea ce vei crede de cuviinţă. 
După siguranţa care se desprinde din felul de a fi al profesorului 
Challenger şi în ciuda nedezminţitului scepticism al profesorului 
Summerlee - nu mai am nici o îndoială că acela care ne conduce 
va dovedi exactitatea spuselor lui şi că ne aflăm într-adevăr în 
pragul unei experienţe cât se poate de remarcabile. 


CAPITOLUL VIII 


AVANPOSTURILE INDEPARTATE ALE LUMII NOI 

PRIETENII NOŞTRI rămaşi acasă se vor bucura alături de 
noi, deoarece ne apropiem de ţinta călătoriei noastre şi, dintr-un 
punct de vedere cel puţin, am arătat că afirmaţiile profesorului 
Challenger sunt întemeiate. Ce e drept, nu ne-am urcat încă pe 
podiş, dar el se întinde în faţa ochilor noştri şi până şi profesorul 
Summerlee e mai rezervat în felul lui de a fi. Nu că s-ar arăta 
dispus să admită, măcar o clipă, că rivalul său are dreptate, ci 
doar atât, că-i mai puţin încăpățânat în veşnicele lui observaţii şi 
că cea mai mare parte a timpului stă cufundat într-o tăcere 
atentă. Totuşi trebuie să mă întorc îndărăt şi să reiau firul 
povestirii mele de unde l-am lăsat. Trimitem acasă pe unul din 
indienii noştri, care-i bolnav şi-i încredinţez această scrisoare, 
deşi mă îndoiesc că e cu putinţă să ajungă vreodată la 
destinaţie. 

Când am scris ultima oară, eram pe punctul să părăsim 
satul de indieni unde debarcaserăm de pe Esmeralda. Sunt 
nevoit să-mi încep darea de seamă cu o veste rea, deoarece în 
seara asta s-a iscat primul incident în sânul grupului nostru 
(trecând peste neîncetatele fricţiuni dintre cei doi profesori), 
incident care ar fi putut avea un sfârşit tragic. Am mai pomenit 
despre Gomez, metisul nostru care vorbeşte englezeşte, un om 
muncitor şi priceput şi un tovarăş plin de bunăvoință, dar 
stăpânit, cred eu, de păcatul curiozităţii, destul de răspândit 
printre oamenii de teapa lui. In seara asta se pare că s-ar fi 
ascuns lângă coliba în care discutam planurile noastre şi, zărit 
de uriaşul negru Zambo, care ne e credincios ca un câine, a fost 
scos din ascunzătoare şi adus în faţa noastră. Gomez însă a pus 
mâna pe cuţit şi dacă n-ar fi fost puterea uriaşă a lui Zambo, 
care a izbutit să-l dezarmeze cu o singură mână, nu rămâne nici 
o îndoială că l-ar fi înjunghiat. 


Incidentul s-a încheiat cu admonestări, adversarii fiind siliţi 
să-şi strângă mâna. Şi acum nădăjduim că totul va fi bine. 

In ce priveşte certurile dintre cei doi savanţi, sunt tot mai 
dese şi tot mai acre. Trebuie să recunosc că Challenger e un 


provocator incorigibil, dar şi Summerlee are o limbă ascuţită 
care nu împacă lucrurile, dimpotrivă. Cu o seară înainte, 
Challenger ne spunea că nu i-a plăcut nici odată să se plimbe pe 
cheiurile Tamisei şi sa se uite în susul apei, deoarece e 
totdeauna trist să te uiţi la locul unde probabil că o să se încheie 
viaţa ta. Era convins, bineînţeles, că va fi înmormântat la 
Westminster Abbey. Atunci Summerlee i-a replicat, cu un 
zâmbet acru, că acum înţelege pentru ce închisoarea Millbank a 
fost aşezată în josul apei. Mânadria lui Challenger e însă prea 
uriaşă ca sa se simtă cu adevărat jignită de asemenea vorbe. 
Profesorul s-a mărginit să-şi zâmbească în barbă şi a repetat de 
două ori: „la te uită! la te uită!” cu tonul compătimitor pe care-l 
iei faţă de un copil. În realitate, amândoi sunt nişte copii: unul 
smochinit şi arţăgos, celălalt formidabil şi arogant. Totuşi, 
amândoi sunt înzestrați cu minţi care-i aşează în fruntea epocii 
noastre ştiinţifice. Inteligență, caracter, suflet - numai cel care 
cunoaşte bine viaţa îşi poate da seama ce lucruri diferite sunt! 

Chiar a doua zi am plecat în extraordinara noastră 
expediţie. Am constatat că tot ce aveam încăpea foarte uşor în 
cele două bărci şi, împărțind personalul în două câte şase în 
barcă am avut prudenţa elementară ca, în interesul păcii, să 
plasăm câte un profesor în fiecare. Eu unul m-am nimerit cu 
Challenger, care era într-o dispoziţie fericită, aproape în extaz. 
Părea că respiră bunăvoința prin toţi porii. L-am cunoscut şi în 
alte toane şi nu-s deloc surprins când furtuna izbucneşte dintr-o 
dată într-un peisaj luminat de soare. Dacă e imposibil să fii trist 
lângă el, e tot atât de imposibil să te ţii liniştit, deoarece în 
fiecare clipă tremuri gândindu-te la întorsătura pe care o poate 
lua pe neaşteptate formidabilul lui temperament. 


Marg 

Două zile am urcat un râu de dimensiuni considerabile, lat 
de câteva sute de iarzi, de culoare închisă, dar atât de străveziu, 
încât aproape tot timpul puteai să-i vezi fundul. O jumătate din 
afluenții Amazoanelor sunt ca şi el, în timp ce cealaltă jumătate 
sunt alburii şi fără transparenţă. Deosebirea se explică prin 
calitatea terenului pe care-l străbat; culoarea închisă a unora se 
datoreşte anumitor deşeuri vegetale, în timp ce celelalte trec 
prin pământuri argiloase. De două ori am întâlnit curenţi repezi 
şi de două ori am purtat bărcile pe umeri, pe o distanţă de o 
jumătate de milă, ca să-i ocolim. Pădurile, aşezate de o parte şi 
de alta, erau păduri virgine, în care poţi pătrunde mai uşor 
decât în cele crescute pentru a doua oară, aşa că nu ne-a fost 
greu să le străbatem cu bărcile în spinare. Cum aş putea uita 
oare atmosfera de mister pe care o răspândeau? Înălţimea 
copacilor şi grosimea trunchiurilor depăşea tot ce mi-aş fi putut 
imagina vreodată în viaţa mea de om născut şi trăit la oraş. 
Copacii se ridicau spre cer ca nişte coloane minunate şi numai la 
o neînchipuită depărtare deasupra capetelor noastre puteam 
desluşi cu greu locul unde îşi desfăşurau crengile ca o înaltă 
boltă gotică. Toate aceste bolți împreunate alcătuiau o mare 
împletitură, un acoperiş de verdeață, prin care numai rareori 
ajungea până la pământ o rază aurie de soare desenând o 
dungă strălucitoare de lumină în mijlocul întunericului măreț. În 


timp ce păşeam fără zgomot pe covorul gros şi moale al 
frunzelor moarte, tăcerea se aşternea peste sufletele noastre, 
care se simțeau ca într-o biserică pe înserate. Chiar glasul 
puternic şi plin al profesorului Challenger se redusese la o 
simplă şoaptă. Nu ştiam numele acestor copaci uriaşi, dar 
savanții noştri mi-au arătat cu degetul cedrii, apoi copacii cei 
mari cum era bumbacul mătăsos, copacii cu lemnul roşu, ca şi 
tot belşugul acela de plante felurite, care fac din acest continent 
unul din furnizorii neamului omenesc în ce priveşte darurile 
naturale ale regnului vegetal, în timp ce e cel din urmă în ce 
priveşte produsele regnului animal. Orhidee pline de viaţă şi 
licheni uimitor colorați sclipeau ca tăciunii aprinşi deasupra 
trunchiurilor întunecate ale copacilor şi de câte ori o rază de 
lumină rătăcitoare cădea din plin asupra alamandei aurii, asupra 
constelaţiilor roşii de tacsonia sau asupra ipomaeelor de un 
puternic albastru închis, spectacolul avea în el ceva de feerie. In 
întinderile acestea nesfârşite acoperite cu păduri, viaţa, care 
urăşte întunericul, luptă pretutindeni ca să răzbească la lumină. 
Orice plantă, chiar şi cea mai măruntă, şerpuieşte şi se 
răsuceşte pe faţa verde, încolăcindu-se în jurul fraţilor ei mai 
mari şi mai voinici, care urmăresc acelaşi lucru. Plantele 
agăţătoare invadează monstruoase, iar unele care n-au fost nici 
odată cunoscute într-altă parte ca fiind agăţătoare învaţă aci 
această artă, într-o încercare deznădăjduită de a ieşi din umbra 
întunecată. Aşa, vulgara urzică, iasomia şi chiar palmierul 
jacitara pot fi văzuţi înfăşurându-se în jurul trunchiului cedrilor şi 
luptându-se să ajungă în vârful lor. Cât despre animale, nu se 
vedea nici urmă pe sub bolta măreaţă care se desfăşura ca nişte 
aripi peste noi în timp ce mergeam. Dar o frământare 
neîncetată, foarte sus deasupra capetelor noastre, ne amintea 
lumea nenumărată a şerpilor şi maimuţelor, a păsărilor şi a 
paraziţilor care trăiesc la lumina soarelui şi se uită în jos cu 
mirare la făpturile noastre plăpânde, întunecate şi şovăielnice, 
cufundate în întunericul adânc, nespus de departe dedesubtul 
lor. La răsăritul şi la apusul soarelui, maimuţele urlătoare strigau 
laolaltă, iar papagalii aruncau ţipete ascuţite. De-a lungul 
ceasurilor de căldura mare numai zumzetul neîncetat al gâzelor, 
asemenea vuietului pe care-l face apa când izbeşte stâncile în 
depărtare, ne umplea urechile, în timp ce nimic nu se mişca 
înăuntrul solemnei perspective pe care ne-o ofereau trunchiurile 


uimitoare estompându-se în întunecimea care ne învăluia. Într-o 
zi, o făptură împleticită, cu picioarele strâmbe, un furnicar sau 
un urs, s-a furişat stângaci printre umbre. Era singura urmă de 
viaţă la nivelul pământului pe care am întâlnit-o în această 
uriaşă pădure a Amazoanelor. 

Şi totuşi erau semne că, în sânul acestui monstruos 
vălmăşag, anumite fiinţe omeneşti nu se găseau prea departe 
de noi. În a treia zi de la plecare am auzit un fel de bătaie de 
tobă, ciudată şi adâncă, ritmică şi solemnă, care străbătea cu 
intermitențe liniştea dimineţii. Când am auzit întâia oară acest 
zgomot, cele două bărci erau la câţiva metri una de alta. Indienii 
noştri au rămas nemişcaţi, ca şi cum ar fi fost de bronz, 
ascultând adânc şi cu o nesfârşită frică zugrăvită pe faţă. 

— Ce-i asta? am întrebat. 

— Tam-tam-ul, mi-a răspuns lord John, cu nepăsare. Tam- 
tam-ul de război. L-am auzit şi altă dată. 

— Da, domnule, tam-tam-ul de război, a spus şi Gomez, 
metisul. Indienii sălbatici de neam „bravos” , nu „mansos” . Ne 
urmăresc pas cu pas şi or să ne ucidă, dacă vor putea. 

— Dar cum de ne pot ei urmări? am întrebat, uitându-mă în 
zarea întunecată şi încremenită. 

Metisul a ridicat din umerii lui largi. 

— Ştiu ei cum! Îşi au drumurile lor ascunse. Ne pândesc. 
Vorbesc între ei cu ajutorul tam-tam-ului. Or să ne ucidă, dacă 
vor putea. 

În după-amiaza aceleiaşi zile agenda mea de buzunar îmi 
arăta că era marţi 18 august cel puţin şase sau şapte tam-tam- 
uri ne-au întâmpinat în diferite puncte. Uneori băteau repede, 
alteori rar: îşi puneau fără îndoială întrebări şi-şi dădeau 
răspunsuri. 

Aşa, departe, la răsărit, izbucnea un staccato zgomotos şi 
ascuţit, urmat, după o pauză, de o bătaie grăbită şi joasă, 
venind dinspre nord. O neînchipuită tensiune nervoasă, ca şi o 
veşnică ameninţare se desprindeau din acest zvon neîntrerupt, 
care părea că dă o consistenţă materială cuvintelor metisului 
nostru, repetându-le la nesfârşit: „O să vă ucidem, dacă vom 
putea! O să vă ucidem, dacă vom putea!” Totuşi, nimic nu se 
mişca în pădurea liniştită. 

În faţa perdelei de vegetaţie se desfăşura toată liniştea şi 
pacea naturii. În schimb, de dincolo, din spatele ei, venea tot 


mai des ameninţarea pe care ne-o descifrase tovarăşul nostru: 
„O să vă ucidem, dacă vom putea!” ne spunea duşmanul de la 
răsărit. „O să vă ucidem, daca vom putea!” îi răspundea 
duşmanul de la miazănoapte. 

Toată ziua au bubuit şi au şoptit tam-tam-urile, în timp ce 
ameninţarea care se desprindea din ele se oglindea pe feţele 
tovarăşilor noştri de altă culoare. Până şi metisul cel îndrăzneţ şi 
fanfaron părea intimidat. Am descoperit însă în ziua aceea, o 
dată pentru totdeauna, că atât Summerlee, cât şi Challenger 
stăpâneau cea mai superioară formă de curaj: curajul 
temperamentului ştiinţific. De aceeaşi esenţă era şi curajul care- 
| susţinuse pe Darwin printre gauchoşii din Argentina sau pe 
Wallace printre vânătorii de capete din Malaya. O taină a naturii 
milostive a hotărât ca creierul omenesc să nu se poată gândi 
deodată la două lucruri diferite. Aşa, dacă e plin de curiozitate 
ştiinţifică, nu mai rămâne loc în el pentru simple consideraţiuni 
personale. De-a lungul zilei, sub ameninţarea misterioasă şi 
neîntreruptă, profesorii noştri cercetau cu atenţie fiecare pasăre 
care zbura şi fiecare copăcel de pe mal şi multe observaţii 
tăioase porneau sotto vocet când, de pildă, mărâitul lui 
Summerlee răspundea repede mormăitului de bas al lui 
Challenger. În schimb, ei nu dovedeau mai puţină nepăsare faţă 
de primejdia şi de bătăile tam-tam-ului indienilor decât dacă ar 
fi stat amândoi în fumoarul Clubului Societăţii Regale din St. 
James's Street. O dată numai au catadicsit să discute asupra 
acestui subiect. 

— Canibali din Miranha sau Amajuaca, a zis Challenger, 
arătând cu degetul cel gros spre pădurea înconjurătoare. 

— Fără îndoială, domnule, i-a răspuns Summerlee. Ca toate 
triburile de acest fel, nu m-ar mira să aibă o limbă polisintetică, 
iar tipul lor să fie mongol. 

— Polisintetică, nici vorbă... a zis Challenger, cu îngăduinţă. 
N-am auzit să existe altfel de limbă în acest continent şi am 
date referitoare la vreo sută din ele. Insă faţă de teoria tipului 
mongol, am mari rezerve. 

— AŞ fi crezut că o cunoaştere, chiar mărginită, a anatomiei 
comparate ar fi de ajuns ca să-i dovedească temeinicia, a făcut 
Summerlee, cu amărăciune. 


Cu voce joasă (în limba italiană, în text). (n.r.). 


Challenger şi-a repezit înainte bărbia agresivă, până nu s-a 
mai văzut din el decât barba şi borurile pălăriei: 

— Fără îndoială, domnule, o cunoaştere mărginită ar putea 
să ducă la un asemenea rezultat. Dar, când cunoştinţele omului 
sunt largi, el ajunge la alte concluzii. 

Şi cei doi şi-au aruncat unul altuia câte o privire 
provocătoare, în timp ce de jur-împrejurul nostru creştea zvonul 
îndepărtat: „O să vă ucidem, dacă vom putea!” 

În noaptea aceea am ancorat bărcile de câteva pietre grele 
în mijlocul râului şi am luat toate măsurile cu putinţă în vederea 
unui atac. Nu s-a întâmplat totuşi nimic şi în zori am pornit mai 
departe, în timp ce tam-tam-ul se stingea în depărtări, în urma 
noastră. Pe la orele trei după-amiază am ajuns la o strâmtoare, 
lungă de mai bine de o milă, unde curentul era foarte iute şi 
puternic - exact aceeaşi unde profesorul Challenger naufragiase 
în prima lui călătorie. Mărturisesc că am fost încântat văzând-o; 
era într-adevăr primul indiciu, oricât de neînsemnat l-am fi 
socotit, care întărea şi făcea verosimile spusele lui. Indienii au 
transportat întâi bărcile şi apoi bagajele noastre prin desişurile 
care erau foarte stufoase în locul acela, în timp ce noi, cei patru 
albi, cu puşca la umăr, păşeam între ei, ca să preîntâmpinăm 
primejdia ce se putea ivi din pădure. Inainte de a se înnopta, 
trecusem cu bine strâmtoarea unde curentul era rapid. Am mai 
străbătut încă vreo zece mile înainte de a ancora pentru noapte. 
În locul acela am calculat că urcasem cel puţin 100 de mile pe 
afluent în sus, de la punctul unde se varsă în fluviu. 

În dimineaţa zilei următoare am pornit-o spre marea 
aventură. Chiar din zori, profesorul Challenger a început a se 
arăta neliniştit, cercetând cu atenţie fiecare din cele două maluri 
ale râului. Deodată a scăpat un strigăt de mirare şi a arătat spre 
un copac singuratic care se înălța deasupra malului, formând un 
unghi destul de neobişnuit. 

— Ce părere aveţi despre copacul acesta? a întrebat. 

— E fără doar şi poate un palmier assai a spus Summerlee. 

— Exact. Mi-am ales un palmier assai drept punct de reper. 
Intrarea secretă e la o jumătate de milă mai încolo, pe celălalt 
mal al apei. Nu există nici o răritură printre copaci. In asta stă 
minunea şi misterul. Acolo unde vedeţi că stuful verde deschis 
ia locul desişului verde închis, acolo, între cei doi mari copaci de 


bumbac, e poarta mea particulară de intrare în necunoscut. 
Treceţi prin ea şi o să înţelegeţi! 

Era, într-adevăr, un spectacol neasemuit. După ce am ajuns 
la locul însemnat de linia stufului verde deschis, am strecurat 
cele două bărci pe o lungime de vreo sută de iarzi şi, în cele din 
urmă, ne-am trezit într-un râu liniştit şi puţin adânc, atât de 
limpede, încât lăsa să i se vadă fundul nisipos. Putea să aibă 
cam 20 de metri lăţime şi era tivit, de o parte şi de alta, cuo 
vegetaţie bogată. Cine nu şi-ar fi dat seama că stuful luase de 
puţin timp locul desişului n-ar fi putut bănui existenţa unui 
asemenea râu sau a ţării de basm de care afla mai încolo. 

Pentru că ţară de basm era, cea mai frumoasă pe care ar 
putea-o zămisli închipuirea omenească. Vegetaţia deasă se 
împreuna deasupra capetelor noastre, împletindu-se într-o 
arcadă naturală şi prin tunelul acela de verdeață, în amurgul 
auriu, curgea râul verde şi străveziu, frumos el însuşi, fără 
îndoială şi mai minunat sub razele aruncate de lumina vie, 
filtrată şi îndulcită în căderea ei. Curat ca cristalul, nemişcat ca 
o placă de sticlă, verde ca şi creasta unui aisberg, râul o lua 
înaintea noastră pe sub bolta de frunze şi fiecare bătaie a 
vâslelor făcea mii de încreţituri de-a curmezişul oglinzii lucii. Era 
o cale potrivită de acces într-o lume feerică. 

Orice semn vestind prezenţa indienilor prin acele părţi 
dispăruse, în schimb urmele de animale erau tot mai dese şi 
lipsa lor de frică dovedea că nu văzuseră încă nici odată vreun 
vânător. Maimuţe mici, cu părul negru catifelat, cu dinţi albi şi 
lucioşi şi cu ochi batjocoritori ne strigau pe limba lor în timp ce 
treceam. Cu un plescăit adânc şi greoi, câte-un crocodil sărea 
de pe mal în apă. Odată, un tapir negru şi stângaci s-a uitat la 
noi cu mirare printr-o spărtură a desişului, apoi a bătut în 
retragere printre copaci. O dată sau de două ori, făptura 
mlădioasă şi galbenă a unui puma uriaş a trecut printre desişuri; 
iar ochii lui verzi şi trişti au sclipit plini de ură în direcţia noastră, 
peste umerii întunecaţi. Erau multe păsări, mai ales călătoare. 
Berze, bâtlani şi ibişi se adunau în grupuri mici, albastre, roşii 
sau albe, pe fiecare stâncă ce se ridica deasupra malului, în 
timp ce, sub noi, apa cristalină era plină de peşti în tot felul de 
forme şi culori. 

Trei zile la rând drumul nostru a mers prin acest tunel de 
un verde închis sub razele soarelui. Ţi-ar fi fost greu să spui, 


când te uitai înainte pe o distanţă mai mare, unde se sfârşea în 
zare apa cea verde şi unde începea bolta de verdeață. Pacea 
adânca a acestui ciudat drum de apă 
era tulburată de nici o urmă de viaţă 
omenească. 

A aici nu sunt indieni. Le e prea 
frică de  Curupuri, ne-a spus Gomez. 

— Curupuri e duhul pădurii, a explicat lord John. E 
un nume care se potriveşte la toate felurile de diavoli. 
Nenorociţii cred că prin locurile astea  sălăşluieşte 
ceva necurat şi de ) aceea le ocolesc. 

A treia zi ne-am pa > dat seama că, din pricina apei 
care scădea văzând i: cu ochii, călătoria noastră cu 
bărcile nu mai putea să ţină mult. De două ori, în 
cuprinsul doar al câtorva ceasuri, ne-am izbit de 

E 


fund. În cele din urmă am =~% tras bărcile în desiş şi ne- 
am petrecut noaptea pe malul apei. A doua zi 
de dimineaţă, lord John şi cu mine am mers 
vreo două mile prin pădure x de-a lungul 
râului. Dar cum adâncimea Í k apei 

scădea tot mai mult, ne-am Yé? 
întors şi am împărtăşit şi „| 
tovarăşilor noştri ceea ce ` 
profesorul Challenger 
bănuise mai de mult, 
anume că  atinsesem 
punctul 
cel mai 


Nr 


îndepărtat până unde 
puteau ajunge bărcile 
noastre. Aşa că le-am 
pe mal, le-am ascuns 


printre tufişuri şi am însemnat un copac cu semnele noastre ca 
să le putem regăsi. 

Apoi am împărţit între noi diferitele baloturi: puşti, muniții, 
hrană, cort, pături şi altele, şi, luându-ne povara în spinare, am 
pornit în etapa cea mai obositoare a călătoriei noastre. 

Această nouă etapă a fost inaugurată de o nenorocită 
ceartă între cele doua butoaie de dinamită ale noastre. Din clipa 
în care venise lângă noi, Challenger luase asupră-şi conducerea 
întregii expediţii, spre marea nemulţumire a lui Summerlee. Și 
acum, pentru că-şi îngăduise să-i fixeze profesorului anumite 
atribuţii (era vorba doar de transportul unui barometru aneroid), 
tensiunea încordată a declanşat dintr-o dată explozia. 

— Îmi daţi voie să vă întreb, domnul meu, a început 
Summerlee, cu un calm aparent, în ce calitate vă permiteţi să 
daţi asemenea ordine? 

Challenger s-a zbârlit şi l-a străfulgerat cu privirea. 

— Mi l-am permis, profesor Summerlee, în calitatea mea de 
şef al acestei expediţii. 

— Sunt silit să declar, domnule, că eu nu vă recunosc 
această calitate. 

— Nu mai spuneţi! Şi Challenger l-a salutat cu un infinit 
sarcasm. N-aţi vrea, în acest caz, să definiţi exact situaţia mea? 

— Cum nu! Sunteţi un om a cărui bună credinţă a fost pusă 
la îndoială, iar acest comitet e destinat s-o verifice. Călătoriţi 
alături de judecătorii dumneavoastră. 

— Sărmanul de mine! a făcut Challenger, aşezându-se pe 
marginea unei bărci. În cazul acesta, o să vă găsiţi singuri 
drumul, iar eu o să vin în urmă, după bunul meu plac. Dacă nu 
sunt şeful acestei expediţii, nu-mi puteţi cere să vă conduc. 

Dar slavă Domnului, mai erau acolo doi oameni cu mintea 
întreagă, lord John Roxton şi cu mine, care aveau puterea să 
împiedice ca neastâmpărul şi nebunia celor doi savanţi să ne 
silească a ne întoarce la Londra cu mâinile goale. Câte 
argumentări, câte pledoarii şi explicaţii până am putut să-i 
îmblânzim! În cele din urmă, Summerlee, cu rânjetul şi cu 
luleaua lui, s-a hotărât s-o ia înainte, iar Challenger, bombănind 
şi înjurând a rămas mai în urmă. Printr-o nesperat de fericită 
întâmplare, am aflat în vremea asta că amândoi savanții noştri 
aveau o foarte proastă părere despre Dr. Illingworth din 
Edinburgh. Din clipa aceea, el a fost salvarea noastră şi toate 


situaţiile încordate le-am lichidat aducând în discuţie numele 
zoologului scoţian. Când îi auzeau numele, în ura şi disprețul lor 
comun faţă de acest rival, cei doi profesori încheiau o alianţă, ba 
chiar şi o vremelnică prietenie. 

Înaintând unul câte unul de-a lungul malului, am descoperit 
în curând că apa se îngusta până într-atât, încât ajungea un 
simplu pârâu ce se pierdea în cele din urmă într-o mlaştină mare 
şi verde, acoperită cu muşchi ca un burete, în care ne-am 
cufundat până la genunchi. Locul era acoperit cu nori 
înspăimântători de țânțari şi de toate soiurile de jivine 
zburătoare, aşa că am fost fericiţi când am simţit din nou 
pământ sănătos sub picioare. Am hotărât să facem un ocol 
printre copaci, ca să lăsăm în flanc mlaştina pestilenţială, care 
răsuna în depărtare ca o orgă, atât de puternic era zumzetul 
nesfârşitelor roiuri de gâze. 

A doua zi după ce părăsisem bărcile, am văzut că regiunea 
se transforma cu totul. Drumul nostru urca mereu, iar pe 
măsură ce urcam, pădurea se făcea tot mai rară şi-şi pierdea 
aspectul tropical. Copacilor înalţi din câmpia aluvionară a 
Amazoanelor le luau locul palmieri phoenix şi cocotieri, care 
creşteau în pâlcuri rare, având printre ele tufişuri dese. In 
scobiturile acelea umede, palmierii de Mauritia îşi aruncau 
frunzişul în afară, aplecând-se grațios. Ne orientam numai cu 
ajutorul busolei şi o dată sau de două ori s-au ivit divergențe de 
păreri între Challenger şi cei doi indieni. In cazurile acestea, 
după vorbele indignate ale profesorului, soarta expediției nu 
trebuia să atârne „de încrederea ce se putea acorda instinctelor 
înşelătoare ale unor sălbatici înapoiaţi, ci de încrederea la care 
aveau dreptul cele mai înalte produse ale culturii europene 
moderne”. Că avea dreptate, s-a dovedit chiar a treia zi după 
aceea, când Challenger a recunoscut mai multe puncte de reper 
aşezate de el cu prilejul călătoriei lui precedente, ba într-un 
anumit loc am dat chiar peste patru pietre arse în foc, care 
dovedeau că acolo fusese un popas. 

Drumul urca încă şi am întâlnit un povârniş acoperit cu 
stânci, a cărui escaladare ne-a luat două zile. Aspectul 
vegetației se schimbase iarăşi şi numai copacul de fildeş se mai 
întâlnea alături de o sumedenie de orhidee, printre care am 
învăţat să recunosc acea rară Nuttonia Vexillaria ca şi 
strălucitoarele flori de Cattleya sau odontoglossum-ul. Din loc în 


loc, pâraie cu fundul de frunziş şi cu malurile îmbrăcate în ferigi 
şopteau curgând la vale în albiile lor puţin adânci. Ele ne 
ofereau în fiecare seară locuri de popas ideale pe marginea câte 
unui colţ stâncos, unde grămezi de peştişori albaştri prăjiţi, cam 
de mărimea şi forma păstrăvului englezesc, alcătuiau pentru noi 
o cină delicioasă. 

In ziua a noua de când ne părăsisem bărcile, după ce am 
făcut, după calculele mele, cam 120 de mile, am început a ieşi 
dintre copacii care creşteau din ce în ce mai mici până 
ajunseseră simpli arbuşti. În locul lor am întâlnit o pădure 
sălbatică de bambuşi atât de deasă, încât n-am putut-o străbate 
decât croindu-ne drum cu securile şi coasele indienilor. Ca să 
trecem de acest obstacol, ne-am pierdut o zi întreagă, de la 7 
dimineaţa până la 8 seara, doar cu două întreruperi de câte o 
oră. Nu se poate imagina ceva mai monoton şi mai obositor, 
deoarece chiar în locurile cele mai puţin dese nu puteai vedea 
înaintea ta decât la 10—12 iarzi, iar în celelalte privirea mi se 
oprea în spatele hainei de bumbac a lordului John şi în zidul 
galben care ne străjuia de o parte şi de alta la distanţă de numai 
un picior. De sus ne venea câte o rază de soare, îngustă cât o 
muchie de cuţit, iar la 15 picioare deasupra capetelor puteam 
vedea vârfurile trestiilor de bambus, îndreptate parcă într-un 
gest ameninţător, împotriva cerului de un albastru închis. 

Nu ştiu ce fel de fiinţe vor fi locuit aceste desişuri, dar de 
multe ori am auzit zgomotul pe care-l făceau, aproape de tot de 
noi, animale greoaie sărind în apă. După plescăit, lord John 
socotea că ar putea fi vorba de un soi de cornute sălbatice. Abia 
la căderea nopţii am trecut de marea de bambuşi şi fără 
întârziere am şi organizat popasul, sleiţi de puteri după ziua 
aceea fără sfârşit. 

A doua zi dis-de-dimineaţă eram din nou în picioare şi am 
avut prilejul să constatăm că aspectul regiunii se schimbase 
iarăşi. In urma noastră era zidul de bambuşi, atât de precis de 
parcă ar fi conturat cursul unui râu. În faţa noastră se întindea o 
câmpie deschisă, ridicându-se în pantă, dulce, acoperită cu tufe 
de ferigi arborescente. In cele din urmă, totul s-a rotunjit sub 
ochii noştri şi a format o colină care semăna cu spinarea unei 
balene. Aproape de prânz am atins această culme, ca să 
descoperim însă, dincolo de ea, altă vale puţin adâncă, 
ridicându-se iarăşi în pantă dulce până se pierdea la orizont. 


Acolo, în timp ce treceam peste cea dintâi colină, s-a petrecut 
un incident care, eventual, ar fi putut să aibă urmări grave. 

Profesorul Challenger care, împreună cu cei doi indieni, 
alcătuia avangarda expediției, s-a oprit deodată arătând 
surescitat spre dreapta. Urmărindu-i mişcarea, am văzut la 
depărtare de aproximativ o milă ceva ce părea a fi o uriaşă 
pasăre cenuşie. Dădea încet din aripi deasupra pământului şi, 
luându-şi vânt domol, a zburat foarte jos şi drept până s-a 
pierdut printre ferigile arborescente. 

— L-aţi văzut? a strigat Challenger, în culmea exaltării. L-ai 
văzut, Summerlee? 

Colegul lui se uita cu încordare spre locul unde dispăruse 
vietatea. 

— Şi ce pretinzi dumneata că era? a întrebat el. 

— Un pterodactil, în toată puterea cuvântului. 

Summerlee a izbucnit într-un râs batjocoritor. 

— O ptero-iluzie! a zis. Era o barză ca toate berzele. 


Challenger era prea înfuriat ca să-i răspundă. Şi-a potrivit 
doar dintr-o smucitură raniţa pe care o purta în spate şi şi-a 


urmat drumul. Dar lord John a venit de-a dreptul spre mine, iar 
faţa lui era mai gravă ca de obicei. Ţinea în mână binocilul Zeiss. 

— L-am prins în focar înainte de a dispărea după copaci, 
mi-a spus. N-aş putea să-mi iau răspunderea de a hotări ce era, 
dar aş pune prinsoare pe reputaţia mea de sportmen că nu era 
nici una din păsările pe care le-am văzut vreodată. 

lată cum păreau a sta lucrurile. Ne găseam, într-adevăr, la 
hotarul necunoscutului, gata să trecem graniţele acelei lumi 
pierdute despre care ne vorbea conducătorul nostru? V-am 
povestit incidentul aşa cum s-a petrecut şi în felul acesta o să 
ştiţi despre el tot atât cât ştiu şi eu. A fost însă un fapt izolat, 
deoarece n-am mai zărit nici un fel de altă vietate care s-ar fi 
putut numi neobişnuită. 

Şi acum, iubiţi cititori (dacă voi avea cândva vreunul!), v- 
am purtat în sus pe râul cel lat, v-am plimbat pe sub acoperişul 
de stuf, apoi prin tunelul verde, pe dealul cu palmieri, prin 
pădurea de bambuşi şi prin câmpia cu ferigi arborescente. Acum 
însă, ţinta călătoriei pe care am întreprins-o se înfăţişează din 
plin privirilor noastre. După ce am trecut peste cea de a doua 
culme, înaintea ochilor ni s-a ivit o pădure neregulată de 
palmieri, apoi lanţul de stânci roşii şi înalte pe care-l văzusem în 
fotografie. E aici chiar în clipa asta în care scriu şi nu încape nici 
o îndoială că e vorba de aceleaşi stânci. Punctul lor cel mai 
apropiat se află cam la 7 mile de tabăra noastră de acum şi 
lanţul se întinde descriind un arc de cerc care se depărtează de 
noi cât poţi vedea cu ochii. Îngâmfat, Challenger se umflă în 
pene ca un păun, iar Summerlee tace, încă sceptic. Ziua 
următoare va pune capăt poate unora din îndoielile noastre. 
Până atunci, dat fiind că Jose, al cărui braţ a fost străpuns de un 
bambus rupt, stăruie să se întoarcă acasă, trimit această 
scrisoare prin el, în nădejdea că va ajunge, poate, cândva la 
destinaţie. Voi mai scrie însă cu cea dintâi ocazie. 


CAPITOLUL IX p 
CINE AR FI PUTUT SA PREVADA CEEA CE S-A 
INTAMPLAT? 

NI S-A ÎNTÂMPLAT ceva înspăimântător. Cine-ar fi putut să 
prevadă oare aşa ceva? Nu pot întrezări vreun sfârşit al 
nenorocirii noastre. Poate că suntem condamnați să ne 
petrecem restul zilelor pe aceste meleaguri ciudate şi 
inaccesibile. Sunt încă atât de nelămurit, încât nu mă pot gândi 
cu mintea limpede nici la realitatea prezentă şi nici la 
perspectivele noastre de viitor. Cea dintâi apare îngrozitoare 
raţiunii mele înspăimântate, iar celelalte - întunecate ca 
noaptea. Nici odată un om nu s-a găsit într-o situaţie mai critică. 
Şi pe de altă parte, nu ne-ar folosi la nimic să vă arătăm situaţia 
noastră geografică exactă şi să cerem prietenilor noştri să ne 
trimită în ajutor vreo altă expediţie. Chiar dacă ar putea-o face, 
până să ajungă ei în America de Sud, soarta noastră va fi fost, 
după toate probabilitățile, de mult pecetluită. 

În realitate, suntem tot atât de departe de orice ajutor 
omenesc posibil ca şi când ne-am afla în lună. Chiar dacă ar fi să 
ne putem salva, salvarea nu ne-ar putea veni decât de la noi 
înşine. Am drept tovarăşi trei bărbaţi remarcabili, de o mare 
inteligenţă şi de un curaj neclintit. În ei stă unica şi cea din urmă 
nădejde a noastră. Numai când mă uit la chipul netulburat al 
tovarăşilor mei, numai atunci mai întrezăresc o palidă rază de 
lumină în întunericul adânc. Nădăjduiesc că, măcar în aparenţă, 
par tot atât de nepăsător ca şi ei. In sufletul meu, însă, sunt 
înfricoşat. 

Daţi-mi voie să vă arăt, în toate amănuntele pe care le am, 
cum au decurs evenimentele care ne-au adus la această 
catastrofă. 

Când am terminat ultima mea scrisoare, am arătat că ne 
aflam la 7 mile depărtare de un lanţ nesfârşit de stânci înalte şi 
roşii care înconjurau, fără nici o îndoială, podişul despre care ne 
vorbise profesorul Challenger. Când ne-am apropiat de ele, mi s- 
au părut în multe locuri mai înalte decât arătase el, atingând 
uneori chiar 1 000 de picioare. Aceste stânci prezentau dungi 
ciudate, caracteristice, după părerea mea, colinelor de bazalt. 
Ceva în felul acesta se poate vedea în Salisbury Crags, lângă 
Edinburgh. Vârfurile lor erau acoperite cu o vegetaţie bogată, cu 
tufişuri pe margine, iar înăuntru - cu numeroşi copaci înalţi. 


Nimic din tot ce vedeam nu ne îndreptăţea să tragem concluzia 
că ar exista pe-acolo vreun fel de vieţuitoare. 

In noaptea aceea ne-am aşezat tabăra chiar lângă stânci, 
pe un loc sălbatic şi pustiu. Stâncile de deasupra noastră nu 
erau numai perpendiculare pe pământ, ci chiar înclinate în 
afară, aşa încât nici nu putea fi vorba să le escaladăm. Lângă 
noi era acel vârf de stâncă despre care parcă am mai pomenit 
de-a lungul povestirii. Semăna cu un turn de biserică, vertical şi 
roşu, al cărui vârf s-ar fi găsit la nivelul podişului, dar despărţit 
de el printr-o prăpastie adâncă. In vârful lui se înălța un copac 
înalt. Atât vârful, cât şi stâncile alăturate nu erau, relativ, înalte: 
după părerea mea, aveau cam 500—600 picioare. 

— Pe acesta, a zis profesorul Challenger, arătând spre 
copac, stătea cocoţat pterodactilul. Înainte de a-l împuşca, am 
escaladat pe jumătate stânca. Aş fi dispus să cred că un bun 
alpinist ca mine ar fi putut urca stânca până-n vârf dar, făcând 
lucrul acesta, nu s-ar fi găsit deloc mai aproape de podiş. 

In timp ce Challenger vorbea despre pterodactilul lui, am 
tras cu ochiul spre Summerlee şi, pentru întâia oară, mi s-a 
părut că descopăr la el unele semne care dovedeau un început 
de crezare ca şi oarecare căinţă. Nu mai avea obişnuitul rânjet 
pe buzele lui subţiri. In schimb, în ochii cenuşii avea o privire 
deschisă, plină de interes şi de mirare. Challenger a remarcat-o 
la rândul lui şi asta a fost pentru el cel dintâi semn al victoriei. 

— Bineînţeles, a zis el, cu ironia lui brutală şi lipsită de tact, 
bineînţeles, profesorul Summerlee o să înţeleagă că, de câte ori 
spun pterodactil, mă gândesc la o barză, cu rezerva că e vorba 
de o varietate de barză care n-are pene, ci o piele care aduce cu 
pielea de mamifer, aripi membranoase şi maxilarele împodobite 
cu dinţi. 

A făcut o strâmbătură, s-a uitat la celălalt şi s-a înclinat în 
faţa lui. Drept care, acesta îi întoarse spatele şi plecă. 

A doua zi de dimineaţă, după un mic dejun frugal cu cafea 
şi manioc’? - trebuia să fim economi cu proviziile - am ţinut un 
consiliu de război, al cărui obiect era să stabilim cea mai bună 
metodă de a ajunge pe podişul de deasupra capetelor noastre. 

Challenger prezida atât de solemn, de parcă era 
preşedintele Curţii de Casaţie. Închipuiţi-vi-l aşezat pe o stâncă, 
cu pălăria lui ridicolă de pai, mult mai potrivită pe capul unui 

băieţandru, dată pe ceafă, sfidându-ne cu ochi aroganţi şi plini 
de autoritate pe sub pleoapele căzute şi agitându-şi barba 
neagră în timp ce ne explica, cu vorbe măsurate, situaţia 
noastră prezentă, precum şi viitoarele mişcări pe care urma să 
le facem. 

La picioarele lui ne-aţi fi putut vedea pe noi, ceilalţi trei: eu, 
ars de soare, tânăr şi voinic după escapada noastră în aer liber, 
Summerlee, cu eterna lui pipă, solemn, dar încă pornit pe critică 
şi lord John, cu obrazul subţire ca o lamă de cuţit şi cu trupul 
mlădios şi viu sprijinit în puşcă în timp ce ochii lui de vultur 
stăteau aţintiţi asupra vorbitorului. La spatele nostru stăteau cei 
doi metişi întunecaţi, precum şi grupul cel mic de indieni, iar în 
faţa şi deasupra noastră se înălţau zidurile mari de stâncă roşie, 
care ne împiedicau să ajungem la ţinta călătoriei noastre... 

— Nu mai e nevoie să vă spun, a urmat conducătorul 
nostru, că în expediţia mea precedentă am epuizat toate 
posibilităţile de a escalada aceste stânci şi că, dacă n-am izbutit 
eu, nu prea cred să izbutească altcineva, deoarece sunt alpinist 
în toată puterea cuvântului. Nu dispuneam atunci de nici unul 
din accesoriile necesare, dar de data asta am fost prevăzător şi 
mi le-am adus. Cu ajutorul lor, sunt sigur că aş putea ajunge 
până în creştetul acestui pisc izolat. Dar, dat fiind că stâncile 
mai mari sunt aplecate în partea de sus în afară, o asemenea 
încercare ar fi zadarnică. Cu ocazia expediției precedente, a 
trebuit să mă grăbesc din pricină că se apropia sezonul ploilor şi 
că proviziile îmi erau pe sfârşite. Toate acestea mi-au îngrădit 
posibilităţile de acţiune şi tot ce vă pot spune e că am cercetat 
cam 6 mile din şirul acesta de stânci spre răsărit, fără să găsesc 
vreun drum de acces. Prin urmare, ce credeţi că putem face 
acum? 

— Pare că nu există decât o singură soluţie rezonabilă, a 
răspuns profesorul Summerlee. Dacă aţi explorat şirul de stânci 
spre răsărit, urmează s-o pornim de-a lungul lor spre apus şi să 
căutăm un punct potrivit pentru ascensiune. 

— Aşa e, a întărit şi lord John. Avem avantajul că acest 
podiş nu e prea întins. II vom putea înconjura şi în cazul acesta, 
fie că găsim un drum accesibil să întreprindem ascensiunea, fie 
că ajungem din nou la punctul de unde am plecat. 

— Am avut deja ocazia să-i explic prietenului nostru mai 
tânăr care se află aici - a zis Challenger (avea un fel de a face 


aluzie la mine, de parcă aş fi fost un elev de zece ani) - că este 
cu desăvârşire imposibil să existe vreun drum de acces în vreun 
punct oarecare, pentru bunul motiv că, dacă ar exista, acest 
podiş nu ar mai fi fost izolat şi nu s-ar mai fi realizat condiţiile 
care au avut ca efect o derogare atât de extraordinară de la 
legile ce reglementează supraviețuirea speciilor. Admit, totuşi, 
că pot exista foarte bine locuri pe unde un acrobat al 
ascensiunilor ar putea să ajungă pe podiş, dar pe unde un 
animal greoi şi stângaci n-ar putea cobori. Chiar ştiu sigur că 
există un asemenea punct pe unde ascensiunea e posibilă. 

— De unde o ştiţi? a întrebat Summerlee, tăios. 

— Pentru că predecesorul meu, americanul Maple White, a 
reuşit efectiv o asemenea ascensiune. Prin ce alte mijloace ar fi 
putut el vedea monstrul pe care l-a descris în caietul lui de 
însemnări? 

— Aici, concluziile dumneavoastră depăşesc întrucâtva 
faptele dovedite, s-a încăpățânat Summerlee. Admit podişul, 
pentru că l-am văzut. Dar încă nu-s convins că s-ar întâlni pe el 
vreo formă de viaţă, oricare ar fi ea. 

— Ceea ce admiteţi sau nu admiteţi, domnul meu, e deo 
atât de mică importanţă, încât nici nu poate fi luat în 
consideraţie. Sunt fericit să văd că podişul însuşi a reuşit să se 
impună cu de la sine putere inteligenţei dumneavoastră. 
Challenger i-a aruncat o privire, apoi, spre surprinderea noastră, 
sări de pe stânca pe care se aşezase şi, apucându-l pe 
Summerlee de gât, i-a împins faţa în sus. Şi acum, domnule, a 
strigat răguşit de enervare, trebuie oare să te ajut să-ţi dai 
seama că pe podiş există încă animale vii? 

Am spus că o perdea de verdeață atârna pe marginea 
stâncilor deasupra capetelor noastre. Desprinzându-se din 
frunziş, ceva negru şi lucios se ivise acolo. În timp ce înainta 
încet spânzurând peste prăpastie, am văzut că era un şarpe 
mare cu un cap ciudat, turtit ca o cazma. S-a legănat şi a oscilat 
deasupra noastră câteva minute, iar soarele dimineţii făcea să-i 
strălucească trupul unduitor şi luciu. Apoi s-a tras încetişor 
înapoi şi a dispărut. 

Summerlee era atât de interesat de ce vedea, încât n-a 
opus nici o rezistenţă cât timp l-a ţinut Challenger cu faţa în sus. 
După aceea însă l-a împins îndărăt şi şi-a reluat obişnuita lui 
demnitate. 


— Aş fi fericit, domnule profesor Challenger, dacă, făcând 
orice remarcă aveţi gust, v-aţi abţine de a mă mai apuca de 
bărbie. Apariţia unui foarte obişnuit piton de stâncă nu poate 
justifica, oricum, o asemenea familiaritate. 

— În orice caz, există vieţuitoare sus, pe podiş, i-a replicat 
colegul lui, triumfător. Şi acum, după ce am demonstrat această 
importantă concluzie, evidentă pentru oricine,  oricâte 
prejudecăţi ar avea şi oricât ar fi de strâmt la minte, sunt de 
părere că nu avem altceva mai bun de făcut decât să strângem 
tabăra şi să pornim spre apus, până vom găsi vreo posibilitate 
de a întreprinde ascensiunea. 

La picioarele stâncilor, pământul era pietros şi crăpat, aşa 
că mergeam anevoie şi încet. Dar deodată am ajuns la ceva 
care a făcut să ne tresară inimile de bucurie. Erau urmele unei 
foste tabere: mai multe cutii goale de tablă cositorită, fabricate 
la Chicago, care conţinuseră carne conservată, o sticlă cu 
eticheta „coniac”, un cuţit rupt, de deschis cutiile de conserve, 
ca şi multe alte rămăşiţe de pe urma unor călători. Un jurnal 
mototolit şi rupt se prezenta singur: „Democratul din Chicago”. 
Data însă lipsea. 

— Nu sunt urmele mele - a declarat Challenger. Trebuie să 
fie ale lui Maple White. 

Lord John cerceta curios o ferigă arborescentă mare, care-şi 
întindea umbra asupra taberei noastre. 

— Uitaţi-vă la feriga aceasta, vă rog, a zis el. Sunt sigur că 
joacă rolul unui stâlp indicator de direcţie. 

O aşchie de lemn tare fusese bătută în cuie de copac, aşa 
fel încât părea că arată spre apus. 

— Fără îndoială că e vorba de un stâlp indicator, a zis 
Challenger. Ce alta ar putea fi! Aflându-se pesemne într-o 
situaţie grea, pionierul nostru a lăsat în urma lui acest semn, 
pentru ca orice expediţie ar veni după el să poată vedea drumul 
pe care îl apucase. Poate că, pe măsură ce înaintăm, o să mai 
dăm şi peste alte semne de acestea. 

Şi am dat, într-adevăr, peste alte semne, dar ele au fost de 
o factură cu totul neaşteptată şi cumplită. Chiar la poalele 
stâncilor creştea o pădure destul de întinsă de bambuşi, ca 
aceea pe care o mai străbătuserăm în călătoria noastră. Parte 
din tulpini atingeau înălţimea de 20 de picioare, cu vârfuri 
ascuţite şi tari care alcătuiau, prin însăşi poziţia lor, o pădure de 


lănci amenințătoare. Tocmai treceam prin marginea acestei 
păduri, când am dat cu ochii, printre copaci, de o pată 
luminoasă. Vârându-mi capul printre trunchiuri, m-am pomenit 
în faţa unui craniu cu totul descărnat. Scheletul întreg era acolo, 
dar craniul se desprinsese de el şi zăcea la o distanţă de câteva 
picioare mai spre marginea pădurii. 

Cu câteva lovituri de machetă$, indienii noştri ne-au făcut 
loc printre bambuşi şi aşa am putut să cercetăm amănuntele 
acestei tragedii petrecute cine ştie când. Nu se mai vedeau din 
haine decât câteva zdrenţe, dar picioarele, din care rămăseseră 
doar oasele, purtau încă nişte resturi de cizme. Era limpede că 
victima fusese un european. Un ceas de aur, marca Hudson din 
New York şi un toc rezervor legat cu lănţişor zăceau lângă 
schelet. Alături zăcea un portţigaret de argint, pe al cărui capac 
era scris „J.C de la A E.S.” . După aspectul metalului, ai fi zis că 
nenorocirea nu se întâmplase de mult. 

— Cine ar putea fi? a întrebat lord John. Bietul nenorocit! 
Fiecare os din trupul lui pare să fie frânt. 

— lar bambuşii au pătruns prin coastele lui sfărâmate, a zis 
Summerlee. Bambusul e un copac care creşte repede. Totuşi 
este exclus ca acest cadavru să fi fost aici înainte ca trestiile 
bambuşilor să fi ajuns înalte de 20 de picioare. 

— Întrucât priveşte identitatea acestui om - a spus 
profesorul Challenger nu am nici o îndoială. În timp ce îmi 
urmam drumul în susul fluviului, înainte de a vă fi ajuns din 
urmă la fazendă, am întreprins o anchetă foarte amănunţită 
asupra lui Maple White. La Para nu se ştia nimic despre el. Din 
fericire, aveam un indiciu precis, deoarece găsisem în blocul lui 
de schiţe un desen care îl arăta luând masa cu un anumit preot 
din Rosario. Am reuşit să-l descopăr pe acest preot şi, cu toate 
că s-a dovedit un interlocutor foarte combativ şi plin de 
argumente, supărându-se în chip absurd în momentul când mi- 
am permis să îndrept împotriva lui armele distrugătoare cu care 
ştiinţa modernă îi combate credinţele, mi-a dat până la urmă 
oarecare informaţiuni pozitive. Maple White trecuse prin Rosario 
cu patru ani mai înainte, prin urmare cu doi ani înainte de clipa 
când l-am găsit mort. El nu era singur, ci însoţit de un prieten, 
un american, James Colver, dar care rămăsese pe vapor şi deci 


€ Sabie scurtă, lată şi tăioasă, cu care indigenii îşi croiesc drum prin 

nu se întâlnise cu preotul nostru. Prin urmare, cred că avem în 
faţa noastră, în acest moment, fără nici o îndoială, rămăşiţele 
pământeşti ale lui James Colver. 

— Nu mai încape îndoială, a zis lord John, nici asupra felului 
în care şi-a găsit moartea. Omul a căzut sau a fost aruncat de 
sus şi s-a tras singur în ţeapă. Altminteri cum şi-ar fi putut 
frânge oasele şi cum ar fi putut fi străpuns de aceşti bambuşi, 
ale căror vârfuri se înalţă atât de sus deasupra capetelor 
noastre? 

O tăcere grea s-a lăsat peste noi în timp ce stăteam în jurul 
acestor rămăşiţe pământeşti zdrobite şi ne gândeam la adevărul 
cuvintelor pe care le spusese lord John Roxton. Creasta stâncilor 
ieşită în afară se proiecta deasupra grupului de bambuşi. Fără 
îndoială că de acolo de sus căzuse. Dar oare căzuse? Fusese 
victima vreunui accident? Sau începeau să-şi facă apariţia, în 
apropierea acestui ţinut misterios, unele întâmplări ciudate, 
tulburătoare şi prevestitoare de nenorociri? 

Ne-am îndepărtat în tăcere şi ne-am continuat înconjurul 
lanţului de stânci, tot atât de întins şi de neîntrerupt ca unele 
din acele monstruoase banchize de gheaţă din Antarctica, a 
căror descriere o citisem, care se întind de la un orizont la 
celălalt, înălțându-se mult deasupra catargului celui mare al 
vapoarelor ce vin să le exploreze. Pe o lungime de cinci mile, n- 
am găsit nici o întrerupere sau crăpătură. Şi după aceea, 
deodată, am zărit ceva care ne-a umplut de nădejde. Într-o 
scobitură de stâncă, la loc apărat de ploaie, era făcută cu creta 
o săgeată rudimentară care arăta tot spre apus. 

— Tot mâna lui Maple White! a zis profesorul Challenger. A 
avut pesemne presimţirea că paşii unor ilustre personaje ca noi 
vor urma îndeaproape pe ai lui. 

— Prin urmare avea şi cretă? 

— Am găsit în raniţa lui, printre lucrurile rămase şi o cutie 
cu batoane de cretă colorată. Imi aduc aminte că creta cea albă 
era foarte uzată. 

— Fără îndoială că e o indicație valabilă, a adăugat 
Summerlee. Trebuie să ne conformăm îndrumărilor lui şi să 
mergem înainte spre apus. 

Am mai făcut încă vreo 5 mile când am descoperit iarăşi o 
săgeată albă pe stâncă. Era într-un punct unde, pentru întâia 
oară, suprafaţa stâncii prezenta o crăpătură. În crăpătură am 


găsit a doua săgeată, cu vârful ridicat drept în sus ca şi cum 
locul spre care arăta s-ar fi aflat deasupra nivelului nostru. 

Ne găseam într-un loc impresionant, deoarece zidurile erau 
atât de uriaşe, iar dunga de cer albastru dintre ele atât de 
îngustă şi atât de nedesluşită printre frunziş, încât până la noi 
nu izbutea să străbată decât o lumină confuză şi lipsită de 
strălucire. Nu mâncasem nimic de multe ceasuri şi eram grozav 
de obosiţi de această neobişnuită călătorie printre stânci, dar 
nervii ne erau prea încordaţi ca să ne îngăduie vreun popas. 
Totuşi, am dat dispoziţii să se aşeze tabăra şi, lăsându-i pe 
indieni s-o pregătească, am plecat, în ciuda oboselii, noi patru, 
însoţiţi de cei doi metişi, în sus, pe râpa îngustă. 

N-am avut de străbătut decât vreo 40 de picioare până la 
marginea râpei, deoarece curând drumul nostru s-a gâtuit, 
terminându-se într-un unghi ascuţit, prea strimt şi prea alunecos 
ca să permită o ascensiune. Fără îndoială că nu drumul acesta 
voise să ni-l arate predecesorul nostru. Ne-am întors toată râpa 
nu ţinea mai mult de un sfert de milă - şi deodată privirea ageră 
a lordului John a descoperit ceea ce căutam: sus, deasupra 
capetelor noastre, printre umbrele întunecate, se vedea o pată 
rotundă şi mai întunecată. Nu putea fi, desigur, decât intrarea 
unei peşteri. La piciorul stâncii erau îngrămădiţi bolovani, pe 
care ne puteam căţăra uşor. După ce am izbutit să facem acest 
lucru, orice îndoială ni s-a risipit. Nu numai că exista o 
deschizătură în stâncă, dar un perete era iarăşi însemnat cu o 
săgeată. Acesta era locul pe unde Maple White şi nefericitul lui 
tovarăş izbutiseră să se urce. 

Eram prea surescitaţi ca să ne putem întoarce la tabără: 
trebuia să începem imediat prima noastră explorare. Lord John 
avea în raniţă o lanternă electrică, de a cărei lumină ne puteam 
folosi. A luat-o înainte proiectând micul cerc luminos de raze 
gălbui, în timp ce noi îl urmam îndeaproape, unul câte unul. 

Peştera fusese, fără doar şi poate, roasă de ape. Pereţii ei 
laterali luceau ca şi cum ar fi fost lustruiţi, iar pe jos se vedeau 
de asemenea pietre rotunjite de apă. Era înaltă exact atât cât 
un om obişnuit să poată trece prin ea aplecând-se. Pe o lungime 
de vreo 50 de iarzi, peştera intra în stâncă în linie aproape 
dreaptă, apoi o lua în sus, făcând un unghi de 45 de grade. De 
acolo urcuşul era şi mai pieptiş, până când ne-am pomenit 
căţărându-ne în mâini şi pe genunchi. Printre pietrele care se 


desprindeau şi se rostogoleau în urma noastră. Deodată am 
auzit strigătul lordului Roxton: 

— Drumul se înfundă! 

Apropiindu-ne, am văzut în câmpul luminos al lanternei un 
perete alcătuit din fărâmături de bazalt, care se ridicau până în 
tavan. 

— S-a dărâmat tavanul! 

In zadar am dat la o-parte câteva fărâmături. Singurul 
rezultat a fost că altele mai mari s-au desprins, amenințând să 
se rostogolească la vale şi să ne strivească sub greutatea lor. 
Părea neîndoios că obstacolul era cu mult mai mare decât 
eforturile pe care le puteam face ca să-l înlăturăm. Drumul pe 
care îl folosise Maple White nu se mai putea întrebuința... 

Prea abătuţi ca să mai putem vorbi, ne poticneam prin 
tunelul întunecos, în drumul de întoarcere spre tabăra noastră. 

Dar înainte de a părăsi râpa, s-a petrecut un incident, un 
incident important din punctul de vedere al evenimentelor 
viitoare. 

Ne adunasem într-un grup mic pe fundul crăpăturii, la vreo 
40 de picioare sub gura peşterii, când un bloc de piatră s-a 
rostogolit deodată în jos şi a trecut pe lângă noi, cu o iuţeală şi 
cu o forţă înspăimântătoare. Am scăpat ca prin urechile acului. 
Nu putusem vedea de unde venise blocul de piatră, dar metişii 
noştri, care erau încă la gura peşterii, ne-au spus că trecuse ca 
un bolid pe lângă ei şi, prin urmare, trebuie să fi căzut din vârf. 
Uitându-ne în sus, n-am văzut nici o mişcare deasupra capetelor 
noastre, în jungla verde de pe marginea stâncilor. Totuşi, erau 
oarecare îndoieli că blocul fusese îndreptat asupra noastră ca 
asupra unei ţinte. Aşa fiind, incidentul ne ducea la concluzia că o 
populaţie - şi încă una răuvoitoare! - se afla sus, pe podiş! 


Ne-am retras cu 
în crăpătură, 
preocupaţi de acest 
eveniment şi de urmările 
care putea să le aibă asupra 
planurilor noastre. Situaţia 
_„ era destul de grea şi 
îm fără asta, dar dacă la 
e B; rezistența naturii se 
E ==" adăuga şi împotrivirea 
„>  premeditată a oamenilor, 
“> atunci devenea într-adevăr 
desperată. Şi totuşi, uitându-ne în 
sus la frunzişul frumos care era la 
+ numai o sută de picioare deasupra 
|» capetelor noastre, nici unuia din noi 
nu i-a trecut prin minte să se 
întoarcă la Londra mai înainte de a- 
fi explorat şi mai înainte de a fi 
văzut ce se afla în spatele lui. 
Discutând asupra acestei 
întâmplări, am ajuns la concluzia 
că cel mai bun lucru pe care-l 
aveam de făcut era să 
continuăm înconjurul podişului, în 
nădejdea că vom găsi o altă cale 
care să ne ducă sus. Lanţul de 
stânci, a cărui înălțime scăzuse 
simţitor, luase direcţia de la apus spre 
miazănoapte şi dacă socoteam că el 
reprezintă un arc de cerc, întreaga lui 
circumferință nu putea fi prea mare. În 


A 


cel mai, rău caz ajungeam din nou, după câteva 
zile, lağ punctul nostru de plecare. In ziua aceea 
am ; totalizat 22 de mile, fără să intervină vreo 

modificare în proiectele noastre. Trebuie 
să menţionez că aneroidul nostru ne arăta că 
în timpul urcuşului, din momentul când părăsisem 


bărcile, ne ridicasem la 3 000 de picioare deasupra 
nivelului mării. Din pricina aceasta se produsese o schimbare 


considerabilă atât în ce priveşte temperatura, cât şi în ce 
priveşte vegetaţia. Scăpasem de lumea aceea plină până la 
refuz de tot soiul de insecte, plaga călătoriilor tropicale. Câţiva 
palmieri  supravieţuiau încă, precum şi numeroase ferigi 
arborescente. În schimb, copacii caracteristici bazinului 
Amazonului rămăseseră cu toţii în urmă. Ne făcea plăcere să 
vedem în jurul nostru zorelele pitice, floarea patimilor şi 
begonia, care îmi aminteau de ţara mea, acolo, printre stâncile 
neospitaliere. Găsisem o specie de begonie roşie, de culoarea 
aceleia care înflorea într-un ghiveci la fereastra unei anumite 
vile din Streatham... Dar iată că am alunecat pe panta 
amintirilor. 

În noaptea aceea - mă gândesc tot la prima zi a călătoriei 
noastre în jurul podişului - ne aştepta o întâmplare 
extraordinară, făcută parcă anume ca să înlăture pentru 
totdeauna orice îndoială care ar mai fi putut rămânea în minţile 
noastre în ce priveşte existenţa lumii minunate de care eram 
atât de aproape. 

Când veţi citi aceste rânduri, vă veţi da seama, poate, 
pentru prima oară, iubite domnule Mc Ardle, că ziarul nostru nu 
m-a trimis aici ca să vânez cai verzi pe pereţi şi că dispuneţi de 
un material documentar de o importanţă covârşitoare, care nu 
aşteaptă decât să fie răspândit în lume, în cazul când profesorul 
ne va îngădui să-l publicăm. De altfel, nici n-aş îndrăzni să public 
aceste articole mai înainte de a aduce în Anglia dovezile 
respective. În lipsa lor, aş risca să rămân pentru totdeauna un 
„Munchhausen” al presei. Nu mă îndoiesc că vedeţi lucrurile ca 
şi mine şi desigur că nu aţi fi dispus să angajaţi întreaga 
reputaţie a „Gazettei” în aceasta aventură, atâta timp cât nu 
vom putea înfrunta corul criticilor şi al scepticilor, care inerent 
se va porni, cu dovezi care să scoată la iveală adevărul în ochii 
tuturor. Prin urmare, această minunată întâmplare, care va 
furniza un titlu de o şchioapă ediţiei speciale a bătrânei noastre 
gazete, va trebui să-şi mai aştepte câtva timp rândul la tipar. Și 
totuşi, toate s-au petrecut într-o clipă, fără alte urmări decât în 
ce priveşte convingerile noastre. 

Dar iată faptele. Lord John împuşcase un „ajouti” - un 
animal mic care seamănă cu porcul - şi, după ce dăruisem o 
jumătate indienilor, o frigeam pe cealaltă deasupra flăcărilor. 
Prin părţile acestea, aerul se răcoreşte îndată ce se întunecă, 


aşa că ne strânsesem cu toţii cât mai aproape de foc. Erao 
noapte fără lună, dar stelele străluceau şi puteai să vezi 
împrejur, pe câmp, la oarecare distanţă. Şi iată că, deodată, din 
noapte şi din beznă, ceva s-a năpustit spre noi ca un avion în 
picaj. O secundă, tot grupul nostru a fost acoperit cu o pânză de 
aripi membranoase şi înaintea ochilor ni s-a ivit, ca o vedenie 
fulgerătoare, o formă lunguiaţă ca un şarpe, cu ochii roşii, fioroşi 
şi lacomi şi cu un cioc încovoiat, împodobit, spre surprinderea 
mea, cu dinţi strălucitori. In clipa următoare dispăruse şi în 
acelaşi timp dispăruse şi friptura noastră. La 20 de picioare de 
noi, o umbră uriaşă şi întunecată se ridica în sus, spre cer. 
Pentru scurt timp, aripile monstrului au întunecat stelele, apoi 
totul a dispărut dincolo de marginea stâncilor de peste capetele 
noastre. Am rămas toţi cu gura căscată în jurul focului, 
asemenea eroilor lui Virgiliu când au văzut harpiile coborând 
asupra lor. Summerlee a luat cuvântul cel dintâi: 


— Profesor Challenger, a zis el, cu glas solemn, care 
tremura de emotie, îţi cer scuze. M-am înşelat şi te rog să uiţi 
tot ce s-a petrecut între noi. 

Toate acestea le-a spus într-un mod elegant şi, pentru 
întâia oară, cei doi şi-au strâns mâinile. Măcar cu atâta ne-am 
ales de pe urma apariţiei neîndoielnice a primului nostru 
pterodactil. Impăcarea unor asemenea oameni merita o friptură 
furată. 

Dar dacă unele forme de viaţă preistorică dăinuiau încă pe 
podiş, ele nu erau, probabil, prea numeroase, deoarece în 
următoarele trei zile n-am mai zărit nimic. În vremea asta, am 
străbătut spre nord-estul lanţului stâncos o regiune pustie, care 
avea când înfăţişarea unor stânci goale, când pe a unor mlaștini 


întunecate, pline de păsări sălbatice. Din această direcţie, 
podişul era cu totul inaccesibil şi de n-ar fi fost un fel de drum 
de piatră care ducea de jur-împrejurul prăpastiei, nu ne-ar fi 
rămas altceva de făcut decât să ne întoarcem îndărăt. Adeseori 
ne cufundam până la brâu în mâlul unei mlaştini vechi, 
semitropicale. Şi, culmea neplăcerilor noastre, regiunea părea 
să fie patria prin excelenţă a şarpelui Jaracaca, cel mai veninos 
şi mai agresiv şarpe al Americii de Sud. Jivinele 
înspăimântătoare ne întâmpinau adesea de-a lungul acelei 
întinderi de pământ mlăştinos şi putred, târându-se şi ridicându- 
şi capul spre noi şi numai ţinând armele mereu pregătite am 
putut scăpa teferi din această primejdie. O depresiune în formă 
de pâlnie, de un verde livid datorită lichenilor care putrezeau în 
ea, aflată în mijlocul mlaştinei, o să-mi rămână de-a pururea în 
amintire, ca un coşmar. Ea pare să fi fost cuibul propriu-zis al 
acestor jivine, de care povârnişurile erau pline şi care şerpuiau 
fără încetare spre noi, pentru că ceea ce caracterizează şarpele 
Jaracaca e intenţia permanentă de a ataca omul îndată ce-l 
simte. Erau prea mulţi ca să-i putem împuşca pe toţi, aşa că am 
luat-o la fugă de ne sfârâiau călcâiele. O să-mi amintesc toată 
viaţa cum ne uitam îndărăt, să vedem cât de departe erau 
capetele şi trupurile înspăimântătorilor noştri urmăritori, care se 
înălţau şi dispăreau printre trestii. Pe harta pe care o 
întocmeam, am numit locurile acelea „mlaştina Jaracaca”. 

În partea cea mai îndepărtată, lanţul de stânci îşi pierduse 
culoarea roşcată şi era acum cafeniu. Vegetaţia era risipită de-a 
lungul culmilor, înalte acum de numai 300 sau 400 de picioare, 
dar fără să întâlnim nicăieri vreun loc pe unde ne-am fi putut 
urca. În orice caz, un asemenea loc ar fi fost şi mai nepotrivit 
decât acela pe care-l găsisem la început. Infăţişarea lor de 
prăpăstii inaccesibile se poate vedea din fotografiile pe care le- 
am luat în pustiul stâncos. 

— Fără îndoială, am spus când am început să discutăm 
situaţia, fără îndoială că apa ploilor trebuie să-şi croiască, într- 
un fel, un drum ca să coboare de sus. Prin urmare trebuie 
neapărat să fie pe undeva, printre stânci, canale pe unde se 
scurg apele. 

— Tânărul nostru prieten are sclipiri de luciditate, a făcut 
profesorul Challenger, bătându-mă pe umăr. 


— Dar apa ploilor trebuie să coboare pe undeva! am 
repetat. 

— Nu renunţă nici în ruptul capului la lucrul pe care a pus 
mâna! Din păcate, am văzut cu ochii noştri că nu există printre 
stânci asemenea canale de scurgere. 

— Atunci unde se scurg apele? 

— Cred că putem presupune, pe bună dreptate, că dacă nu 
se scurg în afară, se scurg înăuntru. 

— Atunci trebuie să existe vreun lac înăuntru. 

— Presupun că există. 

— E mai mult ca probabil că lacul nu e decât un vechi 
crater, a adăugat Summerlee. intreg masivul este, fără doar şi 
poate, de structură vulcanică. Dar oricum ar fi, nu m-ar mira ca 
podişul să semene cu o pâlnie şi să aibă o mare cantitate de apă 
în mijlocul lui, apă care s-o fi scurgând prin vreun canal subteran 
în mlaştinile Jaracaca. 

— Se mai poate şi ca evaporaţia să menţină un echilibru, a 
observat Challenger. 

Şi cei doi savanţi s-au cufundat în una din savantele lor 
discuţii, pe care noi, profanii, o înţelegem tot atât de uşor ca şi 
limba chineză. 

In ziua a şasea am încheiat înconjurul stâncilor şi ne-am 
regăsit la locul de unde plecasem, lingă piscul cel singuratic. 
Eram nemângâiaţi, deoarece cercetările noastre fuseseră cum 
nu se poate mai amănunțite şi nu încăpea nici o îndoială că nu 
exista măcar un singur loc pe unde un om, fie el cât de bun 
acrobat, să poată nădăjdui să escaladeze stâncile. lar locul 
însemnat cu cretă de Maple White ca fiind acela pe unde 
trecuse el era în prezent impracticabil. 

Ce puteam face acum? Atât stocurile noastre de provizii, 
cât şi muniţiile erau îndestulătoare, dar o să vină, totuşi, ziua 
când vor trebui împrospătate. Cam peste două luni încep ploile, 
care or să ne măture de acolo cu tabără cu tot. Stânca era mai 
tare ca marmura şi orice încercare de a ne croi o trecere până la 
o înălţime ca aceea depăşea atât posibilităţile noastre cât şi 
timpul pe care-l aveam la dispoziţie. Aşa că nu era de mirare că 
ne uitam unul la altul cu tristeţe în noaptea aceea şi că ne 
căutam păturile abia schimbând câte un cuvânt. Inainte de-a 
adormi, mi-l reamintesc pe Challenger cuprinzându-şi capul 
uriaş în mâini şi stând ghemuit înaintea focului ca un broscoi 


monstruos. Părea cufundat într-o cugetare adâncă şi nici n-a 
observat când i-am spus noapte bună. 

Totuşi, un Challenger cu totul diferit ne-a întâmpinat în 
dimineaţa următoare, un Challenger a cărui înfăţişare 
răspândea bucuria şi multumirea de sine. Când ne-am adunat 
pentru micul dejun, el ne-a privit cu un aer umilit şi parcă plin 
de rugăminţi şi cu o falsă modestie în ochi ca şi cum ne-ar fi 
spus: „Ştiu că merit toate imputările pe care mi le puteţi aduce, 
dar vă rog să-mi menajaţi sfiala şi să nu-mi spuneţi nimic”. 
Barba i se zbârlea triumfătoare, pieptul îi ieşea în afară şi-şi 
ţinea mâna sub reverul hainei. Aşa se vedea el în imaginaţia lui, 
împodobind cândva soclul gol din Trafalgar Square, adăugind un 
nou monument oribil străzilor londoneze. 

— Evrika! a strigat şi dinţii i-au sclipit prin barbă. Domnilor, 
puteţi să mă felicitaţi, vă puteţi felicita şi dumneavoastră unul 
pe altul: problema e rezolvată. 

— Aţi găsit un drum care să răzbească spre culmi? 

— Aş îndrăzni să spun că da. 

— Şi anume? 

Drept răspuns, el a arătat piscul de stâncă din dreapta. 

Obrajii noştri, al meu cel puţin, s-au lungit când ne-am uitat 
la el. Ştiam de la tovarăşii mei că piscul putea fi escaladat. Daro 
prăpastie înspăimântătoare se deschidea între el şi podiş. 

— N-o să putem trece nici odată peste prăpastie, am şoptit. 

— Putem, în orice caz, să ajungem cu toţii în vârful piscului, 
mi-a răspuns el. Când o să fim sus, o să fiu în măsură să vă 
dovedesc că resursele unei minţi inventive nu sunt încă cu totul 
epuizate... 

După ce am terminat micul dejun, am despachetat coletele 
în care profesorul Challenger adusese accesoriile necesare 
ascensiunii. El a scos din ele un colac de frânghii, din cele mai 
uşoare şi mai rezistente, în lungime de vreo 150 de picioare, 
cârlige de fier pentru agăţat şi tot soiul de alte dichisuri. Lord 
John era un alpinist experimentat, iar Summerlee luase parte în 
mai multe rânduri la câteva ascensiuni destul de grele. Aşa că, 
în realitate, eu eram singurul novice în materie de ascensiuni 
din toată expediţia. Dar puterea ca şi sprinteneala mea îmi 
puteau înlocui lipsa de experienţă. 

La drept vorbind, nu era vorba de un lucru din cale afară de 
grozav, deşi au fost momente în care mi s-a zbârlit părul în cap. 


Prima jumătate mi s-a părut chiar foarte 
să uşoară, dar de 
r E i acolo înainte 


urcuşul s-a 
făcut tot 
mai 
anevoios, iar 
cele din urmă 50 
de picioare le-am urcat 
agăţându-ne cu mâinile şi cu vârful >... y 
picioarelor de  asperităţile şi de  . crăpăturile 
stâncii. Nici eu şi nici Summerlee n- 4% am fi izbutit, dacă 
Challenger n-ar fi reuşit să ajungă înaintea noastră în 


vârf (era un spectacol extraordinar să vezi asemenea vioiciune 
la o făptură atât de greoaie) şi să lege frânghia de trunchiul 
copacului celui mare care se înălța acolo. Ajutaţi în felul acesta, 
curând am fost în stare să ne căţărăm pe zidul dantelat, până 
ne-am văzut pe o mică platformă acoperită cu iarbă, de vreo 25 
de picioare diametru, ce se întindea în vârful stâncii. 

Prima impresie pe care am avut-o după ce mi-am recăpătat 
respiraţia a fost a minunatei privelişti a întregului ţinut pe care-l 
străbătusem. Toată câmpia braziliană părea că se desfăşoară 
sub noi, întinzându-se tot mai departe şi pierzându-se la orizont 
într-o ceaţă de un albastru întunecat. Pe primul plan erau 
povârnişurile presărate cu stânci şi împodobite cu ferigi 
arborescente. Mai încolo, la jumătatea drumului, puteam vedea, 
uitându-ne peste dealurile în formă de coamă, pe care se 
aşezase parcă o şa, desişul galben şi verde al bambugşilor printre 
care trecusem. Şi apoi, încetul cu încetul, vegetaţia era tot mai 
bogată, prefăcându-se până la urmă în pădurea cea uriaşă ce se 
întindea cât vedeai cu ochii pe o distanţă de cel puţin 2 000 de 
mile. 

Sorbeam încă această minunată privelişte când mâna grea 
a profesorului s-a abătut pe umărul meu. 

— Incoace, tânărul meu prieten, mi-a spus. „Vestigia nulla 
retrorsum” . Nu te uita niciodată în urmă, ci totdeauna înainte, 
spre ţinta noastră glorioasă. 


Când ne-am întors privirile, am văzut că înălţimea podişului 
era exact aceea la care ne aflam, iar marginea lui verde, 
acoperită cu tufişuri şi, pe ici pe colo, cu câte un copac, era atât 
de aproape, încât ar fi fost greu să-ţi închipui că ar putea să 
rămână inaccesibilă pentru noi. După o apreciere sumară, 
prăpastia nu era mai lată de 40 de picioare, dar, din alt punct de 
vedere, părea că are 40 de mile. Am cuprins cu un braţ trunchiul 
copacului şi m-am aplecat deasupra ei. Jos, departe, se vedeau 
umbrele mici şi întunecate ale servitorilor noştri, care se uitau în 
sus. Peretele de stâncă din faţa noastră era tot atât de pieptiş 
ca şi cel de sub noi. 

— E ciudat, într-adevăr, am auzit glasul aspru al 
profesorului Summerlee. 

M-am întors şi l-am văzut cercetând cu mare atenţie 
copacul de care mă ţineam. Scoarța aceea lucie şi frunzele 
mărunte şi pline de nervuri îmi păreau foarte cunoscute. 

— Dar e un fag! am strigat. 

— Exact, a răspuns Summerlee. E ca şi când ai întâlni un 
vecin de moşie într-o ţară îndepărtată. 

— Nu numai un vecin de moşie, domnul meu, a zis 
Challenger, dar în acelaşi timp, dacă îmi daţi voie să lărgesc 
sfera comparaţiei dumneavoastră şi un aliat de mâna întâi. 
Acest fag va fi providenţa noastră. 

— Dumnezeule! a strigat lord John, o punte! 

— Exact, dragii mei prieteni, o punte! Nu degeaba mi-am 
pierdut un ceas întreg noaptea trecută, concentrându-mi toată 
inteligenţa asupra acestei probleme. Imi aduc aminte de o 
remarcă pe care i-am făcut-o cândva tânărului meu prieten, aci 
de faţă: i-am spus, anume, că G.E.C. nu e nici odată într-o formă 
mai bună decât atunci când se află încolţit, cu spatele la zid. 
Trebuie să recunoaşteţi că noaptea trecută ne aflam cu toţii într- 
o situaţie fără ieşire, cu spatele la zid. Dar când voinţa şi 
inteligenţa merg mână în mână, se găseşte totdeauna o ieşire. 
Trebuia găsit un pod suspendat, pe care să-l aruncăm peste 
prăpastie. lată-l! 

Era, fără îndoială, o idee strălucită. Copacul era înalt de cel 
puţin 60 de picioare şi dacă ar fi căzut cum trebuia, ar fi 
acoperit uşor prăpastia. Când ne-am urcat, Challenger îşi legase 
de umăr securea cea mare. Acum mi-a întins-o. 


— Tânărul nostru prieten are şi forţă musculară şi nervi, a 
spus. Cred că e cel mai indicat pentru această treabă. Trebuie 
să te rog, totuşi, să fii atât de bun şi să nu iei nici o iniţiativă, ci 
să faci întocmai aşa cum ţi se spune. 

Ascultând sfaturile lui, am făcut câteva crestături în 
trunchiul copacului, aşa fel încât să fim siguri că o să cadă în 
direcţia unde doream. De altfel, copacul era în chip firesc uşor 
aplecat spre podiş, aşa că lucrul n-a fost prea greu de realizat. 
In cele din urmă m-am aşezat serios pe muncă, lovind trunchiul 
jos la bază. Lucram cu rândul, lord John şi cu mine. Cam peste o 
oră s-a auzit un pârâit puternic, copacul s-a aplecat şi apoi s-a 
prăbuşit înainte, amestecându-şi crengile cu tufişurile de peste 
prăpastie. Copacul cel voinic s-a rostogolit chiar în marginea 
platformei noastre şi, timp de o clipă tulburătoare, am crezut 
toţi că totul era pierdut. Dar copacul s-a legănat de câteva ori la 
câţiva țoli de margine, apoi a rămas nemişcat. Puntea noastră 
spre necunoscut era realizată. 

Fără să spunem un cuvânt, am strâns cu toţii mâna 
profesorului Challenger, care şi-a scos pălăria de pai şi s-a 
aplecat cu tot dinadinsul, pe rând, în faţa fiecăruia dintre noi. 

— Revendic cinstea, a zis el, să pătrund cel dintâi în 
această lume necunoscută. Ce subiect palpitant pentru un viitor 
istoric! 

Se şi apropiase de punte, când lord John l-a apucat de 
haină. 

— Dragul meu, i-a spus, nu pot cu nici un preţ să îngădui 
acest lucru. 

— Nu puteţi îngădui! Capul i s-a lăsat pe spate în timp ce 
barba i s-a repezit înainte. 

— Când e vorba de ştiinţă, după cum aţi văzut, mă 
conformez îndrumărilor dumneavoastră, deoarece sunteţi un om 
de ştiinţă. Dar şi dumneavoastră trebuie să urmaţi îndrumările 
mele când e vorba despre lucruri care sunt de competenţa mea. 

— Şi care-s acestea? 

— Avem cu toţii câte o meserie şi a mea e cea de soldat. 
După cât socotesc, suntem pe punctul de a pătrunde într-un 
ţinut nou, care poate fi, sau nu, plin de surprize şi de tot felul de 
duşmani. A ne avânta în el orbeşte, fără un pic de bun-simţ şi de 
răbdare, asta nu intră deloc în vederile mele. 

Observaţia era prea înţeleaptă ca să fie dispreţuită. 


Challenger a dat din cap şi şi-a ridicat umerii laţi. 

— Bine, domnule. Şi ce propui dumneata? 

— Mai întâi, ştim că am putea găsi acolo un trib de canibali, 
care-şi aşteaptă dejunul ascunşi printre tufişuri, a zis lord John, 
uitându-se pe cealaltă parte a podului. E mai sănătos să 
procedezi cu înţelepciune când e vorba să pătrunzi într-un 
viespar. Prin urmare, să întreţinem în noi nădejdea că nu ne 
aşteaptă nimic neplăcut acolo, dar în acelaşi timp, să procedăm 
ca şi cum aşa ceva ar fi cu neputinţă. In consecinţă, Malone şi cu 
mine vom cobori şi ne vom întoarce cu puştile, cu Gomez şi cu 
ceilalţi. Unul din noi va putea trece atunci dincolo, iar ceilalţi îl 
vor acoperi cu tirul puştilor lor până când îşi va da seama că 
totul e în ordine şi că tot grupul poate trece de partea cealaltă. 

Challenger stătea pe butucul rămas după ce se tăiase 
copacul şi-şi arăta nerăbdarea. Dar Summerlee şi cu mine am 
fost de părere că lord John avea dreptul să hotărască de câte ori 
se prezentau asemenea amănunte de ordin practic. 
Ascensiunea era acum mult mai uşoară de când frânghia 
spânzura de-a lungul porțiunii celei mai greu de urcat a stâncii. 
A trecut o oră până am adus sus carabinele şi o puşcă de 
vânătoare. Metişii s-au urcat şi ei şi, la porunca lui lord John, au 
adus şi un balot cu provizii pentru cazul când prima noastră 
expediţie avea să dureze mai multă vreme. Fiecare din noi purta 
în bandulieră cartuşiera respectivă. 


= — Şi acum, Challenger, dacă doreşti cu orice preţ să fii 


primul care trece dincolo... a zis lord John, după ce toate 


pregătirile erau terminate. 


— Vă sunt foarte îndatorat pentru graţioasa dumneavoastră 
îngăduinţă, i-a răspuns profesorul cel veşnic iritat. (Nici odată nu 
văzusem un asemenea om, care să nu sufere nici o formă de 
autoritate.) Deoarece sunteţi atât de bun şi-mi acordaţi această 
învoire, o să-mi îngădui, desigur, a face pe pionierul în această 
împrejurare. 

Călare, cu câte un picior spânzurându-i de o parte şi de alta 
în prăpastie şi cu securea legată la spinare, săltându-se succesiv 
de-a lungul trunchiului, Challenger a ajuns repede de partea 
cealaltă. S-a ridicat în picioare şi, înălţându-şi braţele şi le-a 
fluturat prin aer strigând: 

— În sfârşit! În sfârşit! 

M-am uitat la el cu oarecare frică şi cu o uşoară strângere 
de inimă, gândindu-mă că-l poate aştepta o soartă cumplită, 
care s-ar ivi de după perdeaua de verdeață din spatele lui. Dar 
totul era liniştit, afară de o pasăre ciudată, multicoloră, care şi-a 
luat zborul de sub picioarele lui şi a dispărut printre copaci. 

Al doilea care a trecut a fost Summerlee. Forţa nervoasă 
care se ascundea în făptura lui plăpândă era, pur şi simplu, 
admirabilă. A stăruit să i se lege două puşti în spinare, aşa că, 
după trecerea lui, amândoi profesorii erau înarmaţi. După aceea 
a venit rândul meu. Îmi dădeam osteneala să nu mă uit în jos, în 
prăpastia îngrozitoare peste care treceam. Summerlee mi-a 
întins patul puştii lui şi, o clipă mai târziu, eram în măsură să-l 
apuc de mână. Cât despre lord John, el a păşit pe copac - a 
păşit, în adevăratul înţeles al cuvântului, fără nici un sprijin! 
Nervii lui trebuie să fi fost de oţel! 

Prin urmare, toţi patru eram aproape de ţara visată, de 
lumea dispărută a lui Maple White! Trăiam clipele triumfului! 
Cine ar fi bănuit că erau atât de apropiate de ale dezastrului? 
Daţi-mi voie să vă povestesc, cât mai pe scurt cu putinţă, cum s- 
a abătut asupra noastră groaznica lovitură care ne-a lăsat 
zdrobiţi. 


Părăsisem marginea 
podişului şi pătrunsesem cam 
de iarzi în i 


mărăciniş 

când, în SL 

nostru, s-a auzit un 
zgomot îngrozitor de 
“$ prăbuşire.  Avântându-ne 
i laolaltă, ne-am repezit spre 
locul de unde plecasem. Puntea 
„dispăruse. M-am uitat în josul 
stâncii. 

Crengi încâlcite, un trunchi 

sfărâmat, o masă informă: fagul nostru! Să se 
fi prăbuşit marginea podişului împreună cu copacul? O clipă, 
gândul acesta şi-a făcut drum în minţile noastre. Dar el a 
dispărut când, de cealaltă parte a piscului, s-a ivit încet o faţă 
negricioasă, faţa metisului Gomez. Da, el era, Gomez, dar nu 
acela pe care-l cunoşteam, împietrit ca o mască şi cu surâsul lui 
umil. Avea acum ochii strălucitori, trăsăturile schimonosite şi 
obrajii congestionaţi de ură, de bucuria nebună a omului care s- 
a răzbunat. 

— Lord Roxton! a urlat el. Lord John Roxton! 

— Ce este? i-a răspuns tovarăşul nostru. Aici sunt. 

Un hohot de râs s-a rostogolit peste prăpastie. 

— Da, câine englez, acolo eşti şi acolo ai să rămâi! Am 
aşteptat, am tot aşteptat... în sfârşit a bătut şi ceasul răzbunării 
mele! Chinul pe care l-ai suferit la urcuş nici nu se compară cu 
cel pe care-o să-l suferi la coborâş! Nebuni ce sunteţi, iată-vă 
prinşi în capcană! Şi încă toţi, toţi! 

Am rămas ţintuiţi locului, muţi de mirare. O creangă ruptă, 
rămasă în iarbă, ne-a arătat pârghia de care se slujise ca să facă 
să alunece puntea. Faţa lui Gomez a dispărut o clipă, apoi a 
apărut iar, mai turbată încă. 


— Puțin a lipsit să nu vă zdrobim sub o stâncă, acolo, în 
peşteră, a strigat el. Dar e mai bine aşa. Acum vă aşteaptă 
moartea, cu încetul, moartea înspăimântătoare. Oasele voastre 
or să putrezească acolo sus şi nimeni n-o să le ştie vreodată 
locul, nimeni n-o să le sape cândva vreun mormânt! În ceasul 
agoniei, gândiţi-vă la Lopez pe care l-aţi ucis acum 5 ani pe 
malurile Putomayo-ului. Eu sunt fratele lui. Şi acum, orice s-ar 
întâmpla, pot să mor liniştit, pentru că l-am răzbunat! 

Un pumn furios s-a repezit spre noi, apoi totul a reintrat în 
linişte. 

Odată răzbunat, lui Gomez nu-i rămânea decât să fugă, ca 
să nu i se întâmple nimic. Dar dorinţa aceea nebună de a 
dramatiza, căreia un latin nu-i poate rezista nici odată, i-a adus 
pieirea. Roxton, acela care pe locurile acestea fusese poreclit 
„Biciul lui Dumnezeu”, nu era omul să se lase provocat fără să 
răspundă. Ca să coboare, metisul trebuia să înconjoare stânca. 
Lord John nu l-a aşteptat să atingă pământul. Alergând spre 
marginea podişului, s-a instalat într-un punct de unde putea să-l 
nimerească. Am auzit o uşoară detunătură, un strigăt puternic, 
zgomotul unui trup care se prăbuşeşte şi lord Roxton s-a întors 
spre noi, cu faţa împietrită. 

— M-am purtat ca un neghiob, a zis cu amărăciune în glas. 
Din pricina nesocotinţei mele vă găsiţi acum la strâmtoare. 
Datoriile de sânge nu se şterg multă vreme din sufletul acestor 
oameni. Ar fi trebuit să-mi aduc aminte de asta şi să mă păzesc 
puţin. 

— Şi celălalt? Pentru că au trebuit să pună umărul doi ca să 
urnească din loc copacul. 

— L-aş fi putut împuşca şi pe el, dar l-am lăsat să trăiască. 
Nu e sigur c-a fost complice. Dar poate că ar fi fost mai bine 
dacă-l ucideam, pentru cazul când, după cum spuneaţi, l-ar fi 
ajutat... 


Acum când fapta metisului ni-l demascase, ne aminteam 
fiecare de câte o trăsătură suspectă de-a lui: dorinţa lui 
permanentă de a ne cunoaşte intenţiile, 


faptul că-l surprinsesem într-o 
seară ascultând în spatele 
cortului, privirile furişe de ură 
care-i scăpau câteodată... 


Discutam încă, 
încercând să 


ne adaptăm 
noii stări de 
lucruri, 

când ne- a atras 

fugea cum nu fuge 
nimeni decât în fata 
morții. După el, la 
câțiva paşi, alerga în 
galop o făptură de abanos: 

aia credinciosul nostru 
Zambo. L- “e am văzut pe negru sărind 


i - 
asupra E LA 2/ metisului şi înnodându-i braţele 
în jurul € '/ gâtului. S-au rostogolit amândoi la 
pământ, apoi Zambo s-a ridicat, s-a uitat la omul 
culcat la picioarele lui şi a început să alerge spre noi, dând vesel 
din mână. Forma cea albă a rămas nemişcată în câmpie. 

Cei doi trădători îşi ispăşiseră crima. Dar situaţia noastră nu 
era cu nimic mai bună. N-aveam nici un mijloc să punem din nou 
piciorul pe piscul de stâncă. Până atunci aparţinusem lumii; de 
aci încolo nu mai aparţineam decât podişului. Orice legătură 
între lumea civilizată şi podiş fusese întreruptă. Sub ochii noştri 
se întindea câmpia, la capătul căreia ne aşteptau bărcile. Mai 


departe, dincolo de orizontul de ceaţă violetă, ne aştepta râul, la 
capătul căruia era civilizaţia. Dar între noi şi toate acestea, nu 
mai era nici o legătură. Geniul omenesc nu ne mai putea oferi 
nici un mijloc de a restabili, pe deasupra prăpastiei, vreun drum 
între vieţile noastre trecute şi noi, cei de azi. O clipă fusese de 
ajuns ca să ne răstoarne toate condiţiile vieţii. 

Acesta a fost momentul când am putut să apreciez, într- 
adevăr, stofa din care erau croiţi cei trei prieteni ai mei. Serioşi, 
desigur şi duşi pe gânduri, ei păstrau totuşi o netulburată 
seninătate. Pentru că, în clipa aceea, nu puteam face nimic 
altceva decât să aşteptăm cu răbdare, stând printre mărăcini, 
sosirea lui Zambo. In sfârşit, faţa lui cinstită de Hercule negru s- 
a ivit în vârful piscului. 

— Ce să fac acum? a strigat el. Spuneţi-mi şi eu mă execut. 

Dar răspunsul la această întrebare nu era uşor de dat. Un 
singur lucru era limpede: Zambo rămăsese singura noastră 
legătură cu lumea dinafară. Nu trebuia, sub nici un motiv, să-l 
lăsăm să plece. 

— Nu, nu! Ne striga el, n-o să vă părăsesc! Totdeauna şi cu 
orice risc o să mă găsiţi aici. Dar e cu neputinţă să-i mai ţinem 
pe indieni. Au început să vorbească prea mult... Curupuri 
sălăşluieşte acolo sus. Vor să plece. Ingăduiţi-mi să le dau 
drumul. 

Era fapt constatat că, în timpul din urmă, indienii dădeau 
semne de oboseală şi de nerăbdare. Zambo avea dreptate, nu i- 
ar mai fi putut opri. 

— Fă-i să aştepte până mâine, Zambo, l-am rugat. Vreau să 
le încredinţez o scrisoare. 

— Prea bine, stăpâne! Vă făgăduiesc că or să aştepte până 
mâine. Dar, deocamdată, ce trebuie să fac? 

Deocamdată avea foarte multe de făcut şi le-a făcut pe 
toate de minune. Mai întâi a dezlegat frânghia legată de 
trunchiul fagului şi ne-a aruncat unul din capete. Era subţire, dar 
cât se poate de solidă, şi, dacă nu ne puteam gândi s-o folosim 
ca punte, o să-i preţuim fără îndoială calităţile cu prilejul vreunei 
ascensiuni. Apoi a legat de celălalt capăt sacul cu provizii, pe 
care-l adusesem în vârful piscului, aşa că l-am putut trage spre 
noi. In felul acesta, chiar dacă n-am mai fi găsit pe podiş nimic 
altceva, aveam hrana asigurată pentru cel puţin o săptămână. 
In sfârşit, a coborât ca să aducă alte colete în care erau tot felul 


de lucruri, mai ales muniții, le-a ridicat sus, iar noi le-am tras cu 
frânghia. Se lăsase noaptea când s-a coborât pentru ultima 
oară, făgăduindu-mi din nou că o să-i oprească pe indieni până a 
doua zi dimineaţa. 

Prin urmare, cea dintâi noapte pe podiş mi-am petrecut-o 
scriind toate acestea la lumina slabă a unui opaiţ. 

Ne-am aşezat tabăra şi am cinat chiar pe marginea stâncii. 
Două sticle de „Apollinaris” , scoase din sac, ne-au îngăduit să 
ne potolim setea. Aveam neapărat nevoie să găsim apă. Dar 
fără îndoială că însuşi lord John se gândea că avusesem, pentru 
o singură zi, destule peripeții şi apoi nici unul dintre noi nu se 
simţea în stare să meargă mai departe. 

Din prudenţă, am găsit cu cale că era mai bine să nu 
aprindem focul şi să nu facem zgomot. 

Mâine, sau mai bine zis astăzi, deoarece zorile m-au găsit 
aplecat încă pe foile acestea, vom începe să cercetăm acest 
ţinut ciudat. Nu ştiu dacă voi mai putea scrie şi când. Indienii 
noştri n-au părăsit încă posturile. Credinciosul Zambo n-o să uite 
desigur că peste o clipă trebuie să ia această scrisoare. Va 
ajunge vreodată la dumneata? ... 

P.S. Cu cât mă gândesc mai mult, cu atât situaţia noastră 
mi se pare mai fără scăpare. Nu văd nici o posibilitate de 
întoarcere. Dacă ar exista pe marginea podişului un copac 
destul de înalt, l-am putea arunca peste prăpastie. Dar la 50 de 
paşi în jur nu se vede nici unul. Chiar dacă am pune umărul cu 
toţii n-am putea ajunge nici odată să târâm un trunchi care să 
ne folosească în acest scop. Bineînţeles că frânghia e prea 
scurtă ca să ne servească la coborât. Da, situaţia noastră e 
desperată, desperată! 


CAPITOLUL X 


S-AU INTAMPLAT CELE MAI MINUNATE LUCRURI 

MEREU NI SE întâmplă cele mai extraordinare lucruri. În ce 
priveşte hârtia, nu mai am decât cinci carnete vechi, iar în ce 
priveşte tocul, numai un stilou. Dar atâta timp cât o să-mi mai 
pot mişca mâna, o să continui să notez impresiile şi aventurile 
noastre. Deoarece, într-adevăr, suntem singurii dintre toţi 
muritorii cărora ne e dat să vedem ceea ce vedem şi e deo 
importanţă capitală să nu lăsăm lucrurile să se deformeze în 
amintirea noastră, fără să mai socotim că nenorocul care ne 
urmăreşte ar putea, într-o bună zi, să ne doboare. Oare Zambo 
o să ducă scrisorile până la fluviu? Oare o să pot, printr-o 
minune, să aduc eu singur însemnările acestea? Sau, până la 
urmă, vreun îndrăzneţ explorator, plecând cu vreun avion pe 
urmele noastre, o să descopere paginile acestui jurnal? In orice 
caz, am impresia că sunt sortite să supravieţuiască şi să devină 
nemuritoare. 

O viaţă nouă s-a deschis pentru noi a doua zi după ce, din 
pricina ticăloşiei lui Gomez, am rămas captivi pe podiş. 
Întâmplarea care a inaugurat-o nu era făcută să ne dea o 
impresie tocmai favorabilă asupra ținutului în care ne aflam. 
Deşteptându-mă de dimineaţă dintr-un somn scurt, ochii mi s-au 
oprit asupra unui semn curios pe picior. Pantalonul, puţin 
suflecat deasupra ciorapului, lăsa să mi se vadă pe piele un fel 
de boabă de strugure, compactă şi roşcată. M-am aplecat uimit 
şi, apucând-o între degetul mare şi arătător, am zdrobit-o 
împroşcând sânge împrejur. La strigătul meu de scârbă, cei doi 
profesori au venit alergând spre mine. 

— Foarte interesant, a făcut Summerlee, aplecat peste tibia 
mea. 

— O căpuşă uriaşă care până acum, după câte ştiu, n-a fost 
încă clasificată. 

— lată cea dintâi recompensă a strădaniilor noastre! a zis 
Challenger, cu felul lui pedant de a se exprima. Nu putem face 
altceva decât să numim această insectă Ixodes Maloni. Mica 
neplăcere a unei înţepături, tânărul meu prieten, nu poate 
precumpăni privilegiul glorios de a-ţi avea numele înscris pentru 
totdeauna în analele Zoologiei! Ce nenorocire că ai distrus acest 
specimen tocmai în momentul când era mai îmbuibat! 

— Păduche scârbos! am strigat. 


Challenger şi-a încruntat sprâncenele. Dar punând pe 
umărul meu o mână ocrotitoare, a urmat: 

— Invaţă să priveşti totul cu uitare de sine dintr-un punct 
de vedere pur ştiinţific. Pentru un om ca mine, înclinat spre 
filosofie, căpuşa asta cu trompa în chip de lanţetă şi cu stomacul 
extensibil e ca o capodoperă a naturii, cu nimic mai prejos decât 
păunul, de pildă, sau decât aurora boreală. Mă mâhneşte faptul 
că te aud calificând-o în termeni atât de puţin ştiinţifici. 
Nădăjduiesc că, dacă ne-om da oarecare osteneală, o să putem 
procura un alt exemplar. 

— Să nu te îndoieşti de asta, a zis Summerlee, în bătaie de 
joc. Chiar acum am văzut una dispărând sub gulerul cămăşii 
dumitale! 

Challenger a sărit în sus mugind ca un taur, smulgându-şi 
haina şi rupându-şi cămaşa, ca să se dezbrace mai repede. 
Summerlee şi cu mine râdeam aşa de cumplit, încât nu mai 
ajungeam să-l ajutăm. Am sfârşit totuşi prin a-i dezgoli pieptul 
monstruos (54 de țoli, măsura croitorului) şi, din jungla neagră 
care-l acoperea, am scos, înainte de a-l fi muşcat, căpuşa 
călătoare. Dar tot mărăcinişul din jurul nostru era invadat de 
aceste vietăţi scârboase şi nu aveam alt mijloc de apărare 
împotriva lor decât să ridicăm tabăra 

Dar înainte de asta trebuia să dăm instrucţiuni 
credinciosului nostru negru care, din vârful piscului stâncos 
unde apăruse, ne arunca peste prăpastie cutii cu cacao şi 
biscuiţi. l-am poruncit ca din proviziile pe care le lăsasem la 
poalele stâncii să păstreze pentru el atât cât i-ar trebui ca să 
trăiască timp de două luni. Indienii urmau să primească restul 
drept plată pentru serviciile pe care ni le făcuseră şi pentru 
transportul scrisorilor noastre până la Amazon. Câteva ore mai 
târziu i-am văzut defilând unul după altul pe câmpie: fiecare 
purta pe cap câte un pachet, întorcându-se pe cărarea pe unde 
venisem. Cât despre Zambo, s-a instalat în cortul nostru cel mic 
de la piciorul piscului şi a rămas acolo, singura noastră legătură 
cu lumea de jos. 

Hotărâţi să ne grăbim, am început prin a căuta un refugiu 
împotriva căpuşelor, într-un luminiş închis din toate părţile de 
tufe de copăcei. La mijloc erau bucăţi de stânci, netede ca nişte 
lespezi şi, foarte aproape, un izvor minunat. Instalaţi comod într- 
un loc destul de curat, ne-am început pregătirile pentru 


explorarea acestui ţinut nou. Prin frunziş răzbăteau glasuri de 
păsări, printre care unul pe care îl auzeam pentru întâia oară, un 
țipăt ciudat, era singura manifestare de viaţă. 

Mai întâi ca să ştim bine ce aveam şi ce nu aveam, am 
făcut un inventar: cu ceea ce luasem noi şi cu ceea ce ne 
aruncase Zambo cu frânghia, nu ne lipsea nimic. Principalul era 
că, în caz de primejdie, puteam să punem în bătaie patru 
carabine cu 1 300 de cartuşe, fără să mai vorbim de puşca de 
vânătoare, pentru care nu aveam, la drept vorbind, decât 150 
de gloanţe de calibru mijlociu. In ce priveşte hrana, eram 
aprovizionaţi pentru mai multe săptămâni. În sfârşit, aveam o 
cantitate suficientă de tutun şi câteva instrumente ştiinţifice, 
printre care un telescop mare şi un puternic binoclu de câmp. 
Am adunat totul în luminiş şi, ca prim mijloc de apărare, am 
tăiat cu toporaşul şi cu cuţitele arbuşti cu spini, pe care i-am 
aşezat în aşa fel, încât alcătuiau un diametru de aproximativ 15 
paşi, un scut de pază. Acolo trebuia să ne instalăm pentru câtva 
timp cartierul general şi, la adăpost de orice pericol iminent, 
cămara. Locul acela l-am botezat „Fortul Challenger” . 

Se făcuse ora prânzului şi noi nu ne pusesem încă în 
siguranţă. Dar căldura nu era prea supărătoare. De altfel, 
vegetaţia semăna destul de mult cu cea din clima temperată. 
Printre copacii care ne înconjurau cu desişul lor am recunoscut 
stejarul, fagul şi mesteacănul. Un „gingko”” uriaş îi întrecea însă 
pe toţi, întinzând deasupra fortului nostru crengile mari şi 
frunzele netede. Ne-am aşezat la umbra lui ca să-l ascultăm pe 
lord John, care-şi luase asupră-şi, cu atâta uşurinţă, comanda în 
momentul crucial, impunându-şi punctul său de vedere. 

— Atâta timp cât nu ne-a văzut sau auzit vreun om sau 
vreo fiară, a început el, suntem în siguranţă. N-o să avem de 
întâmpinat greutăţi decât începând din clipa când vor descoperi 
că suntem aici. Nimic nu ne arată însă că lucrul acesta s-ar fi 
întâmplat. Prin urmare, să ne ascundem aici pentru câtva timp, 
să cercetăm ţinutul şi să încercăm să ne facem o idee despre 
vecinii noştri, înainte de a intra în legătură de prietenie cu ei. 

— Dar trebuie să şi înaintăm, am îndrăznit eu. 

— Nici vorbă, tinere, o să înaintăm. Dar cu băgare de 
seamă. Nu trebuie să operăm nici odată la o distanţă de la care 


7 Copac din familia coniferelor. (n.t.) 


să nu ne putem retrage la baza noastră. Mai ales nu trebuie, 
dacă nu ne e viaţa în joc, să tragem cu puşca. 

— Totuşi, chiar dumneata ai tras ieri, i-a obiectat 
Summerlee. 

— Nu m-am putut stăpâni. De altfel, vântul bătea cu putere 
şi în direcţie contrară. Nu cred că zgomotul a putut să pătrundă 
prea departe pe podiş. Dar, deoarece a venit vorba despre 
podiş: cum să-l botezăm? Pentru că cred că-i de datoria noastră 
să-i dăm un nume. 

S-au făcut câteva propuneri, mai mult sau mai puţin 
fericite. Propunerea lui Challenger a avut cel mai mare succes. 

— În privinţa numelui - a zis el - nu văd decât unul care i s- 
ar potrivi şi anume pe acela al omului care l-a descoperit. 

Ţara asta nu poate fi decât ţara lui Maple White. 

t-o, aşa am însemnat-o pe hartă, aceasta 
fiind acum sarcina mea specială, aşa o vor numi, cred, atlasele 
viitorului. 


Acest ţinut al lui Maple White trebuia să-l străbatem cât mai 
curând, în chip paşnic. Ştiam, deoarece văzusem cu ochii noştri, 
că era plin de animale necunoscute, iar albumul artistului 
american ne pregătise că vom întâlni monştri şi mai de temut. 
Eram în drept să credem că ţinutul era locuit şi de oameni, care 
nu păreau tocmai dispuşi să ne facă o primire bună, după cum 
ne-o dovedise scheletul tras în teapa de bambus: pentru că el 
nu s-ar, fi găsit acolo, dacă omul n-ar fi fost aruncat din 
înălţimea stâncii. 

Captivi, fără nădejdea de a mai scăpa vreodată dintr-un 
ţinut ca acesta, expuşi tuturor primejdiilor, aveam o mie de 
motive să aprobăm măsurile de prudenţă pe care experienţa i le 
dicta lui lord John. Dar cum să ne oprim la uşa misterului când 
ardeam de nerăbdare să-l pătrundem şi să ne împărtăşim 
sufletele cu el? 

După ce am baricadat cu arbuşti intrarea „zarebei*” noastre 
ne-am lăsat tabăra şi proviziile la adăpostul acestui gard viu, 
apoi am luat-o cu băgare de seamă de-a lungul pârâului, al cărui 
izvor era în stăpânirea noastră şi care ne putea servi şi de 
călăuză la întoarcere. 

N-a trecut mult timp şi am descoperit semne care indicau 
că eram înconjurați de surprize. După ce am străbătut o pădure 
deasă în lungime de câteva sute de iarzi, în care creşteau 
copaci cu totul necunoscuţi pentru mine, dar pe care 
Summerlee, botanistul nostru, i-a recunoscut a fi specii de 
conifere şi cicadee, dispărute de multă vreme în lumea din care 
veneam, am pătruns într-o regiune unde pârâul nostru, lărgit 
dintr-o dată, alcătuia o baltă întinsă. Trestii înalte, de o specie 
deosebită, aparţinând pe cât se pare familiei equisetaceelor, sau 
„coadă de cal” , se încâlceau în tufe dese cu ferigi arborescente 
şi toate laolaltă unduiau în bătaia vântului. 

Deodată lord John, care mergea în capul coloanei, s-a oprit, 
ridicând mâna: 

— Priviţi! a zis el. Dumnezeule! lată, desigur, urme de-ale 
unor strămoşi ai păsărilor... 

Şi am văzut în faţa noastră pe pământul moale, urma unei 
labe uriaşe cu trei degete. O vietate străbătuse balta şi intrase 


3 Zareba e numele cu care se desemnează, în Sudan, orice loc închis cu 
crengi spinoase, întocmit împotriva atacurilor fiarelor sau ale oamenilor. 
(n.t.). 


în pădure. Ne-am oprit să cercetăm urma aceasta monstruoasă. 
Dacă într-adevăr era a unei păsări - şi ce altă vietate ar fi putut 
lăsa o asemenea urmă? - laba aceea era cu mult mai mare 
decât a unui struţ, încât, privită sub acest raport, pasărea însăşi 
trebuia să fi fost uriaşă. Lord John s-a uitat în jurul lui, apoi şi-a 
vârât două cartuşe în carabină. 

— Declar, pe cinstea mea de vânător, a zis el, că aceste 
urme sunt proaspete de tot. Nu-s nici zece minute de când 
monstrul a trecut pe-aici. Uitaţi-vă! În urma asta, care-i mai 
adâncă decât celelalte, apa ţâşneşte încă. Dar, pe Jupiter! lată şi 
urmele unui pui! 

Într-adevăr, urme mai mici, dar de aceeaşi formă, mergeau 
paralel cu cele mari. 

— Şi despre asta ce spui? a strigat atunci profesorul 
Summerlee, cu un aer triumfător, arătându-ne printre urmele cu 
trei degete şi una cu cinci degete, asemeni unei fantastice mâini 
omeneşti. 

— Am mai văzut una la fel în argila lui Wealden! l-a replicat 
Challenger, extaziat. E urma unui animal ce merge în picioare 
pe labele de dinapoi, care nu au decât trei degete şi pune pe 
pământ, din timp în timp, una din labele de dinainte, care au 
câte cinci degete. Şi animalul acesta nu-i o pasăre, scumpul 
meu Roxton, nu-i o pasăre! 

— Dar atunci, ce-i? 

— O reptilă, un dinosaur! Numai un dinosaur poate lăsa o 
asemenea urmă. L-a intrigat destul pe Wealden, pe doctorul 
acela cumsecade din Sussex, acum nouăzeci de ani! Dar cine s- 
ar fi putut aştepta să vadă un spectacol ca acesta! 

Cuvintele lui s-au stins într-o şoaptă, iar noi ceilalţi am 
rămas muţi de uimire. Luându-ne după urme, am părăsit 
mlaştina şi am străbătut o perdea de mărăcini şi de copaci. 
Acolo se deschidea un luminiş şi în locul acela deschis am văzut 
cinci dintre cele mai extraordinare lighioane pe care mi-aş fi 
închipuit că o să le întâlnesc vreodată! Ascunşi după tufişuri, le- 
am putut observa în voie. 

Erau cinci, după cum am spus: doi adulţi şi trei pui, toţi de 
dimensiuni colosale. Puii erau cam de mărimea unui elefant, în 
timp ce adulţii întreceau cu mult toate vietăţile pe care le 
cunoşteam. Aveau pielea de culoarea ardeziei, acoperită cu solzi 
că de şopârlă, care străluceau la soare. Aşezaţi toţi cinci, se 


sprijineau în cozile lor puternice şi pe labele imense de dinapoi, 
cu câte trei degete, în timp ce cu labele de dinainte, mai mici şi 
cu câte cinci degete, trăgeau spre ei crengile şi mâncau frunze. 
Inchipuiţi-vă, ca să vă faceţi o idee meii exactă, nişte canguri 
monstruoşi, înalţi de 20 de picioare şi cu pielea ca a crocodililor 
negri. 

Nu ştiu cât timp am stat aşa, contemplând această scenă 
nemaipomenită. Un vânt puternic bătea spre noi, tufişurile ne 
ascundeau cu totul, aşa că nu riscam să fim descoperiţi. Uneori 
puii se hârjoneau în jurul părinţilor, târându-i în joaca lor şi 
atunci pământul răbufnea înăbuşit. Puterea celor mari părea 
formidabilă. Unul din ei, întâmpinând oarecare greutate ca să 
ajungă la un buchet de frunze, a apucat copacul cu labele de 
dinainte şi, cât era el de mare, l-a smuls cu totul din pământ ca 
pe o tufă oarecare - ceea ce îmi păru o demonstraţie a forţei lui 
musculare, dar nu şi a inteligenţei lui, deoarece copacul i-a 
căzut în cap. Lucrul acesta l-a făcut să scoată strigăte ascuţite, 
de unde am tras concluzia că există o limită a ceea ce e în stare 
să îndure. Fără îndoială, s-a gândit că locul era de vină şi a 
plecat prin pădure săltând, urmat de femela şi de puii lui. Pieile 
lor au mai aruncat o clipă reflexe de ardezie printre copaci, 
capetele lor s-au mai legănat foarte sus, pe deasupra 
mărăcinişului, apoi nu i-am mai văzut. 

M-am uitat la tovarăşii mei. Lord John, în picioare, îşi ţinea 
degetul pe cocoşul puştii şi tot sufletul lui de vânător îi ardea în 
priviri. Ce n-ar fi dat ca unul din capetele acestor monştri să 
poată lua loc între cele două grinzi care se încrucişau deasupra 
căminului din locuinţa lui, aşa de plăcută, de la Albany! Dar şi-a 
adus aminte că succesul întregii noastre expediţii atârna doar 
de atât: să nu fim descoperiţi de vieţuitoarele acestui pământ 
necunoscut. Cei doi profesori, extaziaţi şi muţi, nu fuseseră în 
stare, în emoția lor, decât să se ia de mână inconştient, 
rămânând acolo ca doi copii în faţa unei minuni. Un surâs 
îngeresc înflorea pe obrazul lui Challenger, în timp ce pe faţa 
batjocoritoare a lui Summerlee mirarea se amesteca cu 
respectul. 


— Nune dimittis”! a exclamat el, în sfârşit. Ce se va spune 
în Anglia? 

— Ce se va spune în Anglia, iubitul meu Summerlee? O să-ţi 
spun eu, cu precizie şi fără să greşesc: se va spune că eşti un 
mincinos patentat, un şarlatan ştiinţific, exact aşa cum aţi spus 
despre mine dumneata şi toţi ceilalţi! 

— Dar dacă o să prezentăm fotografii? 

— Trucate, Summerlee! Trucate grosolan! 

— Dar dacă o să arătăm specimene de asemenea animale? 

— Da, asta. Se poate! Malone şi toată gaşca lui spurcată 
din Fleet Street o să aibă mult de furcă cu elogiile pe care va 
trebui să ni le aducă! 28 august, ziua în care am văzut cinci 
iguanodoni vii într-o poiană din ţara lui Maple White: notează-ţi- 
o asta în carnet, tânărul meu prieten şi trimite-o fiţuicii 
dumitale. 

— După aceea, a adăugat lord John, pregăteşte-te să 
primeşti în spate cizma directorială! Lucrurile, vezi dumneata, 
băiete, iau un aspect cu totul diferit când le priveşti de departe, 
de sub cerul Londrei. Cunosc mulţi oameni care nu-şi povestesc 
aventurile, deoarece ştiu că n-ar fi crezuţi. Cine-i poate acuza! 
Nouă înşine, peste vreo lună sau două, toate astea or să ne facă 
impresia unui vis. Ce spuneai că sunt dihăniile astea? 

— Iguanodoni, i-a răspuns Summerlee. O să găseşti 
pretutindeni urmele paşilor lor în nisipurile din Hastings, din 
Kent şi din Sussex. Trăiau în sudul Angliei într-o epocă în care 
vegetaţia umedă era destul de bogată ca să le asigure viaţa. 
Când s-au schimbat condiţiile, au murit. Aici, unde condiţiile par 
a nu se fi schimbat, trăiesc încă. 

— Dacă mai ieşim vreodată vii din această ţară, a declarat 
lord John, nu mă las fără să duc cu mine un cap de iguanodon. 
Dumnezeule! Numai la vederea lui oamenii din Somalia şi din 
Uganda s-ar înverzi! Nu ştiu ce gândiţi voi, ceilalţi, dar eu am 
impresia că umblu tot timpul pe o pojghiţă de gheaţă care 
trebuie să se spargă! 

Aveam şi eu acelaşi sentiment de îngrijorare faţă de 
primejdiile necunoscute care ne înconjurau. Sub copaci, 
întunericul avea ceva ameninţător: când ridicam ochii, frunzişul 


? Nune dimittis servum tuum, Domine (Acum slobozeşte, Doamne, pe 
robul tău!). Cuvinte care arată că poţi să mori, după ce ai văzut realizându-se 
ce mai scumpă din nădejdile tale. (n.t.) 


umbrit îmi umplea inima de o frică nelămurită. Fără îndoială că 
lighioanele monstruoase pe care le văzusem erau nişte biete 
vietăţi greoaie şi inofensive, care nu doreau răul nimănui. Dar 
ce alte supraviețuitoare ale epocilor imemoriale, ce dihănii 
crunte, hidoase şi sprintene se pregăteau, ascunse după aceste 
stânci sau aceste tufişuri, să se repeadă asupra noastră? Nu 
ştiam mare lucru din viaţa preistorică; citisem o singură carte în 
care era vorba despre nişte monştri care ar fi putut face cu leii 
şi cu tigrii exact ceea ce pisica face cu şoarecele. Ce s-ar 
întâmpla dacă ne-am lovi de ele în pădurile din ţara lui Maple 
White? 

În aceeaşi dimineaţă, care era prima din cele pe care 
aveam să le petrecem pe acest pământ, am avut o nouă 
aventură, la care nici odată n-o să mă pot gândi fără dezgust. 
Dacă luminişul iguanodonilor, după vorba lui lord John, o să 
rămână în mintea noastră ca un vis, lacul pterodactililor o să 
rămână ca un coşmar. 

Dar s-o iau de la început. 

Traversam pădurea pe îndelete, mai întâi pentru că lord 
John nu ne lăsa să înaintăm decât atât cât cerceta el drumul mai 
înainte, apoi pentru că la fiecare pas, sau aproape, unul sau 
altul din cei doi profesori cădeau în extaz în faţa vreunui tip 
necunoscut de floare sau de gâză. Nu mersesem mai mult de 
trei mile, ţinând mereu malul drept al pârâului, când am dat 
peste un teren desfrunzit. Dincolo de tufişurile care ne 
înconjurau am observat un loc pe unde bolovanii de stâncă, 
până atunci împrăştiaţi pe podiş, alcătuiau o masă compactă. In 
timp ce păşeam prin mărăcinişul care se înălța până la brâu, ne- 
a ajuns la urechi un zgomot ciudat, un murmur înăbuşit şi 
neîntrerupt, piuit şi şuierat în acelaşi timp, care părea că vine 
chiar din locul spre care ne îndreptam. Lord John ne-a oprit cu o 
mişcare, s-a aplecat şi a pornit în cercetare. Când a ajuns la linia 
de bolovani, l-am văzut privind pe deasupra ei cu băgare de 
seamă şi făcând un gest de mirare. Apoi a rămas acolo cu ochii 
mari deschişi, atât de uimit, încât ai fi zis că uitase de noi. In 
sfârşit, ne-a făcut din nou cu mâna, chemându-ne, dar în acelaşi 
timp recomandându-ne prudenţă. Toată atitudinea lui, deşi ne 
anunţa o surpriză, ne prevenea totuşi de o primejdie. 

Am ajuns la el, târându-ne şi ne-am uitat la rândul nostru 
pe deasupra stâncilor. Ceea ce se desfăşura în faţa noastră era 


o groapă, poate unul din fostele cratere de pe podiş. Avea forma 
unei cupe. In fund, la câteva sute de paşi, zăceau nişte bălți 
încremenite, tivite cu spumă albăstrie şi cu trestie. Locul acela, 
destul de sinistru prin însăşi înfăţişarea lui, împrumuta, datorită 
vietăţilor care trăiau în el, aspectul unuia din cele şapte cercuri 
ale infernului lui Dante: servea fără îndoială drept loc de 
întâlnire a pterodactililor. Erau acolo sute. La marginea apei puii 
se bălăceau în timp ce mamele lor hidoase cloceau nişte ouă 
despre care ai fi zis că erau făcute din piele galbenă. Şi din 
viermătul acela de reptile nu se desprindea numai o larmă 
înspăimântătoare care umplea văzduhul, dar şi o duhoare, un 
miros cumplit de mucegai care ne ameţea. In vremea asta 
masculii, masculii îngrozitori, uriaşi, cenușii, descărnaţi, mai 
curând tipuri mumifiate decât animale vii, prezidau, fiecare din 
ei cocoţat pe câte un bolovan, fără să facă altă mişcare decât 
să-şi rotească ochii roşii sau să-şi întredeschidă uneori, la 
trecerea vreunei libelule, ciocul ca o capcană de prins şoareci. 
Antebraţele desfăşurate lăsau să le atârne în jur imensele aripi 
membranoase. Păreau nenumărate babe uriaşe, aşezate şi 
drapate în broboade sinistre, ca nişte pânze de păianjen care n- 
ar lăsa să treacă decât capetele lor fioroase. Mici şi mari, erau 
acolo, umplând groapa din faţa noastră, cam o mie. 

poi PRE E A ca tai ceri 

Cei doi profesori, în beţia în care-i cufundase cercetarea 
vieţii preistorice, ar fi vrut să nu se mai urnească de acolo toată 
ziua. Îşi arătau cu degetul resturile de peşti şi de păsări moarte 
presărate pe stânci, care dovedeau felul de hrană al acestor 
dihănii şi i-am auzit felicitându-se reciproc de lămurirea 
misterului pe care-l stârnise descoperirea unor schelete de 
pterodactili, în număr impresionant, în unele terenuri foarte 
aparte, ca de pildă în gresia verde de Cambridge - mister care 
se explica acum prin constatarea că aceşti dragoni zburători 
trăiau în colonii, ca pinguinii. 

Dar s-a întâmplat că Challenger, căutând să facă dovada 
unui fapt contestat de Summerlee, şi-a scos capul deasupra 
stâncilor. Lucrul acesta a fost cât pe ce să ne atragă moartea. 
Masculul cel mai apropiat a şuierat ascuţit. Aripile lui care, 
desfăşurate, aveau cu siguranţă 20 de picioare, au plesnit ca un 
bici, apoi şi-a luat zborul. Imediat femelele şi puii s-au adunat 
lângă apă, în timp ce ceilalţi, care stăteau de pază, îşi luau 
zborul unul câte unul. Şi când aceste lighioane s-au repezit în 
înaltul cerului toate deodată ca nişte rândunele, cu zvâcnituri 
iuți, a fost desigur o privelişte ameţitoare, dar o privelişte la 
care am înţeles că nu trebuia să luăm parte. Au descris întâi un 
cerc larg, parcă să descopere întinderea zonei primejdioase, 
apoi zborul s-a coborât şi cercul s-a strâns: au început să se 
învârte în jurul nostru, iar şuierul aerului sub loviturile aripilor 
mari şi cenuşii m-a făcut să mă gândesc, fără să vreau, la 
aerodromul din Hendon într-o zi de concurs. 

— Să fugim spre pădure, repede, fără să ne despărţim! a 
strigat lordul John, apucând puşca de ţeavă ca să se servească 
de ea ca de o măciucă. Lighioanele astea blestemate ne-au pus 
gând rău. 

Dar în clipa când începusem să batem în retragere, cercul 
s-a strâns deasupra noastră şi aripile ne-au atins obrazul. Am 
învârtit carabinele, fără să putem lovi nimic solid sau măcar 
vulnerabil. Deodată, din cercul cenuşiu şi vâjâitor a ţâşnit un 
cioc lung, care ne-a dat o lovitură. Apoi altul şi altul. Scoţând un 
țipăt, Summerlee şi-a pus mâna la obraz, de unde îi curgea 
sânge. M-am simţit lovit în ceafă şi m-am împleticit sub lovitură. 
Challenger a căzut. M-am aplecat să-l ridic, dar lovit din nou pe 
la spate, am căzut peste el. In aceeaşi clipă am auzit puşca lui 
lord John pocnind şi, ridicând ochii, am văzut una din bestii 


zbătându-se la pământ cu aripa sfărâmată, cu ciocul căscat, 
suflând greu, scuipând bale şi rotindu-şi ochii injectaţi de sânge, 

porumbei sălbatici,  continuându-şi 
în cerc şi, fără îndoială, observându-ne 
retragerea. Când, în sfârşit, am ajuns în 
pădurii, ei părăsiseră urmărirea şi nu i-am mai văzut. 


— Aventură cât se poate de interesantă şi întru totul 
convingătoare! a zis Challenger care, oprindu-se cu noi pe malul 
râului, îşi spăla genunchiul umflat. lată-ne cât se poate de 

lord John. Şi nu mi-aş putea închipui o moarte mai scârboasă 
decât să mori din pricina unor asemenea spurcăciuni! Imi pare 
rău că am tras cu carabina, dar nu puteam face altfel. 


— Dacă n-ai fi făcut-o, n-am mai fi aici, am spus cu 
convingere. 

— De altfel, a adăugat el, lucrul nu poate să aibă urmări 
grave. Trebuie să existe prin aceste păduri şi prăbuşiri de copaci 
care să facă zgomot ca împuşcăturile. Şi acum, dacă vreţi să mă 
credeţi, ne-ajung atâtea emoţii pentru ziua de azi. Să ne 
întoarcem în tabără şi să luăm din farmacia noastră puţin acid 
fenic. Cine poate să ştie ce otravă pot avea în maxilarele lor 
dihăniile astea scârboase! 

Fără îndoială că nici odată vreun alt om n-a avut parte de 
asemenea zi, de la începutul lumii şi până azi. O nouă surpriză 
ne aştepta. Când, după ce am urmat cursul pârâului, am ajuns 
la luminiş, aspectul gardului viu care ne înconjura tabăra ne-a 
făcut să credem că, de data aceasta, aventura noastră se 
sfârşise. Din păcate, mai aveam de furcă înainte de a ne 
obişnui. Poarta „Fortului Challenger” era neatinsă, împrejmuirea 
nu avea nici o spărtură. Şi cu toate acestea, un vizitator 
misterios şi puternic pătrunsese înăuntru în lipsa noastră. Nu se 
vedea nici o urmă, doar o creangă ruptă de gingko ne dovedea 
felul în care străinul venise şi plecase. lar starea proviziilor 
noastre, împrăştiate în toate părţile, ne dovedea puterea lui 
nimicitoare. O cutie de conserve era ruptă în bucăţi ca şi cum ar 
fi vrut să-i scoată conţinutul. O ladă cu cartuşe fusese făcută 
praf, iar alături am găsit o cămaşă de cartuş zdrobită. 
Sentimentul de groază a pus iarăşi stăpânire pe noi şi am 
început să cercetăm cu priviri înspăimântate adâncurile 
întunecate din jurul nostru, de unde ne pândea, poate, cine ştie 
ce duşman puternic... Şi ce bucurie a fost pe noi când, strigaţi 
de glasul lui Zambo şi alergând spre el, l-am zărit, râzând la noi, 
la piciorul piscului de stâncă. 

— Totul e în ordine, stăpâne Challenger, totul e în ordine! 
striga el. Eu rămân aici. Nu vă temeţi de nimic. Mă găsiţi de câte 
cri o să aveţi nevoie de mine! 

Faţa lui blândă şi priveliştea nesfârşită care se desfăşura 
sub ochii noştri ne-au dus cu gândul îndărăt la confluentul 
Amazonului, ne-au adus aminte că trăiam în secolul al XX-lea şi 
că fusesem aduşi de puterea unui vrăjitor pe o planetă primitivă 
şi sălbatică. Era atât de greu de conceput că dincolo de 
marginea violetă a orizontului se afla fluviul cel mare, 
vapoarele, oamenii care-şi căutau de treburile mărunte ale 


vieţii, în timp ce nouă, rătăciţi printre vietăţile unei lumi 
preistorice, nu ne mai rămăsese decât dorinţa de a ne apropia 
din nou de toate acestea! 

Din această zi atât de plină, mi s-a întipărit în minte o 
ultimă amintire şi cu ea vreau să-mi închei însemnările. Cei doi 
profesori, ale căror răni bănuiesc că le agravaseră îndârjirea şi 
aşa destul de pronunţată, s-au luat la ceartă ca să-şi 
dovedească dacă agresorii aparţineau familiei pterodactililor sau 
a dimorphodonilor şi au ajuns să-şi arunce cuvinte tari. M-am 
îndreptat puţin şi, aşezat pe un trunchi de copac, fumam liniştit 
când lord John s-a apropiat încet de mine. 

— Spune-mi, Malone, m-a întrebat, îţi mai aminteşti cum 
era locul unde am văzut lighioanele acelea? 

— Foarte bine, i-am răspuns. 

— Un fel de crater, nu-i aşa? 

— Întocmai. 

— Şi solul? Ai observat solul? 

— Stâncos. 

— Dar împrejurul apei, pe lângă trestii? 

— Părea albăstrui. Ca argila. 

— Exact. Un crater de vulcan de argilă albastră... 

— Ei, şi? Am întrebat. 

— Nu, nimic, nimic... mi-a răspuns şi s-a îndreptat, tot aşa 
precum venise, spre cei doi savanţi, care discutau înainte. 
Glasul ascuţit al lui Summerlee alterna cu vocea adâncă şi 
răsunătoare a lui Challenger. Observaţia lordului John mi-ar fi 
pierit din minte, dacă nu l-aş fi auzit, în aceeaşi seară, 
spunându-şi cu glas scăzut: „argilă albăstruie... argilă în craterul 
unui vulcan!” Acestea au fost cele din urmă cuvinte pe care le- 
am mai auzit înainte de a mă cufunda într-un somn adânc. 


CAPITOLUL XI 
DE DATA ASTA, EU AM FOST EROUL! ... 

LORDUL JOHN ROXTON avea dreptate să se teamă că 
muşcătura lighioanelor acelora oribile ar fi putut să conţină o 
otravă specială, pentru că a doua zi după prima noastră 
aventură pe podiş pe Summerlee şi pe mine ne scuturau 
frigurile, iar Challenger avea genunchiul atât de umflat, încât 
mergea şchiop. Aşa că ne-am petrecut toată ziua în tabără, 
ajutându-l, fiecare după puterile lui, pe lord John să ridice şi să 
întărească gardul de mărăcini, singura pavăză care ne apăra de 
primejdiile dinafară. Îmi amintesc că, fără să vreau, nu mă 
puteam scutura de impresia că eram observați îndeaproape, 
însă n-aş fi putut să precizez nici de către cine şi nici din care 
parte. 

Ideea aceasta îmi intrase până între-atât în minte, încât i- 
am împărtăşit-o şi lui Challenger, dar el şi-a explicat-o prin 
surescitaţia cerebrală datorită febrei. In fiecare clipă mă uitam 
cu nelinişte în jurul meu, încredinţat că trebuia să văd ceva. Insă 
nu vedeam decât desişul negru al gardului viu din jur sau umbra 
maiestuoasă aruncată de copacii impunători care-şi împleteau 
crengile deasupra capetelor noastre. Şi totuşi, impresia unei 
prezenţe nevăzute, duşmănoase şi viclene mă stăpânea din ce 
în ce mai mult. Amintindu-mi de credinţa indienilor în Curupuri - 
spiriduşul temut care stă la pândă în păduri - îmi închipuiam că 
prezenţa lui răzbunătoare îi urmărea pe toţi cei care-i încălcau 
lăcaşul îndepărtat şi inviolabil. 

În noaptea aceea (a treia a expediției noastre în ţara lui 
Maple White) s-a produs un fapt care ne-a lăsat o impresie 
înspăimântătoare şi ne-a făcut să-i fim recunoscători lui lord 
John pentru zelul pe care l-a depus ca să ne facă un adăpost de 
necucerit. 


Dormeam cu toţii în jurul focului care abia mai pâlpâia, 
când am fost treziţi (sau mai bine zis am sărit ca arşi din somn) 
de nişte strigăte care păreau că vin de la 100 de iarzi şi care 
erau mult mai ascuţite şi mai înfricoşătoare decât toate 
strigătele pe care le auzisem vreodată: îţi spărgeau urechile ca 

de primejdie cumplită care ne zdruncinau nervii. M-a trecut o 
sudoare rece şi inima a început să mi se zbată în piept. Toate 
blestemele unui suflet încătuşat, toate imprecaţiile pe care le-ar 
fi putut arunca cerului, toate nenorocirile ce le-ar fi putut aduna 
păreau strânse laolaltă şi îngrămădite în ţipătul acela de groază, 
la care se adăuga, completându-l grotesc cu intermitențe, un 
altul: un fel de hohot grav şi sonor, de bubuit, de gâlgâit, de 
chicot ieşit din gâtlej. Acest duet înspăimântător a ţinut cam trei 
sau patru minute şi tot frunzişul foşnea de bătaia din aripi a 
păsărilor gonite. Apoi s-a oprit, tot atât de neaşteptat cum 
începuse. Am rămas mult timp într-o. Tăcere îngrozită. Apoi lord 
John a aruncat în foc un braţ de vreascuri şi vâlvătaia roşie a 


luminat feţele crispate ale tovarăşilor mei, pâlpâind spre 
crengile uriaşe de deasupra capetelor noastre. 

— Ce-a fost asta? am întrebat în şoaptă. 

— O să ştim mâine dimineaţă, mi-a răspuns lord John. Era 
aproape de tot, în dreptul luminişului. 

— Am avut prilejul, a început Challenger, cu o neobişnuită 
seriozitate, să asistăm la o tragedie preistorică, una din acelea 
care se petreceau, probabil, prin trestiile lagunelor jurasice, pe 
vremea când monştrii se luptau în mâl şi când cel mare ucidea 
pe cel mic. Fără îndoială că a fost o mare fericire pentru om 
faptul că a apărut mai târziu în ordinea creaţiei. În primele epoci 
ale vieţii existau forţe dinafară pe care nu le-ar fi putut înfrânge 
în chip eficace curajul şi nici maşinismul. Ce-ar fi putut face 
bietul om cu praştia şi cu săgeata lui, împotriva acestor forţe 
dezlănţuite în noapte? Monstrul s-ar fi simţit destul de bine chiar 
în faţa acestei carabine moderne! 

— Totuşi cred că l-aş lua la ochi, a zis lord John, mângâindu- 
şi puşca automată. Dar şi bestia ar fi avut prilejul să-şi apere 
pielea. 

Summerlee a ridicat o mână: 

— Sst! a făcut. Sunt sigur că aud ceva. 

În liniştea care s-a lăsat, am desluşit un zgomot regulat şi 
înăbuşit, care trăda apropierea unui animal cu pasul măsurat, 
ritmic şi greoi, dar atenuat parcă de nişte perniţe. A făcut 
înconjurul taberei, apoi s-a oprit lângă intrare. Răsufla greu, cu 
zgomot. Nu ne despărţea decât un desiş subţire de fiinţa aceea 
îngrozitoare pe care ne-o trimitea noaptea. Am pus cu toţii 
mâna pe puşcă, iar lord John a tăiat o deschizătură în gardul viu. 

— Dumnezeule! a şovăit. Cred că-l văd! 

M-am aplecat şi m-am uitat peste umărul lui prin spărtura 
gardului. Da. Şi eu îl vedeam. 

În umbra copacilor se zărea o formă întunecată, 
nedesluşită, abia schiţată, o formă ghemuită şi amenințătoare, 
care nu depăşea înălţimea unui cal, dar care lăsa să se 
bănuiască un volum şi o forţă considerabilă. Şuierul răsuflării 
ritmice şi puternice ca bubuitul unui motor dovedea un 
organism monstruos. Forma s-a mişcat şi doi ochi cumpliţi au 
aruncat sclipiri verzi. S-a auzit un foşnet neplăcut, ca şi cum 
monstrul ar fi înaintat, târându-se. 


— Cred că se pregăteşte să sară! am strigat încărcându-mi 
puşca. 

— Nu trage! Nu trage! i-a şoptit lord John. Bubuitul unei 
puşti în noaptea asta liniştită s-ar auzi la câteva mile depărtare. 
Nu trage decât în ultimul moment! 

— Dacă trece gardul, suntem pierduţi! a zis Summerlee şi 
vorbele i s-au prelungit într-un râs nervos. _ 

— Nu, nu trebuie să-l treacă, a hotărât lord John. Insă 
păstraţi-vă armele ca pe un ultim mijloc de scăpare. Am o idee 
bună, o să vedeţi. 

Actul de curaj pe care l-am văzut a fost unul din cele mai 
splendide pe care le-ar fi putut face un om. S-a aplecat 
deasupra focului, a apucat o creangă aprinsă şi s-a strecurat 
afară prin deschizătura pe care o tăiase în gardul viu lângă 
intrare. Lighioana înainta mormăind fioros. Fără să stea pe 
gânduri, lord John a alergat spre ea cu paşi grăbiţi şi i-a 
aruncat lemnul 

sânge. S-a auzit apoi păduricea trosnind: înspăimântătorul 
nostru oaspete fugise. 

— M-am gândit eu că n-o să reziste focului! zicea lord John, 
întorcându-se râzând şi aruncând creanga peste vreascuri. 

— Nu trebuia să iei asupra dumitale un asemenea risc! am 
strigat cu toţii. 

— N-aveam altceva de făcut. Dacă ar fi năvălit în mijlocul 
nostru şi am fi tras în el, am fi putut să ne împuşcăm unii pe 
alţii. lar dacă l-am fi rănit trăgând prin gard, nici vorbă că s-ar fi 
aruncat asupra noastră. lată-ne scăpaţi pentru moment în chip 
strălucit! Dar ce fel de dihanie o fi fost? 

Savanţii noştri s-au uitat unul la altul cu oarecare şovăială. 

— Întrucât mă priveşte, sunt incapabil să clasific animalul 
cu certitudine, a declarat Summerlee, aprinzându-şi pipa de la 
foc. 

— Făcând aceasta, dovediţi o lăudabilă rezervă ştiinţifică, a 
făcut Challenger, pe un ton de profundă condescendenţă. Nici 
eu nu pot să afirm mai mult decât că, după toate probabilitățile, 
ne-am aflat în prezenţa unui animal din ordinul dinozaurilor 
carnivori. Ştiţi doar că aveam oarecare bănuieli despre existenţa 
lor pe podiş. 

— Trebuie să ţinem seamă, a observat Summerlee, că 
unele specii de animale din vremurile preistorice n-au ajuns 
până la noi. Prin urmare să ne ferim a crede că am putea să le 
identificăm pe toate câte le vom întâlni. 

— Exact. O clasificare sumară e tot ce putem face. Ziua de 
mâine o să ne aducă, poate, elemente noi în ce priveşte 
identificarea. În aşteptare, am putea să ne culcăm. 

— Dar nu fără o santinelă, a zis lord John, cu hotărâre. Nu 
ne putem culca pe amândouă urechile, într-o ţară ca asta. De 
aci încolo, fiecare din noi o să facă, pe rând, două ore de gardă. 

— În cazul ăsta, a zis Summerlee, o să-mi termin pipa 
începând prima gardă. 

Şi de atunci înainte, nu ne-a lipsit nici odată un paznic. 

A doua zi am descoperit destul de repede pricina 
zgomotului cumplit care ne trezise din somn noaptea trecută. 
Luminişul iguanodonilor fusese scena unei tragedii înfiorătoare. 
Judecind după bălțile de sânge şi după fâşiile de carne risipite 
prin iarbă, ne-am închipuit la început că avusese loc un întreg 
masacru, dar cercetând mai cu atenţie am descoperit că atacul 


nu se produsese decât împotriva, unui singur monstru, care 
fusese sfâşiat de altul, poate nu mai mare decât el, dar în orice 
caz mai fioros. 

Cei doi profesori, grozav de absorbiți, examinau una după 
alta, comentându-le, resturile care purtau urmele unor dinţi 
sălbatici şi ale unor gheare uriaşe. 

— Trebuie să fim cu multă băgare de seamă în judecata 
noastră, zicea Challenger, care avea pe genunchi o halcă de 
carne. Asta ar părea isprava unuia din tigrii aceia care aveau 
dinţii ca un tăiş de sabie şi ale căror schelete se mai găsesc încă 
în unele roci din cavernele noastre. Dar lighioana pe care am 
văzut-o era, fără doar şi poate, mai mare şi avea caractere mai 
apropiate de ale reptilelor. Eu, personal, aş fi de părere că e 
vorba de un alosaur. 

— Sau un megalosaur, a adăugat Summerlee. 

— Dacă vrei. În orice caz, e vorba de unul sau de altul din 
aceşti doi uriaşi carnivori dinosaurieni, a căror familie a furnizat 
cele mai fioroase tipuri de viaţă animală care au dezonorat 
vreodată pământul şi au onorat muzeele. 

Această glumă i-a părut atât de spirituală, încât a început 
să râdă în hohote. Cu toate că nu avea decât un foarte redus 
simţ al umorului, orice glumă, cât de grosolană, când ieşea din 
gura lui îl făcea să se amuze copios. 

— Cu cât vom face mai puţin zgomot cu atât va fi mai bine, 
i-a întrerupt lord John, cu o voce seacă. Nu ştim ce primejdii ne 
înconjoară. Dacă oaspetelui de astă noapte i-ar veni gust să ne 
consume la micul dejun, n-o să mai râdem defel... Dar ce 
înseamnă pata aceea de pe pielea iguanodonului? 

Pielea cu solzi în culoarea ardeziei avea într-un loc, 
deasupra umărului, un ciudat semn rotund şi negru, făcut de o 
substanţă care semăna cu bitumul. Nici unul dintre noi n-am 
fost în măsură să găsim vreo explicaţie. Doar Summerlee a 
afirmat că ar fi văzut cu două zile înainte ceva asemănător pe 
pielea unui iguanodon din cei mici. Challenger nu spunea nimic, 
dar îşi dădea nişte aere şi se umfla în pene, ca şi cum n-ar fi fost 
nevoie decât să deschidă gura pentru ca problema să fie 
lămurită. În sfârşit, lord John l-a întrebat de-a dreptul. 

— Dacă Alteța Voastră îmi îngăduie să deschid gura, voi fi 
fericit să-mi expun părerea, i-a răspuns Challenger, cu ironie 
forţată. Nu-s obişnuit să fiu tratat în felul acesta în care Alteța 


Voastră pare că obişnuieşte s-o facă... Nu ştiam că e nevoie să 
vă cer îngăduinţa înainte de a zâmbi de o glumă nevinovată... 

Şi prea sensibilul nostru prieten nu s-a liniştit decât după ce 
i s-au cerut scuze. Atunci, în sfârşit, cu amorul propriu 
satisfăcut, aşezându-se, dar la oarecare distanţă, pe un trunchi 
de copac şi vorbindu-ne, după obiceiul lui, ca şi cum ar fi 
împărtăşit o prețioasă informaţie unei mulţimi întregi, ne-a 
declarat: 

— În ce priveşte această pată, de acord cu prietenul şi 
colegul meu profesorul Summerlee, sunt de părere că e 
pricinuită de bitum. Pe acest podiş în întregime vulcanic, 
bitumul există fără îndoială în stare lichidă şi liberă, aşa că 
lighioana a putut veni în contact cu el. Dar o problemă şi mai 
importantă e existenţa animalului carnivor, care a umplut astă 
noapte poiana de sânge. Ştim, cu aproximaţie, că podişul are o 
suprafaţă cam cât a unui comitat din Anglia. In acest spaţiu 
restrâns trăiesc laolaltă, de nenumărate secole, o serie de 
animale care aparţin în cea mai mare parte unor specii 
dispărute din toate celelalte ţinuturi ale globului. Mi se pare 
evident că, la sfârşitul unei atât de lungi perioade, era de 
aşteptat ca aceste carnivore, înmulţindu-se fără sfârşit, să fi 
distrus cu desăvârşire speciile din care se hrăneau şi, prin 
urmare, să fie nevoite sau să-şi schimbe felul de hrană, sau să 
moară de foame. Totuşi, lucrurile nu s-au petrecut aşa. Din asta 
putem deduce că natura menţine un echilibru, limitând printr-un 
sistem oarecare numărul acestor fiare. Una dintre cele mai 
interesante probleme care aşteaptă să fie rezolvate de noi e 
aceea de a descoperi acest sistem şi de a verifica felul cum 
funcţionează. Îmi place să cred că nu va mai trece mult şi vom 
avea ocazia să cercetăm mai îndeaproape dinozaurii carnivori. 

— lar mie îmi place să cred că nu vom avea această ocazie, 
l-am întrerupt eu. 

Challenger s-a mulţumit să-şi înalte sprâncenele-i groase, 
aşa cum ar fi făcut un profesor în faţa obrăzniciei unui elev. 

— Poate că profesorul Summerlee are de făcut vreo 
observaţie? a întrebat apoi şi cei doi savanţi s-au avântat într-o 
discuţie de înaltă ştiinţă, cercetând în ce măsură condiţiile de 
înmulţire puteau să precumpănească, în lupta pentru existenţă, 
micşorarea cantităţii de hrană. 


În dimineaţa aceea am ridicat planul unei porţiuni din podiş, 
înconjurând mlaştina pterodactililor şi luând-o spre răsărit faţă 
de cursul râului, nu spre apus cum făcusem până atunci. În 
direcţia aceea pământul era acoperit cu păduri dese şi cu o 
vegetaţie atât de bogată, încât nu înaintam decât cu greu. 

Până atunci, ţara lui Maple White nu ne înfăţişase decât 
aspectul ei de groază. Dar mai avea un alt aspect, deoarece 
toată dimineaţa am mers printre cele mai minunate flori, 
aproape toate albe şi galbene. Profesorii noştri ne-au explicat că 
acestea au fost cele două culori iniţiale ale florilor. În multe 
locuri, pământul era cu totul acoperit cu flori şi ne afundam 
până la gleznă în covorul mătăsos, care ne îmbăta cu parfumul 
lui dulce şi pătrunzător. In jurul nostru bâzâiau albine obişnuite 
din Anglia. Mulţi din copacii pe lingă care treceam aveau 
crengile încărcate cu fructe, dintre care unele ne erau 
cunoscute, altele necunoscute. Văzând că unele, erau ciugulite 
de păsări, am înlăturat bănuiala că ar putea fi otrăvitoare şi am 
adăugat această delicioasă hrană la alimentele noastre 
obişnuite. Jungla pe care o traversam era brăzdată de urme de 
fiare sălbatice, iar locurile mlăştinoase erau pline de semne 
ciudate, lăsate mai ales de iguanodoni. Într-o pădurice am găsit 
mai mulţi păscând iarbă şi lord John, datorită lunetei lui, a putut 
să ne asigure că cel pe care îl cercetasem azi dimineaţă, 
precum şi aceştia erau pătaţi cu bitum, deşi în locuri diferite. Nu 
înţelegeam ce putea să însemne asta. 

Ne-au trecut pe dinainte mai multe animale mici, porci 
spinoşi, un furnicar acoperit cu solzi şi un mistreţ vânăt, cu colții 
lungi şi încovoiaţi. Am zărit chiar la oarecare depărtare, printr- 
un luminiş tăiat între copaci, care lăsa să se vadă coama unui 
deal înverzit, o sălbăticiune de un brun întunecat pe care n-am 
putut-o recunoaşte, atât de repede se depărta de noi, dar 
despre care lord John pretindea că ar fi fost o căprioară. Dacă 
era adevărat, însemna că ar fi trebuit să aibă dimensiunile 
gigantice ale elanilor pe care-i mai dezgropăm şi astăzi din 
mlaştinile Irlandei, ţara mea de baştină. 

De când ne cercetase oaspetele cel misterios, ne întorceam 
în tabără cu frică. De data asta am găsit totul în perfectă ordine, 
în aceeaşi seară am avut o discuţie cu privire la situaţia noastră 
actuală şi la proiectele noastre de viitor, pe care sunt dator să v- 
o povestesc mai pe larg, deoarece ne-a făcut să descoperim mai 


bine ţara lui, Maple White decât am fi izbutit s-o facem 
explorând-o săptămâni la şir. Summerlee a fost cel care a 
deschis dezbaterile. Toată ziua fusese grozav de prost dispus şi 
nu s-a putut opri când lord John a început să ne spună ce aveam 
de făcut a doua zi, să nu-i răspundă: 

— Cred că ceea ce ar trebui să facem şi azi şi mâine şi în 
fiecare zi e să căutăm mijlocul de a scăpa din cursa în care ne- 
am lăsat prinşi. Nu faceţi altceva decât să vă puneţi creierul la 
bătaie, ca să descoperiţi cum să pătrundem mai adânc în ţinutul 
acesta. Eu cred că n-ar trebui să vă gândiţi decât cum să faceţi 
ca să ieşim din el! 

— Sunt surprins, domnule, a mârâit Challenger mângâindu- 
şi barba maiestuoasă, că un om de ştiinţă poate să nutrească 
sentimente atât de josnice. Ne aflăm într-o ţară care ne oferă 
cel mai larg câmp de activitate pe care-l poate oferi cercetărilor 
unui naturalist, de la facerea lumii până la noi şi dumneata ne 
propui s-o părăsim, cu toate că nu ne-am făcut încă despre ea 
decât o idee cu totul superficială. Mă decepţionezi, domnule 
Summerlee! 

— V-aş ruga să vă amintiţi, i-a răspuns acru Summerlee, că 
sunt la Londra titularul unei catedre dintre cele mai importante, 
care e foarte prost suplinită. Lucrul acesta face ca situaţia mea 
să fie diferită de a dumitale, domnule Challenger, pentru că, 
după câte cunosc, dumneata nu ai binevoit nici odată să-ți 
asumi răspunderea unei munci educative. 

— Intr-adevăr, a zis Challenger, aş fi comis un sacrilegiu 
dacă aş fi supus un creier, capabil să ducă la bun sfârşit cele 
mai înalte şi mai originale cercetări, la o biată slujbă nedemnă. 
Asta vă poate explica de ce am refuzat totdeauna orice ocupaţie 
universitară. 

— De exemplu? a întrebat rânjind Summerlee. 

Dar lordul John s-a grăbit să schimbe vorba: 

— Trebuie să recunosc, a declarat, că aş fi destul de 
contrariat dacă m-aş întoarce la Londra numai cu informaţiile pe 
care le-am cules până acum asupra acestui ţinut. 

— Cât despre mine, am adăugat, n-aş îndrăzni nici odată să 
trec pragul gazetei mele şi să mă înfăţişez bătrânului Mc Ardle. 
(Vă cer iertare, domnule Mc Ardle, de cruda sinceritate a acestei 
povestiri.) Nu mi-ar ierta o dată cu capul să dau la iveală un 


reportaj atât de sumar! Dar ce folos să discutăm, când chiar 
dacă am fi de aceeaşi părere, tot n-am putea cobori? 

— Tânărul nostru prieten, a remarcat Challenger, îşi 
răscumpără, printr-o oarecare doză de bun simţ, multe din 
golurile destul de vizibile ale minţii sale. Desigur că scopurile 
infamei sale meserii nu ne interesează câtuşi de puţin. Dar, 
după cum bine a spus, în nici un caz nu putem cobori. Aşa încât 
ne cheltuim de pomană energia cu toate aceste discuţii! 

— Ne-o cheltuim de pomană orice-am face, a bombănit 
Summerlee, de după pipa lui. Daţi-mi voie să vă atrag atenţia că 
am venit aci însărcinaţi să îndeplinim o anumită misiune care 
ne-a fost încredinţată la şedinţa Institutului de Zoologie din 
Londra. Misiunea noastră era să verificăm anumite afirmaţii ale 
profesorului Challenger. Trebuie să recunosc însă că în 
momentul de faţă suntem în măsură să le confirmăm. Prin 
urmare, opera noastră e terminată. In ce priveşte restul de 
cercetări pe care s-ar cuveni să le facem pe acest podiş, ele 
sunt de proporţii atât de vaste, încât numai o mare expediţie, 
înzestrată cu tot utilajul necesar, ar putea, la rigoare, să le ducă 
la bun sfârşit. Încercând să facem noi acest lucru, am periclita 
însăşi întoarcerea noastră şi am compromite contribuţiile 
hotărâtoare pe care aceste prime rezultate le-ar putea aduce 
ştiinţei. Profesorul Challenger a găsit mijlocul să ne urce pe 
acest podiş atunci când părea cu totul inaccesibil. Cred că ar fi 
cazul să apelăm tot la ingeniozitatea lui ca să ne coboare în 
lumea de unde am venit. 

Mărturisesc că punctul de vedere al lui Summerlee mi s-a 
părut foarte înţelept. Până şi Challenger a fost mişcat la gândul 
că duşmanii lui nu se vor convinge nici odată că au greşit, dacă 
dovada afirmațiilor lui nu va ajunge până la cei care le-au pus la 
îndoială. 

— La prima vedere, problema  coborâşului pare 
nerezolvabilă a zis el. Şi totuşi, nu pot să cred că inteligenţa nu 
i-ar putea găsi o soluţie. Sunt de aceeaşi părere cu colegul meu 
că o şedere prelungită în ţara lui Maple White n-ar fi justificată 
în momentul de faţă şi că trebuie să avem în vedere mereu 
găsirea unei posibilităţi de a ne întoarce. Totuşi, refuz cu 
indignare să părăsesc acest ţinut înainte de a-l fi cercetat măcar 
atât de sumar, încât să putem duce cu noi o hartă, oricât de 
superficială. 


Profesorul Summerlee a bombănit nerăbdător: 

— Cu toate că au trecut două zile încheiate de când 
explorăm ţinutul, nu suntem mai avansați, în ce priveşte 
topografia locului, ca atunci când am început cercetările. Ştim 
bine că podişul e acoperit cu păduri şi că ne-ar trebui luni de zile 
la şir ca să descoperim elementele care unesc o parte a ținutului 
cu cealaltă. 

Dacă ar exista vreo înălţime la mijloc, lucrurile s-ar 
simplifica mult, dar după cât putem constata, tot podişul merge 
adâncindu-se de la margine spre centru. Cu cât înaintăm, cu 
atât vedem că e din ce în ce mai greu să obţinem o privire de 
ansamblu. 

In momentul acela am avut o inspiraţie. Ochii mi s-au oprit 
din întâmplare pe trunchiul noduros al unui gingko, care îşi 
întindea deasupra noastră crengile-i uriaşe. Nici vorbă că, dacă 
diametrul lui întrecea cu mult pe ale tuturor copacilor din jur şi 
înălţimea trebuia să facă la fel. Dacă, într-adevăr, marginea 
podişului era punctul cel mai ridicat, atunci de ce n-am arunca o 
privire asupra întregului podiş din vârful copacului ca dintr-un 
turn? În timpul copilăriei, când zburdam ca un sălbatic prin 
Irlanda mea, mă căţăram pe copaci cu multă uşurinţă şi 
îndemânare. Desigur, tovarăşii mei îmi erau superiori în ce 
priveşte ascensiunile, dar eu ştiam că voi avea supremaţia 
printre crengile copacilor. O dată ce voi fi pus piciorul pe cea 
mai de jos dintre crengi, era cu neputinţă să nu ajung în vârf. 
Ideea mea a fost primită cu entuziasm. 

— Tânărul nostru prieten, a zis Challenger, ai cărui obraji s- 
au rotunjit ca două mere roşii, e capabil de acrobaţii care sunt 
interzise persoanelor cu o aparenţă mai solidă şi cu un aspect 
mai impunător. Aplaud hotărârea lui. 

— Bravo, tinere, ai pus degetul pe rană! a strigat lord John, 
bătându-mă pe umăr. Nu-mi închipui cum de nu ne-am gândit 
până acum la asta! Nu mai avem decât o oră de lumină înaintea 
noastră, dar dacă îţi iei caietul de note, tot ai să poţi întocmi o 
schiţă sumară a ținutului. Dacă aşezăm aceste trei lăzi cu 
muniții una peste alta sub copac, mă însărcinez să te susţin. 

In picioare pe lăzi, mă ridicam domol de-a lungul 
trunchiului, când Challenger, cu laba lui groasă, mi-a dat un 
brânci atât de formidabil, încât aproape că m-a aruncat în 
copac. Prinzându-mă cu amândouă mâinile de prima creangă, 


m-am ajutat cât am putut cu picioarele, până când mi-am 
sprijinit de ea întâi trupul, apoi genunchii. Chiar deasupra 
capului meu crescuseră câteva crengi mai tinere, desfăcute ca 
treptele unei scări, iar peste ele se desfăşura o reţea de crengi 

făcuse o dată cu mine aceeaşi mişcare. Era o faţă omenească, 
în orice caz mult mai omenească decât a oricărei maimute din 
câte văzusem vreodată. Prelungă, deschisă la culoare şi plină de 
bube, avea nasul turtit, maxilarul inferior ieşit în afară şi o barbă 
țepoasă în jurul obrazului. Ochii acoperiţi cu sprâncene stufoase 
aveau luciri bestiale, iar când a deschis gura ca să scoată un 
muget, am băgat de seamă că avea canini încovoiaţi şi ascuţiţi. 

O clipă am desluşit în ochii aceia cruzi, care mă priveau 
ţintă, o ură plină de ameninţări, apoi cu iuţeala fulgerului, o 
expresie de cumplită groază. Cu zgomot de crengi rupte, faţa 
aceea a dispărut şi n-am mai avut timp decât să întrezăresc un 
trup acoperit cu fire lungi de păr roşu ca de porc. Apoi totul s-a 
pierdut într-o învălmăşeală de crengi şi de frunze. 

— Ce s-a întâmplat? întreba Roxton, de jos. Nimic rău, sper. 

— L-aţi văzut? am strigat, înconjurând creanga cu braţele şi 
tremurând din tot trupul. 

— Am auzit un zgomot, ca şi cum ti-ar fi alunecat piciorul. 
Ce-a fost? 

Eram atât de surprins de acea ciudată şi neaşteptată 
apariţie a omului-maimuță, încât îmi venea să cobor ca să le 
povestesc tovarăşilor mei cele ce văzusem. Dar ajunsesem atât 
de sus pe copacul cel înalt, încât mi s-ar fi părut umilitor să mă 
întorc fără să-mi fi îndeplinit misiunea. 

Totuşi, după un răstimp pe care l-am folosit ca să-mi trag 
răsuflarea şi să-mi adun curajul, mi-am continuat ascensiunea. 
Una din crengi, probabil putrezită, s-a frânt şi pentru moment 
am rămas atârnat în mâini, dar am reuşit, fără prea mari 
greutăţi, să-mi regăsesc echilibrul. Incetul cu încetul, frunzişul a 
început a se rări şi vântul mi-a biciuit obrazul. Am avut impresia 
sigură că dominam în înălţime toţi copacii pădurii. Insă nu m-am 
uitat în jurul meu înainte de-a atinge punctul cel mai ridicat, ci 
am urcat mereu, până în clipa când am simţit încovoindu-se sub 
mine ultima creangă a copacului. Ajuns acolo, m-am aşezat 
călare pe două crengi bifurcate şi, aplecând-mă încoace şi încolo 
fără primejdie de a cădea, am îmbrăţişat cu privirea panorama 
neasemuită a ținutului ciudat în care ne aflam. 

Soarele era tocmai la asfinţit şi seara se arăta deosebit de 
liniştită şi de luminoasă, aşa încât puteam desluşi în jurul mei; 
întreg podişul. Văzut de la înălţimea unde eram, podişul formă o 
depresiune ovală, lungă de vreo 30 de mile şi lată de vreo 20 în 


mijlocul căreia se întindea un lac, care ar fi putut avea cam 10 
mile în circumferință. Lacul părea neaşteptat de frumos şi 
sclipirile serii îi dădeau o culoare verzuie. Era tivit cu trestii şi 
bancuri de nisip care străluceau auriu în apusul soarelui. Pe 
marginea nisipului, un număr de obiecte lunguieţe şi de culoare 
închisă, prea late ca să fie aligatori, dar prea lungi ca să fie 
bărci. Cu ajutorul lunetei, am văzut destul de bine că erau fiinţe 
vii, dar n-am putut să hotărăsc ce anume erau. 

Dinspre partea podişului unde ne aflam noi, coborau spre 
lacul din mijloc, pe o lungime de 5 sau 6 mile, păduri presărate 
cu luminişuri. Chiar la picioarele mele era poiana iguanodonilor, 
iar ceva mai departe copacii dispăreau pe o porţiune circulară, 
care demarca mlaştina pterodactililor. Partea podişului care se 
găsea imediat sub ochii mei avea un aspect diferit. Acolo, 
stâncile de bazalt dinafară se reproduceau şi pe dinăuntru, 
închipuind o înălţime de vreo 200 de picioare şi având, chiar la 
picioarele ei, o pădurice. De-a lungul peretelui acestor stânci, la 
oarecare înălţime de la pământ, am observat prin lunetă o serie 
de scobituri întunecate, care m-am gândit că ar putea fi nişte 
guri de peşteri. La intrarea uneia din ele strălucea ceva alb, dar 
n-am fost în stare să descopăr ce anume era. Am rămas acolo 
schiţând tot ţinutul înconjurător până la apusul soarelui, când s- 


a făcut atât de întuneric, încât n-am putut desluşi amănuntele. 
Apoi am coborât la tovarăşii mei, care mă aşteptau cu 
înfrigurare. De data asta, eu fusesem eroul expediției. Numai 
mie îmi venise ideea şi numai eu o pusesem în aplicare. Şi iată 
că aveam şi harta, care urma să ne ferească de a mai orbecăi 
printre primejdii necunoscute. Toţi tovarăşii mei mi-au strâns 
mâna cu emoție. Dar înainte de a discuta amănuntele hărţii a 
trebuit să le povestesc întâlnirea mea printre crengi cu omul- 
maimuţă. 

— A fost acolo tot timpul, le-am spus. 

— Ce te face să crezi? M-a întrebat lord John. 

— Nici o clipă nu m-a părăsit impresia că ceva duşmănos 
stătea la pândă. Mi se pare că v-am atras atenţia, domnule 
profesor Challenger. 

— Tânărul nostru prieten a mai spus, fără îndoială, ceva 
asemănător. De altfel e singurul dintre noi care e înzestrat cu 
acel temperament celtic, care-l face sensibil la acest fel de 
impresii. 

— Intreaga teorie a telepatiei... a început Summerlee, 
îndesându-şi tutunul în pipă. 

— E prea lungă ca s-o punem acum în discuţie, i-a tăiat-o 
scurt Challenger. Spune-mi te rog, a adăugat el, cu aerul unui 
episcop care ţine un curs de catehism la o şcoală, ai observat 
din întâmplare dacă fiinţa aceea îşi putea îndoi degetul cel mare 
peste palmă? 

— Pe cinstea mea, nu! 

— Coadă avea? 

— Nu. 

— Putea apuca şi cu picioarele cum ar fi apucat cu mâinile? 

— Bănuiesc că n-ar fi putut să dispară atât de repede 
printre crengi dacă n-ar fi avut această însuşire. 

— Dacă memoria mă ajută şi te-aş ruga, domnule profesor 
Summerlee, să-mi atragi atenţia în cazul când greşesc, în 
America de Sud există aproximativ 36 de specii de maimuțe, dar 
maimuța antropoidă e necunoscută în acest ţinut. Mi se pare 
totuşi evident că ea se află în locul unde ne aflăm şi noi şi că nu 
are nimic comun cu specia păroasă a gorilei, care n-a existat 
nici odată în altă parte decât în Africa sau în Orient. (Întrucât mă 
priveşte, am avut o puternică tentaţie să adaug, privindu-l, că 
văzusem o rudă foarte apropiată a acestei gorile la Kensington.) 


Animalul văzut astăzi e de culoare deschisă, caracteristică 
datorită faptului că-şi petrece zilele în vârful copacilor. Problema 
care se pune e dacă se apropie mai mult de om decât de 
maimuţă. În cazul acesta ar putea fi acea fiinţă căreia în limba 
vulgară i s-a zis „missing link!” . Şi cred că cea dintâi datorie a 
noastră e să rezolvăm această problemă. 

— Ba deloc! a strigat Summerlee, cu brutalitate. Acum că, 
mulţumită inteligenţei şi îndemânării domnului Malone (citez 
propriile lui cuvinte), avem întocmită o hartă, cea dintâi şi 
singura noastră datorie e să scăpăm cu viaţă din locul acesta 
blestemat. 

— Victimele civilizaţiei! a bombănit Challenger. 

— Pionierii civilizaţiei, domnule! E datoria noastră să 
comunicăm cele ce am văzut şi să lăsăm pe seama altora 
explorările viitoare. Doar am fost cu toţii de aceeaşi părere 
asupra acestui punct, înainte ca domnul Malone să ne aducă 
harta. 

— Bine, a zis Challenger, sunt de acord că aş fi mult mai 
liniştit dacă aş şti că rezultatele acestei expediţii au fost 
comunicate prietenilor noştri. E sigur că până acum n-am 
întâlnit nici o problemă pe care mintea mea plină de imaginaţie 
să n-o fi putut rezolva şi vă dau cuvântul că de mâine o să-mi 
concentrez toată atenţia ca să ne pregătim salvarea. 

Lucrurile s-au oprit aci. Şi în acea seară, la lumina focului şi 
la a unei singure luminări, s-a întocmit prima hartă a lumii 
dispărute. 

Fiecare amănunt pe care-l schiţasem în calitatea mea de 
observator improvizat era aşezat acum la locul lui. Creionul lui 
Challenger s-a oprit peste ovalul care însemna punctul unde era 
aşezat lacul. 

— Ce nume să-i dăm? a întrebat profesorul. 

— De ce nu profiţi de prilejul ăsta ca să-ţi imortalizezi 
numele? l-a întrebat Summerlee, cu ironia lui obişnuită. 

— Sper, domnule, că numele meu va avea alte titluri cu 
care să se mândrească în faţa posterităţii, i-a răspuns 
Challenger, cu asprime. Orice ignorant are posibilitatea să-şi 
impună numele lui unui munte sau unei ape. E un mod dea şi-l 
perpetua, de care eu unul mă lipsesc bucuros. 


1 Veriga de legătură. (n.t.). 


Rânjind, Summerlee se pregătea să susţină atacul, când 
lord John s-a grăbit să intervină. 

— Atunci rămâne în sarcina dumitale, tinere, să găseşti un 
nume acestui lac, a zis el. Dumneata l-ai văzut cel dintâi şi, pe 
cinstea mea, dacă-l vei boteza „Lacul Malone”, ai avea perfectă 
dreptate. 

— Fără îndoială. Prietenul nostru e singurul în drept să-i dea 
un nume, a adăugat Challenger. 

— În cazul acesta, am zis înroşindu-mă, aş îndrăzni să 
propun să-i zicem „Lacul Gladys” . 

— Nu crezi că „Lacul Central” ar fi mai sugestiv? a observat 
Summerlee. 

— Aş prefera „Lacul Gladys”. 

Challenger s-a uitat la mine cu simpatie şi a clătinat din cap 
a îndoială. Copiii rămân tot copii, a şoptit el. Fie şi „Lacul 
Gladys” . 


CAPITOLUL XII PADUREA GROAZEI 

AM MAI SPUS acest lucru, sau poate că nu l-am mai spus, 
memoria îmi cam joacă festa în momentul de faţă, că eram plin 
de mândrie când îi auzeam pe cei trei tovarăşi, care se bucurau 
de atâta consideraţie în ochii mei, mulţumindu-mi pentru faptul 
de a fi îmbunătăţit situaţia în care ne aflam. Până atunci eram 
mereu lăsat la o parte, atât din pricina tinereţii mele, cât şi din a 
lipsei de experienţă şi de cunoştinţe care ar fi putut să mă pună 
la acelaşi nivel cu ei. Dariată că intrasem într-o zonă luminoasă. 
Ideea aceasta mă făcea să mă înfierbânt. Dar vai, biet orgoliu 
care preceda un dezastru! El nu mi-a sporit încrederea în mine 
decât ca să mă arunce, nu mai târziu decât în aceeaşi noapte, în 
cea mai cumplită aventură a vieţii mele, care a avut un 
deznodământ la care când mă gândesc mi se strânge inima şi 
acum. 

lată cum s-au petrecut lucrurile. Eram foarte surescitat de 
întâmplarea cu copacul şi nu puteam închide ochii. Summerlee 
era de gardă şi-l vedeam cum îşi apleca deasupra focului 
făptura lui uscată, puţin comică. Işi ţinea puşca între genunchi şi 
barba lui de ţap tremura la fiecare mişcare pe care o făcea cu 
capul. Lord John se odihnea liniştit, înfăşurat în „poncho”-ul lui 
de provenienţă sud-americană, în timp ce Challenger făcea să 
răsune pădurea cu sforăielile lui. Luna plină strălucea feeric şi 
atmosfera era ca de gheaţă. Ce noapte prielnică pentru o 
plimbare! Şi deodată, în mintea mea şi-a făcut loc gândul: „Şi de 
ce nu?” Ce-ar fi dacă, strecurându-mă pe nesimţite din tabără şi 
făcându-mi drum până la lacul central, m-aş întoarce la 
gustarea de dimineaţă cu veşti noi despre ţinutul înconjurător? 
Tovarăşii mei nu m-ar considera oare, mai mult ca oricând, 
vrednic de prietenia lor? lar dacă, cum era probabil, părerea lui 
Summerlee ar câştiga teren şi am găsi un mijloc de evadare, n- 
am putea fi puşi în stăpânirea unor informaţii de primă 
importanţă asupra interiorului podişului numai pentru că eu, cel 
dintâi, am pătruns până în centrul lui? M-am gândit la Gladys şi 
la vorbele ei: „In jurul nostru nu lipsesc ocaziile de a deveni 
erou”. O auzeam, parcă, spunând aceste vorbe. M-am gândit şi 
la Mc Ardle. Ce mai articol de trei coloane pentru gazete! Ce 
minunat punct de plecare pentru cariera mea! Am pus mâna pe 
o puşcă. Buzunarele mi-erau de mult doldora de cartuşe şi 
imediat, dând la o parte tufişurile care astupau intrarea 


„Zarebei” noastre, m-am strecurat afară. O ultimă privire m-a 
încredinţat că prea puţin vigilentul Summerlee, lamentabila 
noastră santinelă, moţăia clătinându-şi în faţa focului capul lui 
de marionetă. 

N-am făcut nici o sută de paşi, că am şi început să-mi 
regret graba. Cred că am mai spus în aceste pagini că am prea 
multă imaginaţie ca să pot avea un curaj adevărat şi că gândul 
care mă urmăreşte permanent e să nu par cumva fricos. 
Această trăsătură de caracter m-a împins înainte. Nu puteam să 
mă întorc fără să fi realizat ceva. Chiar dacă tovarăşii mei nu mi- 
ar fi observat încă lipsa şi n-ar şti nici odată că am şovăit, tot aş 
păstra în suflet o ruşine greu de îndurat. Mă cutremuram 
gândindu-mă la situaţia în care mă băgasem şi în clipa aceea aş 
fi dat bucuros tot ce aveam ca să găsesc o ieşire onorabilă din 
încurcătură. 

Era într-adevăr pădurea groazei. Copacii creşteau atât de 
deşi şi crengile lor erau atât de stufoase, încât nu se mai zărea 
nici urmă din lumina lunei. Cel mult dacă întrezăream uneori o 
stea prin filigranul frunzelor întreţesute. Când ochiul mi s-a mai 
deprins cu întunericul, am băgat de seamă că intensitatea 
întunericului nu era aceeaşi, că unii copaci abia se desluşeau, în 
timp ce după ei şi printre ei se zugrăveau umbre negre ca de 
păcură, aidoma deschizăturilor unor peşteri fioroase, la vederea 
cărora mă cutremuram. Îmi aduceam aminte de strigătele 
iguanodonului sfâşiat, de urletul acela de groază pe care-l 
auzisem răsunând în pădure. Îmi aduceam aminte şi de botul 
bubos şi puhav pe care-l zărisem la lumina torţei lui lord John. 
Fără îndoială, mă aflam pe terenul lui de vânătoare. În fiecare 
clipă monstrul acela înspăimântător şi misterios putea să sară 
asupra mea din umbră. M-am oprit şi, luând din buzunar un 
cartuş, am deschis patul puştii. Când am atins cocoşul, inima 
mi-a tresărit: luasem cu mine puşca de vânătoare, nu carabina! 

Şi iarăşi m-a cuprins dorinţa de a mă întoarce. Aveam 
acum, fără îndoială, un motiv excelent ca să renunţ, un motiv 
care nu m-ar fi micşorat în ochii nimănui. Dar iarăşi mândria 
mea nebunească s-a împotrivit. Nu puteam, nu trebuia să mă 
dau bătut, în definitiv, carabina ar fi fost tot atât de 
nefolositoare ca şi puşca de vânătoare în faţa primejdiilor pe 
care le puteam întâlni. Şi dacă m-aş fi întors în tabără s-o 
schimb, nu mă puteam aştepta să intru şi să ies din nou fără să 


fiu văzut. În cazul acesta mi s-ar fi cerut explicaţii şi n-aş mai fi 
fost singurul beneficiar al acestei expediţii. După o scurtă 
şovăială, mi-am luat inima în dinţi şi mi-am urmat drumul, 
ţinând sub braţ puşca cu care nu mai aveam ce face. 

Dacă pădurea era cuprinsă de un întuneric ameninţător, 
mult mai primejdioasă mi-a apărut lumina de lună din poiana 
iguanodonilor. Ascuns printre tufişuri, am cuprins cu ochii 
poiana. Nici un colos nu se vedea pe nicăieri. Poate că drama 
care i se întâmplase unuia dintre ei îi făcuse să-şi schimbe 
păşunea. În ceața argintie a nopţii nu se desluşea nici o mişcare. 
M-am încumetat să traversez cu paşi repezi poiana şi am ajuns 
de partea cealaltă, în mărăciniş, lângă pârâul care-mi slujea de 
călăuză. Era un tovarăş plin de voioşie, al cărui şopot îmi aducea 
aminte de pârâul de munte din ţară, în care, copil fiind, 
pescuiam noaptea păstrăvi. Nu-mi rămânea decât să merg de-a 
lungul lui ca să ajung la lac, apoi să fac acelaşi lucru la 
întoarcere, ca să ajung la tabără. De multe ori îl pierdeam din 
ochi din pricina desişului, dar nici odată n-a dispărut din auzul 
meu. 

Pe măsură ce coboram povârnişul, pădurea se rărea făcând 
loc arbuştilor, care numai din când în când lăsau să răzbată 
printre ei câte un copac. Înaintasem destul de mult şi puteam să 
văd fără să fiu văzut. Am trecut pe lângă mlaştina 
pterodactililor. În clipa aceea, una dintre acele vietăţi, care 
putea să aibă cam 20 de picioare lungime, s-a ridicat brusc de 
undeva şi, plesnind din aripi cu un zgomot uscat, şi-a luat 
zborul. Când a trecut prin dreptul lunei, aripile ei membranoase 
s-au luminat străvezii, în aşa fel încât părea un schelet zburând 
în iradierea albă şi tropicală. M-am ghemuit lângă tufiş, ştiind 
din experienţă că putea, cu un singur strigăt, să stârnească 
împotriva mea o sută de alţi pterodactili şi n-am îndrăznit să-mi 
caut de drum decât după ce lighioana s-a lăsat la pământ. 

Noaptea era neobişnuit de limpede, dar pe măsură ce 
înaintam mi-am dat seama că undeva în faţa mea se isca un 
murmur înăbuşit şi neîntrerupt care sporea din ce în ce, până 
când, în sfârşit, am ajuns aproape de el. Dar când m-am oprit, 
am văzut că intensitatea zgomotului rămânea aceeaşi, aşa că 
am bănuit că venea dintr-o sursă care stătea pe loc. Părea 
clocotul unei ape care ar fierbe într-un cazan uriaş. Curând am 
înţeles: în mijlocul unei poieniţe am descoperit un lac, sau mai 


bine zis un iaz, deoarece nu era mai mare decât un bazin din 
Trafalgar Square, un iaz a cărui faţă neagră ca smoala se înălța 
şi cobora, ridicând băşici mari gazoase. Aerul de deasupra 
tremura de căldură, iar pământul din jur frigea când îl atingeai 
cu mâna. Era clar că forţele vulcanice, care cu atâtea secole 
înainte ridicaseră acest podiş, nu erau încă stinse cu totul. Mai 
văzusem pe ici pe colo înălțându-se, sub vegetaţia luxuriantă 
care-l acoperea, stânci negre ca nişte munţi de lavă. Dar iazul 
acesta de bitum în plină junglă era cea dintâi dovadă pe care o 
aveam despre activitatea neîntreruptă a vechiului crater. Dar 
cum voiam să ajung la tabără în primele ore ale dimineţii, n-am 
avut când să-l cercetez mai îndeaproape. 

Această escapadă nebunească o să-mi rămână întipărită în 
minte toată viaţa. Pe unde era lumină mă ascundeam furişându- 
mă printre umbre. În junglă înaintam târându-mă şi mă opream 
cu o tresărire de câte ori auzeam şi asta se întâmpla destul de 
des, crengile trosnind sub paşii vreunei fiare. Mereu apăreau şi 
dispăreau umbre, umbre mari şi mute, care păreau că-mi dau 
târcoale cu labele înfăşurate în vată. Mă opream mereu, cuprins 
de dorinţa de a mă întoarce, dar de fiecare dată mânaria era 
mai puternică decât frica şi mă împingea către scopul pe care 
voiam să-l ating. 

Ceasul îmi arăta ora 1 când, în sfârşit, printre luminişuri s- 
au ivit sclipiri de apă şi zece minute mai târziu eram printre 
trestiile care tiveau lacul central. Mort de sete, m-am culcat la 
pământ şi am băut câteva înghiţituri mari. Apa era bună şi 
proaspătă. O potecă largă, plină de urme, arăta că acolo veneau 
să se adape animalele. Aproape de mal era un bloc singuratic de 
lavă. M-am urcat pe el şi, de sus, m-am uitat în toate direcţiile. 

Primul lucru pe care l-am văzut m-a umplut de uimire. 
Atunci, când descoperisem aceste locuri din vârful copacului, mi 
se păruse că pe pereţii de stâncă erau o serie de pete 
întunecate, ca nişte guri de peşteră. Când m-am uitat acum la 
aceiaşi pereţi de stâncă, am văzut nişte rotocoale luminoase, 
roşiatice, cu contururi precise, ca ferăstruile cabinelor unui vas 
de linie. O clipă am crezut că ceea ce lucea aşa era lava şi că 
mă aflam în faţa unui fenomen vulcanic. Dar până la urmă am 
ajuns la concluzia că lucrul acesta nu s-ar fi petrecut în sus, ci în 
josul stâncilor, în scobitura podişului. Ce puteau să însemne 
petele acelea luminoase? Răspunsul mi s-ar fi părut minunat şi 


fără îndoială era just: petele acelea nu erau decât focuri aprinse 
în peşteri, aprinse, desigur, de mâna omului! Prin urmare 
existau oameni pe podiş. Ce măreaţă justificare a expediției 
mele! Şi ce noutăţi aveam să duc la Londra! 

Am rămas mult timp privind luminile roşiatice şi 
pâlpâitoare. Bănuiesc că erau cam la zece mile de mine, dar 
chiar de la această depărtare puteam să văd cum din când în 
când clipeau, ca şi cum ar fi trecut cineva prin faţa lor. Ce n-aş fi 
dat să mă pot târî până la ele, să le cercetez şi să-mi informez 
tovarăşii asupra aspectului şi a obiceiurilor rasei care trăia într- 
un loc atât de ciudat! 

Dar astă problemă nu se putea pune şi era aproape hotărât 
că vom părăsi podişul fără să avem cunoştinţe sigure în această 
privinţă. 

Lacul Gladys, lacul meu, se întindea ca o foaie de argint viu 
în faţa mea, cu imaginea lunei sclipind feeric la mijloc. Nu era 
adânc, deoarece în unele locuri se vedeau ridicându-se la 
suprafaţă bancuri de nisip. Viaţa ieşea la iveală pe toată 
întinderea apei, uneori prin cercurile şi creţurile care se iscau 
din loc în loc, alteori, prin apariţia unui peşte argintiu sau a unui 
monstru cu spinarea arcuită, de culoarea ardeziei. Pe o insulă 
mică am văzut o vietate semănând cu o lebădă gigantică, cu 
trupul masiv, dar cu gâtul lung şi mlădios. S-a cufundat şi câtva 
timp am putut să-i văd gâtul arcuit şi capul lungăreţ unduind 
deasupra apei. Apoi a dispărut şi n-am mai văzut nimic. 

Îndată după asta mi-a atras atenţia ceva ce se petrecea la 
picioarele mele: două animale asemănătoare cu doi tatui!! uriaşi 
veniseră la adăpat şi lipăiau apa cu limbile lor lungi şi flexibile 
ca nişte panglici roşii care apăreau şi dispăreau. Un cerb colosal 
cu coarnele ramificate, o creatură splendidă cu ţinută regală, a 
venit spre apă cu căprioara şi cu puii lui şi s-au adăpat între cei 
doi tatui. Nu mai pomenisem nimic asemănător, deoarece elanii 
pe care-i văzusem până atunci i-ar fi ajuns la umăr. Deodată, 
cerbul a dat un semnal de alarmă şi a dispărut cu ai lui în trestii, 
în timp ce tatuii au luat-o şi ei la fugă: pe cărare se ivise un nou 
venit, o jivină monstruoasă. 

O clipă m-am întrebat de unde cunosc înfăţişarea aceea 
hâdă, spinarea aceea arcuită acoperită cu ţepi triunghiulari şi 


11 Gen de mamifere fără dinţi din America de Sud, cu trupul acoperit de 
solzi. (n.t). 

stâncă mea de lavă, încât, dacă aş fi întins mâna, aş fi putut să-i 
ating ţepii de pe spinare. După aceea s-a retras încet şi a 
dispărut printre stânci. 

M-am uitat la ceas şi, văzând că arăta ora două şi jumătate, 
m-am gândit că era timpul să mă întorc. Nu aveam nici o 
îndoială asupra drumului de urmat, deoarece pârâuaşul era la 
stânga mea şi se vărsa în lac la o zvârlitură de băț de locul unde 
mă aplecasem să beau. Aşa că am pornit plin de avânt, pentru 
că simţeam că făcusem o treabă serioasă şi că aduceam un 
bagaj serios de informaţii pentru tovarăşii mei. In primul rând 
venea, fără doar şi poate, descoperirea peşterilor luminate şi 
siguranţa că erau locuite de vreo rasă troglodită. Dar afară de 
asta, puteam acum să vorbesc în cunoştinţă de cauză despre 
lacul central. Puteam să afirm că în el trăiau fiinţe bizare şi că 
pe malurile lui se ascundeau forme de viaţă primitivă pe care nu 


le mai întâlnisem încă. Mă gândeam, în timp ce mergeam, că 
puţini oameni în lumea asta au petrecut o noapte mai ciudată 
sau au adus ştiinţei un aport mai mare. 

Cu mintea plină de aceste gânduri, urcam dealul cu destulă 
greutate şi ajunsesem la jumătatea drumului, când un zgomot în 
spatele meu m-a adus la realitate. Era ceva care semăna şi a 
sforăit şi a mârâit; ceva grav, adânc şi ameninţător, care trăda 
prezenţa unei fiare în apropiere. Nu se vedea nimic şi am grăbit 
pasul. Străbătusem cam o jumătate de milă când deodată 
zgomotul s-a repetat, tot în spatele meu, dar de data asta mai 
puternic şi mai ameninţător. Inima a încetat să-mi mai bată 
când mi-am dat seama că fiara - oricare ar fi fost - mă urmărea. 
O clipă am îngheţat şi am simţit că mi se zbârleşte părul în cap. 
Că monştrii care trăiau pe podiş se sfâşiau între ei, lucrul acesta 
făcea parte, desigur, din lupta lor pentru existenţă. Dar că se 
întorceau împotriva omului civilizat, că-l urmăreau şi-l socoteau 
ca pe o pradă - iată un gând care mă înfiora şi mă umplea de 
groază. Şi iarăşi mi-am amintit, ca o cumplită viziune aruncată 
de ultimul cerc al Infernului lui Dante, de botul mânjit de bale şi 
de sânge pe care-l luminase torţa aprinsă a lui lord John. Am 
stat pe loc, cu genunchii tremurători şi m-am uitat cu ochii ieşiţi 
din orbite la dâra de lumină lăsată de lună. Totul era liniştit ca 
într-un peisaj de vis. Nu vedeam decât luminişuri argintii printre 
umbrele întunecate ale tufişurilor. Dar în liniştea adâncă, 
mârâitul acela din gâtlej s-a auzit pentru a treia oară, mai 
sinistru, mai înspăimântător şi mai apropiat. Nu mai încăpea nici 
o îndoială; ceva mă urmărea şi putea să sară asupra mea în 
orice clipă. 

Stăteam locului împietrit, uitându-mă îndărăt la drumul pe 
care-l străbătusem, când, deodată, am văzut. La marginea 
luminişului prin care trecusem, tufişurile s-au mişcat, o umbră 
mare şi neagră s-a desprins şi a sărit pe locul luminat de lună. 
Făcea salturi ca un cangur, sprijinindu-se pe labele puternice de 
dinapoi, în timp ce pe cele de dinainte le ţinea strânse la piept. 
Animalul era înalt cât un elefant care s-ar fi ridicat în două labe, 
dar mişcările lui, în ciuda mărimii, erau neînchipuit de uşoare. 
După formă, am nădăjduit o clipă că nu era decât un iguanodon, 
despre care ştiam că e inofensiv. Dar eroarea mea n-a durat 
mult, oricât de necunoscător eram în materie şi mi-am dat 
seama îndată că era vorba de altă lighioană. In locul capului 


blând şi parcă naiv al erbivorelor cu trei degete, destul de 
asemănător cu al unui cerb, dihania avea capul mare şi turtit ca 
de broască şi era, fără îndoială, aceeaşi care ne înspăimântase 
în tabără. Strigătul ei fioros şi vigoarea cu care mă urmărea mi- 
au întărit convingerea că aveam de-a face cu unul din marii 
dinosauri carnivori, una din cele mai cumplite fiare din câte au 
călcat vreodată pe acest pământ. Cam la fiecare douăzeci de 
iarzi se lăsa să cadă pe labele de dinainte şi-şi sprijinea botul în 
pământ: îmi mirosea urma. Uneori părea că o pierde pentru o 
clipă, apoi o regăsea şi pornea iar, în salturi repetate, pe drumul 
pe care-l făcusem eu. 

Nici astăzi nu-s în stare să evoc noaptea aceea de groază, 
fără să-mi apară broboane de sudoare pe frunte. Ce puteam să 
fac? Aveam în mână o armă de care nu mă puteam folosi. M-am 
uitat, cu deznădejde împrejur, căutând o stâncă sau un copac, 
dar eram în jungla plină de mărăciniş, pe care n-o depăşea 
decât ici şi colo câte un copăcel şi ştiam că dihania care mă 
urmărea putea să smulgă din rădăcini un copac obişnuit ca pe 
un simplu măcieş. Singura mea salvare era fuga. Nu mă puteam 
mişca uşor pe terenul acela inegal şi crăpat. Dar, uitându-mă în 
toate părţile, am descoperit în faţa mea o cărare bătătorită şi 
bine demarcată. Mai văzusem cărări de acestea de-a lungul 
expediției noastre, bătute desigur de animalele sălbatice. 
Aceasta m-ar fi putut salva, deoarece eram foarte iute de picior. 
Aruncând puşca, am luat-o la goană într-o cursă de o jumătate 
de milă, cu o viteză pe care n-o atinsesem nici odată şi nici n-am 
mai atins-o vreodată de atunci. Mă durea tot trupul, simţeam că 
mă înăbuş şi lipsa aerului îmi ardea gâtlejul. Dar, mânat de 
groază, alergam, alergam înainte. În sfârşit, neputând să mai 
alerg, m-am oprit. Şi deodată, trosnete de crengi rupte, zgomot 
de paşi şi o răsuflare ieşită dintr-un plămân monstruos mi-au dat 
de veste că bestia era aproape. Mă ajunsese. Eram pierdut. 

labelor de dinainte, scurte şi puternice. Cu un strigăt de groază, 
am cotit şi m-am năpustit înainte pe cărare. În urma mea 
auzeam tot mai puternic răsuflarea, zgomotoasă şi întretăiată a 
lighioanei. Paşii grei se apropiau. In fiecare clipă mă aşteptam 
să-i simt gheara pe umăr. Dar deodată s-a auzit un trosnet şi m- 
am pomenit căzând în gol. Totul în jurul meu a dispărut şi am 
simţit cum mă învăluia o negură. 

Când m-am trezit din leşinul care cred că n-a ţinut decât 
câteva minute, m-a pătruns un miros înţepător. Pipăind cu 


mâinile prin întuneric, una din ele a dat de un os, în timp ce 
cealaltă a apucat o halcă de carne. Deasupra mea s-a arătat un 
colţ de cer, care m-a făcut să înţeleg că zăceam într-o groapă 
adâncă. Mi-am tras încet picioarele şi m-am pipăit. Mă dureau şi 
mâinile şi picioarele, dar din fericire puteam să le mişc, iar 
încheieturile erau şi ele flexibile. Mi-am adus aminte de 
împrejurările în care căzusem şi m-am uitat în sus îngrozit, 
aşteptându-mă să văd profilându-se pe cer umbra monstrului. 
Dar nici urmă de aşa ceva. Nu se auzea nici un zgomot. Atunci 
am început să mă mişc încetişor, punând piciorul cu băgare de 
seamă, ca să pot descoperi cum arăta locul în care mă 
prăbuşisem într-un moment atât de deznădăjduit. 

Mă găseam într-un fel de fântână cu pereţii aproape drepţi 
şi cu fundul neted, care putea să aibă cam douăzeci de picioare 
lungime. Fundul acesta era acoperit cu hălci de carne, ajunse în 
ultimul grad de putrefacție. Aerul era otrăvit şi irespirabil. 
Cotrobăind prin beznă, am dat peste ceva tare şi am bănuit că 
era un stâlp foarte bine înfipt în mijlocul gropii, atât de înalt 
încât nu-i puteam ajunge vârful cu degetele. Pipăindu-l, mi s-a 
părut că era uns cu grăsime. 

Deodată, mi-am adus aminte că aveam în buzunar o cutie 
cu chibrituri de ceară. Aprinzând unul, mi-am dat seama cum 
arăta locul în care căzusem. Nu puteam să mă înşel; era o 
capcană şi încă făcută de mâna omului. Stâlpul din mijloc, înalt 
de nouă picioare şi cu vârful foarte ascuţit, era negru de sângele 
victimelor care se  înfipseseră în el. Bucăţile de carne 
împrăştiate pe jos erau ale lor, sfârtecate ca să libereze teapa 
pentru alte victime. Mi-am amintit că Challenger afirmase că nu 
puteau să existe oameni pe podiş, deoarece ei nu s-ar fi putut 
apăra nici odată, cu slabele lor puteri, împotriva monştrilor care 
mişunau pe acolo. Dar acum era limpede că existau oameni. 
Băştinaşii puteau să se refugieze în peşterile lor cu deschizături 
înguste, fără ca saurienii să poată pătrunde până la ei, în timp 
ce mintea lor ageră născocise aceste capcane acoperite cu 
crengi şi aşezate în calea fiarelor, care le îngăduia să le 
distrugă, cu toată sprinteneala şi puterea lor. Şi de data 
aceasta, omul se dovedise a fi stăpân. 

Nu-mi era prea greu să mă caţăr pe pereţii gropii, totuşi am 
stat câtva timp la îndoială înainte de a mă expune lighioanei 
înspăimântătoare care fusese gata să mă trimită pe lumea 


cealaltă. În definitiv nu puteam şti dacă nu mă pândea în cel 
mai apropiat desiş, aşteptând să ies la iveală. Mi-am luat până 
la urmă inima în dinţi, amintindu-mi de o discuţie dintre 
Challenger şi Summerlee cu privire la obiceiurile marilor 
saurieni. Amândoi fuseseră de părere că monştrii erau aproape 
cu totul lipsiţi de inteligenţă, că în cavitățile lor cerebrale era 
foarte puţin loc pentru creier şi că, dacă dispăruseră din restul 
lumii, asta se întâmplase numai din pricina imbecilităţii lor, care- 
i făcea incapabili să se adapteze la medii diferite. 

Dacă lighioana m-ar fi aşteptat, lucrul acesta ar fi dovedit 
că ea avea facultatea de a înţelege ce se întâmplase cu mine, 
prin urmare ar fi stabilit o relaţie de la cauză la efect. Dar era 
mult mai verosimil ca un animal lipsit de creier, care nu asculta 
decât de un vag instinct de pradă, să fi părăsit urmărirea când 
am dispărut şi, după o nedumerire trecătoare, să-şi fi căutat altă 
pradă. Aşa că m-am căţărat până la marginea gropii şi m-am 
uitat afară. Stelele păleau, cerul se albea, iar vântul rece al 
dimineţii îmi bătea plăcut în obraji. Nu se vedea nici o urmă de 
fiară. Am ieşit de acolo încet şi m-am aşezat o clipă la pământ, 
gata să mă ascund din nou în capcană la apropierea vreunei 
primejdii. Apoi, încurajat de liniştea desăvârşită din jurul meu, 
ca şi de lumina care sporea, mi-am luat inima în dinţi şi am 
plecat îndărăt pe cărarea pe care venisem. La oarecare 
depărtare mi-am găsit puşca şi, puţin după aceea şi pârâul care 
mă călăuzise. Şi am pornit în direcţia taberei, nu fără să arunc 
înapoi, din când în când, câte o privire îngrijorată. 

Deodată s-a întâmplat ceva care mi-a amintit de tovarăşii 
mei. În dimineaţa limpede şi liniştită s-a auzit un pocnet de 
puşcă. Am rămas locului şi am ascultat, dar nu s-a mai auzit 
nimic. La început, mirarea m-a făcut să cred că-i ameninţa vreo 
primejdie. Apoi am găsit o explicaţie mai firească: era ziua mare 
şi fără îndoială că-mi observaseră lipsa. Işi închipuiau desigur că 
mă rătăcisem în pădure şi trăgeau cu puşca să-mi arate drumul 
spre tabără. E drept că hotărâsem cu străşnicie să nu tragem cu 
puşca. Dar dacă li s-o fi părut că eram în primejdie, nici vorbă că 
n-au stat o clipă la îndoială. Aşa că aveam datoria să mă 
grăbesc, ca să-i asigur că nu mi se întâmplase nimic. 

Eram mort de oboseală şi nu puteam merge atât de repede 
cât aş fi dorit. În sfârşit, am intrat într-o zonă cunoscută. La 
stânga mea era mlaştina pterodactililor, iar în faţă, poiana 


iguanodonilor. Mă aflam în ultima regiune împădurită care mă 
mai despărţea de fortul Challenger. Am început să strig voios, 
ca să le risipesc îngrijorarea. Dar n-am primit nici un răspuns. 
Tăcerea aceea mi-a îngheţat inima. Am luat-o la goană. 
„Zareba” era în faţa mea aşa cum o lăsasem, dar poarta era 
deschisă. M-am năpustit înăuntru. La lumina dimineţii mi s-a 
arătat un spectacol îngrozitor: toate bagajele noastre erau 
răvăşite pe jos, tovarăşii mei dispăruseră şi, lingă cenuşa încă 
fierbinte a focului, iarba era înroşită de o baltă de sânge. 

Am rămas încremenit şi câtva timp parcă mi s-a întunecat 
mintea. Mi-aduc aminte ca prin vis că m-am repezit în pădurea 
din jurul taberei strigându-mi sălbatic tovarăşii. Dar nici un 
răspuns nu mi-a venit din umbra mută a pădurii. Gândul 
înspăimântător că n-o să-i mai revăd nici odată, că eram singur, 
părăsit în locul acela de groază, fără putinţa de a mai cobori în 
lume şi că va trebui să trăiesc şi să mor în ţara aceea de 
coşmar, mă arunca în deznădejde. Eram în stare să-mi smulg 
părul din cap şi să mă izbesc cu fruntea de pământ. Abia acum 
îmi dădeam seama cât îmi lipsea tovărăşia celorlalţi, încrederea 
senină a lui Challenger şi sângele rece, autoritar şi plin de umor, 
al lui lord John. Fără el eram ca un copil în noapte, neajutorat şi 
neputincios. Nu ştiam în ce parte să apuc, nici ce trebuia să fac 
mai întâi. 

La câtva timp, după ce căzusem într-o stare de prostraţie, 
am încercat să-mi dau seama de ce natură fusese catastrofa 
care se abătuse asupra tovarăşilor mei. Aspectul jalnic al taberei 
arăta că fuseseră atacați, iar împuşcătura preciza, fără îndoială, 
momentul când se produsese atacul. Faptul că nu se trăsese 
decât un singur foc, dovedea că totul nu durase decât câteva 
clipe. Puştile zăceau la pământ, iar una din ele - carabina lui 
lord John - avea pe ţeavă un cartuş gol. Pătura lui Challenger ca 
şi a lui Summerlee, întinse în apropierea focului, arătau că în 
clipa aceea cei doi savanţi dormeau. Conţinutul lăzilor cu muniții 
şi provizii era aruncat claie peste grămadă într-o neorânduială 
sălbatică, de-a valma cu aparatele fotografice şi cutiile cu plăci, 
dar nici un lucru nu lipsea. În acelaşi timp, cantitatea mare de 
hrană pe care o scosesem din lăzi dispăruse. Prin urmare, 
dezastrul se datora fără îndoială unor animale şi nu unor 
oameni, pentru că aceştia din urmă n-ar fi lăsat nimic în urma 
lor. 


Dar dacă era vorba de animale, sau chiar numai de unul 
singur şi înspăimântător, ce se întâmplase cu tovarăşii mei? O 
fiară sălbatică i-ar fi sfâşiat, nici vorbă şi ar fi lăsat resturile pe 
loc. E drept că se vedea o baltă de sânge, care dovedea o luptă 
pe viaţă şi pe moarte. Un monstru ca acela care mă urmărise în 
timpul nopţii ar fi putut să ducă cu el o victimă cum ar duce o 
pisică un şoarece şi atunci ceilalţi desigur că l-au urmărit. Dar în 
cazul acesta şi-ar fi luat puştile cu ei... Cu cât mă gândeam mai 
mult, cu atât mintea mea obosită se încăpăţâna să dea la iveală 
vreo explicaţie plauzibilă. Am răscolit pădurea de jur-împrejurul 
taberei, dar n-am găsit nici un semn care să mă ducă la vreo 
concluzie. Am sfârşit chiar prin a mă rătăci şi numai printr-un 
noroc, după o oră de căutare, am găsit din nou tabăra. 

Deodată m-a luminat un gând, care mi-a mai dat puţin 
curaj. Nu, nu eram chiar singur pe lume. La picioarele stâncii 
stătea credinciosul Zambo, care nu aştepta decât să-mi audă 
glasul. M-am apropii de marginea podişului şi m-am uitat în jos. 
Era acolo, lângă foc, în tabăra cea mică, ghemuit în pătură. Dar 
spre mirarea mea, în faţa lui mai stătea un bărbat. O clipă mi-a 
tresărit inima de bucurie, la gândul că vreunul din tovarăşii mei 
scăpase cu viaţă. Însă uitându-mă mai atent, iluzia mi s-a risipit. 
Soarele care se ridica lumina pielea omului. Era un indian. Am 
început să strig şi să fac semne cu batista. Zambo s-a ridicat, a 
dat din mână şi a început să se urce pe piscul de stâncă. Peste 
puţin era la o mică depărtare de mine şi asculta, înfiorat, ceea 
ce-i povesteam. 

— Fără îndoială, stăpâne Malone, a strigat el, i-a luat 
necuratul. Aţi intrat în ţara necuratului, vă spun şi i-a luat pe 
toţi. Bagă de seamă, stăpâne Malone şi vino repede jos, altfel ai 
să păţeşti la fel! 

— Dar cum că cobor, Zambo? 

— Smulge liane de pe copaci, massa Malone. Aruncă-mi-le 
jos. Eu o să le prind de trunchiul copacului şi aşa o să ai un pod. 

— Ne-am gândit noi la asta. Dar pe aici nu sunt liane care 
să ne poată fi de folos. 

— Trimiteţi după frânghii, stăpâne Malone. 

— Pe cine să trimit şi unde? 

— Trimite prin satele indiene, că-s pline de frânghii. Am aici 
un indian, trimiteţi-l pe dânsul. 

— Cine-i omul acela? 


— Unul din indienii noştri, stăpâne. Ceilalţi l-au bătut şi i-au 
luat banii. Atunci omul s-a întors înapoi. E gata să ducă o 
scrisoare, să aducă frânghii, să facă orice. 

Să ducă o scrisoare! ... Şi de ce nu? Poate că o să ne aducă 
ajutor. In orice caz, va fi o dovadă că vieţile noastre nu s-au 
pierdut în zadar şi că informaţiile ştiinţifice pe care le-am cules 
vor ajunge în mâna prietenilor noştri din ţară. Două scrisori erau 
gata şi aşteptau să fie expediate. O să-mi petrec ziua scriind-o 
pe a treia, în care o să prezint ultimele evenimente. Indianul le 
putea duce lumii de dincolo. l-am poruncit lui Zambo să vină din 
nou către seară şi mi-am petrecut ziua, nefericit şi singur, 
căutând să-mi amintesc propriile mele aventuri din noaptea 
trecută. Am întocmit o notă către orice căpitan alb al vreunui 
vas de linie sau de comerţ pe care l-ar întâlni indianul, rugându-l 
fierbinte să aibă grijă să mi se trimită frânghii, deoarece vieţile 
noastre de asta atârnau. Seara, i-am aruncat lui Zambo aceste 
documente, împreună cu punga mea în care aveam trei guinee 
engleze. 

Banii trebuiau să-i fie daţi indianului şi i-am promis încă de 
două ori pe atâta dacă se întorcea cu frânghiile. 

Acum vei înţelege, iubite domnule Mc Ardle, cum ţi-a ajuns 
această comunicare şi vei cunoaşte tot adevărul, în cazul că nu 
vei mai auzi nici odată despre bietul dumitale corespondent. În 
seara aceasta sunt din cale-afară de obosit şi deprimat ca să-mi 
mai întocmesc vreun plan de acţiune. Dar mâine trebuie să 
descopăr ceva care să mă pună pe urmele prietenilor mei, fără 
ca, pentru asta, să pierd legătura cu tabăra. 


CAPITOLUL XIII 


O SCENA CARE NU SE POATE UITA 

EXACT ÎN CLIPA când soarele apunea la sfârşitul acelei zile 
triste, am zărit făptura singuratică a indianului zugrăvită pe 
câmpiile întinse din vale şi l-am privit îndreptându-se spre fluviul 
îndepărtat ca pe singura noastră nădejde de salvare, până când 
a dispărut în negurile serii, pe care soarele în asfinţit le colora în 
nuanţe roşcate. 

Când, în sfârşit, m-am întors la tabăra tot atât de răvăşită 
cum o lăsasem, se înnoptase de-a binelea. Cea din urmă 
imagine pe care o păstram în minte era sclipirea roşie a focului 
aprins de Zambo, singurul punct luminos care mă mai lega de 
lumea de jos, ca şi acea prezenţă credincioasă din noaptea 
sufletului meu. Şi totuşi, pentru întâia oară din clipa dezastrului, 
mă simţeam mai îmbărbătat, deoarece mă bucura gândul că 
lumea va cunoaşte faptele noastre, aşa încât, chiar dacă 
trupurile ne vor pieri, n-o să se întâmple acelaşi lucru şi cu 
numele noastre, care vor rămâne legate în viitor de rezultatele 
eforturilor pe care le-am depus. 

Nu era tocmai uşor să dormi în locul acela de groază. Era 
chiar mai neplăcut decât în junglă. Dar trebuia să aleg; pe deo 
parte, prudenţa mă sfătuia să fiu cu ochii în patru, pe de alta, 
puterile mele sleite mă îndemnau la cu totul altceva. M-am 
căţărat pe o creangă groasă de gingko, dar rotunjimea ei nu-mi 
oferea decât o siguranţă relativă, deoarece în clipa în care aş fi 
aţipit, fără îndoială că aş fi căzut şi mi-aş fi rupt gâtul. Aşa că m- 
am coborât din nou pe pământ şi m-am gândit la ceea ce aveam 
de făcut. În sfârşit, am închis poarta „zarebei” , am aprins trei 
focuri în cele trei vârfuri ale unui triunghi şi, după ce am cinat 
plin de nădejde, am căzut într-un somn adânc, din care m-a 
trezit o întâmplare ciudată, dar binevenită. La revărsatul zorilor, 
o mână m-a apucat de braţ. Sărind ca ars şi căutându-mi arma 
cu mâna, încordat, am slobozit un strigăt de bucurie când în 
lumina cenuşie a dimineţii l-am zărit pe lord John îngenuncheat 
lângă mine. _ 

Era el şi totuşi parcă nu era el. Il lăsasem cu purtările lui 
liniştite, cu ţinuta lui corectă şi îmbrăcat fără cusur. Acum, faţa îi 
era palidă şi privirea rătăcită şi respira greu cât timp vorbea, de 
parcă venise alergând de cine ştie unde. Era zgâriat şi plin de 
sânge pe obraji, hainele îi atârnau în zdrenţe şi pălăria îi 


dispăruse. M-am uitat la el nedumerit, dar el nu m-a lăsat să-l 
întreb nimic. În timp ce vorbea, căuta înfrigurat printre provizii. 

— Repede, tinere, mi-a strigat, repede! Fiecare clipă e 
scumpă. la puştile, ia-le pe amândouă. Eu le iau pe celelalte 
două. la şi toate cartuşele câte le găseşti. Umple-ţi buzunarele şi 
acum, de mâncare. Şase cutii de conserve or să ne-ajungă. Aşa, 
bun! Să nu ne pierdem vremea cu vorbe. Să mergem, altfel 
suntem pierduţi! 

Cu toate că nu eram treaz decât pe jumătate, incapabil de 
a înţelege ce însemnau toate acestea, m-am trezit alergând ca 
un nebun după el prin pădure, cu câte o puşcă sub fiecare braţ 
şi cu mâinile pline cu tot felul de provizii. Făcând zeci de cotituri 
pe unde era pădurea mai deasă, lord John a ajuns la un tufiş 
nepătruns şi, fără să-i pese de spini, s-a strecurat în mijlocul lui, 
trăgându-mă după el. 

— Aici cred că suntem în siguranţă, a gâfâit el. Nici vorbă 
că ei or să se îndrepte spre tabără. Asta o să le vie întâi în 
minte. 

— Dar despre ce e vorba? l-am întrebat îndată ce mi-am 
putut trage răsufletul. Unde-s profesorii? Şi cine ne urmăreşte? 

— Oamenii-maimuţă! mi-a răspuns. Dumnezeule, ce bestii! 
Nu vorbi tare, că au urechile lungi, de altfel şi ochii li-s foarte 
ageri, numai cu mirosul stau cam prost, pe cât am putut să-mi 
dau seama, aşa că nu cred că or să ne descopere dacă s-or lua 
după acest simţ. Dar dumneata, tinere, pe unde mi-ai fost? Ai 
avut un noroc grozav că ai scăpat aşa de uşor. 

In câteva fraze, i-am şoptit la ureche ce mi se întâmplase. 

— Destul de prost, a zis când a auzit despre dinosauri şi 
despre capcană. Nu, nu-i un loc visat pentru o cură de odihnă. 
Nu-i aşa? Dar n-am bănuit nici pe departe ce putea să ascundă 
podişul nostru până când diavolii ăştia n-au pus mâna pe noi. 
Papuaşii antropofagi, în puterea cărora am căzut cândva, erau 
civilizaţi pe lângă maimuţele astea! 

— Dar cum s-a întâmplat? l-am întrebat. 

— Era spre revărsatul zorilor. Savanţii noştri tocmai se 
treziseră. Dar nu începuseră încă să-şi arunce săgeți înveninate, 
când deodată a început o adevărată ploaie de maimuțe. Săreau 
din copac, nenumărate, ca fructele care s-ar fi scuturat dintr-un 
măr. Presupun că în timpul nopţii se adunaseră în copacul cel 
mare care-şi întindea crengile peste capetele noastre. Am tras 


asupra uneia şi am nimerit-o în pântec, dar înainte de a ne 
dezmetici ne-am pomenit cu toţii la pământ. Le spun eu 
maimute, însă aveau în mâini ciomege şi pietre, bolboroseau nu 
ştiu ce între ele şi ne legau cu liane, ceea ce arată că sunt mult 
superioare tuturor animalelor pe care le-am întâlnit vreodată în 
rătăcirile mele. Oameni-maimuţe, „veriga de legătură”, iată ce 
sunt! În ce mă priveşte, aş fi preferat ca aceste „verigi de 
legătură” să lipsească cu desăvârşire! L-au ridicat pe tovarăşul 
lor rănit care sângera ca un porc înjunghiat, apoi s-au aşezat în 
jurul nostru. Şi dacă mi-a fost dat să văd vreodată capete de 
ucigaşi, apoi atunci le-am văzut! Erau înalţi, de înălţimea 
oamenilor, dar mai puternici. Aveau ochi ciudaţi, sticloşi şi 
cenuşii sub sprâncene stufoase şi roşii, care ne străpungeau cu 
privirea. Nici Challenger, care e departe de a fi o curcă plouată 
oarecare, nu se simţea deloc la largul lui. Incerca să se ridice în 
picioare şi urla la ei, spunându-le să termine odată. Cred că 
întâmplarea neaşteptată îi cam tulburase minţile, deoarece 
răcnea şi înjura ca un nebun. N-ar fi găsit o asemenea colecţie 
de înjurături, nici chiar dacă ar fi avut în faţa lui o droaie din 
iubiții lui gazetari! 


— Da şi pe urmă ce s-a mai întâmplat? Mă interesa nespus 
această poveste ciudată, pe care tovarăşul meu mi-o şoptea la 
ureche, în timp ce ochii lui ageri cercetau împrejurimile, iar 
mâna i se crispase pe carabina încărcată. 


— Credeam că s-a terminat cu noi, dar lucrurile au luat altă 
întorsătură. Maimuţele au început să vorbească ele între ele în 
limba lor pocită. Apoi, una a venit şi s-a aşezat lângă Challenger. 
Ai să râzi, tinere, dar pe cuvântul meu de onoare că-i puteai 
considera ca făcând parte din aceeaşi familie! N-aş fi crezut-o 
asta, dacă n-aş fi văzut-o cu ochii mei. Bătrânul om-maimuţă, 
fără îndoială mai-marele lor, era un fel de Challenger roşu, cu 
toate caracteristicile frumuseţii prietenului nostru, poate în 
oarecare măsură exagerate. Avea trupul scurt, umerii puternici, 
toracele uriaş, fără gât, barba zbârlită, sprâncenele stufoase, o 
căutătură care părea că spune: „Ce vrei de la mine, 
blestematule?” într-un cuvânt, exact aceleaşi particularităţi. 
Când omul-maimuţă s-a aşezat lângă Challenger şi când şi-a pus 
mâna pe umărul lui, imaginea a fost desăvârşită. Pe Summerlee 
l-a apucat un râs nervos, de-i dăduseră lacrimile. Oamenii- 
maimuţă au început să râdă şi ei, sau cel puţin să scoată nişte 
sunete care aveau pretenţia că înseamnă aşa ceva. După aceea 
au început să ne târască prin pădure. Nu s-au atins de arme şi 
nici de celelalte obiecte pe care le socoteau, fără îndoială, 
primejdioase, dar au şterpelit toate merindele care erau la 
vedere. Summerlee şi cu mine am avut de suferit în timpul 
drumului, dovadă obrazul meu zgâriat şi hainele în zdrenţe, 
pentru că ne-au târât de-a dreptul prin tufişurile de mărăcini. 
Pielea lor e grozav de rezistentă. Numai Challenger o ducea 
bine. Patru din ei îl purtau pe umeri, aşa că înainta ca un 
împărat roman. Dar ce se aude? 

Din depărtare venea un zgomot ciudat, destul de 
asemănător cu al castanietelor. 

— Ei sunt! a şoptit tovarăşul meu, strecurând cartuşe în 
carabina lui „Express” cu două focuri. Încarcă-ţi puştile, băiete, 
că nu trebuie să ne prindă vii. Asta să n-o uiţi. Zgomotul pe 
care-l auzi îl fac atunci când sunt agitaţi. Şi, pe legea mea, or să 
aibă de ce se agita dacă or da cumva de noi! Îi auzi bine acum? 

— Sunt foarte departe. 

— Probabil că s-au împărţit în grupuri mici şi cercetează 
pădurea. De data asta n-or să ne ajungă. Dar să-ţi spun mai 
departe întâmplarea noastră. Puțin după aceea ne-au dus în 
satul lor, alcătuit din vreo mie de colibe făcute din crengi şi 
frunze şi aşezate într-un luminiş înconjurat de copaci, cam la 3 
sau 4 mile de aici, aproape de marginea stâncii. Aceste fiinţe 


scârboase m-au pipăit atâta, încât am impresia că n-o să mă 
mai pot curăța nici odată. Ne-au legat iar şi individul care mă 
lega făcea nodurile ca un adevărat marinar. După aceea, lungiţi 
sub copaci, cu picioarele mai sus decât capul, ne-au lăsat sub 
supravegherea unei brute de paznic înarmat cu o măciucă. Când 
vorbesc la plural, mă gândesc numai la Summerlee şi la mine, 
pentru că Challenger, urcat într-un copac, mânca ananas şi 
petrecea mai bine ca oricând. Trebuie să recunosc că făcea în 
tot chipul ca să ne poată arunca şi nouă câteva fructe şi că s-a 
aranjat aşa fel ca să ne desfacă legăturile cu propriile lui mâini. 
Dacă l-ai fi văzut pe creanga lui, fraternizând cu „sosia” lui şi 
cântând cu vocea lui de bas „Clopotele sună” , pentru că muzica 
avea aerul să menţină bestiile în bună dispoziţie, te-ai fi stricat 
de râs. Numai că noi, după cum îţi închipui, nu prea aveam chef 
de râs. Cu anumite restricţii, păreau dispuşi să-l lase să facă ce 
voia, dar în ce ne priveşte se arătau foarte severi. Era o mare 
mângâiere pentru Summerlee şi pentru mine gândul că 
dumneata erai liber şi că puteai să veghezi asupra notelor luate 
de noi. 

O să-ţi spun acum, tinere, ceva care o să te surprindă. 
Spuneai că ai descoperit oarecare semne dovedind prezenţa 
omului, ca focuri, capcane şi altele. Ei bine, i-am văzut şi eu pe 
aceşti băştinaşi. Nişte nenorociţi cu capetele plecate, care au 
desigur motive să fie aşa. S-ar părea că aceste fiinţe omeneşti 
locuiesc într-o margine a podişului, cea mai îndepărtată, acolo 
unde ai observat peşterile, iar oamenii-maimuţă ocupă restul şi 
duc cu ei o luptă neîncetată şi aprigă. Aceasta e situaţia după 
cât am putut să constat. leri, maimuţele au prins vreo duzină de 
oameni, pe care i-au luat prizonieri. Nu cred că ai auzit vreodată 
în viaţa dumitale asemenea urlete şi văicăreli! Prizonierii erau 
mici, cu pielea roşie şi abia se târau din pricina muşcăturilor şi 
zgârieturilor pe care le primiseră. Oamenii-maimuţă au ucis doi 
dintre ei şi altuia i-a smuls un braţ, dovedind o nemaipomenită 
bestialitate. Nenorociţii au murit cu bravură, fără să scoată un 
strigăt. Dar pe noi, priveliştea asta aproape că ne-a îmbolnăvit. 
Summerlee a leşinat şi chiar Challenger avea aerul că văzuse 
mai mult decât putea să îndure. Cred că s-au depărtat, nu-i aşa? 

Am ascultat cu luare aminte, dar afară de ţipetele păsărilor 
nimic nu mai tulbura liniştea pădurii. Lord John a urmat: 


— Am impresia că ai scăpat uşor, tânărul meu prieten. 
Dacă n-ar fi fost capturarea indienilor, care i-a făcut să uite de 
dumneata, fără îndoială că s-ar fi întors în tabără. Pentru că 
aveai tot timpul dreptate când spuneai că cineva ne observă de 
sus, din copac. Ştiau perfect de bine că unul dintre noi lipsea, 
dar nu se mai gândeau decât la noua lor pradă. Aşa s-a făcut că 
eu am fost acela care te-a trezit de dimineaţă şi nu un cârd de 
maimuțe. Dar, Dumnezeule, ce coşmar e toată povestea asta, 
ce aventură! |ţi aduci aminte de pădurea cea deasă de bambuşi 
ascuţiţi, acolo jos unde am descoperit scheletul americanului? Ei 
bine, pădurea e chiar sub satul maimuţelor şi de pe stânca de 
deasupra ei sunt aruncaţi prizonierii. Dacă ne-am fi uitat atunci 
mai cu atenţie, am fi descoperit nu unul, ci grămezi de schelete. 
Şi-au făcut la marginea podişului un fel de câmp de paradă, 
unde se adună ca pentru o ceremonie. Bieţii prizonieri sunt siliţi 
să sară unul câte unul şi cea mai mare distracţie a oamenilor- 
maimuţă e să vadă dacă nenorociţii se zdrobesc de pământ sau 
se înţeapă în bambuşi. Ne-au dus şi pe noi să vedem 
spectacolul. Tot tribul se aliniase pe margine. Patru indieni au 
sărit şi bambuşii s-au înfipt în ei ca nişte ace într-o perniţă. Nu-i 
de mirare că bietului iancheu îi crescuseră bambuşi între 
coaste! Era înspăimântător, dar trebuie să recunosc că în acelaşi 
timp era fascinant să aştepţi clipa săriturii, chiar când ştiai că 
vine şi rândul tău să faci acelaşi lucru! 

Dar nu s-a întâmplat aşa. Oamenii-maimuţă au mai păstrat 
şase indieni pentru azi, sau cel puţin aşa am înţeles, iar noi 
bănuiesc că trebuia să jucăm rolul de vedete. Challenger ar fi 
putut eventual să mai scape, dar Summerlee şi cu mine figuram 
pe program. Sălbăticiunile se exprimau mai mult prin semne, 
aşa că puteam să-i urmăresc cu destulă uşurinţă. Şi atunci m- 
am gândit că ar fi timpul s-o iau din loc. Chibzuisem destul de 
mult asupra lucrurilor şi limpezisem câteva puncte. Totul cădea 
în sarcina mea, deoarece Summerlee nu-mi putea fi de nici un 
folos, iar Challenger nici atât. Singura dată când s-au nimerit 
alături, şi-au spus vorbe grele pentru că nu se înțelegeau asupra 
clasificării ştiinţifice a acestor diavoli cu părul roşu, care ne 
dăduseră gata şi care, pentru unul din ei, era fără îndoială 
dryopithecus javanesis, iar pentru celălalt, pithecanthropus. 
Nişte smintiţi, nişte nebuni amândoi! 


Dar, după cum îţi spuneam, făcuseră două sau trei 
observaţii care-mi puteau fi de folos. Prima, că bestiile acelea nu 
pot alerga în câmp deschis tot atât de repede ca omul. 
Picioarele li-s scurte şi încovoiate, iar trupul greu. Chiar 
Challenger l-ar întrece pe cel mai bun dintre ei pe 100 de iarzi, 
iar dumneata şi cu mine ne-am putea socoti adevăraţi campioni. 
Apoi ei nu cunosc armele de foc. Nici nu cred că le-a trecut prin 
minte că cel pe care-l împuşcasem murise din pricina rănii. Dacă 
ne recăpătăm armele, totul era simplu. 

Şi atunci, azi dimineaţă, devreme, i-am trântit paznicului 
meu un picior în burtă, de-a căzut în nesimţire şi am pornit spre 
tabără, te-am găsit pe dumneata, am găsit armele şi iată-ne! 

— Dar profesorii? am strigat consternat. 

— Trebuie să ne ducem să-i eliberăm. N-am putut să-i iau 
cu mine. Challenger era sus în copac, iar Summerlee n-ar fi fost 
în stare să facă nici un efort. Singurul lucru pe care-l puteam 
face, era să aduc puştile şi să încerc o lovitură. Bestiile ştiu că 
fuga mea s-ar putea întoarce împotriva lor, dar nu cred că se 
vor atinge de Challenger. N-aş putea spune acelaşi lucru şi 
despre Summerlee. Dar în orice caz, soarta lui e pecetluită. De 
asta sunt sigur. Aşa că n-am avut nici o mustrare de cuget 
plecând. Acum însă avem o datorie de onoare: ori să-i salvăm, 
ori să murim cu ei. Prin urmare, deprinde-te cu ideea asta, 
tinere, deoarece până deseară trebuie să se aleagă într-un fel... 

Am încercat să redau aci, în povestirea lui lord John, vorba 
lui nervoasă, propoziţiile scurte şi sacadate şi tonul jumătate 
ironic, jumătate nepăsător. Omul acesta era născut să conducă. 
Primejdia îi biciuia vioiciunea obişnuită, vorba i se făcea tot mai 
pitorească, ochii îi scânteiau şi mustaţa de Don Quijote i se 
zbârlea într-un fel de avânt tineresc. Dragostea lui pentru 
primejdie, sentimentul puternic pe care-l trăia cu prilejul vreunei 
aventuri, cu atât mai mult cu cât se găsea mai îndeaproape 
legat de ea, linia de conduită pe care o urma, considerând 
primejdia ca pe o formă sportivă de a te juca cu destinul - toate 
acestea făceau din el un nepreţuit tovarăş de vremuri grele. 
Fără frica noastră îndreptăţită, ar fi fost o adevărată fericire să 
te avânţi în asemenea aventură, lângă un asemenea om. 
Tocmai ne ridicam să părăsim tufişul care ne slujise de 
ascunzătoare când, deodată, lord John m-a apucat de braţ. 

— Pe legea mea! mi-a şoptit. Priveşte! 


Din locul în care ne aflam puteam cuprinde cu ochii 
trunchiurile copacilor alcătuind un tunel de verdeață, de-a 
lungul căruia înainta un grup de oameni-maimuţă. Veneau unul 
câte unul, cu picioarele încovoiate şi cu spinările aplecate, cu 
mâinile atingând din când în când pământul şi întorcându-şi 
capetele din mers când la dreapta, când la stânga. Faptul că 
mergeau aplecaţi îi făcea să pară mult mai mici, dar mi-am dat 
seama că puteau să aibă cam cinci picioare în înălţime. Aveau 
braţele lungi şi toracele uriaş. Mulţi purtau măciuci şi, de 
departe, grupul lor părea o procesiune de oameni păroşi şi 
diformi. O clipă i-am văzut foarte desluşit, apoi au dispărut în 
junglă. 

— Nu, nu-i momentul, a zis lord John, care îşi ridicase 
puşca. Tot ce putem face mai bun e să stăm liniştiţi până când 
nu ne-or mai căuta. Atunci vom vedea dacă nu ne putem 
apropia de sat, să încercăm lovitura cea mare. li mai lăsăm o 
oră, pe urmă pornim. 

În vremea asta am deschis o cutie de conserve şi i-am 
mâncat conţinutul. Lord Roxton, care nu pusese nimic în gură 
din dimineaţa zilei precedente decât câteva fructe, înghiţea cu 
lăcomie. În sfârşit, cu buzunarele doldora de cartuşe şi cu câte o 
armă în fiecare mână, am plecat să ne îndeplinim misiunea de 
eliberatori, înainte de a părăsi ascunzătoarea, am avut grijă să-i 
însemnăm locul şi poziţia ei faţă de fortul Challenger, aşa fel ca 
s-o putem găsi din nou dacă ne-o mai trebui. Ne-am strecurat în 
tăcere printre tufişuri până când am ajuns la marginea stâncii, 
lângă vechea noastră tabără. Acolo ne-am oprit şi lordul John 
mi-a expus planurile lui. 

— Atâta timp cât ne aflăm printre copaci, mizerabilii aceştia 
ne au în mână, a început el. Pentru că ei ne pot vedea, pe când 
noi nu. Dar nu-i acelaşi lucru şi la loc deschis, unde ne putem 
mişca mai repede decât ei. Aşa că trebuie să umblăm cât mai 
mult la loc deschis. Pe marginea podişului sunt mai puţini copaci 
decât în interiorul lui. Prin urmare, pe linia asta trebuie să ne 
menţinem, înaintează încet, deschide bine ochii şi stai cu arma 
pregătită. Dar mai mult ca orice, nu-i lăsa să te facă prizonier 
atâta timp cât îţi mai rămâne un singur cartuş! Acesta e ultimul 
meu cuvânt, tinere. 

Când am ajuns la marginea stâncii, m-am uitat în jos şi l-am 
văzut pe bunul nostru negru Zambo stând pe o piatră. Aş fi dorit 


mult să-l strig şi să-i dau veşti despre noi, dar am socotit că ar fi 
prea primejdios, deoarece mă puteau auzi. Pădurea avea aerul 
că era plină de oameni-maimuţă, mereu le auzeam vorbăria lor 
ciudată. In momentele acelea ne vâram în cel mai apropiat tufiş 
şi stăteam acolo liniştiţi până când zgomotul se depărta. Din 
pricina asta înaintam încet şi se vede că au trecut cel puţin două 
ore până să înţeleg, din mişcările prudente ale lui lord John, că 
eram aproape de locul spre care ne îndreptam. Mi-a făcut semn 
să stau liniştit, iar el a plecat înainte singur, târându-se. Peste o 
clipă era îndărăt şi părea foarte impresionat. 

— Vino! spuse el. Vino repede! Să dea Dumnezeu să nu fi 
ajuns prea târziu. 

Tremurând de emoție de parcă mă scuturau frigurile, m-am 
târât înainte şi m-am culcat lângă el, uitându-mă prin desişuri la 
luminişul care se deschidea în faţă. Scena pe care am văzut-o 
era atât de fantastică şi de absurdă, încât n-o s-o uit până în 
ziua morţii. Nici nu ştiu cum o s-o pot povesti sau cum, după 
câţiva ani, o să cred că am trăit-o aievea, dacă mi s-o întâmpla 
să mai stau vreodată într-un fotoliu la Savage Club sau să mai 
privesc cheiurile cenușii ale Tamisei. Desigur că atunci o să mi 
se pară ceva ca un coşmar sau ca o vedenie de om în delir. Dar 
trebuie s-o aştern pe hârtie cât mai curând, atâta timp cât o am 
proaspătă în minte, iar omul care stă lângă mine în iarba udă 
poate să mărturisească dacă am minţit sau nu. 

In faţa noastră se întindea, până la marginea stâncii, un loc 
deschis şi larg, cu o suprafaţă de vreo câteva sute de iarzi, 
acoperit cu iarbă şi cu ferigi pitice. Luminişul era împrejmuit, în 
semicerc, de copaci, în care se vedeau nişte colibe făcute din 
frunziş şi aşezate una deasupra celeilalte printre crengi. Fiecare 
din aceste cuiburi era o mică locuinţă. Intrările colibelor şi 
crengile copacilor erau împânzite de un întreg popor de 
maimuțe care, după mărimea lor, păreau să fie femeile şi copiii 
tribului. Aceştia alcătuiau fundalul tabloului şi se uitau cu 
deosebit interes la aceeaşi scenă, care pe noi ne fascina şi ne 
înspăimânta. 

Pe locul gol din apropierea stâncii se adunaseră cam o sută 
de făpturi păroase şi roşcate, unele de o mărime impresionantă, 
dar toate la fel de hidoase. Aceşti oameni-maimuţă păstrau 
oarecare disciplină: nici unul din ei nu încerca să rupă alinierea. 
Inaintea lor stătea un grup de indieni, mici de statură, bine 


proporţionaţi, a căror piele arămie strălucea la soare ca bronzul 
lustruit. Lângă ei era un alb - înalt, subţire, cu capul plecat, cu 
braţele încrucişate şi cu o expresie de spaimă şi de resemnare: 
nu puteam să nu recunosc făptura uscăţivă a profesorului 
Summerlee. 

In faţa şi în jurul acestei cete de prizonieri se vedeau câţiva 
oameni-maimuţă care-i păzeau cu străşnicie şi le făceau 
imposibilă orice încercare de fugă. În sfârşit, înaintea tuturor şi 
foarte aproape de marginea stâncii, mi-au atras atenţia două 
personaje atât de ciudate care, în alte împrejurări, ar fi fost 
nespus de comice. Unul din ei era tovarăşul nostru, profesorul 
Challenger. Ceea ce mai rămăsese din fosta lui haină îi atârna în 
zdrenţe pe umeri. Cămaşă nu mai avea, iar barba mare şi 
încâlcită era una cu părul care-i acoperea pieptul uriaş. Îşi 
pierduse pălăria şi părul, care-i crescuse apreciabil în timpul 
peregrinărilor noastre, îi flutura în toate părţile într-o sălbatică 
neorânduială. O singură zi îl schimbase, din cel mai înalt produs 
al civilizaţiei moderne, în cel mai jalnic sălbatic din America de 
Sud. Alături de el stătea stăpânul lui, regele oamenilor-maimuţă. 
Semăna leit cu profesorul nostru, aşa cum îmi povestise lord 
John, cu deosebirea că el era roşcat, în timp ce profesorul era 
brun. Aceeaşi faţă turtită şi masivă, aceiaşi umeri puternici, 
aceleaşi braţe lungi care le atârnau, aceeaşi barbă amestecată 
cu părul de pe piept. Numai că, deasupra sprâncenelor, fruntea 
îngustă şi teşită ca şi ţeasta turtită a omului-maimuță erau în cel 
mai desăvârşit contrast cu fruntea înaltă şi cu craniul de o formă 
perfectă al europeanului. Din toate celelalte puncte de vedere, 
regele părea o absurdă caricatură a profesorului. 

Toate aceste lucruri, care acum îmi iau atâta timp ca să le 
descriu, le-am văzut atunci într-o clipă. De altfel, atunci aveam 
de făcut treburi mai importante, deoarece în faţa noastră se 
desfăşura o cumplită tragedie. Doi oameni-maimuţă au tras 
afară din ceată un indian şi l-au împins până la marginea stâncii. 
Regele a făcut un semn cu mâna. Supuşii au apucat prizonierul 
de mâini şi de picioare şi i-au făcut vânt încoace şi încolo de trei 
ori, cu o violenţă nemaipomenită, apoi l-au aruncat pe deasupra 
prăpastiei ca pe o biată zdreanţă. Puterea cu care l-au aruncat l- 
a făcut să se învârte în aer înainte de a cădea. Când a dispărut 
din văzul adunării, toţi, în afară de paznici, s-au năpustit spre 
marginea prăpastiei. A urmat o clipă de linişte, care s-a sfârşit 


cu un răcnet de bucurie: săreau în dreapta şi-n stânga, îşi 
fluturau braţele păroase şi urlau de fericire. Pe urmă s-au 
îndepărtat de marginea stâncii, s-au aliniat din nou şi au 
aşteptat victima următoare. 

De data aceasta îi venea rândul lui Summerlee. Doi paznici 
l-au apucat de mâini şi l-au tras înainte cu brutalitate. Toată 
fiinţa lui înaltă şi subţire se zbătea ca un pui pe care-l tragi afară 
din coteţ. Intors’ cu faţa spre rege, Challenger gesticula cu o 
vădită emoție. Se ruga, pleda şi implora cerându-i viaţa 
prietenului său. Dar omul-maimuţă l-a împins cu asprime şi a 


refuzat dând din cap. Mişcarea aceasta a fost cea din urmă pe 
care a făcut-o. Carabina lui lord John a bubuit şi regele s-a 
prăbuşit la pământ ca o uriaşă grămadă de carne roşie. 

— Trage în grămadă! Trage! Trage, băiete, mi-a strigat 
tovarăşul meu. 

In sufletul omului celui mai placid există ciudate răbufniri 
de sălbăticie. Mă consider o natură sensibilă şi mi s-a întâmplat 
de multe ori să mi se umezească ochii în faţa unui iepure rănit. 
Acum însă mă stăpânea setea de sânge. M-am trezit în picioare, 


descărcând o puşcă după alta şi încărcând din nou, urlând 
sălbatic şi râzând ca un nebun. Toate cele patru puşti ale 
noastre făceau un masacru îngrozitor. Cei doi paznici care-l 
ţineau pe Summerlee au fost doborâţi, iar el se împleticea ca un 
om beat, fără să-şi dea seama că era liber. Tot tribul oamenilor- 
maimuţă fugea acum nebuneşte în toate părţile, fără să 
înţeleagă de unde venea furtuna aceea aducătoare de moarte. 
Se învârteau, dădeau din mâini şi urlau, împiedicându-se de cei 
care căzuseră. O pornire necugetată i-a făcut să se năpustească 
grămadă spre copaci ca să se refugieze, lăsând în urma lor 
ţărâna presărată cu morţi. Prizonierii au rămas singuri în 
mijlocul luminişului. 

Mintea ageră a lui Challenger a prins mişcarea. L-a apucat 
de braţ pe Summerlee, care rămăsese lipsit de orice vlagă şi 
amândoi s-au repezit spre noi. Doi dintre paznici s-au luat pe 
urmele lor, însă două gloanţe din carabina lui lord John i-au oprit 
pe loc. Am alergat înaintea prietenilor noştri şi le-am pus în 
mână câte o puşcă încărcată. Dar Summerlee era la capătul 
puterilor. Abia mai putea păşi. In vremea asta, oamenii-maimuţă 
îşi veniseră în fire şi se întorceau prin junglă ca să ne taie 
drumul. Challenger şi cu mine ne-am retras, sprijinindu-l pe 
Summerlee, în timp ce lord John ne apăra retragerea trăgând 
susţinute focuri de puşcă de câte ori capetele sălbatice se iveau 
prin tufişuri. Mai mult de o milă am avut pe urmele noastre 
bestiile acelea vorbitoare. Apoi urmărirea lor a slăbit, deoarece 
au început să ne cunoască puterea şi se temeau să se mai arate 
în faţa puştilor. Când, în sfârşit, am ajuns la tabără, ne-am uitat 
îndărăt şi am constatat că eram singuri. 

Sau cel puţin aşa credeam. Dar ne înşelam. Abia 
astupasem intrarea „zarebei” , ne strânsesem mâinile cu 
căldură şi ne aruncasem, tremurând din tot trupul, la pământ, 
lângă izvor, când am auzit afară, lângă intrare, zgomot de paşi 
şi glasuri plângăreţe. Lord Roxton s-a repezit pe uşă cu puşca în 
mână. Acolo, cu faţa la pământ, zăceau cei patru supraviețuitori 
indieni cu figurile lor mici şi roşii, tremurând de frica noastră şi 
totuşi cerându-ne ajutor. Făceau cu mâna gesturi largi, 
arătându-ne pădurea din jur, ca să ne dea de veste că de acolo 
ne pândea o primejdie. Apoi s-au apropiat şi s-au agăţat de 
genunchii lui lord John, lipindu-şi obrajii de picioarele lui. 


— Pe legea mea! a strigat lord John, încurcat, chinuindu-şi 
mustaţa. Ce naiba să facem cu oamenii aceştia? Haide, copii, 
ridicaţi-vă şi dezlipiţi-vă obrazul de pe cizmele mele. 

Summerlee îşi mai venise în fire şi acum îşi îndesa cu tutun 
pipa lui cea veche. 

— Şi ei au fost salvaţi ca şi noi, a zis el. Pe toţi ne-aţi scăpat 
din ghearele morţii. Pe cuvânt de onoare, aţi cam avut de furcă! 

— Admirabil! a strigat Challenger. Admirabil! Nu numai noi, 
ca indivizi, dar întreaga ştiinţă europeană vă datorează 
recunoştinţă pentru ceea ce aţi făcut! Nu mă sfiiesc să spun că 
dispariţia profesorului Summerlee ca şi a mea ar fi lăsat un gol 
greu de împlinit în istoria zoologiei moderne. Tânărul nostru 
prieten şi dumneata, lord John, aţi procedat admirabil! 

Faţa i s-a luminat de un zâmbet patern, dar ştiinţa 
europeană s-ar fi simţit destul de încurcată văzându-i pe aceşti 
fii ai săi, nădejdea viitorului, cu capetele zbârlite, cu piepturile 
goale şi cu hainele în zdrenţe. Challenger ţinea între genunchi o 
cutie de conserve şi în mină o bucată mare de miel de Australia 
congelat. Când au dat cu ochii de el, indienii au început să tipe 
şi s-au agăţat cu desperare de genunchii lui lord John. 

— Nu vă temeţi, copii, le-a zis el, mângâind cu mâna părul 
unuia din ei, împletit în coadă. l-ai speriat cu aspectul dumitale, 
Challenger. Şi, pe legea mea, nici nu mă mir. Linişteşte-te, 
băiete, nu-i decât un om ca şi noi. 

— Într-adevăr, domnule! a strigat indignat profesorul. 

— Dar bine, Challenger, ar trebui să fii încântat că eşti ceva 
mai altfel decât un om obişnuit. Dacă n-ai fi semănat aşa de 
bine cu regele.... 

— Pe cuvântul meu de onoare, lord John Roxton, găsesc că 
mergi cam departe! 

— Constat doar un fapt. 

— Te-aş ruga, domnule, să schimbăm subiectul. 
Observațiile dumitale sunt tot atât de lipsite de respect pe cât 
de inexplicabile. Ar trebui să ne ocupăm puţin de bieţii indieni. 
Ce facem cu ei? Lucrul cel mai bun ar fi, desigur, să-i conducem 
acasă, dacă am şti unde li-e casa... 

— Nu-i nici o dificultate, am spus. Oamenii stau în peşterile 
de pe malul celălalt al lacului central. 

— Văd că tânărul nostru prieten ştie bine unde stau. Dar 
bănuiesc că drumul e cam lung. 


— Vreo 20 de mile, i-am răspuns. 

Summerlee a mormăit: 

— Intrucât mă priveşte, n-o să pot ajunge nici odată până 
acolo. Aud încă bestiile acelea umblând pe urmele noastre. 

In timp ce vorbea Summerlee, din negura deasă a pădurii 
am auzit în depărtare strigătul oamenilor-maimuţă. Indienii au 
început din nou să se vaiete încetişor. 

— Trebuie s-o luăm din loc şi încă repede! a hotărât lord 
John. Dumneata, tinere, ajută-l pe Summerlee. Indienii or să ne 
care proviziile. Şi acum, să mergem înainte de a fi văzuţi! 

În mai puţin de o jumătate de oră am ajuns la adăpostul pe 
care-l folosisem înainte şi ne-am ascuns acolo. Şi toată ziua am 
auzit, dinspre tabăra părăsită, strigătele  neliniştite ale 
oamenilor-maimuţă. Dar nici unul din ei nu s-a arătat în faţa 
noastră, aşa că am putut dormi cu toţii şi albi şi roşii, somn lung 
şi adânc. Spre seară dormitam încă, când am simţit că mă trage 
cineva de mânecă şi l-am văzut pe Challenger îngenuncheat 
lângă mine. 

— Domnule Malone, fără îndoială că ţii un jurnal al 
evenimentelor şi, probabil, doreşti să-l publici, mi-a spus 
solemn. 

— Sunt aici în calitate de gazetar, i-am răspuns. 

— Da, aşa-i. Cred că ai auzit oarecare observaţii destul de 
deplasate pe care le-a făcut lord John Roxton, cu privire la o 
oarecare... la o oarecare asemănare... 

— Da, le-am auzit. 

— E de prisos să-ţi mai spun că orice publicitate ai da 
acestor observaţii şi orice superficialitate pe care ai dovedi-o în 
relatarea acestor evenimente ar însemna o gravă jignire la 
adresa mea. 

— O să mă mărginesc la strictul adevăr. 

— Lord John îşi permite destul de des observaţii fanteziste 
şi e dispus să atribuie explicaţiile cele mai bizare respectului pe 
care rasele înapoiate îl acordă în orice ocazie demnităţii şi 
caracterului.. Mă urmăreşti? 

— Perfect. 

— Mă bizui pe discreţia dumitale. Apoi, după o clipă de 
tăcere: Regele oamenilor-maimuţă era într-adevăr o fiinţă de o 
mare distincție, o personalitate de o inteligenţă şi de o 
frumuseţe deosebită... Nu te-a frapat lucrul acesta? 


— Într-adevăr, deosebită! Am încuviinţat. 
Şi profesorul, scăpat de o grijă, s-a întins din nou şi a 
adormit. 


CAPITOLUL XIV 


ADEVARATELE CUCERIRI 

NE ÎNCHIPUIAM că oamenii-maimuţă, urmăritorii noştri, nu 
ştiau nimic de ascunzătoarea noastră din junglă. Dar curând am 
descoperit că ne înşelam. În pădure nu se auzea nici o mişcare, 
nici o frunză nu se clintea şi totul era liniştit în jurul nostru. Dar 
ar fi trebuit să ne aducem aminte, din prima noastră experienţă, 
de răbdarea şi de şiretenia de care dădeau dovadă aceste fiinţe 
atunci când erau nevoite să pândească şi să aştepte momentul 
favorabil. Orice o fi să mi se întâmple în viaţă de aci încolo, sunt 
sigur că nici odată n-o să fiu atât de aproape de moarte ca în 
dimineaţa aceea. Dar s-o luăm de la început. 

Ne-am trezit cu toţii, frânţi de emoţiile prin care trecusem şi 
de lipsa forţată de hrană din ajun. Summerlee era încă atât de 
slăbit, încât simplul fapt de a sta în picioare însemna pentru el 
un efort. Dar omul acesta avea un fel de curaj aprig, pe care 
vârsta nu i-l slăbise şi care nu i-ar fi îngăduit nici odată o 
înfrângere. Am ţinut sfat şi am hotărât să aşteptăm liniştiţi, 
acolo unde ne aflam, un ceas sau două, să mâncăm ceva şi apoi 
s-o luăm de-a curmezişul podişului, în jurul lacului central, spre 
peşterile în care observaţiile mele îmi dovediseră că locuiau 
indienii. Ne bizuiam pe cei pe care-i scăpasem de la moarte, ca 
să fim primiţi călduros de tovarăşii lor. După aceea, deoarece ne 
îndeplinisem misiunea şi aveam cunoştinţe mai temeinice 
asupra tainelor ţării lui Maple White, trebuia să ne gândim cu 
toţii serios la rezolvarea problemei vitale a evadării noastre şi a 
întoarcerii acasă. Până şi Challenger părea gata să admită că, în 
aceste condiţii, scopul expediției noastre fusese atins şi că 
înainte de toate eram datori să aducem la cunoştinţa lumii 
civilizate descoperirile uimitoare pe care le făcusem. 

Puteam acum să-i cercetăm în linişte pe indienii pe care-i 
salvasem. Erau mici de statură, nervoşi, sprinteni şi bine făcuţi, 
având părul negru împletit într-o coadă ridicată în creştet cu o 
cureluşă, iar mijlocul încins cu un şorţ de piele. Feţele lor, fără 
nici un fir de barbă, aveau liniile armonioase şi o expresie de 
permanentă bună dispoziţie. Loburile urechilor le atârnau 
însângerate, ceea ce dovedea că obişnuiau să poarte oarecare 
podoabe, pe care călăii le smulseseră cu brutalitate. Vorba lor, 
deşi neînţeleasă pentru noi, era curgătoare şi, cum se arătau 
unii pe alţii spunând de mai multe ori acelaşi cuvânt: „Acalla” , 


am dedus că aşa se chema neamul lor. Din când în când, cu 
feţele schimonosite de frică şi de ură ridicau pumnii spre păduri 
şi strigau: „Doda! Doda!” — cuvânt care, desigur, îi indica pe 
duşmanii lor. 

— Ce crezi despre ei, Challenger? a întrebat lord John. 
Pentru mine, nu încape nici o îndoială că cel mic, cu fruntea 
rasa, e unul din şefii lor. 

Era vădit, într-adevăr, că omul acela stătea mai la o parte 
de ceilalţi, care nu îndrăzneau să i se adreseze decât cu 
oarecare semne de respect. Părea să fie cel mai tânăr dintre ei, 
dar era atât de mândru şi de arogant, încât atunci când 
Challenger i-a pus mâna lui mare pe cap, s-a scuturat ca un cal 
de rasă atins de pinten şi, cu o sclipire în ochii negri, s-a 
depărtat de el. Ducându-şi apoi mâna la piept şi înţepenindu-se 
pe picioare într-o atitudine demnă, a repetat de mai multe ori 
cuvântul „maretas”. Profesorul, care nu se încurca de atâta 
lucru, a apucat de umeri pe indianul cel mai apropiat şi a ţinut 
asupra lui o prelegere întocmai aşa cum ar fi făcut dacă ar fi 
prezentat un specimen neobişnuit într-o sală de curs. 

— Tipul acestui individ, a început el, cu felul lui sonor de a 
pronunţa cuvintele, judecind după capacitatea craniană, după 
unghiul facial sau după orice altă caracteristică - nu pare de un 
ordin interior. Dimpotrivă, trebuie să-l aşezăm pe o scară mult 
superioară în raport cu multe treburi sud-americane cunoscute. 
Nici o ipoteză nu poate explica evoluţia acestei rase în acest 
ţinut. De asemenea, un interval atât de mare desparte pe 
oamenii-maimuţă de animalele care au supravieţuit pe acest 
podiş, încât e aproape inadmisibil să se fi dezvoltat împreună. 

— Atunci, de unde au putut să se ivească? a întrebat lord 
John. 

— lată o întrebare care, fără îndoială, va fi aprig discutată 
în toate cercurile ştiinţifice din Europa şi America, a răspuns 
profesorul. Părerea mea, care nu are altă valoare decât aceea a 
unei simple păreri, aici profesorul şi-a umplut cu aer pieptul 
uriaş şi s-a uitat cu aroganță în jurul lui, este că evoluţia s-a 
produs în condiţiile speciale ale acestui ţinut, până la 
vertebrate, lăsând să supravieţuiască vechile specii şi să 
coexiste cu cele noi. De aci, consecinţa: găsim fiinţe din zilele 
noastre, cum ar fi tapirul, care de altfel are o vârstă 
respectabilă, cerbul mare şi furnicarul, în acelaşi timp cu 


reptilele jurasice. Totul e mult mai limpede acum. Dar să vedem 
ce s-a întâmplat cu oamenii-maimuţă şi cu indienii. Ce 
interpretare se poate da prezenţei lor aici? Singura la care mă 
pot gândi e o invazie venită dinafară. Pare foarte probabil că a 
existat un tip de maimuţă antropoidă în America de Sud, care în 
vremile trecute şi-a croit drum până la acest podiş şi care a dat 
apoi naştere fiinţelor pe care le-am văzut şi dintre care unele... 
aici se uită ţintă la mine, prezentau un aspect şi o formă care, 
dacă s-ar fi împletit şi cu inteligenţa, nu preget s-o spun, ar fi 
fost la înălţimea oricărei rase astăzi în fiinţă. Cât despre indieni, 
nici nu pun la îndoială faptul că au emigrat la o dată mult mai 
recentă. Sub ameninţarea foametei sau din dorinţă de cucerire, 
şi-au făcut drum până aici sus. Găsindu-se în faţa unor fiinţe 
fioroase, necunoscute până atunci s-au refugiat în peşterile pe 
care ni le-a descris tânărul nostru prieten. Fără îndoială că au 
avut de dat o luptă extrem de grea ca să se poată apăra 
împotriva fiarelor şi, mai ales, împotriva oamenilor-maimuţă, 
care i-au privit desigur ca pe nişte intruşi şi împotriva cărora au 
avut de dus o luptă fără odihnă, punând la bătaie o şiretenie 
care le lipsea adversarilor. Dacă numărul indienilor pare 
restrâns, e tot din pricina luptei pe care au trebuit s-o dea. Ei 
bine, domnilor, sunteţi pe deplin lămuriţi sau există vreun punct 
asupra căruia aţi dori să puneţi întrebări? 

De data aceasta, profesorul Summerlee era prea deprimat 
ca să se împotrivească. Totuşi, a dat din cap cu violenţă, în 
semn de totală dezaprobare. Lord John, trecându-şi mâinile prin 
părul său scurt, a declarat că nu era în măsură să deschidă o 
controversă. Cât despre mine, mi-am jucat rolul obişnuit, adică 
acela de a cobori discuţia la un nivel prozaic, atrăgând atenţia 
celorlalţi asupra faptului că unul din indieni lipsea. 

— S-a dus să aducă apă, a spus lord Roxton. l-am dat un 
burduf gol şi a plecat cu el. 

— La tabără? am întrebat. 

— Nu, la pârâu. Trebuie să fie acolo, printre copaci. Nu 
poate fi mai departe de 200 de iarzi. Dar văd că neghiobul 
întârzie. 

— Mă duc să-l caut, am spus. 

Mi-am luat puşca şi am pornit în direcţia pârâului, lăsându- 
mi prietenii care se pregăteau să mănânce ceva. Ar putea să 
pară imprudent că părăseam adăpostul, chiar pentru o distanţă 


atât de mică, dar nu uitaţi că eram la mai multe mile de satul 
maimuţelor, că, după câte ştiam, bestiile nu ne descoperiseră şi 
că în nici un caz, cu o armă în mână, nu aveam de ce mă teme 
de ele. Nu cunoşteam încă viclenia lor şi nici puterea de care 
erau în stare. 

Auzeam undeva, prin apropiere, susurul pârâului, dar între 
mine şi apă se întindea un desiş de copaci şi de mărăcini. Imi 
croisem drum într-acolo până la un punct care ieşea din câmpul 
vizual al tovarăşilor mei, când sub unul din copaci am observat 
o masă informă şi roşcată ghemuită printre mărăcini. M-am 
apropiat şi am tresărit recunoscând cadavrul indianului nostru. 
Zăcea pe o parte, cu mâinile atârnate şi cu capul răsturnat pe 
spate, într-o poziţie cu totul nefirească, aşa fel încât părea că 
priveşte drept pe deasupra umărului. Am început să strig ca să 
dau de veste prietenilor mei că se întâmplase ceva şi m-am 
aplecat peste cadavru, să- | cercetez. Cu siguranţă că îngerul 
meu păzitor era foarte aproape de mine, deoarece o senzaţie de 
frică sau poate un uşor foşnet al frunzelor m-a făcut să-mi ridic 
ochii. 


Din frunzişul des şi verde care atârna deasupra capului 
meu, coborau încet două braţe musculoase, acoperite cu păr 
roşcat. Încă o clipă şi mâinile acelea mari, care se furişau printre 

OTE frunze, m-ar fi apucat de 

îm n beregată. Am sărit 

îndărăt cât am putut de 
repede, dar mâinile 
erau mai iuți decât 
mine. Cu toate că am 
evitat, sărind brusc, să 

ceea ce mi-ar fi fost 
fatal, totuşi una din ele 

cealaltă mi s-a lăsat 

SAIA următoare laba care-mi 

care ES YS o simţeam în regiunea 
— 3 sATA cervicală a fost mai mare 
decât S să 3 puteam să îndur. Eram 
gata Eo z să leşin, dar am mai avut 
încă puterea să dau la o parte 
e) clipă mâna care-mi apăsa 
bărbia.  Uitându-mă în 

sus, zărit o figură înfiorătoare, 


cu i i R albaştri, reci şi necruțători, 
care se PS uitau ţintă într-ai mei. Era ceva 
hipnotic în aceşti ochi înfiorători. N-am putut rezista mai mult. 
Când bestia a simţit că puterile îmi slăbeau, doi canini albi i-au 


sclipit o secundă în cele două colţuri ale gurii şi gheara m-a 
apucat din nou de bărbie, împingându-mi iarăşi capul spre 
spate. O negură subţire m-a învăluit şi în urechi au început să- 
mi sune clopoței de argint. Am auzit în depărtare o împuşcătură 
înăbuşită de carabină, am avut vaga senzaţie a unei prăbugşiri şi 
am căzut în nesimţire. 

Când m-am trezit, eram culcat pe iarbă, în ascunzişul 
nostru. Cineva adusese apă de la pârâu şi lord John mă stropea 
pe faţă, în timp ce Challenger şi Summerlee îmi sprijineau capul, 
cu un aer îngrijorat. O clipă am avut senzaţia că sub măştile lor 
de oameni de ştiinţă existau şi suflete omeneşti. Cu siguranţă că 
şocul nervos, mai mult decât vătămarea trupească, mă 
cufundase în starea aceea de inconştienţă, aşa că după o 
jumătate de ceas, cu toată durerea îngrozitoare de cap şi 
înţepeneala gâtului, eram din nou pe picioare, gata să fac faţă 
oricărui eveniment. 

— Puțin a lipsit să nu te cureţi, băiete, a zis lord John. Cum 
te-am auzit strigând am şi plecat, dar când ţi-am văzut capul 
aproape scos din umeri şi trupul legănându-se în gol, am fost 
sigur că am ajuns prea târziu. În zăpăceală mi-am greşit ţinta, 
dar bestia tot ţi-a dat drumul şi a dispărut ca un fulger. Pe legea 
mea! Aş vrea să am cincizeci de oameni înarmaţi, ca să curăţ 
locul de bestiile astea care l-au infectat! 

Prin urmare, oamenii-maimuţă ne descoperiseră şi eram 
pândiţi, fără îndoială, din toate părţile! În timpul zilei poate că n- 
aveam a ne teme prea mult, dar nu mai încăpea vorbă că nu va 
trece noaptea fără să fim atacați. Aşa încât, cu cât am fi plecat 
mai repede, cu atât ar fi fost mai bine. In jurul nostru pădurea se 
întindea pe trei părţi şi cu siguranţă că, rămânând acolo, am fi 
căzut într-o capcană. Dar pe cea de a patra parte, aceea care 
cobora spre lac, era numai mărăciniş, cu destul de dese 
luminişuri şi, din loc în loc, cu câte un copac. Aceasta era calea 
pe care o urmasem eu în aventuroasa mea plimbare de unul 
singur şi ea ducea direct la peşterile indienilor. Acesta trebuia să 
fie drumul nostru. 

Nu aveam decât o singură părere de rău: că lăsam în urma 
noastră tabăra. Şi nu atât pentru proviziile pe care le părăsisem, 
cât mai ales pentru că pierdeam legătura cu Zambo, singurul 
nostru punct de legătură cu lumea dinafară. Altfel, luasem o 
mare cantitate de cartuşe, ca şi toate armele, aşa încât, cel 


puţin pentru un timp, puteam să ne bizuim pe propriile noastre 
puteri şi să sperăm că o să se ivească curând ocazia să ne 
întoarcem şi să reluăm legătura cu negrul. Zambo făgăduise că 
o să ne aştepte cu credinţă şi nu aveam nici o îndoială că o să 
se ţină de cuvânt. 

Am plecat îndată după-amiază. Indianul cel tânăr, şeful, 
mergea înainte, slujindu-ne de călăuză, dar refuzând cu 
indignare să ducă ceva în spate. După el veneau cei doi indieni 
rămaşi în viaţă, purtând pe umeri puţinele provizii pe care le 
mai aveam. Noi, cei patru albi, alcătuiam ariergarda, cu armele 
pregătite. În clipa când am plecat, a izbucnit în spatele nostru 
din liniştea pădurii acel urlet îngrozitor al oamenilor-maimuţă, 
pe care-l puteai lua fie drept un strigăt de triumf pentru fuga 
noastră, fie drept o insultă adresată acestei fugi. Uitându-ne 
îndărăt, n-am văzut decât frunzişul verde al copacilor, dar 
urletele pe care le auzeam dovedeau că pe acolo erau mulţi 
duşmani de-ai noştri. N-am avut impresia că ne-ar urmări şi în 
curând am ajuns la loc deschis, ceea ce însemna că scăpasem 
de sub puterea lor. 

În timp ce mă târam în urma tuturor, mă uitam la cei trei 
prieteni care mergeau înainte şi nu mă puteam opri să nu 
zâmbesc. Ce mai rămăsese din fermecătorul lord John Roxton, 
care stătea atunci seara la „Albany” , printre covoarele-i 
persane şi tablourile de preţ, în luminile strălucitoare care-l 
înconjurau? Şi ce mai rămăsese din impunătorul profesor, care 
se umfla în pene după biroul lui masiv din odaia de lucru din 
Enmore Park? Şi cel de al treilea era oare aceeaşi persoană cu 
fiinţa aspră şi înţepată care apăruse la adunarea de la Institutul 
de Zoologie? Trei vagabonzi pe care i-ai fi întâlnit pe un drum de 
ţară din Surrey n-ar fi arătat mai zdrenţăroşi şi mai nenorociţi! 
Fără îndoială, nu eram pe podiş decât de o săptămână. Dar 
lăsasem în tabăra de jos toate hainele de schimb şi cele şapte 
zile petrecute aici, sus, ne zdruncinaseră destul de mult - pe 
mine, totuşi, mai puţin decât pe ceilalţi, deoarece eu nu 
îndurasem, ca ei, bestialităţile oamenilor-maimuţă. Cei trei 
prieteni ai mei îşi pierduseră pălăriile şi se legaseră la cap cu 
batistele, hainele le atârnau în zdrenţe, iar feţele lor 
nebărbierite erau aproape de nerecunoscut. Atât Summerlee, 
cât şi Challenger şchiopătau destul de tare, în timp ce eu, care 
mă resimţeam încă după şocul de dimineaţă, abia îmi trăgeam 


picioarele de slăbiciune, iar gâtul îmi era ţeapăn şi ca dintr-o 
bucată, din pricina strânsorii criminale la care fusese supus. 
Aveam într-adevăr un aspect jalnic şi nu era de mirare că 
tovarăşii noştri indieni ne priveau uneori pe sub sprâncene, cu o 
nedumerire amestecată cu silă. ` 

Spre seară am ajuns la malul lacului. Indată ce am părăsit 
jungla şi am zărit oglinda apei întinzându-ni-se în faţă, prietenii 
noştri băştinaşi au început să strige de bucurie şi să gesticuleze 
toţi deodată, arătându-ne ceva înaintea noastră. Intr-adevăr, era 
o privelişte cu totul neaşteptată. Alunecând pe faţa lucie, înainta 
spre ţărmul pe care ne aflam o întreagă flotilă de bărci. Când le- 
am zărit întâi, erau la depărtare de câteva mile, dar înaintau cu 
destulă uşurinţă, aşa fel încât au ajuns atât de aproape, că 
vâslaşii ne-au putut recunoaşte pe fiecare în parte. In aceeaşi 
clipă, din piepturile lor a izbucnit un chiot de veselie şi i-am 
văzut ridicându-se de la locurile lor şi făcând gesturi violente cu 
vâslele şi cu lăncile. După aceea au început iarăşi să vâslească, 
au tras bărcile pe nisip şi veniră să ni se închine, dând semne de 
mare bucurie şi respect în faţa tânărului şef. In sfârşit, unul 
dintre ei, un om de vârstă respectabilă, purtând colan şi brățară 
din mărgele de sticlă strălucitoare şi pe umeri pielea unui 
animal frumos, de culoarea aurie a chihlimbarului, a păşit 
înainte şi l-a îmbrăţişat cu căldură pe tânărul salvat de noi. Apoi 
ne-a privit şi i-a pus tânărului câteva întrebări, după care s-a 
îndreptat cu multă demnitate şi ne-a îmbrăţişat pe rând, pe 
fiecare. La porunca lui, tot tribul s-a aruncat la pământ în faţa 
noastră, în chip de omagiu. Mă simţeam cam stingherit în faţa 
acestor dovezi de adoraţie şi am citit acelaşi sentiment şi pe 
faţa lui lord John şi pe a lui Summerlee. În schimb, Challenger 
strălucea de fericire, ca o floare luminată de soare. 

— Par a fi primitivi, a zis el mângâindu-şi barba şi privindu-i 
pe fiecare în parte, dar respectul pe care-l dau unor fiinţe 
superioare ar putea servi de lecţie pentru unii dintre europenii 
mai avansați. E ciudat cât de juste pot fi instinctele unui 
sălbatic. 

Era clar că băştinaşii porniseră la război, pentru că fiecare 
purta o lance, un bambus lung, cu vârf de os, un arc şi săgeți, 
precum şi un fel de măciucă sau de secure de piatră atârnată la 
cingătoare. Privirile întunecate pe care le aruncau spre păduri şi 
cuvântul „Doda” pe care-l spuneau tot timpul dovedeau că 


porniseră să-l salveze sau să-l răzbune pe acel care bănuiam că 
era fiul şefului. Tot tribul, aşezat în cerc, a ţinut sfat, la care am 
asistat şi noi de pe o stâncă de bazalt. Doi sau trei războinici au 
luat cuvântul, iar la sfârşit tânărul nostru prieten a ţinut o 
cuvântare înflăcărată, pe care aproape că am înţeles-o, de parcă 
am fi cunoscut limba, datorită gesturilor extrem de elocvente pe 
care le folosea. 

— La ce bun să ne mai întoarcem! zicea el. Mai curând sau 
mai târziu, tot va trebui să îndeplinim această misiune. Chiar 
dacă eu am scăpat cu viaţă, să nu uităm că atâţia tovarăşi de-ai 
noştri au fost ucişi. Pentru noi nu mai există siguranţă. Acum ne- 
am adunat şi suntem gata. Apoi, arătând spre noi: Aceşti 
oameni ciudaţi sunt prietenii noştri. Ei sunt războinici de seamă 
şi-i urăsc ca şi noi pe oamenii-maimuţă. Au în mâna lor şi arăta 
cerul, tunetul şi fulgerele. Când o să mai avem asemenea prilej? 
Prin urmare, să mergem înainte şi să murim sau să trăim liberi. 
Altfel cum am putea să ne mai prezentăm cu cinste înaintea 
femeilor noastre? 

Războinicii cei mici şi cu pielea arămie sorbeau fiecare 
cuvânt al vorbitorului, iar când a terminat, au izbucnit în aplauze 
frenetice, aruncându-şi armele în aer. Şeful cel bătrân a făcut un 
pas spre noi şi ne-a întrebat ceva, arătând în acelaşi timp spre 
pădure. Lord John i-a spus să aştepte răspunsul, apoi s-a întors 
spre noi. 

— E rândul vostru să hotărâți ce aveţi de gând să faceţi, 
pentru că, în ce mă priveşte, eu am de încheiat o socoteală cu 
maimuţele astea. lar dacă lucrul acesta va avea ca urmare 
ştergerea lor de pe faţa pământului, nu cred că ar suferi cineva 
din pricina asta. Aşa că eu mă alătur, fără să stau la gânduri, 
micilor noştri prieteni arămii. Vreau să-i văd la lucru. Dumneata 
ce zici, tinere? 

— Nici vorbă că vă urmez. 

— Dar dumneata, Challenger? 

— Vă însoțesc şi eu. 

— Şi dumneata, Summerlee? 

— Părerea mea e că ne îndepărtăm simţitor de scopul 
expediției noastre, lord John. Vă asigur că atunci când mi-am 
părăsit catedra de la Londra nu puteam presupune că am făcut- 
o ca să conduc o ceată de sălbatici împotriva unei colonii de 
maimuțe antropoide! 


— lată dar la ce îndeletniciri josnice am fost reduşi! a zis 
lord John, zâmbind. Dar fapt e că am ajuns aici. Ce hotărăşti? 

— Pare a fi o acţiune foarte discutabilă, a repetat 
Summerlee, încăpăţânându-se. Insă, cum tot vă duceţi cu toţii, 
nu văd cum aş putea eu să rămân. 

— Atunci, problema e lămurită, a zis lord John şi, 
întorcându-se spre şef, a dat din cap şi şi-a mângâiat puşca. 
Bătrânul ne-a strâns mâinile, fiecăruia în parte, în timp ce 
oamenii lui strigau mai tare ca nici odată. Era însă prea târziu să 
mai plecăm chiar în noaptea aceea, aşa că indienii au 
improvizat un fel de tabără fără pretenţii. Pretutindeni s-au 
aprins focuri şi fumul a început să se ridice. Câţiva oameni, care 
dispăruseră în junglă, s-au întors mânând în faţa lor un 
iguanodon tânăr. Animalul avea pe umăr, ca şi ceilalţi, o pată de 
bitum şi am văzut atunci pe unul dintre băştinaşi care, cu un aer 
de proprietar, a încuviinţat sacrificarea. Abia atunci am înţeles 
că aceste animale uriaşe erau proprietate particulară ca şi 
cirezile de vite, iar petele de bitum care ne intrigaseră atât de 
mult nu erau decât semnele stăpânului. Lipsiţi de apărare, 
leneşi şi erbivori, având, ce e drept, picioare uriaşe, dar 
neavând deloc creier, iguanodonii se lăsau conduşi chiar şi de 
un copil. În câteva minute, animalul a fost sfâşiat în bucăţi şi 
bucăţile fripte deasupra focului împreună cu câţiva peşti ganoizi, 
prinşi cu lăncile în lac. 

În timp ce Summerlee dormea culcat pe nisip, noi ceilalţi 
am făcut ocolul lacului, căutând să mai descoperim câte ceva 
din această ţară ciudată. De două ori am dat de nişte puțuri 
pline cu argilă albastră, aşa cum mai văzusem şi în mlaştina 
pterodactililor şi care nu erau decât vechi cratere vulcanice. Din 
nu ştiu ce motive, necunoscute de noi, aceste cratere păreau a-l 
interesa nespus pe lord John. Pe de altă parte, Challenger 
cercetă un gheizer de nămol fierbinte, la suprafaţa căruia se 
spărgeau băşici mari gazoase. A înfipt o ţeavă de trestie în 
nămol şi a început să strige de bucurie ca un copil când, 
apropiind de capătul celălalt al ţevii un chibrit aprins, s-a produs 
o explozie şi a apărut o flăcăruie albastră. lar bucuria lui n-a mai 
avut margini când a văzut că punga lui de piele, umplută cu gaz, 
se înălța cu uşurinţă deasupra trestiilor. 

— Un gaz inflamabil şi pe deasupra mult mai uşor decât 
aerul! Nu mă sfiiesc să afirm că gazul conţine o bună parte de 


hidrogen liber. Tinere, George Eduard Challenger n-a ajuns la 
sfârşitul descoperirilor lui! El o să mai poată încă demonstra că o 
minte luminată e în stare să învingă natura şi s-o aservească 
scopurilor lui! 

Un plan ascuns îl umplea de mândrie, dar profesorul nu ne- 
a lăsat să-i ghicim gândurile. 

În ce mă priveşte, nimic din ce vedeam pe mal nu mi se 
părea mai neasemuit ca întinderea de apă din faţa noastră. 
Numărul mare de oameni, ca şi zgomotul pe care-l făceam, 
speriaseră toate vieţuitoarele, afară de câţiva pterodactili, care 
pluteau în cerc pe deasupra capetelor noastre, nădăjduind, fără 
îndoială, să înşface resturile de mâncare. In jurul taberei totul 
era liniştit. Dar nu se întâmpla acelaşi lucru cu apele lacului 
central, colorate în trandafiriu de razele amurgului. Ele fierbeau, 
frământate de o viaţă ciudată. Spinări lungi în culoarea ardeziei, 
aripi înalte şi zimţuite, se iveau din spuma argintie, ca să se 
cufunde din nou în adâncuri. Pe bancurile de nisip din depărtare 
se vedeau ici şi colo vietăţi târâtoare bizare, broaşte țestoase 
uriaşe, saurieni de forme neobişnuite, precum şi o lighioană 
turtită, asemeni unei lungi curele împletite, neagră şi unsuroasă, 
care cobora spre lac cu mişcări unduitoare. Ici şi colo, câte un 
şarpe îşi înălța capul pe neaşteptate, despărţind apa, care îl 
împodobea cu un colier de spumă, iar în urmă-i se formau 
cercuri concentrice, în timp ce el înainta lunecând pe valuri cu 
mişcări graţioase, ca mişcările unui gât de lebădă. Una dintre 
aceste vietăţi s-a ridicat pe un banc de nisip, la câteva sute de 
iarzi şi i-am văzut bine trupul uriaş, în chip de butoi, prevăzut cu 
aripioare de-a lungul gâtului de şarpe. Când l-au zărit Challenger 
şi Summerlee, care în clipa aceea se apropiase şi el de noi, au 
izbucnit într-un duet plin de mirare şi de admiraţie. 

— Un plesiosaur! Un plesiosaur de apă dulce! A strigat 
Summerlee. Am trăit să văd şi minunea asta! Suntem fără 
îndoială, dragul meu Challenger, cei mai norocoşi dintre toţi 
zoologii care au trăit de la facerea lumii, până azi! 

Şi cei doi oameni de ştiinţă nu s-au urnit din locul de unde 
admirau minunile fascinante ale lacului decât la căderea nopţii, 
atunci când focurile sălbaticilor au împânzit negurile cu sclipirile 
lor roşii. Dar chiar în întuneric, în timp ce stăteam întinşi pe 
nisip, tot auzeam din când în când zgomotul pe care-l făceau, 


cufundându-se sau scuturându-se de apă, animalele care trăiau 
în lac. 

La cele dintâi licăriri ale dimineţii, am ridicat tabăra şi, o oră 
mai târziu, am plecat în memorabila noastră expediţie. În 
visurile mele mă văzusem de multe ori ajungând corespondent 
de război. Dar nici odată nu mi-aş fi putut închipui sălbăticia 
campaniei pe care sunt dator să v-o descriu acum. lată prima 
mea telegramă de pe câmpul de luptă. 

Trupa noastră fusese întărită în timpul nopţii cu un nou lot 
de băştinaşi veniţi din peşteri şi, în clipa când am început 
marşul, ne puteam socoti cam patru sau cinci sute de oameni. 
Un pichet de cercetaşi a fost trimis înainte, iar grosul coloanei 
şi-a croit drum, prin urcuşul plin de mărăcini, până la marginea 
pădurii. Acolo oamenii s-au înşirat într-un lanţ lung de arcaşi şi 
de lăncieri. Roxton şi Summerlee s-au aşezat în flancul drept, în 
timp ce Challenger şi cu mine ne-am aşezat în cel stâng. 
Insoţeam la luptă, cu arme care erau ultima expresie a tehnicii 
armurierilor din St. James Street şi din Ştrand o armată din 
epoca de piatră! 

Duşmanul nu s-a lăsat aşteptat prea mult. Un urlet sălbatic 
şi ascuţit a izbucnit din marginea pădurii şi, fără veste, un grup 
numeros şi compact de oameni-maimuţă înarmaţi cu măciuci şi 
cu pietre s-a năpustit asupra noastră: un atac eroic, dar 
nebunesc, deoarece făpturile acelea cu picioare scurte se 
mişcau foarte încet, în timp ce duşmanii lor erau sprinteni ca 
pisicile. Priveliştea acelor brute fioroase, cu spume la gură şi cu 
ochii injectaţi, care, aruncându-se asupra duşmanilor pe care 
nu-i puteau atinge, cădeau unul după altul străpunşi de săgeți, 
era înspăimântătoare. Unul dintre ei a trecut pe lângă mine 
urlând de durere, cu vreo zece vârfuri de săgeată înfipte în piept 
şi în coaste. l-am dat lovitura de graţie cu un glonţ în creier, iar 
el s-a prăbuşit printre aloeşi. A fost singurul foc de armă, 
deoarece atacul fusese îndreptat spre mijlocul coloanei, aşa că 
indienii n-au avut nevoie de ajutorul nostru ca să-l respingă. Din 
toţi oamenii-maimuţă care năvăliseră din pădure în câmp 
deschis, nu cred să se mai fi întors vreunul. 

Când am ajuns printre copaci, a început să fie mai greu. 
După o oră sau două de la intrarea noastră în pădure s-a dat o 
luptă desperată, în care abia am izbutit să nu ne dăm bătuţi. 
Sărind din tufişuri înarmaţi cu măciucile lor uriaşe, oamenii- 


maimuţă ucideau uneori câte trei sau patru indieni înainte de a 
cădea doborâţi de săgețile lor. Oriunde loveau, ucideau. Unul 
din ei, care sfărâmase în bucăţi puşca lui Summerlee, era gata 
să-i zdrobească şi ţeasta, când un indian l-a izbit cu securea în 
inimă. Alţii, cocoţaţi în copacii de deasupra noastră, aruncau în 
noi cu pietre şi cu crengi rupte. Uneori se lăsau să cadă printre 
noi şi luptau furioşi până la moarte. O clipă, aliaţii noştri au 
slăbit în învălmăşeala luptei şi fără îndoială că ar fi dat bir cu 
fugiţii dacă nu i-am fi ajutat noi, cu armele noastre. Indemnaţi 
vitejeşte de bătrânul lor şef, s-au avântat atât de năvalnic, încât 
oamenii-maimuţă au început la rândul lor să şovăie. E drept că 
Summerlee nu mai avea puşcă, dar eu trăgeam fără încetare, 
iar în celălalt flanc auzeam împuşcăturile neîntrerupte ale 
prietenilor noştri. Apoi, deodată, duşmanul a intrat în panică şi 
s-a dezorganizat. Răcnind şi urlând, bestiile au luat-o la fugă în 
toate părţile, în timp ce aliaţii noştri se aruncau pe urmele lor cu 
strigăte de izbândă; plăteau în ziua aceea o datorie care dăinuia 
de nenumărate secole, cu tot ce cuprinsese ea ca cruzime şi ură 
de-a lungul istoriei acestui mic popor. In sfârşit, omul avea 
ultimul cuvânt şi punea animalul la locul cuvenit. Chiar dacă ar fi 
zburat, fugarii erau prea greoi ca să mai poată scăpa de 
băştinaşii cei sprinteni. Şi din toate părţile pădurii, în şuierul 
săgeţilor şi în zgomotul pe care-l făceau oamenii-maimuţă 
zdrobindu-se de pământ în căderea lor din copaci, se auzeau 
strigătele de biruinţă ale învingătorilor. 

Veneam în urma celorlalţi şi în curând lord John şi 
Challenger s-au apropiat de noi. 

— S-a terminat, a zis lord John. Acum cred că putem să le 
lăsăm grija de a curăța locul. Cu cât vom vedea mai puţin, cu 
atât vom dormi mai bine. 

În ochii lui Challenger sclipea dorinţa de a ucide. 

— Am avut norocul, a strigat el, umflându-se în pene ca un 
cocoş de luptă, să luăm parte la una din acele bătălii tipice care, 
în istorie, au determinat soarta lumii. O ciudată întâmplare ne-a 
îngăduit să asistăm şi să contribuim la o asemenea victorie. De 
astăzi înainte, pe acest podiş viitorul va fi în mâna omului. 

Trebuia să ai o încredere oarbă în scopul urmărit, ca să 
îndreptăţeşti asemenea mijloace. Pe măsură ce înaintam prin 
pădure, descopeream cadavre de oameni-maimuţă zăcând 
unele peste altele, străpunse de săgeți sau de lănci. Ici şi colo 


câte un morman de indieni, aproape cu totul zdrobiţi, însemna 
locul unde unul din aceşti antropoizi îşi vânduse scump pielea. 
Înaintea noastră se auzea un strigăt şi un muget, indicând 
direcţia în care continua urmărirea. Oamenii-maimuţă se 
îndreptau spre satul lor, consolidându-şi acolo o ultimă apărare, 
care le-a fost zdrobită, iar ochii noştri aveau să cunoască 
oroarea scenei finale. Vreo optzeci sau o sută de masculi, cei din 
urmă supraviețuitori, au fost mânaţi de-a curmezişul luminişului 
aşezat la marginea stâncii, acelaşi care, cu două zile mai 
înainte, fusese martorul aventurilor noastre, în clipa când am 
ajuns la faţa locului, un cerc de indieni înarmaţi cu lănci se 
închisese în jurul lor. Totul s-a terminat într-o clipă. Treizeci sau 
patruzeci au murit pe loc. Ceilalţi, scrâşnind şi zbătându-se, au 
fost aruncaţi în prăpastie unde, căzând unii peste alţii, s-au 
înfipt în tepile de bambus, la o adâncime de 600 de picioare. 
Aşa cum spusese Challenger, omul îşi câştigase pentru 
totdeauna supremaţia în ţara lui Maple White. Masculii au fost 
exterminați, satul distrus, iar femelele şi puii luaţi în robie. O 
duşmănie ancestrală se sfârşea, înăbușită în sânge. 

Această biruinţă a avut drept rezultat nenumărate avantaje 
pentru noi. Puteam să ne ducem din nou în tabără şi puteam să 
ne procurăm provizii. Puteam să reluăm legătura cu Zambo, 
înnebunit de spectacolul la care asistase: o adevărată avalanşă 
de maimute căzând de pe stâncă! 

— Coborâţi, stăpâni, coborâţi! striga el cu ochii ieşiţi din 
cap. Coborâţi, că altfel n-o să scăpaţi de diavol! 

— Ascultaţi glasul raţiunii! a zis Summerlee, cu convingere. 
Cred că am avut destule aventuri, care nu erau deloc potrivite 
cu caracterul şi cu situaţia noastră. Challenger, îţi amintesc 
promisiunea pe care ne-ai făcut-o: începând din clipa asta, să-ţi 
concentrezi toată energia ca să ne scapi din ţinutul acesta oribil 
şi să ne conduci spre civilizaţie. 


CAPITOLUL XV 


OCHII NOŞTRI AU VAZUT MINUNI 

TOATE ACESTEA le scriu zilnic, dar sper, înainte de a ajunge 
la sfârşitul acestor rânduri, să văd sclipind o zare de lumină 
printre neguri. Ne scotea din fire gândul că eram reţinuţi cu sila, 
din lipsa unui mijloc de evadare. Mă gândeam, ce e drept, că 
într-o zi o să fim fericiţi că am fost reţinuţi împotriva voinţei 
noastre într-o ţară ciudată şi că, în felul acesta, am avut 
posibilitatea să vedem mai multe din minunile şi din vietăţile 
care trăiau acolo. 

Izbânda indienilor şi distrugerea oamenilor-maimuţă a fost 
piatra de încercare a expediției noastre. Eram într-adevăr 
stăpânii podişului, deoarece băştinaşii pe care-i ajutasem cu 
puteri atât de neînţelese pentru ei să-şi nimicească duşmanii de 
veacuri ne priveau cu o recunoştinţă amestecată cu frică. Din 
punctul lor de vedere, ar fi fost fără îndoială încântați să se vadă 
scăpaţi de nişte aliaţi atât de formidabili, dar nu ne dădeau, în 
privinţa aceasta, nici o indicație care să ne folosească. Atât cât 
puteam înţelege din semnele lor, fusese pe vremuri un tunel 
povârnit care cobora de la podiş în câmpie şi a cărui intrare de 
jos o descoperisem şi noi. Nici vorbă că prin tunelul acela 
ajunseseră, la epoci diferite, pe câmpia de sus, oamenii- 
maimuţă cât şi indienii, iar Maple White şi tovarăşul lui îi 
folosiseră şi ei, fără îndoială. Dar cu un an înainte, o prăbuşire 
provocată de un cutremur făcuse să se astupe intrarea de sus a 
tunelului. Când le dădeam a înţelege că vrem să plecăm, 
indienii clătinau din cap şi ridicau din umeri: fie că nu puteau, fie 
că nu voiau să ne ajute. 

La sfârşitul acestei campanii, maimuţele supraviețuitoare, 
gemând îngrozitor, au fost duse de-a curmezişul podişului şi 
aşezate în apropierea peşterilor indienilor, unde urmau să 
trăiască în robie sub ochii stăpânilor. Soarta robilor, de aci 
înainte, era să taie lemne şi să care apă. 

Două zile după luptă am traversat şi noi podişul, însoţiţi de 
prietenii noştri şi ne-am aşezat tabăra la picioarele stâncilor 
unde locuiau. Ei ar fi dorit să ne ofere peşterile lor, dar lord John 
a refuzat, socotind că, în cazul când intenţiile nu le-ar fi fost 
tocmai prieteneşti, am fi căzut în puterea lor. Aşa că ne-am 
păstrat libertatea şi, fără să încetăm a avea cu ei relaţii dintre 
cele mai cordiale, stăteam cu armele pregătite în orice clipă. Am 


vizitat îndelung peşterile, care erau desigur interesante, dar fără 
să ne putem da seama dacă erau opera omului sau a naturii. 
Toate erau la acelaşi nivel, săpate într-o rocă moale sub bazaltul 
vulcanic care forma stânca şi deasupra rocei tari, de granit, care 
alcătuia temelia. 

Intrările peşterilor se găseau cam la optzeci de picioare 
deasupra pământului şi ajungeai la ele pe nişte trepte de piatră 
atât de înguste şi pieptişe, încât nici o fiară nu le-ar fi putut 
urca. lnăuntru erau uscate şi călduroase, prelungindu-se spre 
interiorul stâncii prin galerii drepte, mai mult sau mai puţin 
lungi, cu ziduri cenuşii şi netede, împodobite cu desene în 
cărbune, bine executate, reprezentând felurite animale de pe 
podiş. Chiar dacă viaţa ar dispărea din acest ţinut, viitorul 
explorator va găsi pe pereţii acestor peşteri dovada faunei 
bizare care s-a menţinut până în zilele noastre, cum ar fi 
dinozaurii, iguanodonii şi peştii-şopârlă. 

De când descoperisem că iguanodonii cei uriaşi nu erau 
decât nişte turme domesticite, avându-şi fiecare proprietarul ei, 
care le creştea pentru carne, admisesem ideea că omul a putut 
să-şi afirme supremaţia asupra podişului chiar cu armele lui 
primitive. Dar n-a trecut mult şi am descoperit, datorită unei 
drame care s-a petrecut a treia zi după instalarea noastră la 
picioarele peşterilor, cât eram de greşiţi. Lord John şi cu mine 
păzeam tabăra în lipsa lui Challenger şi a lui Summerlee, care 
plecaseră cu câţiva indieni să pescuiască în lac, cu lăncile, unele 
specii de şopârle uriaşe. Indienii îşi vedeau de treburile lor pe 
povârnişul acoperit cu iarbă din faţa peşterilor. Deodată a 
răsunat un răcnet de alarmă şi sute de guri au strigat cuvântul 
„Stoa” . Şi de pretutindeni au început a năvăli sălbatic bărbaţi, 
femei şi copii, căutându-şi un adăpost. Cuprinşi de o spaimă 
nebună, urcau în goană scările cavernelor, repezindu-se 
înăuntru. 

Ridicându-mi ochii, i-am văzut pe stâncile de deasupra 
noastră dând din mâini şi făcându-ne semne desperate să 
intrăm în vreun adăpost. Am pus mâna pe puşti şi am sărit 
amândoi, să vedem ce fel de primejdie ne ameninţa. 


Deodată, dintre copacii din apropiere s-a ivit un grup de 
doisprezece sau cincisprezece indieni care alergau cât îi ţineau 
picioarele, urmăriţi de doi monştri înspăimântători, la fel cu cel 
care ne tulburase liniştea în tabără şi mă speriase atât de 
cumplit în timp ce exploram singur podişul. Inaintau în salturi, 
ca nişte broscoi uriaşi şi erau cu mult mai mari decât cel mai 
mare elefant. Nu-i văzusem decât noaptea şi într-adevăr erau 
animale nocturne, care nu ieşeau ziua decât atunci când îi 
provoca cineva. Ne-am oprit uimiţi, deoarece pielea le era 
acoperită cu băşici şi cu bube şi avea o irizaţie curioasă, ca a 
peştilor, iar soarele punea pe ei curcubee strălucitoare. 

Dar nu era timp de privit, deoarece într-o clipă au ajuns din 
urmă fugarii, nimicindu-i înspăimântător. Felul lor de a lupta era 


să sară peste om cu toată greutatea trupului şi, lăsându-l 
zdrobit, să sară peste altul. Nenorociţii indieni urlau de groază şi 
încercau să scape cu fuga, de agerimea fără greş a monştrilor. 
Nu mai erau în picioare decât vreo şase, când tovarăşul meu şi 
cu mine le-am sărit în ajutor. De altfel, amestecul nostru n-a 
avut alt efect decât să ne expună şi pe noi aceleiaşi primejdii. 
Am deschis focul la o depărtare de 200 de iarzi, trăgând cartuş 
după cartuş, dar parcă trăgeam cu cocoloaşe de hârtie. 
Vietăţilor acelora reptiliene nu le păsa de răni, deoarece le 
lipsea un centru nervos principal şi aveau centrii vitali răspândiţi 
de-a lungul măduvei spinării, aşa că erau invulnerabile chiar în 
faţa armelor moderne. Tot ce puteam face era să le abatem 
atenţia în altă parte prin fulgerele de lumină şi zgomotele 
împuşcăturilor, ca să dăm şi băştinaşilor şi să ne dăm şi nouă, 
timpul de-a ajunge până la scări, unde ne era salvarea. Dar 
acolo unde glonţul conic exploziv al secolului al douăzecilea era 
ineficace, aveau succes săgețile înveninate ale băştinaşilor, 
muiate în suc de strophantus şi înfipte apoi într-un stârv. Totuşi 
şi armele acestea aveau un efect limitat, deoarece veninul 
circula prin vine cu o viteză foarte redusă şi, înainte de a muri, 
monstrul avea destulă vreme şi destule mijloace să-şi ucidă 
duşmanul. Dar cum cele două lighioane ne-au urmărit chiar 
până la picioarele scărilor, o ploaie de săgeți s-a abătut asupra 
lor, şuierând, din toate crăpăturile stâncilor. Intr-o clipă, 
dihăniile au fost acoperite cu ţepi, ca nişte arici, fără să arate, la 
început, că s-ar simţi stingherite în vreun fel. 

Cu gurile pline de bale şi căutând să se agaţe cu ghearele, 
încercau, cu neputincioasă furie, să urce scările care i-ar fi dus 
la victimele lor. Dar după ce izbuteau să înainteze câţiva paşi, 
alunecau şi se rostogoleau la pământ. În sfârşit, otrava a 
început să-şi facă efectul. Unul din cei doi monştri a gemut din 
greu şi a căzut la pământ, de parcă era tras în jos de capul lui 
uriaş. Celălalt a început să sară în cerc şi, scoțând strigăte 
înăbuşite, s-a prăbuşit şi s-a zvârcolit câteva clipe în agonie, 
apoi s-a înţepenit şi a rămas aşa, nemişcat. Atunci, cu strigăte 
de izbândă, indienii s-au aruncat buluc din peşteri şi au dănţuit 
frenetic în jurul leşurilor, arătând o bucurie nebună pentru 
înfrângerea a doi dintre cei mai primejdioşi duşmani ai lor. În 
timpul nopţii au sfâşiat cadavrele şi au dus bucăţile departe, nu 
ca să le mănânce, deoarece otrava era încă activă, dar pentru 


că le era frică de mirosul greu pe care l-ar fi putut răspândi. 
Totuşi, inimile acestor reptile uriaşe, fiecare din ele cât o pernă 
de mare, zăceau încă acolo, bătând înainte încet, cu pulsaţii 
liniştite, însufleţite de o viaţă proprie, independentă şi hidoasă. 
Abia a treia zi inimile acelea înspăimântătoare s-au oprit, 
încetând de a mai bate. 

Mai târziu, când voi avea drept masă altceva decât o ladă 
de conserve şi voi scrie cu altceva decât cu un ciot de creion pe 
ultimele file ale unui carnet zdrenţuit, voi vorbi mai pe larg 
despre indienii Acalla şi despre viaţa pe care am dus-o la ei, ca 
şi despre vedeniile ciudate şi uimitoarele condiţii de viaţă pe 
care le-am avut de întâmpinat în ţara lui Maple White. Ştiu că 
memoria n-o să mă înşele, deoarece, atât cât voi mai avea în 
mine un suflu de viaţă, fiecare clipă şi fiecare mişcare din 
această perioadă a vieţii mele o să-mi rămână întipărită în minte 
cu precizia şi cu claritatea amintirilor din copilărie. Nici o 
impresie nouă n-o să le poată şterge, atât de adânc sunt săpate. 
Când va veni momentul s-o fac, voi descrie acea minunată 
noapte cu clar de lună când un tânăr ihtiosaur - o fiinţă ciudată, 
jumătate focă, jumătate peşte, cu doi ochi acoperiţi de câte un 
os pe fiecare parte a capului şi cu un al treilea aşezat în frunte - 
se zbătea în plasa indienilor şi era cât pe ce să răstoarne barca 
cu care-l remorcam; de asemenea şi cealaltă noapte, când un 
şarpe de apă de culoare verde s-a ridicat din mijlocul trestiilor şi 
a prins în inelele lui pe cârmaciul bărcii în care se afla 
Challenger. Voi mai descrie şi animalul acela nocturn alb - era 
oare mamifer sau reptilă? - care sălăşluia într-o mlaştină infectă 
din partea răsăriteană a lacului şi zbura în jurul ei lăsând în 
urmă-i o uşoară lumină fosforescentă. Indienii erau atât de 
înspăimântați, încât nici nu voiau să se apropie de el. Noi l-am 
observat în timpul a două expediţii, dar fără să putem ajunge 
până la el, din pricina mlaştinii. Pot să spun doar că era mai 
mare decât o vită şi că răspândea un ciudat parfum de mosc. 
Voi mai povesti de asemenea şi despre pasărea care l-a urmărit 
pe Challenger până printre stâncile unde îşi căuta adăpost - o 
pasăre alergătoare de statură uriaşă, mult mai înaltă decât 
struţul, cu gâtul pleşuv de vultur şi cu o expresie fioroasă, care-l 
făceau să pară un spectru ambulant. În timp ce Challenger se 
căţăra să se pună la adăpost, o lovitură de plisc i-a rupt tocul 
cizmei, de parcă i l-ar fi tăiat cu briciul. De data aceasta însă, 


armele moderne au avut ultimul cuvânt şi pasărea, care măsura 
douăzeci de picioare de la cap la coadă şi pe care profesorul, 
gâfâind, dar fericit, ne-a prezentat-o ca fiind un phororacus, s-a 
prăbuşit sub glonţul lordului Roxton, zbătându-se cumplit într-un 
nor de pene, din mijlocul căruia sclipeau fioros doi ochi galbeni. 
Aş vrea să ajung clipa când capul ei turtit şi diform îşi va ocupa 
locul printre trofeele de la Albany. În sfârşit, voi vorbi fără 
îndoială şi despre toxodon, cobaiul uriaş, înalt de zece picioare, 
cu dinţii ieşiţi în afară şi tăioşi ca nişte foarfece, pe care l-am 
ucis într-o dimineaţă în timp ce se adăpa la lac. 

Toate acestea le voi descrie într-o zi, în linişte. Dar după 
zilele acestea atât de agitate, aş vrea să evoc cu duioşie 
minunatele seri de vară când, sub cerul de un albastru adânc, 
stăteam întinşi în iarba înaltă din marginea pădurii, unul lângă 
altul ca nişte buni prieteni şi ne uitam uimiţi la fauna ciudată 
care zbura pe deasupra noastră, ca şi la lighioanele acelea 
necunoscute care ieşeau din vizuinile lor să ne cerceteze, în 
timp ce în jurul nostru copacii îşi aplecau crengile încărcate cu 
fructe coapte, iar florile în-cântătoare îşi întindeau capetele spre 
noi. Sau serile acelea luminoase când, plutind pe oglinda lucie a 
lacului, priveam cu uimire şi cu teamă afundarea vreunui 
monstru fantastic, în jurul căruia apa alcătuia cercuri şi 
încreţituri. Sau lucirea verzuie în străfundul apelor a vreunei 
fiinţe ciudate care, o clipă după aceea, se făcea una cu 
întunericul. Acestea sunt scenele asupra cărora aş dori ca în 
viitor să se oprească pana mea şi să aştearnă pe hârtie fiecare 
amănunt. 


Dar mă veţi întreba: de ce toate aceste experienţe şi acest 
lung răstimp, când. Prietenii dumitale şi dumneata ar fi trebuit 
să vă gândiţi zi şi noapte la născocirea vreunui mijloc ca să vă 
întoarceţi în lumea de jos? Răspunsul meu e că nici unul dintre 
noi nu încetam o clipă să ne gândim la acestea toate, dar 
strădania noastră era zadarnică. Am descoperit, curând de tot, 
un lucru sigur: indienii n-aveau intenţia să facă nici o mişcare ca 
să ne ajute. In orice altă împrejurare ni se arătau prieteni, am 
putea spune că erau chiar sclavii noştri devotați. Dar când le 
dădeam a înţelege că ar trebui să ne ajute să împletim şi să 
ducem la locul ei o plasă, care să ne slujească drept punte peste 
prăpastie, sau când îi rugam să ne facă rost de curele de piele 
sau de liane ca să răsucim frânghii, întâmpinam din partea lor o 
împotrivire politicoasă, dar neînduplecată. Surâdeau, clipeau din 
ochi, dădeau din cap şi atâta tot. Chiar şeful cel bătrân se 
împotrivea cu aceeaşi încăpățânare. Doar Maretas, tânărul pe 
care-l salvasem, ne privea îngândurat şi ne dădea a înţelege, 
prin gesturi, cât de mult îl întristau intenţiile noastre. De la 
biruinţa hotărâtoare asupra oamenilor-maimuţă, indienii ne 
socoteau ca pe nişte supraoameni care purtau izbânda în ţevile 
unor arme ciudate şi erau încredinţaţi că, atâta timp cât vom 
rămâne cu ei, norocul va fi de partea lor. Ne-ar fi oferit fiecăruia 
dintre noi câte o mică soţie arămie şi câte o peşteră, numai să 
ne uităm ţara şi neamul şi să rămânem pentru totdeauna pe 


podiş. Afară de asta, nu puteam fi decât mulţumiţi de ei, deşi cu 
totul altele erau dorinţele noastre. Dar simţeam nevoia să 
păstrăm secretul asupra planurilor noastre de evadare, 
deoarece aveam bănuieli serioase că vor încerca să ne reţină cu 
forţa. 

Fără să ţin seama de primejdia de a mă întâlni cu dinosaurii 
(care nu erau primejdioşi ziua, fiind, după cum am mai spus, 
animale nocturne), m-am dus de două ori, în ultimele trei 
săptămâni, la vechea noastră tabără, să iau legătura cu negrul 
Zambo, care stătea încă de pază la piciorul stâncii. Ochii mei 
cercetau cu lăcomie câmpia întinsă din faţa mea, în nădejdea că 
voi vedea sosind ajutorul pe care-l cerusem. Dar spaţiile largi, 
presărate cu cactuşi, se desfăşurau spre infinit, dezgolite şi 
pustii, până la linia bambuşilor care se confunda cu orizontul. 

— Acum trebuie să sosească, stăpâne Malone. Înainte de a 
trece o săptămână, indienii or să vină şi or să aducă frânghii şi o 
să vă puteţi cobori. 

Acesta era cuvântul de încurajare al bunului nostru Zambo. 

Când m-am întors de la cea de-a doua vizită, am avut o 
aventură care m-a ţinut o noapte departe de tovarăşii mei. 

Mă întorceam pe drumul bine cunoscut şi ajunsesem într-un 
loc, cam la o milă depărtare de mlaştina pterodactililor, când am 
văzut îndreptându-se spre mine o fiinţă cu înfăţişare ciudată. 
Era un om care mergea într-un fel de carcasă sau de colivie de 
trestii, care-l acoperea ca un clopot. Când m-am apropiat, nu 
mică mi-a fost mirarea văzând că omul acela era lord John 
Roxton. Zărindu-mă, s-a strecurat din curioasa lui îmbrăcăminte 
şi a venit spre mine râzând, deşi părea oarecum stingherit. 

— Ei bine, tinere, mi-a spus el, cui i-ar fi trecut prin minte 
că o să te întâlnesc tocmai aici? 

— Dar, pentru Dumnezeu, ce faceţi? l-am întrebat. 

— Îmi vizitez prietenii, pterodactilii, mi-a răspuns. 

— Şi de ce? 

— Sunt fiinţe interesante, nu-i aşa? Dar atât de nesociabile! 
După cum cred că-ţi aminteşti, au un fel destul de barbar de a 
se purta cu străinii. Aşa că m-am acoperit cu colivia asta de 
protecţie, să mă apăr, eventual, de gentileţile lor prea 
stăruitoare... 

— Da, dar ce căutaţi în mlaştină? 


Lord John m-a privit cu un aer întrebător şi am citit pe faţa 
lui o oarecare şovăială. 

— Crezi oare că numai profesorii au dreptul să se 
instruiască pe lumea asta? Mi-a răspuns, în sfârşit. Uite, studiez 
şi eu aceste păsărele... Şi te rog să te mulţumeşti cu explicaţia 
pe care ţi-am dat-o. 

— N-am avut intenţia să vă jignesc, i-am răspuns. 

Dar buna dispoziţie îi şi reveni şi a început să râdă. 

— Nici nu te gândi la aşa ceva, tinere! Am însărcinarea să 
capturez, pentru Challenger, unul din puii ăştia de drac. Nu, nu 
cred că o să am nevoie de tovărăşia dumitale. Du-te cu bine, eu 
o să fiu în tabără la căderea nopţii. 

Şi mi-a întors spatele, iar eu am plecat lăsându-l să umble 
încoace şi încolo prin pădure, înveşmântat în ciudata lui colivie. 

Dar dacă felul de a se purta al lui lord John mi se părea 
ciudat, al lui Challenger era, fără îndoială, mai mult decât atât. 
Profesorul exercita o extraordinară fascinaţie asupra femeilor 
indiene şi din pricina asta purta o creangă mare de palmier, cu 
care le gonea ca pe muşte când începeau să fie prea 
stăruitoare. Înfăţişarea lui Challenger bălăbănindu-se ca un 
sultan de operetă, purtând în mână semnul autorităţii, cu barba 
neagră fluturându-i pe piept şi ridicându-se pe vârfuri la fiecare 
pas, în timp ce în urma lui se îmbulzea o droaie de tinere 
indiene cu ochi catifelaţi şi drapate în văluri subţiri tesute din 
fibre de scoarță, e unul din tablourile cele mai groteşti, a cărui 
amintire mi-a fost dat s-o iau cu mine. Cât priveşte pe 
Summerlee, absorbit de viaţa insectelor şi a păsărilor de pe 
podiş, îşi petrecea tot timpul (afară de o însemnată parte când îl 
certa pe Challenger că nu face nimic ca să ne scoată din 
încurcătură) preparând, montând sau împăind specimenele 
capturate. 

Challenger îşi luase obiceiul să plece singur în fiecare 
dimineaţă şi să se întoarcă din când în când cu un aer de 
solemnă gravitate, ca unul ce purta pe umerii săi întreaga 
răspundere a unei grele sarcini. Într-una din zile, cu creanga de 
palmier în mână şi târând după el toată ceata de admiratoare, 
ne-a condus până la locul ascuns unde lucra şi ne-a împărtăşit 
secretul planurilor lui. Era o poiană mică în mijlocul unui boschet 
de palmieri, unde se găsea umil din acei gheizeri de nămol 
fierbinte, pe care am mai avut prilejul să-i descriu. Pe marginile 


acestui gheizer, aşezase un număr de curele tăiate din piele de 
iguanodon, care se întâlneau toate într-un recipient membranos. 
Recipientul nu era altceva decât stomacul unui uriaş peşte- 
şopârlă, pe care-l pescuisem în lac. Acest soi de balon, cusut la 
unul din capete, nu mai avea la celălalt decât un orificiu strimt, 
în care erau înfipte mai multe ţevi de bambus, în legătură cu 
pâlniile de argilă care culegeau gazele emanate din gheizer. 
Incetul cu încetul balonul a început să se umfle şi curând a 
arătat o tendinţă atât de puternică de a se ridica, încât 
Challenger, ca să-l menţină la nivelul pământului, a trebuit să 
înnoade curelele de trunchiurile copacilor din jur. O jumătate de 
oră mai târziu, în faţa noastră se prezenta un balon de 
dimensiuni impunătoare, iar puterea de tracţiune pe care o 
exercita asupra curelelor cu care era legat dovedea marea lui 
forță de ascensiune. Emoţionat şi fericit ca un tată în faţa 
primului său născut, Challenger contempla cu satisfacţie opera 
minţii sale, zâmbind şi mângâindu-şi barba în tăcere. 

Cel dintâi care a intervenit a fost Summerlee. 

— Cred că n-ai intenţia să ne urci în „asta” , Challenger? a 
zis el, cu voce acră. 

— Sper, scumpul meu Summerlee, să vă fac o demonstraţie 
atât de concludenta, încât sunt sigur că nu vei şovăi să te 
încrezi în aparatul meu. 

— Ba să-ţi scoţi imediat ideea asta din cap, i-a răspuns 
Summerlee, cu hotărâre. Nimic pe lume n-o să mă facă să comit 
asemenea nebunie! Bănuiesc, lord John, că nici dumneata nu 
încurajezi planul acesta nebunesc. 

— Extraordinar de ingenios! a zis lordul nostru. Aş vrea să-l 
văd la treabă. 

— Ai să-l vezi, s-a bucurat Challenger. Timp de câteva zile 
mi-am pus la bătaie toate puterile mele cerebrale ca să rezolv 
problema coborârii de pe stânci. Doar ne-am convins cu toţii că 
asta nu se poate face cu picioarele şi că tunelul nu mai există. 
De asemenea, nu avem putinţa să construim nici un fel de pod 
care să ne ducă spre locul de unde am venit. Prin urmare, cum 
să ieşim de aici? Nu e mult de când am descoperit şi i-am 
comunicat tânărului nostru prieten că gheizerul emana hidrogen 
liber. Ideea unui balon s-a înfiripat imediat în mintea mea. E 
drept că descoperirea materialului din care trebuia să 
confecţionez balonul care urma să fie umplut cu gaz m-a ţinut 


câtva timp pe loc. Dar uitându-mă la măruntaiele acestor 
reptile, am avut o revelaţie şi am reuşit să soluţionez problema. 
Şi rezultatul, iată-l! 

Şi-a dus o mână la reverul hainei zdrenţuite, arătând cu 
cealaltă, mândru, balonul. 

În vremea asta, balonul umplut se rotunjise, crescuse şi 
trăgea eu putere curelele care-l susțineau. 

— Asta-i curată nebunie furioasă! mormăia Summerlee. 

Lord John părea încântat de ceea ce vedea. 

— Deştept bătrânul, nu-i aşa? Mi-a şoptit la ureche, apoi i s- 
a adresat lui Challenger: Nu-i faci şi o nacelă? 

— Vine şi confecționarea nacelei. Sunt fixat asupra 
construcţiei şi aşezării ei. Pentru moment, mă mărginesc să vă 
demonstrez că aparatul meu o să ne poată susţine pe toţi. 

— Pe toţi la un loc, eşti sigur? 

— Nu. Planul meu e să coborâm fiecare pe rând, cum am 
face-o cu paraşuta, iar balonul să se întoarcă înapoi prin 
mijloace uşor de realizat. Ceea ce-i cer acum, e să ne ridice pe 
fiecare în parte şi să ne îngăduie să coborâm cu încetul. la să-l 
lăsăm să ne arate ce poate! 

A adus un bloc de bazalt de dimensiuni considerabile, pe 
care era scobit un şanţ, aşa fel încât uşor puteai lega o frânghie 
în jurul lui. Frânghia era aceeaşi pe care o adusesem cu noi pe 
podiş, după ce o folosisem ca să ne urcăm pe piscul stâncos. 
Avea peste o sută de picioare lungime şi, cu toate că era destul 
de subţire, părea foarte rezistentă. Challenger pregătise un fel 
de cingătoare de piele, de care atârnau un mare număr de 
benzi. Cingătoarea a fost aşezată pe vârful balonului, iar 
benzile, înnodate dedesubtul lui, aşa că orice greutate ai fi 
atârnat ar fi fost repartizată pe toată suprafaţa balonului. Apoi 
blocul de bazalt a fost legat de benzile de piele, iar Challenger 
şi-a petrecut de trei ori în jurul braţului frânghia care atârna la 
capătul blocului. 

— Şi acum, a zis el cu un surâs de fericire anticipată, o să 
vă demonstrez puterea balonului meu! 

Cu aceste cuvinte, a tăiat cu briceagul curelele care 
susțineau balonul. 

Nici odată până atunci expediţia noastră n-a fost mai 
aproape de pieire. Membrana balonului umflată a făcut un salt 
înfricoşător în aer. Într-o clipă, Challenger a fost ridicat în 


picioare şi tras în sus. Abia am avut vreme să-mi încolăcesc 
braţele în jurul cingătoarei lui Challenger şi m-am simţit şi eu 
înălţat în sus. Braţele lui lord John, ca nişte resorturi puternice 
care ar prinde un şoarece în capcană, m-au apucat de picioare, 
dar am simţit că şi el părăsea pământul. O clipă, am avut 
viziunea a patru aventurieri plutind în văzduh ca un şirag de 
cârnaţi, deasupra pământului pe care-l exploraseră. Din fericire 
însă, cu toate că puterea de ascensiune a maşinii infernale 
părea nelimitată, frânghia cu care eram legaţi avea totuşi o 
limită de rezistenţă. Aşa că s-a rupt fără veste şi noi am căzut 
unii peste alţii, prinşi în frânghia care se încolăcise în jurul 
nostru. Când ne-am ridicat de la pământ, am văzut departe în 
cerul albastru o pată neagră: era blocul de bazalt care se înălța 
cu mare viteză. 

— Splendid! a strigat nebiruitul Challenger, frecându-şi 
braţul lovit. O demonstraţie perfectă! Nici odată nu m-aş fi 
aşteptat la un asemenea succes. Peste o săptămână, domnilor, 
vă promit ca voi confecţiona un al doilea balon, cu care mă 
însărcinez să vă depun în deplină siguranţă pe drumul 
întoarcerii. 

Până acum am notat în fiecare zi tot ce ni s-a întâmplat. 
Astăzi însă îmi reiau firul povestirii, stând în prima noastră 
tabără, aceea care rămăsese în paza lui Zambo. Greutăţi şi 
primejdii, pe toate v-am lăsat în urma noastră, ca într-un vis în 
vârful stâncilor uriaşe care se înalţă acum atât de sus deasupra 
capetelor noastre! Pentru că, iată-ne în sfârşit coborâţi, în 
condiţii neaşteptate, e drept, dar totul s-a terminat cu bine. În 
şase săptămâni sau în două luni vom fi la Londra şi e foarte 
probabil că această scrisoare n-o să ajungă cu mult înaintea 
noastră. Inimile ne sunt de pe acum mişcate şi sufletele noastre 
zboară spre cetatea mamă, păzitoare a atâtor lucruri scumpe. 

Chiar în seara primejdioasei aventuri cu balonul lui 
Challenger a intervenit o schimbare în soarta noastră. Am mai 
spus că planurile noastre de plecare nu întâlniseră prea multă 
simpatie din partea indienilor. Şeful cel tânăr, pe care îl 
salvasem, era singurul care nu-şi arăta dorinţa de a ne opri cu 
forţa pe un pământ străin. Pe cât putea, ne-o spusese lămurit 
prin semne. În seara aceea, în amurg, a venit în tabără la noi şi 
mi-a pus în mână (îmi dădea o deosebita atenţie, poate pentru 
că eram cel mai aproape de vârsta lui) un sul făcut din scoarță 


de copac. Apoi, arătând cu gravitate şirul de peşteri de 
deasupra lui, şi-a dus un deget la buze, ca sa-mi recomande 
tăcere. După aceea s-a întors la ai săi. 

Am adus sulul lângă foc şi l-am cercetat împreună cu 
tovarăşii mei. Era un pătrat, cu laturile de un picior. Înăuntru se 
vedeau o serie de semne ciudate, aliniate într-un anumit fel. 

Semnele erau trase cu cărbunele şi se desprindeau limpede 
pe suprafaţa albă a scoarţei. La prima aruncătură de ochi, mi-au 
făcut impresia unei notații muzicale grosolane. 


T d 


— Orice-ar fi, pot să jur că e ceva important pentru noi, am 
zis. Am văzut-o asta pe faţa tânărului care mi-a dat sulul. 

— Numai să nu avem de-a face cu vreun măscărici primitiv, 
a sugerat Summerlee. Se ştie că dorinţa de a face farse e 
proprie uneia din fazele dezvoltării umane. 

— E cu siguranţă un mesaj, a zis Challenger. 

— Ar părea mai curând un rebus, a observat lord John, 
întinzându-şi gâtul să vadă mai bine, când, deodată, a apucat 
sulul în mână. Pe legea mea! a strigat el, asta trebuie să fie! 
Tânărul a ghicit. la uitaţi-vă! Câte semne sunt pe foaia asta? 
Optsprezece. Ei bine, observați că sunt exact optsprezece guri 
de peşteră pe stânca de deasupra noastră! 

— Când mi-a dat sulul, a arătat cu mâna spre peşteri, am 
spus eu. 

— Da, asta lămureşte totul. Nu-i altceva decât un plan al 
peşterilor. la uitaţi-vă! Toate optsprezece sunt aici: unele scurte, 
altele adânci, unele ramificate, aşa cum le-am văzut şi noi. E 
planul lor, fără îndoială, iar una din ele e însemnată cu o cruce. 
De ce? Desigur ca să ne-o indice pe cea mai adâncă dintre 
toate. 

— Cu siguranţă că asta e cea care străbate stânca, am 
strigat. 

— Părerea mea e că tânărul nostru prieten a pus degetul pe 
rană, a încuviinţat Challenger. Dacă această peşteră n-ar 
străbate stânca, nu înţeleg de ce o persoană care ne vrea binele 
ne-ar fi atras atenţia asupra ei. Dar dacă într-adevăr o străbate 


şi ajunge de cealaltă parte, punctul corespunzător ar fi cam la o 
sută de picioare deasupra pământului. 

— O sută de picioare de coborâş! a bombănit Summerlee. 

— Dar frânghia noastră are mai mult de o sută de picioare! 
Am strigat eu. Nici vorbă că o să putem cobori. 

— Dar ce facem cu indienii care stau în această peşteră? A 
obiectat Summerlee. 

— Nu stă nici un indian în peşterile de deasupra noastră, i- 
am răspuns. Servesc numai ca magazii şi cămări de alimente. 
De ce n-am pleca imediat în recunoaştere? 

Pe podiş creştea un copac răşinos, o specie de araucaria, 
după cum pretindea botanistul nostru, pe care indienii îl 
foloseau ca să-şi facă din el torţe. Fiecare dintre noi a rupt 
câteva crengi şi am urcat scara acoperită cu iarbă care ducea la 
peştera însemnată pe plan. Peştera era, cum am mai spus, 
goală, locuită doar de câţiva lilieci uriaşi, care se învârteau pe 
deasupra capetelor noastre în timp ce înaintam. Cum nu tineam 
să atragem atenţia indienilor asupra treburilor noastre, nu ne- 
am aprins torţele decât după ce am pătruns destul de adânc şi 
după ce am cotit de câteva ori. In faţa ochilor noştri s-a deschis 
un tunel frumos, uscat, cu ziduri netede, cenuşii, împodobite cu 
desene primitive, cu tavanul boltit şi cu podeaua acoperită cu 
nisip alb şi strălucitor. Înaintam cu înfrigurare, dar deodată ne- 
am oprit şi o amară deznădejde ne-a făcut să suspinăm adânc; 
în faţa noastră se ridica un zid care n-avea nici o deschizătură, 
nici măcar cât să treacă un şoarece. Nici de data asta nu 
găsisem drumul spre salvare! 

Ne uitam la obstacolul acela neaşteptat, cu inimile pline de 
durere. Zidul nu era datorit vreunei prăbuşirii de pe urma unui 
cutremur ca în tunelul ascendent. El făcea trup cu pereţii 
laterali: acolo era şi fusese totdeauna, o galerie înfundată. 

— Nu vă mai amărâţi, prieteni, ne-a spus neînvinsul 
Challenger. Ne rămâne soluţia balonului meu... 

Summerlee se tânguia. 

— Să fi pătruns în altă peşteră, am sugerat eu. 

— Nu, tinere, mi-a răspuns lord John, cu degetul pe plan. A 
şaptesprezecea de la dreapta, a doua de la stânga. Asta e, nici 
vorbă. 

M-am uitat la semnul pe care-l arăta degetul lui şi deodată 
am scos un strigăt de bucurie. 


— Cred că asta el Veniţi după mine! Veniţi după mine! 

Şi m-am repezit înapoi pe drumul pe care venisem, cu torţa 
aprinsă în mână. 

— Aici e! am spus, arătând câteva chibrituri care zăceau pe 
jos, aici e locul unde ne-am aprins torţele. 

— Întocmai. 

— Ei bine, pe plan peştera se desparte în două şi, în 
întuneric, am trecut de răspântie înainte de a ne aprinde torţele. 
Dacă ne întoarcem înapoi, o să găsim pe dreapta braţul cel lung. 

Intr-adevăr, aşa a fost. Nici n-am mers bine treizeci de iarzi, 
când ni s-a arătat în perete o deschizătură. Am intrat în această 
galerie şi am descoperit că era mult mai largă decât cealaltă. 
Am mers de-a lungul ei, cu respiraţia întretăiată de emoție, mai 
multe sute de iarzi. Apoi, deodată, în întunericul adânc al bolţii 
din faţa noastră a apărut o licărire roşiatică. Ne-am oprit uimiţi. 
O pânză de lumină părea că ne taie drumul. Am alergat într- 
acolo. Nu se auzea nici un zgomot, nu se simţea nici o 
schimbare de temperatură, nu se vedea nici o mişcare, dar 
lumina cuprinsese întreg coridorul, prefăcând nisipul în praf de 
diamante. Când ne-am apropiat, am descoperit marginea unui 
disc luminos. 

— Pe legea mea, e luna! a strigat lord John. Am ajuns de 
cealaltă parte, băieţi! Am străbătut stânca! 


Într-adevăr, luna plină strălucea prin deschizătura care 
străbătea stâncile. Deschizătura aceasta era destul de îngustă, 
nu mai mare decât o fereastră, dar ne putea folosi minunat. 
Când am băgat capul să ne uităm în jos, am putut vedea 
coborâşul, care nu părea chiar atât de greu, iar pământul de sub 
noi nu era la o prea mare depărtare. Nu era de mirare că nu 
observasem nimic de jos, deoarece stâncile, în partea lor de sus, 
erau atât de aplecate în afară, încât nici nu se putea pune 
problema vreunei ascensiuni pe partea aceea. Şi din cauza asta 
nu întreprinsesem o cercetare mai atentă a locului. Ne-am 
convins că puteam cobori cu ajutorul frânghiei şi ne-am întors 
fericiţi la tabără, să ne pregătim pentru noaptea următoare. 

Pregătirile de plecare trebuiau făcute repede şi în mare 
taină, de frica indienilor, care ne-ar fi putut întoarce din drum. 
Ne-am hotărât să renunţăm la provizii şi să nu luăm cu noi decât 
armele şi cartuşele. Dar Challenger avea un obiect foarte greu, 


pe care ţinea numaidecât să-l ia cu el, ca şi un colet special, 
despre care nu pot să spun altceva decât că ne-a dat de furcă 
mai mult decât toate celelalte la un loc. Ziua a trecut greu, dar 
când s-a întunecat eram gata de plecare. Cu multă osteneală 
ne-am cărat bagajele pe scări, până sus, apoi am aruncat în 
urmă o ultimă privire asupra acelui ţinut ciudat, care mă tem că 
nu va întârzia să se banalizeze, să ajungă o pradă a vânătorilor 
şi a exploratorilor, dar care, pentru fiecare din noi, a fost o ţară 
de vis, încântătoare şi plină de neprevăzut, în care am îndrăznit 
multe, am suferit multe şi am învăţat multe: ţara noastră, aşa 
cum îi vom spune totdeauna, însufleţiţi de un adânc sentiment 
de dragoste. Focurile aprinse în peşterile vecine aruncau în 
întuneric dâre de lumină. De-a lungul povârnişurilor, la care ne 
uitam de sus, auzeam cum râdeau şi cântau indienii. Mai încolo 
se întindeau pădurile, iar la mijloc abia puteam desluşi 
strălucirea lacului cel mare, izvorul de viaţă al monştrilor. Chiar 
în clipa când ne uitam la el, s-a auzit în noapte un strigăt ascuţit 
- fără îndoială al vreunei vietăţi fantastice: era însuşi glasul ţării 
lui Maple White, care îşi lua rămas bun de la noi. Am intrat în 
peşteră şi am pornit-o pe drumul care trebuia să ne ducă spre 
casă. 

Două ore mai târziu eram, împreună cu bagajele, la piciorul 
stâncii. Coletul lui Challenger a fost singurul care ne-a pricinuit 
dificultăţi. Lăsând toate bagajele acolo, am plecat să-l căutăm 
pe Zambo. Spre revărsatul zorilor am ajuns în apropierea 
taberei, dar, spre mirarea noastră, am găsit nu unul, ci 
douăsprezece focuri aprinse în câmpie. Acestea ne vesteau că 
ne sosiseră ajutoarele. Dinspre fluviu veniseră douăzeci de 
indieni cu ţăruşi, cu frânghii şi cu tot ce ne-ar fi trebuit ca să 
putem trece pe deasupra prăpastiei. Am fost încântați, deoarece 
acum avea cine să ne care bagajele a doua zi, când trebuia să 
plecăm spre Amazon. 

Şi aşa, mulţumit şi liniştit, închei aceste rânduri. Ochii noştri 
au văzut minuni şi sufletele noastre s-au călit în suferinţă. 
Fiecare din noi e, în felul lui, mai bun şi mai bogat în experienţă. 
S-ar putea întâmpla să ne oprim la Para, ca să ne refacem. În 
cazul acesta, scrisoarea de faţă o să ajungă înaintea noastră. 
Dacă nu, o să ajungă la Londra o dată cu mine. În amândouă 
cazurile, iubite domnule Mc Ardle, sper că în curând o să-ţi pot 
strânge mâna. 


CAPITOLUL XVI O MANIFESTAŢIE 

AŞ VREA SĂ ADUC aici mulţumirile noastre tuturor 
prietenilor de pe Amazon, pentru bunăvoința şi grija ospitalieră 
cu care ne-au înconjurat în timpul călătoriei la întoarcere. În 
special, aş vrea să-i mulţumesc domnului Penalosa şi celorlalţi 
funcţionari ai guvernului brazilian pentru o întreagă serie de 
măsuri care ne-au uşurat drumul, precum şi domnului Pereira de 
Para, căruia îi datorăm, prin prevederea sa, reapariţia noastră 
între oameni sub o înfăţişare civilizată. S-ar părea că suntem cu 
totul lipsiţi de recunoştinţă faţă de buna primire ce ni s-a făcut, 
dar, cum nu putem face altfel, am prevenit gazdele şi 
binefăcătorii noştri că şi-ar fi pierdut atât timpul, cât şi banii, 
încercând să ia de la capăt expediţia întreprinsă de noi. În 
relatările mele am schimbat până şi numele locurilor şi sunt 
sigur că, pentru oricine ar încerca să sa apropie de ţara noastră 
necunoscută, ea ar rămâne la o depărtare de mii de mile. 

Interesul pe care îl trezea trecerea noastră prin America de 
Sud îl socoteam ca pe o manifestaţie cu totul locală şi pot să-i 
asigur pe prietenii noştri din Anglia că nu aveam nici cea mai 
mică idee despre vâlvă stârnită în Europa de zvonurile acelea 
mărunte care se răspândiseră cu privire la aventurile noastre. A 
fost nevoie de nenumărate mesaje telegrafice, care ne-au sosit 
unele după altele chiar din momentul când „Ivernia” a ajuns la 
500 de mile de Southampton, în care ni se ofereau sume 
enorme de către agenţiile de publicitate şi de către gazete, în 
schimbul doar a câtorva cuvinte despre rezultatul călătoriei 
noastre, pentru ca, în sfârşit, să înţelegem gradul de intensitate 
la care ajunsese nu numai curiozitatea oamenilor de ştiinţă, ci 
chiar şi interesul opiniei publice mondiale. Am hotărât de comun 
acord să nu facem nici o comunicare presei până nu vom stabili 
o întrevedere cu membrii Institutului de Zoologie; era de datoria 
noastră, ca unii ce fusesem delegaţi de către acest for, să-i 
prezentăm primul raport informativ asupra cercetărilor noastre. 
La Southampton, înconjurați de gazetari, am refuzat net să dăm 
vreun amănunt, ceea ce a avut ca efect să atragă atenţia 
publicului asupra şedinţei anunţate pentru seara de 7 
noiembrie. Sala Institutului de Zoologie, unde se înjghebase 
misiunea noastră, era neîndestulătoare pentru acest scop şi 
numai Queen's Hall, din Regent Street, a fost socotit ca destul 
de încăpător. Se ştie astăzi că organizatorii şedinţei se 


gândiseră la început la Albert Hall, dar şi acesta li se păru prea 
mic. 

Şedinţa trebuia să se ţină a doua seară după întoarcerea 
noastră. Bineînţeles că până atunci aveam fiecare destule 
afaceri personale de care să ne ocupăm. În ce priveşte pe ale 
mele, prefer pentru moment să le trec sub tăcere. Poate că, 
atunci când lucrurile se vor mai învechi, o să-mi fie mai uşor să 
mă gândesc la ele sau poate chiar să le scriu. La începutul 
acestor relatări am povestit motivele hotărârii mele. Aş fi 
obligat, fără îndoială, ca la sfârşitul lor să expun rezultatele. 
Cine ştie dacă nu va veni o zi când o să regret tot ce s-a 
întâmplat? Dar pentru moment, abia scăpat dintr-o aventură 
neverosimilă, nu pot avea decât recunoştinţă pentru forţa care 
m-a împins spre ea. 

Şi acum, am ajuns foarte aproape de punctul culminant al 
aventurii noastre. În timp ce mă întrebam ce mijloace să 
folosesc ca să-l descriu mai bine, ochii mi-au căzut asupra unei 
note informative din propria mea gazetă, semnată, la 8 
noiembrie, de colegul şi prietenul meu Macdona. Ce aş putea 
face mai bun decât s-o reproduc? Mărturisesc că gazeta noastră, 
dat fiind că participase şi ea la aventură prin trimiterea unui 
corespondent, manifesta un entuziasm nemaipomenit. Dar nici 
celelalte mari cotidiane nu erau mai reţinute în relatările lor. 
lată ce scria Macdona: 


O LUME NOUĂ 

MARE MITING LA QUEEN'S HALL 

SCENE FURTUNOASE 

UN INCIDENT EXTRAORDINAR 

CE ANUME? ... i 

MANIFESTAŢIE NOCTURNĂ ÎN REGENT STREET 


«Şedinţa Institutului de Zoologie, comentată anticipat cu 
atâta vigoare, ţinută în scopul de a asculta raportul Comisiunii 
de anchetă trimisă anul trecut în America de Sud spre a verifica 
afirmaţiile profesorului Challenger cu privire la o presupusă 
continuitate a vieţii preistorice pe acel continent, a avut loc 
aseară, în sala mare de la Queen's Hall şi suntem în măsură să 
afirmăm că, după toate probabilitățile, istoria ştiinţei a marcat 
un punct capital. Incidentele senzaţionale petrecute ieri seara 


au dat acestei şedinţe un caracter de neuitat pentru toţi 
participanţii. (Uf! Confrate Macdona, ce preambul înfiorător!) In 
principiu, nu erau admişi în sală decât membrii Institutului şi 
prietenii lor, dar termenul acesta de „prieten” e atât de elastic, 
încât cu mult înainte de deschiderea şedinţei, care fusese 
anunţată pentru ora 8, publicul se îmbulzea în toate cele patru 
colţuri ale imensei săli. Mai mult încă: la ora 8 fără un sfert, 
marele public, care se vedea înlăturat pe nedrept, a forţat 
intrările. S-a produs o învălmăşeală de nedescris, cu prilejul 
căreia mai multe persoane au fost rănite, ca, de pildă, 
inspectorul Scoble de la Secţia H, care, din nefericire, s-a ales cu 
piciorul rupt. Calculând după această invazie cu nimic 
justificată, care nu numai că umplea coridoarele, dar nu 
respecta nici măcar locurile presei, am putea să evaluăm la 
aproape 5 000 numărul persoanelor care aşteptau sosirea 
exploratorilor. Când, în sfârşit, au apărut, cei aşteptaţi s-au 
urcat pe o estradă, unde mai erau şi alţi oameni de ştiinţă 
marcanţi şi nu numai din ţara noastră, dar şi din Franţa şi 
Germania. Suedia era de asemenea reprezentată prin profesorul 
Sergius, ilustrul zoolog de la Universitatea din Upsala. Cei patru 
eroi ai serii au fost de la început ţinta unei călduroase 
manifestații: întreaga asistenţă, în picioare, i-a ovaţionat timp 
de câteva minute în şir. Totuşi, un observator experimentat ar fi 
putut remarca, în mijlocul aclamaţiilor, unele semne de protest 
şi ar fi dedus că seara avea să fie mai mult animată decât 
unanimă. Dar nimeni în sală n-ar fi putut măcar să bănuiască 
întorsătura pe care aveau s-o ia lucrurile. 

călători: toate gazetele le-au publicat în ultimul timp fotografiile. 
Oboseala pe care au îndurat-o n-a lăsat asupra lor urme prea 
adânci. Poate că barba profesorului Challenger e ceva mai 
zbârlită, poate că figura profesorului Summerlee e mai ascetică, 
poate că aceea a lordului John e mai osoasă şi poate că toţi trei 
sunt mai arşi de soare ca în momentul când au părăsit ţara, dar 
toţi au acelaşi aer de perfectă sănătate. Cât despre 
reprezentantul nostru, E. D. Malone, binecunoscut atlet şi 
jucător de rugbi internaţional, pare mai în formă ca oricând. Şi în 
timp ce-şi rotea privirea prin sală, un zâmbet de mulţumire îi 


lumina faţa simplă şi cinstită. (Ehei, Mac, dacă pun mâna pe tine 
vreodată...) 

Când s-a mai restabilit liniştea şi asistenţa şi-a reluat 
locurile, după ce s-au terminat ovaţiile la adresa exploratorilor, 
preşedintele, în persoana ducelui de Durham, a spus şi el câteva 
cuvinte. Nu voia, a zis, să oblige asistenţa să aştepte nici o clipă 
mai mult plăcerea pe care avea să i-o facă această şedinţă. ŞI 
nu se cădea să anticipeze cu nimic asupra celor ce va releva 
profesorul Summerlee, raportorul comisiei. Dar era sigur că 
rumoarea stârnită era o încoronare a succesului expediției. 
(Aplauze.) Pe cât se pare, romantismul n-a dispărut cu totul, 
deoarece a rămas cel puţin încă un teren pe care imaginaţia 
romancierului se putea întâlni cu cercetările ştiinţifice actuale. 
Vorbitorul nu mai adăugă, înainte de a lua loc, decât că se 
bucură, împreună cu întreaga asistenţă, văzându-i pe îndrăzneţii 
exploratori întorşi teferi din misiunea lor grea şi primejdioasă, 
pentru că nu se poate tăgădui că orice nenorocire i s-ar fi 
întâmplat expediției, ar fi prilejuit o pierdere ireparabilă în 
domeniul ştiinţei zoologiei. (Aplauze prelungite, la care s-a 
asociat şi profesorul Challenger.) 

Profesorul Summerlee s-a ridicat şi aceasta a constituit 
semnalul unei noi explozii de entuziasm, care s-a reînnoit de 
câteva ori în timpul expunerii sale. Nu vom da aici in extenso!? 
această expunere, pentru bunul motiv că vom publica separat o 
dare de seamă semnată de corespondentul nostru special, ca 
supliment al gazetei noastre. Vom da numai câteva indicaţii 
generale. După ce a descris împrejurările în care a luat naştere 
această călătorie şi după ce a adus elogii prietenului său, 
profesorul Challenger, elogii însoțite de scuze pentru 
neîncrederea cu care privise la început afirmaţiile sale, pe deplin 
verificate acum, oratorul a descris călătoria însăşi, ferindu-se cu 
grijă de orice amănunt sau indicație care ar îngădui cuiva să dea 
de urma podişului. El a trasat în linii generale itinerarul urmat de 
la fluviu până la poalele stâncilor, captivând auditoriul cu 
relatarea dificultăţilor pe care le-a întâmpinat expediţia ca să le 
escaladeze şi, în sfârşit, a descris cum au reuşit s-o facă, 
datorită unor eforturi uriaşe care au costat viaţa a doi servitori 
devotați. (Prin uimitoarea relatare a morţii celor doi metişi, 


12 Pe larg (în limba latină, în text). (n.r.). 


Summerlee căuta să evite tot ceea ce ar fi putut stârni vreo 
discuţie în legătură cu această împrejurare.) 

Purtându-şi ascultătorii până pe podiş şi ţinându-i prizonieri 
acolo datorită prăbuşirii accidentale a podului de peste 
prăpastie, profesorul a descris ororile şi în acelaşi timp atracțiile 
acestei lumi excepţionale. N-a vorbit nimic despre întâmplările 
personale, ca să poată pune accentul pe bogatele cuceriri 
ştiinţifice, reprezentate prin observaţii făcute asupra animalelor, 
păsărilor, insectelor şi plantelor de pe podiş. În ce priveşte 
coleopterele şi lepidopterele, a adunat în câteva săptămâni 46 
de specii noi din primele şi 94 din cele din urmă. Dar bineînţeles 
că interesul publicului era concentrat mai cu seamă asupra 
animalelor mari, despre care se presupunea că ar fi dispărut de 
mult. Cu privire la ele, era cu putinţă să se întocmească chiar de 
pe acum o listă lungă, care urma să fie completată după 
cercetări mai ample. Tovarăşii săi şi el însuşi văzuseră cel puţin 
12 specii de animale, care nu aveau nici cea mai mică legătură 
cu cele cunoscute până astăzi de ştiinţă. Urma ca ele să fie 
examinate cu grijă şi clasificate. Oratorul a citat printre altele un 
şarpe de culoare purpurie, a cărui piele avea o lungime de 51 de 
picioare şi a mai menţionat o lighioană albicioasă, asupra căreia 
avea bănuieli că ar fi mamifere, care răspândea pe întuneric o 
lumină fosforescentă, ca şi o molie neagră uriaşă, a cărei 
muşcătură era considerată de indieni ca fiind una dintre cele 
mai veninoase. In afară de aceste forme de viaţă cu totul noi, pe 
podiş trăia un foarte mare număr de fiinţe preistorice cunoscute, 
dintre care unele puteau veni din perioada jurasică. Printre 
acestea a menţionat uriaşul şi grotescul stegozaur, pe care 
Malone îl văzuse într-una din zile adăpându-se la lac şi care se 
află desenat în albumul de schiţe al aventurierului american 
Maple White, primul descoperitor al acestei lumi necunoscute. A 
descris apoi iguanodonul şi pterodactilul, care le-au produs 
exploratorilor cele dintâi două mari surprize. A speriat pe 
ascultători vorbindu-le despre acei groaznici dinosauri carnivori, 
care i-au urmărit de mai multe ori pe oamenii expediției şi care 
erau mult mai înspăimântători decât toate vietăţile pe care le 
întâlniseră. A trecut apoi la pasărea aceea fioroasă cu picioarele 
lungi, numită phororacus şi la cerbul uriaş, care mai trăieşte 
încă în ţinutul acela. Dar când a început să descrie misterele 
lacului central, curiozitatea şi entuziasmul publicului au atins 


paroxismul. Oamenii se pişcau unii pe alţii, ca să se convingă că 
erau treji şi că ascultau explicaţiile unui profesor sănătos şi cu 
mintea limpede, care, în vorbe măsurate, descria peşti-şopârle 
cu trei ochi şi şerpi uriaşi care umpleau întinderea de apă. Mai 
departe a dat câteva lămuriri asupra indienilor şi asupra 
extraordinarului trib de maimuțe antropoide, care puteau fi 
considerate ca venind imediat după pitecantropul din Java şi 
care se apropiau mai mult ca orice altă specie cunoscută de 
acea formă ipotetică numită „veriga de legătură”. In sfârşit a 
descris, încântând auditoriul, ingenioasa dar foarte primejdioasa 
invenţie aeronautică a profesorului Challenger şi şi-a încheiat 
remarcabila dare de seamă cu o descriere a felului în care 
Comisia îşi găsise drum spre lumea civilizată. 

După votarea unei adrese de felicitări, iniţiată de profesorul 
Sergius de la Universitatea din Upsala, s-ar fi putut crede că 
şedinţa se sfârşise. Dar curând s-a dovedit că evenimentele 
aveau să ia o întorsătură mai agitată. Din când în când se 
arătaseră unele semne de ostilitate şi iată că în mijlocul sălii s-a 
ridicat Dr. James Illingworth din Edinburgh, întrebând dacă nu 
era obiceiul a se discuta pe marginea raportului, înainte de a se 
vota moţiunea. 

Preşedintele: „Da, domnule, dacă este cineva care are ceva 
de obiectat”. 

Dr. Illingworth: „Eu cred că este, domnule preşedinte”. 

Preşedintele: „Expuneţi atunci punctul dumneavoastră de 
vedere”. 

Profesorul Summerlee (ridicându-se brusc): „Aş vrea să vă 
pun în vedere, domnule preşedinte, că acest om este duşmanul 
meu personal din ziua controversei pe care am avut-o în 
coloanele Revistei Trimestriale de Ştiinţă asupra naturii 
veritabile a bathybius-ului” . 

Preşedintele: „Nu putem face aici discriminări de persoane. 
Aveţi cuvântul”. 

Dar declaraţiile doctorului Illingworth s-au pierdut în 
protestele pe care le-au ridicat prietenii exploratorilor. S-au 
făcut chiar câteva încercări de a-l pune la loc cu forţa. Dar fiind 
înalt de statură şi având un glas tunător, dr. Illingworth a 
dominat furtuna şi a reuşit să-şi termine cuvântarea. Chiar din 
momentul când s-a ridicat de pe scaun, era vădit că avea în sală 
un număr de prieteni şi de simpatizanți, deşi aceştia alcătuiau o 


minoritate faţă de restul sălii, iar majoritatea publicului păstra o 
neutralitate plină de interes. 

Dr. Illingworth a început prin a spune în ce măsură aprecia 
opera ştiinţifică realizată de colaborarea profesorului Challenger 
cu profesorul Summerlee. Regreta mult că intervenţia sa a fost 
interpretată ca fiind un atac personal, dar el nu era călăuzit 
decât de adevărul ştiinţific şi nu avea în această şedinţă altă 
poziţie decât acea pe care o avusese profesorul Summerlee în 
şedinţa de anul trecut. După cât îşi amintea, atunci când 
profesorul Challenger făcuse anumite afirmaţii, profesorul 
Summerlee le pusese la îndoială. Astăzi, când Summerlee 
afirmă la rândul lui că cele susţinute atunci de Challenger erau 
adevărate, nu-i e îngăduit oare nimănui să le conteste? E oare 
drept acest lucru? („Da, nu”, apoi întrerupere lungă, în timpul 
căreia profesorul Challenger a fost; auzit, de la masa presei, 
cum intervenea pe lângă preşedinte cerând ca dr. Illingworth să 
părăsească sala.) Anul trecut, o persoană afirmase anumite 
lucruri. Acum, patru persoane afirmă alte lucruri şi mai 
uimitoare. Dar poate aceasta să constituie o dovadă irecuzabilă, 
când faptele se prezintă sub un aspect atât de neverosimil şi de 
revoluţionar? Mai sunt şi alte exemple recente de călători, care 
au venit de pe meleaguri necunoscute şi au spus fel de fel de 
poveşti, primite cu prea multă uşurinţă. Voia oare Institutul de 
Zoologie din Londra să se pună într-o poziţie asemănătoare? 
Oratorul recunoştea că membrii expediției treceau drept oameni 
de caracter. Dar natura omenească e atât de complexă! Chiar şi 
profesorii se pot rătăci atunci când îi mână dorinţa de 
celebritate. Tuturor ne place să zburăm în jurul lămpii, ca fluturii 
de noapte. Atât vânătorii de fiare, cărora le place să dezmintă 
poveştile rivalilor lor, cât şi gazetarii nu se dau îndărăt de la 
relatări senzaţionale, chiar dacă imaginaţia suplineşte, în aceste 
cazuri, anumite lipsuri... Fiecare membru din Comisie ar putea 
să aibă motivele lui de a exagera succesul expediției. (Strigăte: 
„Ruşine! Ruşine!” ) El nu doreşte să jignească pe nimeni. („Dar 
nu faci decât asta!” întreruperi repetate.) Pe ce se întemeiau 
toate aceste poveşti minunate? Pe foarte puţin lucru: pe câteva 
fotografii. Erau oare concludente acestea, în secolul când 
fotografiile pot fi atât de uşor trucate? Pe deasupra, ni se mai 
spune şi o poveste de evadare cu frânghii, care exclude de la 
sine putinţa de a ni se prezenta unele specii de animale mai 


mari. Fără îndoială că era ingenios, dar nu convingător. Am 
înţeles că lord John Roxton pretinde că are un cap de 
phororacus. Aş dori să văd acest cap de phororacus... 

Lord John Roxton: „Individul acesta îndrăzneşte, oare, să 
mă facă mincinos” ? (Rumoare.) 

Preşedintele: „Linişte! Linişte! Domnule doctor Illingworth, 
vă rog să încheiaţi şi să vă definiţi obiecţiunea.” 

Dr. Illingworth: „Domnule preşedinte, aş mai avea încă 
multe de spus, dar mă încilin în faţa dispoziţiilor dumneavoastră. 
Propun deci să fie adresate mulţumiri profesorului Summerlee 
pentru interesanta sa comunicare, dar întregul material să fie 
considerat ca «nedovedit» şi supus examenului unei comisii de 
anchetă mai largi şi, dacă se poate, mai demnă de încredere.” 

Acest amendament a produs în sală o confuzie de 
nedescris. Majoritatea ascultătorilor îşi exprimau indignarea faţă 
de această jignire adusă exploratorilor, prin strigăte stăruitoare: 


„Nu acceptăm!”  „Afară!”  „Daţi-l afară!” Pe de altă parte, 
nemulţumiţii - şi nu se poate spune că nu erau destul de mulţi - 
manifestau pentru amendament strigând: „La ordine!”, „Are 


dreptate!” Un incident s-a iscat pe băncile din fund printre 
studenţii în medicină, între care s-au schimbat câteva lovituri şi 
numai prezenţa liniştitoare a unui mare număr de doamne a 
împiedicat o încăierare generală. Deodată spiritele s-au potolit şi 
s-a făcut linişte deplină. Profesorul Challenger se ridicase. 
Atitudinea lui, ca şi expresia feţei lui, a impus ordine întregii 
asistenţe, care s-a aşezat să-l asculte. 

„Mulţi dintre dumneavoastră îşi mai amintesc, a început 
profesorul Challenger, că o scenă asemănătoare, tot atât de 
necuviincioasă şi de nelalocul ei, s-a produs şi la ultima şedinţă 
la care am luat cuvântul. În împrejurarea de atunci, profesorul 
Summerlee ducea lupta şi toate regretele pe care le exprimă 
astăzi nu pot să şteargă cu totul impresia pe care a lăsat-o 
atunci. În seara asta mi-a fost dat să aud exprimându-se 
sentimente similare, ba, aş putea spune, mai jignitoare încă, din 
partea persoanei care a vorbit adineauri. Şi cu toate că trebuie 
să fac un efort ca să mă pot cobori la nivelul acelei persoane, 
sunt dator s-o fac, ca să înlătur toate îndoielile care ar putea să 
mai dăinuiască în mintea cuiva. (Râsete şi întreruperi.) Nu mai e 
nevoie să amintesc că, deşi profesorul Summerlee a luat 
cuvântul în calitate de conducător al Comisiei de anchetă, eu 


sunt acela care am declanşat întreaga expediţie şi eu port 
răspunderea rezultatelor ei. Eu am fost acela care i-am condus 
pe cei trei tovarăşi ai mei la locul cu pricina şi tot eu acela care 
le-am demonstrat adevărul afirmațiilor mele. Speram să nu 
găsim la întoarcere oameni atât de mărginiţi, încât să mai 
discute concluziile colaborării noastre. Totuşi, prevenit de 
precedenta mea experienţă, am avut grijă să aduc dovezi de 
natură a convinge pe orice om cu mintea întreagă. Aşa cum v-a 
explicat profesorul Summerlee, aparatele noastre fotografice au 
fost deteriorate şi majoritatea clişeelor distruse de oamenii- 
maimuţă, care ne-au nimicit tabăra. (Din fund, exclamaţii 
ironice, râsete şi strigăte: „Asta să le-o spui altora!”) Când 
vorbesc despre oamenii-maimuţă, nu mă pot împiedica să 
constat că unele zgomote pe care le aud în momentul de faţă 
trezesc cu intensitate amintirea întâlnirilor mele cu aceste fiinţe 
interesante. (Râsete.) Cu toate că atâtea clişee nepreţuite ne-au 
fost distruse, mai avem încă în colecţia noastră un număr de 
fotografii care arată viaţa, aşa cum se desfăşura pe podiş. Oare 
ne acuză cineva că am trucat aceste fotografii? (O voce: „Da.” 
Rumoare prelungită, care se sfârşeşte cu expulzarea din sală a 
mai multor persoane.) Clişeele au fost supuse unei expertize. 
Dar mai avem şi alte dovezi. Dacă în condiţiile în care am 
părăsit podişul era cu neputinţă să transportăm un bagaj 
voluminos, totuşi am salvat colecţiile de fluturi şi de cărăbuşi ale 
profesorului Summerlee, care conţin nenumărate specii noi. 
Erau sau nu acestea o dovadă? (Mai multe voci: „Nu” .) Cine a 
spus nu?” Dr. Illingworth (ridicându-se): „Punctul nostru de 
vedere e că o asemenea colecţie a putut fi alcătuită şi în alte 
locuri decât pe un podiş preistoric.” (Aplauze.) 

Profesorul Challenger: „Desigur că suntem siliţi, cu toate că 
numele dumneavoastră nu ne este cunoscut, să ne înclinăm în 
faţa înaltei dumneavoastră competenţe. Trecând deci şi peste 
fotografii şi peste colecţiile entomologice, mă voi opri la câteva 
explicaţii mai variate şi mai precise, pe care sunt în măsură să 
le aduc asupra unor puncte care nu au fost încă lămurite. De 
exemplu, în ceea ce priveşte obiceiurile pterodactililor... (O 
voce: „Prostii”. Tumult în sală.) ...spuneam că, în ce priveşte 
obiceiurile pterodactililor, putem face lumină completă. Vă pot 
arăta o fotografie pe care o am în geantă, luată pe viu şi în stare 
să vă convingă...” 


Dr. Illingworth: „Nici o fotografie nu ne va putea convinge 
de ceva”. 

Profesorul Challenger: „Poate că aţi vrea să vedeţi chiar 
animalul?” 

Dr. Illingworth: „Fără îndoială!” 

Profesorul Challenger: „Şi asta v-ar convinge?” 

Dr. Illingworth (râzând): „Cred şi eu!” 

În clipa aceea s-a întâmplat evenimentul cel mai 
senzaţional al serii, o lovitură de teatru atât de dramatică, încât 
nu-şi are pereche în istoria şedinţelor ştiinţifice. Profesorul 
Challenger a făcut un semn cu mâna şi atunci l-am putut 
observa pe confratele nostru E. D. Malone cum s-a ridicat şi a 
dispărut în spatele estradei. 

Peste puţin a reapărut însoţit de un negru uriaş, purtând 
amândoi o cuşcă mare, de formă paralelipipedică. Se vedea 
bine că era foarte grea. A fost adusă cu grijă şi aşezată în faţa 
profesorului. In sală se făcuse linişte, deoarece toată lumea era 
atentă la ce se petrecea. Profesorul Challenger a împins capacul 
cuştii, care a alunecat lateral. Aplecându-se să se uite înăuntru, 
a plesnit din degete de câteva ori şi cele dintâi rânduri de 
spectatori alcătuite în majoritate din reprezentanţi ai presei, l-au 
auzit spunând cu voce blândă: „Hai, pui, pui!” Imediat, cu râcâit 
de gheare care se agaţă şi de bătăi din aripi, s-a ivit din cuşcă o 
făptură scârboasă, căţărându-se pe o latură a cuştii. Nici chiar 
accidentul neaşteptat al căderii ducelui de Durham în spaţiul 
destinat orchestrei n-a putut să distragă atenţia încremenită a 
publicului. Semăna la chip cu un dragon înfricoşător, închipuit 
de imaginaţia bolnăvicioasă a vreunui artist din Evul Mediu. 
Avea o expresie crudă şi hidoasă şi doi ochi mici şi roşii, care 
sclipeau ca jeratecul. Işi ţinea pe jumătate deschis pliscul lung şi 
fioros, lăsând să se vadă un dublu şir de dinţi ascuţiţi. Avea 
spinarea cocoşată şi peste umeri părea că poartă, drapat, un fel 
de văl cenuşiu. Semăna leit cu diavolul copilăriei noastre. 

În sală s-a Dot tumult, Cineva : a gemut şi două doamne 
din primele rânduri au leşinat şi au căzut, în nesimţire, de pe 


scaune. Cei de pe estradă s-au mişcat ca şi cum ar fi vrut să-l 
urmeze pe preşedinte în spaţiul orchestrei. A fost un moment de 
panică generală. 

Profesorul Challenger şi-a ridicat braţele ca să liniştească 
spiritele, dar mişcarea aceasta a speriat lighioana de lângă el: 
şi-a desfăşurat membrana de pe spinare prefăcând-o într-o 
pereche de aripi de piele care au început să fâlfâie. Profesorul a 
încercat s-o prindă de picioare, dar era prea târziu. A sărit de pe 
marginea cuştii unde se cocoţase şi a început să zboare în 
cercuri largi în jurul sălii de la Queen's Hall, bătând aerul cu 
aripile ei de zece picioare lungime, în timp ce în sală s-a 
răspândit un miros pătrunzător de hoit. Urletele publicului de la 
galerie, înspăimântat de apropierea ochilor strălucitori şi a 
pliscului ucigaş, o iritau până la furie. Zbura din ce în ce mai 
repede, izbindu-se de pereţi şi de candelabre, cuprinsă de o 
spaimă oarbă. „Fereastra! Pentru Dumnezeu,  închideţi 
fereastra!” răcnea de pe estradă profesorul, sărind şi frângându- 
şi mâinile de desperare. Dar, vai, avertismentul venea prea 
târziu. Într-o clipă, lovindu-se de pereţi ca un fluture monstruos 
de un glob de lampă, lighioana a dat de fereastră, şi-a strecurat 
corpul uriaş prin deschizătură şi a dispărut. Profesorul 
Challenger s-a prăbuşit pe scaun şi şi-a îngropat obrazul în 
mâini, în timp ce publicul scotea un lung suspin de uşurare, 
dându-şi seama că incidentul era închis. 

Şi atunci, cine ar putea descrie cum s-au petrecut lucrurile? 
Majoritatea exuberantă s-a contopit cu minoritatea adusă la 
acelaşi nivel, alcătuind un singur val de entuziasm, care s-a 
rostogolit din fundul sălii câştigând din ce în ce mai mulţi adepţi, 
a trecut peste orchestră, a năpădit estrada şi a ridicat pe braţe 
pe cei patru eroi. (Bravo, Mac!) Dacă auditoriul nu le făcuse 
dreptate de la început, acum cel puţin îşi cerea iertare. Toată 
lumea era în picioare, toată lumea se agita, striga, gesticula. O 
mulţime compactă de oameni în delir îi înconjura pe cei patru 
exploratori. „Vivat! Vivat!” strigau sute de glasuri. Şi într-o clipa, 
cei patru eroi au fost ridicaţi în triumf. Zadarnic s-au împotrivit, 
zadarnic au încercat să rupă rândurile. Erau ţintuiţi la locul de 
onoare. Chiar dacă ar fi dorit să le dea drumul, n-ar fi fost cu 
putinţă, atât de compactă era mulţimea din jurul lor. „La Regent 
Street! La Regent Street!” striga glasul mulţimii. S-a produs o 
mişcare generală, apoi, încetul cu încetul, un curent, în fruntea 


căruia cele patru celebrităţi erau purtate pe umeri, s-a îndreptat 
spre uşă. In stradă, priveliştea era extraordinară: aşteptau cel 
puţin 100 000 de oameni. Această manifestaţie se întindea de la 
Langham Hotel până la Oxford Circus. O furtună de aclamații i-a 
întâmpinat pe eroii noştri, care dominau manifestaţia, luminaţi 
puternic de becurile electrice din stradă. „Vivat, vivat!” se auzea 
din toate părţile. O coloană în mişcare a umplut strada de la un 
capăt la celălalt şi s-a îndreptat, prin Regent Street, Pall Mall şi 
St. James's Street, spre Piccadilly. Toată circulaţia din centrul 
Londrei era întreruptă şi s-au petrecut chiar câteva ciocniri între 
manifestanți, pe de o parte şi poliţie sau conducătorii de trăsuri, 
pe de alta. Se făcuse miezul nopţii când cei patru călători şi-au 
recăpătat libertatea la Albany, în faţa locuinţei lordului John 
Roxton. Mulțimea entuziasmată, după ce a cântat în cor „Se 
întorc vitejii” , şi-a încheiat programul cu „God save the King”. 
Şi aşa s-a terminat una din serile neuitate, seară pe care Londra 
a comentat-o încă mult timp după aceea.» 

Prea bine, prietene Macdona! lată un comentariu fidel, deşi 
cam înflorit. În ce priveşte incidentul principal, el a fost, fără 
îndoială, o surpriză pentru toată lumea, dar nu şi pentru noi. 
Poate că cititorul îşi aminteşte momentul când l-am întâlnit pe 
lord Roxton în colivia lui de protecţie ca o crinolină, ducându-se 
să prindă un „pui de diavol”, cum zicea, pentru profesorul 
Challenger. Am mai dat a înţelege şi când am vorbit de 
dificultăţile pe care le-am întâmpinat cu bagajele profesorului, 
atunci când am părăsit podişul. Şi dacă aş fi povestit în toate 
detaliile întoarcerea noastră, ar fi fost multe de spus despre 
grija pe care am avut-o ca să hrănim cu peşte intrat în 
putrefacție pe scârbosul nostru tovarăş de drum, care, pe 
deasupra, mai avea şi o poftă de mâncare cu totul neobişnuită. 
N-am vorbit mai curând despre aceste lucruri, deoarece dorinţa 
cea mai arzătoare a profesorului era să nu transpire nici cel mai 
mic lucru cu privire la argumentul fără replică pe care-l 
aduceam cu noi, până în clipa când toţi adversarii noştri vor fi 
fost reduşi la tăcere. 

Nu se poate spune aproape nimic despre soarta pe care a 
avut-o pterodactilul în libertate deasupra Londrei. Avem doar 
mărturiile a două femei speriate, care l-au văzut lăsându-se pe 
acoperişul de la Queen's Hall şi stând acolo, ca o statuie 
diabolică, timp de câteva ore. A doua zi, ziarele de seară au 


anunţat că soldatul Miles, din Coldstream Guards, de serviciu la 
Marlborough House, a dezertat din post aruncându-şi puşca şi, 
luându-şi picioarele la spinare, a fugit mâncând pământul 
deoarece, uitându-se fără veste în sus, a văzut, între el şi lună, 
pe însuşi diavolul. Acest mod de a se apăra nu a fost admis de 
Curtea Marţială, dar poate că faptul să aibă vreo legătură cu cel 
care ne interesează. Altă mărturie care se poate aduce e că 
jurnalul de bord al vasului „Friesland”, un pachebot de cursă 
americano-olandez, menţionează că a doua zi de dimineaţă, la 
ora 9, la o depărtare de 10 mile la tribord de Start Point, s-a 
văzut pe sus ceva care putea să stea la mijloc între o capră 
zburătoare şi un liliac monstruos şi care se îndrepta spre sud-est 
cu o viteză prodigioasă. Dacă instinctul de orientare îl călăuzea 
pe drumul către casă, nu rămâne nici o îndoială că ultimul 
pterodactil european şi-a aflat sfârşitul pe undeva, pe întinsul 
Atlanticului. 

Dar Gladye, ii a Na T care a T numele lacului 
mistic, căruia de aci înainte va trebui să-i spunem iarăşi „Lacul 
central”, deoarece Gladys n-o să fie nici odată imortalizată de 


mine, ce s-a întâmplat cu această Gladys? Oare nu simţisem eu 
oarecare asprime în ascunzişurile sufletului ei? Chiar în clipa 
când îi ascultam cu mândrie poruncile, nu simţisem eu, oare, că 
fata care îşi trimitea iubitul la moarte sau îl expunea unor 
primejdii de moarte nu iubea prea mult? Nu descoperisem eu de 
asemenea, cu toate că mă sileam să n-o fac, că în spatele 
frumuseţii ei atrăgătoare era un suflet în care desluşeam, ca 
două umbre gemene, egoismul şi nestatornicia? lubea ea oare 
gloria şi eroismul pentru nobilul lor aspect? Nu cumva 
entuziasmul ei pentru eroism şi glorie era provocat mai mult de 
celebritatea care ar fi urmat să se răsfrângă, fără nici un efort 
sau sacrificiu din parte-i, asupra propriei ei persoane? Sau poate 
că aceste gânduri nu sunt decât efectul acelei înţelepciuni pe 
care ţi-o dă experienţa? Am primit cea mai grea lovitură din 
viaţa mea. Pentru moment, am crezut chiar că eram pe punctul 
de a deveni un cinic. De atunci a trecut o săptămână. După 
aceea am avut o întrevedere cu lord Roxton şi... în definitiv, 
lucrurile ar fi putut să iasă şi mai prost! 

Dar să povestesc pe scurt ce mi s-a întâmplat. La 
Southampton nu mă aştepta nici scrisoare, nici telegramă, iar 
când am ajuns în aceeaşi seară pe la ora 10 în faţa vilei din 
Streatham, îngrijorarea mă făcea să am febră. Oare mai trăia 
Gladys? Unde erau toate visurile mele în care ea, cu braţele 
deschise şi cu surâsul pe buze, ştia să spună vorbele cele mai 
potrivite omului care îşi riscase viaţa pentru un capriciu de-al ei? 
Dar coborâsem de pe aceste culmi şi mergeam cu picioarele pe 
pământ. Şi totuşi, cât de uşor mi-ar fi fost să mă urc iarăşi în al 
nouălea cer de unde coborâsem! M-am repezit pe aleea grădinii, 
am bătut la uşă, am auzit înăuntru glasul lui Gladys şi, trecând 
prin faţa jupânesei încremenite, am năvălit în salon. Gladys 
stătea pe un divan scund, lângă pian, luminată de lampa 
pianului. Am străbătut într-un suflet distanţa care mă despărţea 
de ea şi i-am luat mâinile într-ale mele. 


— Gladys! Am strigat, Gladys! 

Ea m-a privit cu nedumerire. Se petrecuse o schimbare 
aproape nesimţită. Expresia ochilor, dură şi rece, mişcarea 
buzelor, toate acestea eu nu le cunoşteam. Şi-a tras mâinile 
dintr-ale mele. 

— Ce înseamnă asta? a întrebat. 

— Gladys! am strigat iarăşi, ce s-a întâmplat? Nu eşti tu 
oare Gladys a mea, mica mea Gladys Hungerton? 

— Nu, mi-a răspuns. Eu sunt Gladys Potts. Dă-mi voie să te 
prezint soţului meu. 

Cât de stupidă e viaţa! M-am pomenit dând din cap maşina! 
şi strângând mâna unui omuleţ roşcovan, cufundat între pernele 
unui fotoliu, acelaşi fotoliu care mi se oferea mie altădată. Ne 
înclinam, rânjind unul la altul. 

— Tata ne-a permis |367 
fi gata casa, mi-a 
Gladys. ! i 

— Da, aşa... 

— Dar sunt lămurite şi aşa! i-am răspuns. 

— l-am povestit totul lui William, a urmat ea. Nu ne 
ascundem nimic unul altuia. Îmi pare aşa de rău! Dar nu cred că 
aveai cine ştie ce sentimente pentru mine, de vreme ce m-ai 
părăsit şi te-ai dus la celălalt capăt al pământului! Nu mai eşti 
supărat, nu-i aşa? 

— Nu, nu, deloc. Acum, vă las. 

— Mai întâi să luăm o băutură răcoritoare, a zis omuleţul, 
apoi a adăugat confidenţial: Totdeauna se întâmplă aşa, n-ai 
observat? Şi aşa şi trebuie să fie, atâta timp cât nu intră în 
vigoare poligamia, dar invers... înţelegi? Şi a izbucnit într-un râs 
prostesc, în timp ce eu mă îndreptam spre uşă. 

Eram de cealaltă parte a uşii când m-a cuprins deodată un 
avânt ciudat. M-am întors spre fericitul meu rival, care se uita 
nervos la soneria electrică. 

— Mă rog, pot să te întreb ceva? 

— Da, dacă întrebarea e rezonabilă, mi-a răspuns. 

— Care-i secretul succesului dumitale? Ai căutat vreo 
comoară? Ai descoperit vreun pol? Ai condus o corabie de pirați? 
Ai zburat peste canalul Mânecii? Ce ţi-a conferit romantica 
dumitale strălucire? Cum ai izbutit? 

Omul s-a uitat la mine cu o expresie de desperare pe figura 
lui goală, blândă şi pirpirie. 

— Nu crezi că-mi pui o întrebare prea intimă? m-a întrebat 
la rândul lui. 

— Atunci, am strigat, să te întreb altceva. Ce faci în viaţă? 
Ce meserie ai? 

— Sunt ajutor de notar, mi-a răspuns. Ajutor de gradul II la 
Johnson şi Merivale, Chancery Lane, 41. 

— Noapte bună! i-am spus şi am dispărut în întuneric ca 
orice erou nemângâiat şi cu inima frântă, într-un amestec de 
mânie, de ilaritate, de scârbă şi revoltă care clocoteau în 
sufletul meu. 

Încă un episod şi am încheiat. Seara trecută am luat masa 
cu toţii la lord John Roxton şi după asta, stând împreună, fumam 
şi comentam aventurile prin care trecusem. Mi se părea ciudat 
că văd, în cadrul acesta nou, figurile cunoscute. Challenger, cu 
un zâmbet condescendent în colţul gurii, cu pleoapele căzute, 
cu ochii necruţători, cu barba agresivă şi cu pieptul larg, discuta 
peremtoriu cu Summerlee, umflându-şi obrajii şi slobozind fum 


pe nări. La rândul lui, cu pipa scurtă între mustaţa subţire şi 
barba ascuţită şi căruntă, cu faţa obosită, Summerlee discuta cu 
aprindere şi protesta cu îndârjire la tot ce afirma Challenger. Cât 
despre amfitrionul nostru, cu înfăţişarea lui de vultur, păstra în 
adâncul ochilor albaştri şi reci ca gheaţa o sclipire de viclenie şi 
de umor. Aceasta e cea din urmă imagine pe care am păstrat-o 
despre ei. 

Lord John Roxton ne-a împărtăşit comunicarea pentru care 
ne convocase îndată după cină, chiar în sanctuarul lui: odaia cu 
lumini roşiatice şi cu nenumărate trofee. A scos dintr-un sertar o 
cutie veche de ţigări şi a pus-o pe masă. 

— E vorba de un lucru pe care ar fi trebuit să vi-l dezvălui 
mai curând, a început el, dar am preferat să fiu mai bine 
informat înainte de a vorbi. Nu are nici un rost să-ţi faci iluzii, pe 
care pe urmă să nu le poţi îndeplini. Vă mai aduceţi aminte de 
ziua când am descoperit mlaştina pterodactililor? Ei bine, ceva 
în configuraţia terenului mi-a atras atunci atenţia. Poate că 
lucrul acesta v-a scăpat, de aceea o să vi-l spun eu: mlaştina 
aceea era un vechi crater vulcanic plin cu argilă albastră. 

Profesorii au încuviinţat din cap. 

— Nu cunoşteam în toată lumea decât un singur loc unde 
se mai găseşte un crater vulcanic cu argilă albastră: mina de 
diamante de la De Beers-Kimberley. Aşa că vă daţi seama că nu 
mai visam decât diamante! Mi-am confecţionat o îmbrăcăminte 
de protecţie împotriva acelor dobitoace urât mirositoare şi mi- 
am petrecut o zi întreagă scobind pământul cu cuțitul. Şi iată ce 
am recoltat. 

A deschis cutia de ţigări şi a răsturnat pe masă douăzeci 
sau treizeci de pietricele colţuroase, variind ca mărime între o 
fasole şi o alună. 

— Desigur, poate că ar fi trebuit să vă spun toate astea mai 
de mult. Dar ştiu ce riscuri se pot isca atunci când vorbeşti cu 
uşurinţă. Aceste pietre, cu toată mărimea lor, nu puteau fi 
evaluate decât după culoarea şi puritatea lor, care nu pot fi 
descoperite decât după şlefuire. Le-am adus la Londra şi, chiar 
în ziua sosirii, i-am dus una lui Spink şi l-am rugat s-o şlefuiască 
rudimentar şi s-o evalueze. 

Şi lord John a scos din buzunar o cutioară şi din cutioară un 
diamant care arunca mii de flăcări, una din cele mai frumoase 
pietre pe care le-am văzut vreodată. 


— lată rezultatul! a zis el. Spink evaluează pietrele la cel 
puţin 200 000 de mii de lire. Fără îndoială că vom împărţi banii 
între noi. Nici nu mă gândesc că s-ar putea altfel. Şi acum, 
Challenger, spune-mi ce ai de gând să faci cu cele 50 000 de mii 
de lire, partea dumitale? 

— Dacă într-adevăr îţi menţii această generoasă ofertă, a 
răspuns profesorul, mi-aş face un muzeu particular. Acesta e de 
mult unul din visurile mele. 

— Şi dumneata, Summerlee? 

— Eu m-aş retrage din învăţământ, ca să mă pot ocupa cu 
clasificarea fosilelor calcaroase. 

— lar eu, a declarat lord John Roxton, vreau să organizez o 
expediţie care să arunce o privire specială asupra iubitului 
nostru podiş... Cât despre dumneata, tinere, fără îndoială că 
suma îţi pică tocmai bine pentru căsătorie. 

— Nu, nu încă, am răspuns cu un zâmbet jalnic. Cred că, 
dacă ai binevoi să mă iei, mai curând aş merge cu dumneata... 

Lord Roxton n-a răspuns nimic. Dar o mână arsă de soare s- 
a întins peste masă şi mi-a strâns-o cu putere pe a mea. 

